r “LP LVL AI GALIA LLA LLTI AP 


NTT (L DLL LO LOR 22 
NP TOP TO 3 TAS —> OO 2 KB 
Z (25 p DKD “2 p DKA 5 D A3 
7 TP TO a a „ "a p p e e er ora G) 
B 
(D (2 “D 


S Martin Hollis 
NR G 


PO Steve Smith 













» 

/ 
SNS 
S 
S JA 


N 


V 
N 
7 

S 
, 


I 


(/ 


X 
S 
M 
S 
N 


» 


1 


/ 


V / 7/ 
SN 
x . 
N 


S 
S 
7 
R 


O 
S 


A 


O 
S 


" 


DD A 
47 Z D 


žS293| TARPTAUTINIAI 


Ž LŽ 


5252 SANTYKIAI: 
42 aiškinimas ir 


A 


L 


/ 
N 
SN 


LV 
S 
IN 
N 


(7 


+ 


S 


O 
S» 


TT JT 
M k 

S 
SNS 


LV 
S 
I 
NN 
> 
S 


(75 


O 
O 


O 
N 


A Aš 


ė 
—PRDT supratimas 
DD A 
(D 7 (2 


J) 


N 


(Ds 


Š 


O 
S 


N 
A 


1 


ALK 


TYTO(1ALBA 


S 
S 

SA A 

NY NN 


/ 


O 
S 


77 77 77 V/ V/ V/ V  / 
» M * 

A 9N 9 SN 9N 9 9 SN 
S 


M 
S 
5 

M 
a: 


7 
O 
S 


2) 225 2 270 


"RO LO LO LO LO LO LO LLR ra 

"ROL LD LD LO LO LO O KO LO TOO 

AŽ 5 5 (D (P OL AK0 3 RB 

RR LO LO LD LO LO LO OO LOTO 03 

A L L oO 6-4 D 2 AO "TB 
2 4 5 5 Oi Ra 1 

(B >— D SN——DDS NN — SN —17 PSN ——2 —7 —PXHSN—>—PHSN—>7—0 —7 2 —7 > 


> 


TARPTAUTINIAI SANTYKIAI: 


aiškinimas ir supratimas 


Martin Hollis, Steve Smith 


TARPTAUTINIAI SANTYKIAI: 


aiškinimas ir supratimas 


Iš anglų kalbos vertė 
MĖTA MIKELAITIENĖ 


Vilnius 1998 


UDK 327 
Ho136 


Versta iš: 


Martin HOLLIS, Steve SMITH 
EXPLAINING AND UNDERSTANDING INTERNATIONAL RELATIONS 
Clarendon Press, Oxford, 1991 


Specialusis redaktorius 
humanitarinių m. dr. Raimundas Lopata 


Knygos leidimą finansavo Atviros Lietuvos fondas ir 
Atviros visuomenės institutas Budapešte 
(Vidurio Europos universiteto Vertimų projektas) 


This edition published with support from the Open Society 
Fund-Lithuania and from the CEU Translation Project of the 
Open Society Institute-Budapest 


O Martin Hollis and Steve Smith 1990 
O Mėta Mikelaitienė, vertimas į lietuvių kalbą, 1998 
CO Daumantas Každailis, viršelio dizainas, 1998 
O „Tyto alba“, 1998 


ISSN 1392-1673 
ISBN 9986-16-109-6 


Pratarmė 


Knygų, siejančių Tarptautinius Santykius ir filosofiją, pasitaiko ga- 
na retai, todėl verta kai ką paaiškinti. Šioji išaugo iš bendro pa- 
skaitų dėstymo, prasidėjusio 1984 m., taip pat iš daugelio gyvų 
diskusijų, kurios užsimegzdavo šio darbo procese. Su dėkingumu 
prisimename visus studentus, tuo laikotarpiu lankiusius Martino 
Holliso „Socialinių mokslų filosofijos“ kursą, - ir tuos, kurie stu- 
dijavo tarptautinius santykius pas Steve'ą Smithą, ir tuos, kurie 
specializavosi kitose socialinių mokslų ir filosofijos srityse. Di- 
džiulis jų domėjimasis ir pastabos, ypač Timo Dunne'o, mums 
daugeliu atžvilgių padėjo ir, be kita ko, įtikino, jog klausimai, su- 
darantys plačią dirvą socialiniams mokslams, puikiai pademonst- 
ruojami Tarptautinių Santykių disciplinos pavyzdžiais. 

Knyga labiausiai adresuojama skaitytojams, kurie domisi tarp- 
tautinių santykių teorijomis. Puoselėjame viltį parodyti, kad dau- 
gelį jiems rūpinčių klausimų aprėpia platesnės socialinių mokslų 
teorijos ir filosofijos diskusijos, ir atskleisti, kaip šiai disciplinai nau- 
dinga sieti tuos klausimus su platesniu kontekstu. Šia tema rašyta 
labai mažai, paminėtina nebent Charleso Reynoldso 1973 metais 
išleista knyga Theory and Explanation in International Politics (,„Tarp- 
tautinės politikos teorija ir aiškinimas“ )!'. Intriguojančios Reynold- 
so studijos vertės nesumenkino vėlesni mokslo filosofijos raidos 
posūkiai, 0 joje nužymėta perskyra tarp „mokslinio“ ir „istorinio“ 
metodo iki šiol tebėra svarbi gairė. Bet jo „istoriniai“ aiškinimai 
visuomet daliniai, o mes pamėginome nubrėžti „supratimo“ mat- 
menį, kuris padarytų galimas įvairaus spektro hermeneutines dis- 
kusijas tarp individualizmo ir holizmo. Ir vis dėlto mes nesiūlome 
paprastų atsakymų. Jau pats knygos pavadinimas rodo, jog Aiški- 
nimas ir Supratimas - tai alternatyvūs tarptautinių santykių nag- 
rinėjimo būdai, abu įtikinamai argumentuoti, bet ne taip lengvai 


' Charles Reynolds, Theory and Explanation in International Politics, Oxford: Mar- 
tin Robertson, 1973. 


Pratarmė 


jungiami. Nors ir vienas, ir kitas analizės būdas palieka šiokios 
tokios erdvės antrajam, kuris nors iš jų privalo vyrauti. Tačiau ku- 
ris - mudviejų nuomonės skiriasi. 

Tatai paaiškės tik po to, kai būsime netrumpą kelio galą nuėję 
sutardami. Tačiau dabar verta pabrėžti, jog ginčas kyla ne tarp mū- 
sų disciplinų. Jei bent vienas iš mudviejų būtų kalbėjęs tik iš savo 
varpinės, baigiamasis dialogas būtų buvęs nereikalingas, o jei taip 
būtume elgęsi abu, tuomet ir pasiliktume skirtingose vis dar taip 
pat formuluojamo ginčo pusėse. O skaitytojui siūlomą knygą suda- 
ro didžia dalimi bendras vienos mąstymo krypties tyrinėjimas. 

Mūsų intelektualinio pasirengimo skirtumus atskleidžia knygos 
rankraščio gimimo istorija. Hollisas parašė pirmąjį 3, 4 ir 8 skyrių 
(juose dominuoja filosofija) variantą, o Smithas - 1, 2 ir 5, kuriuose 
daugiausia dėmesio skiriama Tarptautiniams Santykiams. 6 skyrius 
iš pradžių buvo rašomas dviem atskiromis dalimis. 7 skyrius, turįs 
senesnę nei kiti istoriją, paremtas bendru mūsų straipsniu „Roles 
and Reasons in Foreign Policy Decision Making“ („Vaidmenys ir 
motyvai priimant užsienio politikos sprendimus“), 1986 m. išspaus- 
dintu žurnale British Journal of Political Science ir paskatinusiu mus 
nutarti, jog turime ir daugiau ką pasakyti. Nors nė vienas nesijau- 
čiame išmanąs kito dalyką, vis dėlto abu nemažai prisidėjome prie 
visų skyrių, todėl paskutinysis knygos variantas labai skiriasi nuo 
pirmojo. Tai daugeliu požiūrių bendras darbas, ir abu bendraauto- 
riai prisiima už jį vienodą atsakomybę. 

Steve'as Smithas norėtų padėkoti Marysia'i Zalewski už išsa- 
mias pastabas, nuodugnią kritiką, o svarbiausia - už neįkainoja- 
mą palaikymą. Martinas Hollisas reiškia dėkingumą Blackwello 
leidyklai už leidimą perspausdinti schemą (p. 63)?. Abu tariame 
ačiū Mary Robinson ir Carol Forward už įvairių skyrių galutinių 
variantų išspausdinimą. 

Martin Hollis ir Steve Smith 

School of Economic and Social Studies 
(Ekonominių ir socialinių tyrimų mokykla) 
East Anglia universitetas 


“ Martin Hollis, Steve Smith, „Roles and Reasons in Foreign Policy Decision Ma- 
king“, in: British Journal of Political Science, 1986, 16(3), p. 269-286. 
* Iš M. Hollis, Invitation to Philosophy, Oxford: Blackwell, 1985. 

Įvadas: Dvi tradicijos 


IŠ VIDAUS IR IŠ IŠORĖS 


Socialiniai mokslai remiasi dviem intelektualinėmis tradicijomis. 
Vienai jų pradžią davė itin sparti gamtos mokslų raida, prasidė- 
jusi XVI amžiuje, kitos šaknys siekia XIX a. idėjas apie istoriją ir 
jos rašymą iš vidaus. Šioje knygoje vadovaujamės įsitikinimu, jog 
abi tradicijos, nors tarp jų ir esama nemaža įtampos, yra plati dir- 
va tarptautiniams santykiams tyrinėti. Tarptautinius santykius ir 
socialinį pasaulį apskritai galima nupasakoti dvejopai, ir iš kiek- 
vieno tokio pasakojimo išauga atitinkamos teorijos. Tai galėtų būti 
pašaliečio pasakojimas, panašus į gamtamokslininko, siekiančio 
paaiškinti gamtos veikimą ir traktuojančio žmonių pasaulį kaip 
gamtos dalį. Kitoks būtų pasakojimas stebėtojo iš vidaus, - pasa- 
kodamas šis stengtųsi padėti mums suprasti įvykių reikšmę, kuri 
skirtųsi nuo tos, kuri atskleidžiama tiriant gamtos dėsnius. Todėl 
mūsų knygos pavadinime pavartoti du žodžiai, kurių negalėtų pa- 
keisti vienas. „Aiškinimas“ - tai pagrindinė vieno metodo sąvoka, 
o „Supratimas“ - kito. 

Pasakojimas „iš vidaus“ mums labiau pažįstamas. Būtent taip 
pasakoja žiniasklaidos priemonės, tarptautinius santykius pateik- 
damos kaip dramatišką dviejų savo šalis įasmeninančių vadovų 
susidūrimą. Prisiminkime populiarų būdą vaizduoti JAV-SSRS 
santykius kaip dramą „Bushas susitinka su Gorbačiovu“ arba „ypa- 
tingus“ devintojo dešimtmečio JAV ir Didžiosios Britanijos san- 
tykius kaip asmenišką prezidento Reagano ir ponios Thatcher 
draugystę. Žmogiškosios dramos ir istorijos kalvės vaizdiniai ypač 
paveikūs krizių momentais, kai vadovus galima parodyti besigru- 
miančius, pavyzdžiui, Reaganą ir Gadaffį per Jungtinių Valstijų 
antskrydžius Libijoje 1986 metų balandį. Reporteriai mėgina nu- 
statyti, ką tokia įvykių sklaida reiškia pagrindiniams šios dramos 

veikėjams. Jie persako teiginius, analizuoja veiksmus ir atkuria jų 
mintis siekdami perteikti motyvus, paaiškinančius, kodėl pasielgta 
būtent taip, o ne kitaip. Paprastai ir patys veikėjai noriai talkina — 
tuo metu asmeniškai arba oficialių atstovų lūpomis, o vėliau - ra- 
mybės kupinomis autobiografijomis (kurios neretai seka jau visai 
kitą pasaką). 

Niekas nemano, kad tarptautinius santykius galima suprasti vien 
kaip mozaiką dėliojant daiktan veikiančiųjų asmenų pasisakymus 
apie tai, kas jų turėta galvoje. Nederėtų rimtai traktuoti ir žiniask- 
laidos įpročio įvykius bei tendencijas sieti su konkrečiais asmeni- 
mis. Dramą lengviau perteikti negu analizę, lygiai kaip mokyklos 
suole istoriją lengviau suprasti iš karalių ir karalienių politinių 
sprendimų nei iš laipsniškų ekonominių bei socialinių modelių 
pokyčių. Vis dėlto veikėjų požiūris yra išeities taškas ir, kaip pasa- 
kytų Supratimo šalininkai, viso labo tik išeities taškas. Privalome 
žinoti, kaip veikėjai apsibrėžė problemas ir alternatyvas, ką jie 
manė apie susiklosčiusią padėtį ir vienas apie kitą, ko ir kaip sie- 
kė. Tik tada galime konkrečiau kalbėti apie jų įžvalgumą, jų veiks- 
mus motyvavusias priežastis ir tikrąją tų veiksmų prasmę. 

Čia reikia nubrėžti skirtumą tarp supaprastinimų ir prielaidų. 
Supaprastinimas būtų iš tarptautinės arenos pašalinti visus, išsky- 
rus pagrindinius veikėjus. Vaizduojama, neva Baltųjų rūmų spau- 
dos atstovas reiškia Jungtinių Valstijų prezidento nuomonę; iš tik- 
rųjų veikiau prezidentas kalba už Baltuosius rūmus ir kitas spren- 
dimus priimančias institucijas. Užkulisiuose veikia tūkstančiai kitų 
veikėjų, o oficialioji versija apie prezidento ketinimus bei moty- 
vus niekada nebūna išsami ir retai kada jie joje atvirai įvardijami. 
Visiems aišku, jog aptariamieji oficialūs pranešimai tėra toks pat 
supaprastinimas (net jei ir kitoks ir daromas kitais sumetimais) 
kaip ir spaudai bei televizijai reporterių teikiami naujienų prane- 
šimai, — tą supranta veikėjai, reporteriai, mokslininkai ir, vilia- 
mės, pati visuomenė. 

Prielaidos kelia vis daugiau klausimų. Pavyzdžiui, paprastai re- 
miamasi pradine prielaida, jog istoriją kuria individai - bent jau 
savo veiksmų visuma, net jeigu rezultatas ir ne visiškai toks, kokio 
pageidauta. Šiuo atveju supaprastinimas pagrįstas, nes juo pasa- 

koma dalis tiesos apie įvykius. Tačiau bendra nuostata, kad žmo- 
nių reikalai suprastini iš vidaus, nereikalauja prielaidos, jog isto- 
riją kuria būtent individai, nebent tai būtų patogi priemonė įvar- 
dyti tai, ką reikia geriau suprasti. Individualizmas yra galimas ir 
dažnas koziris ieškant socialinių įvykių prasmės ir tikrosios inter- 
pretacijos, bet, kaip įsitikinsime tolesniuose skyriuose, tikrai ne 
vienintelis. Pasakojant „iš vidaus“, individus taip pat galima pa- 
jungti kokiai nors didesnei socialinei visumai. 

Todel kol kas nevardysime įvairių teorijų, kuriomis galima aiš- 
kinti tarptautinius santykius, jei tikima, jog siekiant suprasti reikia 
kastis iš vidaus. Bet verta nurodyti, jog tą „vidų“ suprantant kaip 
individualių veikėjų troškimus ir įsitikinimus, priešo rankose aiš- 
kiai paliekamas vienas įkaitas. Būtent - kad veikėjų troškimus, įsi- 
tikinimus ir jų susiformuojamus motyvus savo ruožtu gali lemti iš- 
oriniai veiksniai. Socialinių mokslų Žžargonu, jie gali būti tarpiniai 
(intervening), o ne nepriklausomi kintamieji. Bet, kaip pamatysi- 
me, esama „vidinių“ būdų įkaitui išvaduoti. Šiam teiginiui pagrįsti 
pristatome konkuruojantį pasakojimą „iš išorės“ — aiškinimą. 

„Išoriniam“ elgesio aiškinimo būdui, kaip ir gamtos mokslų me- 
todams, būdingas priežasčių ieškojimas. Paaiškinti įvykį ar reika- 
lų padėtį - vadinasi, surasti kitą jį sąlygojusį įvykį ar padėtį. Vie- 
nas pats šis teiginys neatskleidžia tikrojo priežasties ir jos padari- 
nio santykio ir dėl jo vykusių ginčų, taip pat diskusijų dėl to, kaip 
tiksliau apibrėžti „priežastį“, ir dėl priežastingumo - tiek sąvo- 
kos, tiek jo reiškimosi pasaulyje - prigimties. Todėl tolesni teigi- 
niai bus labai preliminarūs. Tačiau bendra šio metodo idėja yra 
ta, kad įvykius valdo gamtos dėsniai, veikiantys visuomet, kai pa- 
našūs įvykiai nutinka panašiomis sąlygomis. Mokslas kasasi į priekį 
aiškindamasis, kurie panašumai svarbiausi tam tikrose įvykių gran- 
dinėse. Sakoma, jog mokslas konkrečius įvykius aiškina juos api- 
bendrindamas ir paversdamas veikiančių dėsnių pasireiškimais. 
Kartais (bet ne visada) dar priduriama, kad priežastis verčia nu- 
tikti savo padarinį, tad surasti priežastį - vadinasi, parodyti, kodėl 
turėjo įvykti būtent toks padarinys. 

Imant visas šias idėjas drauge ir vadovaujantis trijų pastarųjų 
amžių fizikos ir chemijos modeliu, kyla pagunda spėti, jog iš tik- 

rųjų nesvarbu, ką mąsto tarptautinės arenos veikėjai. Pagal griež- 
čiausią šio metodo versiją, elgesį lemia jėgų sistema, arba struk- 
tūra, išoriška ne tik atskirų, bet ir visų veikėjų sąmonės atžvilgiu. 
Tuomet būtų didelė klaida redukuoti JAV-SSRS santykius į at- 
skirų žmonių asmenybių santykius. Bushas ir Gorbačiovas tik at- 
stovauja juos iškėlusioms jėgoms ir vykdo iš anksto apibrėžtą dar- 
botvarkę taip, kad galutinius rezultatus būtų galima ir nuspėti. Jei 
kurį nors iš jų, tarkime, suvažinėtų autobusas, jo vietą užėmus 
kitam, viskas vyktų kaip ir anksčiau. Panašiai ir ypatingi Thatcher 
ir Reagano santykiai reiškė sutapimą ideologijų, savo ruožtu ati- 
tinkančių tarpusavy suderinamus interesus didesnėje jėgų siste- 
moje. Vadinti tai asmeniška draugyste ar vaizduotis, neva atskiri 
žmonės prisidėjo kuo nors daugiau negu apsikeisdami malonybė- 
mis, - vadinasi, pasiduoti iliuzijai. 

Iš karto reikia pasakyti, kad tvirtinimas, jog paaiškinti įvykį — 
tai surasti jo priežastį, anaiptol neverčia daryti tokių kategoriškų 
sprendimų. Tai reikštų išbraukti iš socialinių mokslų daugumą psi- 
chologijos ir ekonomikos krypčių. Išorinių struktūrų ir sistemos 
jėgų teorijos sudaro „holistinį“ priežastinių teorijų spektro polių, 
lygiai kaip teorijos, veikėjus laikančios didžiausiu autoritetu, su- 
daro „individualistinį“ suprasti siekiančių teorijų kraštutinumą. 
„Aiškinimo“ teorijoms būdingas tik negriežtai deterministinis tvir- 
tinimas, jog panašūs padariniai visada atsiranda panašiomis sąly- 
gomis. Visa kita, kaip įsitikinsime 3 skyriuje, ginčytini klausimai, 
ir iš principo niekas neprieštarauja psichologiniam tarptautinių 
santykių aiškinimui ar rėmimuisi individualiu elgesiu. 

Vis dėlto yra prasmės priešinti minėtus pasakojimus — „iš vi- 
daus“ ir „iš išorės“. Viskas būtų labai paprasta, jei gamtamoksli- 
niu pavyzdžiu orientuota psichologija visada būtų „bihevioristi- 
nė“ ir domėtųsi veikėjų smegenimis, o ne jų sąmone. Tačiau tarp- 
tautiniuose santykiuose, kaip ir ekonomikoje, mokslinis metodas 
turi erdvės reikštis taikomas atskirų Žmonių įsitikinimų ir troški- 
mų atžvilgiu. Per drąsu būtų tvirtinti, jog kiekvienas individas vei- 
kia tuo pačiu dėsningu būdu, o individualūs jo polegiai priklauso 
nuo sisteminių skirtumų, pavyzdžiui, polinkių ir žinių arba, kal- 
bant bendresnėmis sąvokomis, nuo prigimties ir ugdymo. Galima 

pripažinti, kad moksliniam aiškinimui operuojant įsitikinimais ir 
troškimais skirtumas tarp supratimo iš vidaus ir aiškinimo iš 1š- 
orės atrodys gana abejotinas. Bet turėkime kantrybės, kol prieisi- 
me 4 skyrių. 

O kol kas skirtumą geriausiai pradėsime suvokti mąstydami apie 
spektro vidurį, kai individai veikia užimdami tam tikrą socialinę 
padėtį, pavyzdžiui, ministro pirmininko ar valstybės sekretoriaus. 
1.1 pav. holizmo-individualizmo skalę mes pavaizdavome išilgai 
vertikaliosios ašies, o aiškinimo-supratimo priešpriešą išilgai ho- 
rizontaliosios; veikėjai, užimantys tam tikrą socialinę padėtį, yra 
ant skiriamosios linijos, kur, galima būtų sakyti, struktūra susitin- 
ka veiksmą. X yra veikėjas, suvokiamas pagal mokslinę tradiciją, 
Y -jo atitikmuo, suvokiamas pagal interpretacinę tradiciją. Abu 
patiria trauką dviem kryptimis. Viena vertus, X ir Y yra žmonės, 
turintys tam tikrus įsitikinimus ir siekiantys vienų ar kitų tikslų, o 
mus domina tai, kas vyksta jų galvose. Kita vertus, jų situacija yra 
struktūriška, ir mus domina jų veiksmus varžantys socialiniai veiks- 
niai („holizmas“ čia reiškia, kad visumos dalys elgiasi taip, kaip 
reikalauja visuma). Abi traukos veikia stipriai, ir teorijos, siekian- 
čios jas sutaikyti, dažniausiai esti pažeidžiamos, nors ir laikosi įsi- 
kibusios sunkiai nuginčijamo sveiko proto įsitikinimo, jog, pasak 
Marxo, „žmonės kuria savo istoriją, bet nevisiškai taip, kaip norė- 
tų; jie kuria ją ne pačių pasirinktomis aplinkybėmis“. Tačiau tar- 
kime, kad esama teorijų, pajėgių atlaikyti šią įtampą. 


Aiškinimas Supratimas 


Holizmas 


Individualizmas 

Kontrastas ryškėja iš skirtingų „socialinės padėties“ sampratų. Kaip 
gamtos pasaulio dalis ir teisėtas mokslinių studijų objektas, X yra 
prognozuojamas atsižvelgiant į jo polinkius ir žinias, kuriuos sąlygo- 
ja X prigimtis ir ugdymas. Dėl prigimties (psichologijos) ir ugdymo 
(sociologijos) proporcijos tebediskutuojama, bet ir viena, ir kita svar- 
bu, jei norime išlaikyti X per vidurį tarp viršutinio ir apatinio lange- 
lio. Jei neįmanoma rasti dviejų vienodų pelių, tai ką jau kalbėti apie 
žmones, todėl pakeitus X kitu asmeniu, padėtis pasikeistų. Tačiau 
nors šioje situacijoje apstu įtampos, skirtumas nėra toks jau didelis, 
kaip galėtų pagalvoti ponia Thatcher būdama X vietoje. Socialinė 
padėtis atveria naudingą prognozių šaltinį, nes žymiai sumažina vei- 
kėjo tikėtinai pasirenkamų alternatyvų įvairovę. 

Y socialinis pasaulis suaustas iš taisyklių ir prasmių, kurios api- 
brėžia jo gyventojų santykius ir suteikia jiems tikslingumą. Socia- 
linė padėtis esti normatyvinė arba preskriptyvi ta prasme, kad ap- 
ima atsakomybę, už kurios pateisinimą veikėjas gali būti giriamas 
arba kritikuojamas. Kiti veikėjai turi teisę tikėtis, jog Y pateisins 
jų lūkesčius, nors galbūt išmintingiau būtų tokių vilčių nepuoselė- 
ti. Kitais žodžiais tariant, tikimasi, jog Y pasirinks protingą kryptį 
veikdamas per įvairius socialinius susitarimus, į kuriuos veikėjai, 
užimantys tam tikrą socialinę padėtį, įdės dalį savęs. Ką tai reiš- 
kia, paaiškės knygos pabaigoje, bet jei norime, kad Y nei pakiltų 
aukščiau, nei nusileistų žemiau skiriamosios linijos, būtinai turi- 
me paminėti tiek normatyvinį, tiek preskriptyvųjį elementą. So- 
cialinį pasaulį privalu suvokti veikėjų požiūriu, nes jis priklauso 
nuo to, kaip yra jų matomas, ir veikia tuo pačiu būdu, kuriuo at- 
liekamos socialinės pareigos. 

Gali pasirodyti, jog Y turi laisvą valią, o X jos neturi. Bet tai būtų 
pernelyg paprasta. Pasak kai kurių filosofų, veikti laisvai - vadinasi, 
daryti ką nori, o veikti racionaliai - daryti tai, kas geriausiai atitiktų 
veikiančiojo asmens norus. Tokiu atveju laisvei ne kliūtis tai, jog veiks- 
mai yra numatomi; iš tikrųjų laisvas 7 racionalus poelgis galimas tik 
prognozuojamame pasaulyje. Pagal šiuos kriterijus, X yra laisvas veik- 
ti. Kiti filosofai įrodinėja, jog tam, kad žmogus galėtų laisvai veikti, 
jis turi būti savivaldus (arba „autonomiškas“), todėl jam tenka toks 
pasirinkimas, kuris neekvivalentiškas norų tenkinimui. Vadinasi, X 

nera laisvas veikti, bet dar neaišku, ar Y yra laisvas, ar ne. Taigi nega- 
lime skirtumo tarp metodų „iš vidaus“ ir „iš išorės“ apibūdinti kaip 
laisvės ir determinizmo priešpriešos. 

Pagrindinį skirtumą tarp X ir Y lemia tai, kas sudaro jų sociali- 
nį pasaulį. X socialinis pasaulis, kaip ir likusysis gamtos pasaulis, 
kuriam jis priklauso, yra nepriklausoma ir tam tikru mastu prog- 
nozuojama aplinka. Y socialinis pasaulis - tai taisyklių ir prasmių 
konstrukcija. Šis skirtumas davė pagrindą atsirasti įvairioms te- 
orijoms apie socialinius veiksmus ir jų tyrinėjimą, taip pat apie 
skirtingą Žmogaus prigimtį. Todėl perspėjame, kad mums neleng- 
va bus jungti gamtamokslinį metodą su interpretaciniu. Kol kas 
pakartosime, jog galima papasakoti dvi įtikinamas istorijas: vieną 
„Iš šalies“ — apie žmogiškąją gamtos pasaulio dalį, o kitą „iš vi- 
daus“ — apie atskirą socialinį pasaulį. Viena jų siekiama paaiškin- 
ti, kita - padėti suprasti. Puikiai suvokiame, jog ne vienąkart ban- 
dyta šias dvi istorijas sujungti, pavyzdžiui, Anthony's Giddensas 
tą mėgino padaryti savo darbe apie struktūracijos koncepciją!. Vis 
delto tikimės, kad baigdami skaityti knygą skaitytojai supras, jog 
sujungti šias istorijas ne taip lengva, kaip iš pradžių atrodo. Nors 
ir maga vaizduotis, esą jas lopinėlis po lopinėlio galima sulipdyti, 
mes tvirtiname, jog visada ir liks dvi skirtingos istorijos, 0 jų deri- 
niai problemos neišsprendžia. 

Turėdami galvoje šią plačią temą, apsibrėžkime Tarptautinių 
Santykių objektą ir apžvelkime knygos planą. 


ANALIZĖS LYGMENYS: „IŠ VIRŠAUS ŽEMYN“ 
IR „IŠ APAČIOS Į VIRŠŲ“ 


Tyrinėdami tarptautinius santykius, susiduriame su ypatinga poli- 
tikos sritimi. Vidaus politika formuojasi vienoje politinėje siste- 
moje, turinčioje valdžios institucijas įstatymų leidybai ir įgyvendi- 
nimui, tuo tarpu tarptautinė sistema yra anarchiška. Tuo nenori- 
me pasakyti, kad joje tvyro chaosas, bet kad ją sudarančių valstybių 


' A. Giddens, Critical Issues in Social Theory, London: Macmillan, 1979, 2 skyrius. 

nevaldo jokia aukštesnė valdžia. Todėl atskira tautinė valstybė daž- 
nai pateikiama kaip savarankiškas vienetas, analizuojamas pir- 
miau už jos tarptautinius santykius. Gali pasirodyti, jog tai nega- 
lutinis ir nevienintelis analizės vienetas, bet teigdami ją tokią esant 
nesuklystume taip smarkiai, kaip laikydami Ameriką penkiom de- 
šimtim valstijų net neužsimindami apie federalinę vyriausybę. 

Kalbėdami apie tarptautinių santykių teorijas, vadovausimės me- 
todu, grįstu perskyra tarp sistemų ir vienetų ir daugiausia dėmesio 
skiriančiu tam, kas literatūroje vadinama „analizės lygmens pro- 
blema“. Ją pirmasis 1961 metais iškėlė Davidas Singeris formuluo- 
damas kaip problemą, ar tarptautinės sistemos elgesį dera aiškinti 
ją sudarančių tautinių valstybių elgesiu, ar priešingai. Mes siūlome 
praplėsti šią problemą dviem matmenimis. Vienu matmenuūu atsi- 
žvelgiama į sistemų ir vienetų tapatybę siekiant išspręsti problemą, 
kuri, jei apie ją susimąstome, pasirodo esanti labai bendra. Singeris 
kėlė tarptautinės sistemos ir tautinių vienetų klausimą. Vienas iš 
galimų atsakymų į šį klausimą būtų toks: esama pakankamai stip- 
rių sistemos jėgų, kurios verčia tautines valstybes judėti savo orbi- 
tomis, nelyginant saulės sistemos planetas, judančias dinaminėje 
pusiausvyroje. Tuomet galima tikėtis paaiškinti sistemos veikimą 
nesigilinant į vidinę vienetų sąrangą. Bet jei pasirodys, kad tie vie- 
netai nepriklausomai dalyvauja sistemoje, iškils kita analizės lyg- 
mens problema. Ar valstybės elgesį turime aiškinti ją sudarančių 
biurokratinių organizacijų (ir kitų institucijų) elgesiu, ar priešin- 
gai? Jei atsakymas padiktuos, jog biurokratijos nepriklausomai da- 
lyvauja lemiant valstybės elgesį, iškils dar viena analizės lygmens 
problema. Ar biurokratinės organizacijos elgesys aiškintinas ją su- 
darančių atskirų žmonių elgesiu, ar priešingai? Kiekvienoje pako- 
poje aukštesniojo lygmens „vienetas“ tampa žemesniojo „sistema“. 
Skirsime šiuos tris ką tik nurodytus lygmenis ir kiekviename jų ana- 
lizei „iš viršaus žemyn“ (nuo sistemos prie vieneto) priešpriešinsi- 
me analizę „iš apačios į viršų“ (nuo vieneto prie sistemos). 


* J.D. Singer, „The Level-of-Analysis Problem in International Relations", in: K. 
Knorr, S. Verba (red.), The International System: Theoretical Essays, Princeton: Prin- 
ceton University Press, 1961, p. 77-92. 

Šitokiu būdu analizės lygmens problema nusakoma perdėm moks- 
line kalba. Kitas mūsų matmuo susijęs su aiškinimo ir supratimo 
priešprieša. Teorijoms, mėginančioms skverbtis į objektą iš vidaus, 
taip pat egzistuoja analizės lygmens problema. Ir vėl turime tris lyg- 
menis. Aukščiausiasis lygmuo rodo, jog tarptautinę sistemą turime 
suvokti kaip tam tikrų normų ir tikslų visumą, formuojančią istorijos 
procesą. Jei problemą spręstume išimtinai sisteminiu metodu, rei- 
kėtų ieškoti išties plačių užmojų sampratos, pavyzdžiui, Pasaulio dva- 
sios, kuri vadovautų Žmonijos istorijai, kaip kadaise, regis, aiškino 
hėgelininkai ir absoliučiojo idealizmo šalininkai. Tačiau mes nesiim- 
sime tokių didingų teorijų. Kaip vėliau pamatysime, interpretacinis 
matmuo ima veikti tik nusileidus vienu problemos lygmeniu žemiau, 
t.y. keliant klausimą, ar visuomenės normos ir institucijos lemia so- 
cialinių vaidmenų atlikimą, ar priešingai. Kitais žodžiais tariant, tarp- 
tautinės institucijos, mūsų nuomone, yra pernelyg trapios, kad leistų 
sisterminiu metodu išspręsti aukščiausiojo lygmens problemą, ir to- 
kios netobulos, jog atsakymą tarptautinių vienetų naudai stelbia smal- 
sumas sužinoti, kaipgi tie vienetai veikia. Bet neabejotinai įmanoma 
argumentuoti sisteminį atsakymą, kad nacijos, kultūros arba, Wit- 
tgensteino žodžiais, „gyvenimo formos“, lemia tai, kas vyksta jų vi- 
duje. Lygiai taip pat įmanoma tai ir paneigti, todėl kreipiamės į Že- 
miausiąją analizės lygmens plotmę klausdami, ar individualūs veikė- 
jai kuria institucinius vaidmenis ir taisykles, ar priešingai. 

Visos trys analizės lygmens problemos plotmės sistemingai iš- 
dėstytos 1.2 pav., ir kiekvienoje pakopoje diskutuojama, ar laiky- 
tis krypties „iš viršaus žemyn“, ar „iš apačios į viršų“. 


Tarptautinė sistema 
Analizės lygmuo: pirmoji diskusija Versus 

Tautinė valstybė 
Analizės lygmuo: antroji diskusija Versus 

Biurokratija 


Analizės lygmuo: trečioji diskusija Versus 


Individas 

Pirmojoje diskusijoje kryptis „iš viršaus žemyn“ suteikia tarptau- 
tinei sistemai dominuojantį vaidmenį, o kryptis „Iš apačios į viršų“ 
rodo, jog ši sistema lygi nacijų veiksmų sumai. Šio lygmens diskusi- 
ja įmanoma netgi nė vienai pusei netvirtinant, kad turi reikšmės 
vidinė vienetų sąranga (atkreipkime dėmesį į tai, kas 6 skyriuje bus 
pasakyta apie Žaidimų teoriją). Antrojoje diskusijoje renkantis kryp- 
tį „iš viršaus žemyn“, valstybė suvokiama kaip vienas veikėjas, ra- 
cionaliai reaguojantis į savo padėtį, o kylant „iš apačios į viršų“, 
valstybės elgesys laikomas rezultatu, kurį duoda biurokratinių struk- 
tūrų sandėriai (ir kitokie manevrai). (Galbūt naudinga prisiminti 
analogišką ekonomistų diskusiją, ar firmos racionaliai reaguoja į 
rinkos situaciją, ar yra analizuotinos vidinės sandaros požiūriu.) Tre- 
čiojoje diskusijoje kryptis „iš viršaus į apačią“ patvirtina, kad biu- 
rokratiniai reikalavimai diktuoja atskiro žmogaus pasirinkimus, o 
kryptis „iš apačios į viršų“ - kad individualūs pasirinkimai yra svar- 
biausi analizuojant kolektyvinius sprendimus. 

Taigi priartėjame prie antrojo matmens: ar mūsų tikslas - pa- 
aiškinti, ar suprasti. Prisiminę 1.1 pav., vaizduojantį individus X ir 
Y, pamatysime, kad jame vyksta būtent trečioji diskusija. Nuo to 
pradėjome, nes aiškinimo ir supratimo priešprieša tikriausiai ma- 
Žiau pastebima nei skirtumas tarp holizmo („iš viršaus į apačią“) 
ir individualizmo („iš apačios į viršų“). Be to, tik itin atšiaurus 
protas gali manyti, jog individualių žmogaus veiksmų įvairovė ir 
ribos nėra pagrindinis ir sunkiausiai paaiškinamas teorinis socia- 
linių mokslų klausimas. Tačiau pasitaiko ir tokių socialinio pasau- 
lio sampratų, kai individai apskritai atmetami ar bent jau nelai- 
komi pagrindiniais to pasaulio judintojais, ir tokių, kai socialinis 
pasaulis grindžiamas kaip tik jais. 


KAI KURIE PAGRINDINIAI TERMINAI 
Paliksime šią temą skleistis tolesniuose knygos skyriuose, o dabar 
paaiškinsime, kaip vartosime kai kuriuos svarbiausius terminus. 
Pirmiausia, mes niekada nevartosime žodžių „aiškinti“ (ar „aiški- 


nimas“) ir „suprasti“ (ar „supratimas“ ) sinonimiškai, t.y. taip, kad 

jie būtų vienas kitu pakeičiami. Prireikus neutralaus žodžio, saky- 
sime „analizuoti“, „nagrinėti, gvildenti“ (arba „analizė“). Taigi, 
kaip ką tik konstatavome, „analizės lygmens problema“ yra visiš- 
kai neutrali aiškinimo lygmens problemai ir supratimo lygmens 
problemai. Reikšmės, mūsų priskiriamos žodžiams „aiškinti“ ir 
„suprasti“, labiau išryškės 3 ir 4 skyriuose. 

Kalbėdami apie tarptautinius santykius, kartais turėsime gal- 
voje tarptautinį pasaulį, o kartais - teorijas apie tą pasaulį, suda- 
rančias tarptautinių santykių discipliną. Kad išvengtume painia- 
vos, turėdami omenyje discipliną, jos pavadinimą rašysime didži- 
ąja raide: Tarptautiniai Santykiai, o tarptautinį pasaulį - mažąja: 
tarptautiniai santykiai. Taigi Tarptautiniai Santykiai yra discipli- 
na, apimanti tarpusavy besivaržančias tarptautinių santykių teori- 
jas. Daugiausia tai teorijos apie tarptautinius santykius (mažosio- 
mis raidėmis), nors kartkartėmis atkreipsime dėmesį ir į teorijas 
apie pačią discipliną (t.y. teorijas apie Tarptautinius Santykius). 

Yra keletas svarbių terminų, kurie tikrai sukels painiavą, nes 
juos skirtingomis reikšmėmis vartoja Tarptautinių Santykių spe- 
cialistai ir filosofai. Pirmasis - tai „Realizmas“, kuris Tarptauti- 
niuose Santykiuose reiškia mąstymo mokyklą, priešingą „Idealiz- 
mui“. Realizmas, klasikiniu būdu išreikštas Hanso Morgenthau 
veikale Politics among Nations („Politika tarp nacijų“), ragina tarp- 
tautinį elgesį aiškinti nacionalinių interesų požiūriu, neatsižvel- 
giant į tautų moralines nuostatas bei puoselėjamas viltis ar 
nuostatas bei viltis, kurias galbūt turi stebėtojai. Tai perdėm moks- 
linės tradicijos mokykla, sąmoningai mėginanti taikyti mokslinį 
metodą tarptautiniams santykiams. Filosofijoje „realizmas“ (pa- 
prastai rašomas mažąja raide), bendrais bruožais apibūdinant, yra 
požiūris, jog klausimas, ar daiktas egzistuoja, yra klausimas apie 
pasaulį, nepriklausantį nuo to, ar mes galime jį pažinti ir ką reiš- 
kia teiginiai apie tą daiktą. Taigi, realisto požiūriu, esama tiesų 
apie praeitį, skirtingų nuo visų dabar turimų liudijimų, todėl jos 
gali likti mums nežinomos. Panašiai ir realisto teiginys, kad elek- 


* H. Morgenthau, Politics among Nations: The Strugele for Power and Peace, 1 leid., 
New York: Knopf, 1943. 

tronai egzistuoja, yra teiginys ne apie instrumentinius stebėjimus 
ar teorines fizikos prognozes, bet apie nepriklausomą pasaulį, kurį 
tiria fizika. Taip bendrais bruožais „realizmą“ apibrėžia mokslo 
filosofija, pažinimo teorija ir metafizika, ir jis leidžia kalbėti apie 
stebėjimais nefiksuojamas struktūras, kurios gali sukelti stebėji- 
mais fiksuojamą elgesį. Tiesa, kartais „realizmas“ suprantamas ir 
siauresne prasme, ypač autorių, kurie laikosi materialistinio po- 
žiūrio į gamtą ir žmonijos istoriją“. Kadangi šis terminas apima 
platesnę prasmę, o kaip tik jos šioje knygoje mums ir reikia, to- 
liau materialistinio požiūrio negvildensime. 

„Idealizmu“ Tarptautiniuose Santykiuose įvardijamas po Pir- 
mojo pasaulinio karo atsiradęs požiūris, kuriam būdingas susirū- 
pinimas žmogaus valia ir institucijų pažanga. Šiuo požiūriu, ne- 
laimes iš dalies lemiantys nesusipratimai, iš dalies — tai, kad sto- 
kojama tinkamų institucijų, kurios skatintų bendradarbiavimą. 
Todėl Idealizmas dažnai laikomas pirmiausia normatyviniu me- 
todu, priešingai nei Realizmas, kuris yra moksliškesnis. Tačiau Ide- 
alizmo mokykla taip pat siekia susikurti aprašomąjį žmogaus pri- 
gimties ir institucijų vaizdą. Liberalios Idealizmo viltys, jog gali- 
ma pažanga, grįstos įsitikinimu, kad kiekvienas žmogus atskirai 
siekia tarpusavyje suderinamų tikslų, tokių kaip taika, sveikata ir 
gerovė, o institucijos yra žmogaus kūrinys, nors ir ne visuomet 
sąmoningas, ir sykį sukurtos jos pačios ima veikti žmonių mąsty- 
seną ir elgseną. Filosofiniu požiūriu Idealizmas kai ką paveldėjo 
iš hėgelininkų absoliučiojo idealizmo ir kitų XIX a. materializmo 
oponentų, tad tikrovės jis neatsieja nuo idėjų apie tikrovę. Tuo 
tarpu „idealizmas“ (mažąja raide) - tai bendras filosofinis termi- 
nas, apibūdinantis teorijas, grįstas patirtimi, kuri suvokiama kaip 
„Idėjos“. Taigi tarp Idealistų, idealistų ir interpretacinio metodo, 
lygiai kaip ir tarp Realistų, realistų ir mokslinio metodo, yra daug 
kas bendra, nors sąsajos nėra automatiškos ir pripažįstamos ne 
visų save laikančių idealistais. 

Dar vienas terminas - „pozityvizmas“. Socialiniuose moksluo- 
se šis žodis dažnai būdavo vartojamas gana laisvai ir reikšdavo bet 


* Pvz., R. Bhaskar, A Realist Theory of Science, Brighton: Harvester, 1978. 

kokį požiūrį, kad mokslinis metodas taikytinas ir Žmonių reika- 
lams, suvokiamiems kaip gamtos tvarkos dalis. Tad neretai Com- 
te'as, Durkheimas, Marxas ir Weberis priskiriami prie pozityvistų, 
nors daugeliu atžvilgių jie keistai greta vienas kito atrodo. Tačiau 
pastaruoju metu šį terminą jau imama vartoti kiek griežčiau, gal- 
būt dėl filosofinės jo reikšmės poveikio. Filosofine prasme pozity- 
vizmui atstovauja „loginis pozityvizmas“, arba nuoseklusis Vienos 
ratelio empirizmas, kurį Anglijoje išpopuliarino A.J. Ayerio knyga 
Language, Truth and Logic (“Kalba, tiesa ir logika“)? Ši mokykla 
akcentuoja patirtį (stebėjimą ir tikrinimą) kaip vienintelį pasaulio 
pažinimo užmojį, taigi ir verifikavimo metodus, suteikiančius moks- 
liniams teiginiams prasmę. Tokiam „pozityvizmui“, priešingai nei 
realizmui, teorija yra veikiau numatymo kelrodė, o ne šaltinis įvai- 
rių hipotezių apie tai, kas iš principo negali būti fiksuojama stebė- 
jimu. Tatai jį daro kraštutiniu ir diskutuotinu empiriniu požiūriu, 
kurio atsižada net daugelis kitų pakraipų empirikų. 

Bet socialiniams mokslams loginis pozityvizmas vis dar tebedaro 
reikšmingą įtaką. Kalbėdami apie „pozityviąją ekonomiką“, eko- 
nomistai turi galvoje prognozavimo mokslą, kuris vadovaujasi vien 
patikrinama patirtimi. Toks empirizmas labai griežtai nereikalauja, 
kad visi teoriniai terminai ir prielaidos nurodytų tiesiogiai stebėji- 
mu fiksuojamus reiškinius, bet visos svarios hipotezės privalo būti 
patvirtinamos arba paneigiamos. Realios struktūrinės sąvokos bent 
jau traktuojamos įtariai, o dažnai ir visiškai atmetamos. Šiuo po- 
žiūriu pozityvioji ekonomika yra būdingas „pozityviųjų“ mokslų pa- 
vyzdys, tik gal kiek aiškesnis ir metodologiškai tobulesnis. Tačiau 
Tarptautiniuose Santykiuose paprastai žengiamas dar vienas žings- 
nis, t.y. „pozityvizmą“ linkstama sieti su kiekybine analize. Jungia- 
moji grandis yra mintis, jog mokslas patikimai gali remtis 
tik elgesio, arba „bihevioristiniais“, duomenimis, nes tik elgesys 
gali būti stebimas ir pamatuojamas. Todėl Biheviorizmas*, Tarp- 

8 


5 A. J. Ayer, Language, Truth and Logic, Harmondsworth: Penguin, 1971. 

* Originale vartojami du terminai: Behaviourism - kaip mokykla apskritai ir Be- 
haviouralism - kaip Tarptautinių Santykių metodas, bet tikslus lietuviškas pastarojo 
atitikmuo Bihevioralizmas būtų klaidingas žodžių darybos požiūriu. (Vert. pastaba ) 

tautiniams Santykiams būdinga platesnio biheviorizmo atmaina, 
apie kurią kalbėsime kitame skyriuje, paprastai įvardijamas kaip 
pozityvusis metodas ir dažnai šiuo požiūriu priešinamas Realiz- 
mui. Realistai, žinoma, linkę tikėti struktūromis, kurias loginis 
pozityvistas atmestų. Bet sprendžiant iš pastarojo meto šio termi- 
no vartosenos kituose socialiniuose moksluose ir mokslo filosofi- 
joje, Realizmas siekia būti pozityviuoju mokslu, o Biheviorizmas 
yra siauresnis jo variantas, griežčiau vertinantis tai, kas yra patik- 
rinama. Kadangi iš to ryškėja bendri jų bruožai, patalpinantys juos 
vienoje opozicijos pusėje, mes taip pat „Pozityvizmo“ terminu ap- 
imsime ir Realizmo metodą. 


KNYGOS PLANAS 


Knygoje galima iškirti dvi pagrindines dalis. Pirmojoje, apiman- 
čioje 2—4 skyrius, pristatomi svarbiausi Tarptautinių Santykių dis- 
putai ir jiems reikšmingi filosofiniai apmąstymai. 2 skyriuje api- 
bendrintai apžvelgiama Tarptautinių Santykių disciplinos raida 
daugiausia dėmesio skiriant svarbiausiems jos tarpsniams - Idea- 
lizmui, Realizmui ir Biheviorizmui. Pabaigoje glaustai aptariamos 
šiuolaikinės diskusijos, tarp jų ir ginčai, ar tautinė valstybė vis dar 
tebėra pagrindinė veikėja tarptautinėje arenoje. Bet neatmetant 
kitų veikėjų, kaip antai transnacionalinių korporacijų ar revoliu- 
cinių grupių, skyrius baigiamas išvada, kad jos nedaro poveikio 
klausimams, susijusiems su aiškinimu ir supratimu, o šie aiškėja 
nagrinėjant plačiau pripažintas valstybės teorijas. 3 ir 4 skyriuose 
filosofiniu požiūriu gvildenamos mūsų atspirties tašku paimtos 
dvi tradicijos. 3 skyriuje „Aiškinimas“ keliamas klausimas, kas 
vyksta tarptautiniams santykiams taikant gamtos mokslų filosofi- 
ją, 0 4 skyriuje „Supratimas“ panašiai gvildenami tarptautiniai san- 
tykiai, suvokiami iš vidaus. Visa pirmoji dalis sudaro pagrindą mūsų 
ką tik apibūdintai analizės lygmens problemai su trimis lygmeni- 
mis ir dviem matmenimis. 

Antroje dalyje, 5-8 skyriuose, suteikiama erdvė 1.2 pav. nuro- 
dytoms trims diskusijoms. 5 skyriuje keliamas klausimas, ar įma- 

noma sukurti tarptautinių santykių teoriją vien tarptautinės siste- 
mos lygmeniu. Apžvelgsime kai kuriuos iš svarbiausių mėginimų 
tai padaryti, daugiausia dėmesio skirdami Kennetho Waltzo sis- 
teminiam aiškinimui“. 6 skyriuje dėstomi priešingi argumentai nag- 
rinėjant valstybę ir pereinant nuo valstybių prie sistemos, t.y. ky- 
lant „iš apačios į viršų“. Kaip priemonė pasirinkta Žaidimų teori- 
ja, kurioje valstybė suprantama kaip uždaras, praktiškiausias 
vienetas, todėl atmetamas būtinumas „atidaryti skrynią“ ir atsi- 
žvelgti į valstybių vidaus organizaciją. Vis dėlto 7 skyriuje tą „skry- 
nią“ mes „atidarome“: antrojoje diskusijoje dėl analizės lygmens 
biurokratiją aptariame kaip valstybės varžovę. Norėdami įsitikin- 
ti, ar užsienio politiką galima įtikinamai paaiškinti biurokratų de- 
rybomis, pasitelkiame Grahamo Allisono biurokratinės politikos 
modelį'. Jei ne, tai galėtų reikšti valstybės pergalę antrojoje disku- 
sijoje. Kita vertus, tatai gali reikšti, kad diskusiją dera pratęsti. Tai- 
gi 8 skyriuje vėl „atsidarome skrynią“ 1r domimės biurokratais — 
vyrais bei moterimis, kurie tas derybas veda. Ar jie - racionalūs 
sprendimų priėmėjai, tokie, kokius numato mikroekonomika ir 
Žaidimų teorija? O gal jų balsu tik byloja biurokratija (kuri šioje 
trečioje diskusijoje tampa „sistema“)? Galimas atsakymas, kad 
jie nėra nei viena, nei kita. Tai mus skatina panagrinėti Wittgens- 
teino idėjas apie veiksmą ir prasmę ir susimąstyti apie visiškai ki- 
tokią „žaidimo“ socialiniame gyvenime sampratą - kad veikėjai 
yra vaidmenų atlikėjai. 

Diskusijos nebus tokios aiškios ir išbaigtos, kaip čia apibūdino- 
me. Pateikiant argumentus kiekvienu lygmeniu, stengiamasi vie- 
na akimi stebėti tai, kas vyksta kitose plotmėse. Tad tokioms iš- 
plėtotoms teorijoms kaip Waltzo prieštaravimų pareiškia ir tie, 
kurie valstybę laiko uždaru racionaliu vienetu, ir tie, kurie mano, 
jog svarbi yra jos vidaus sąranga. Panašiai Žaidimų teorijai prieš- 
tarauja ir sistemų teoretikai, ir tie, kurie biurokratinės politikos 
modelį priešpriešina bet kurios formos racionalaus veikėjo mo- 


* Geriausias šaltinis - K. Waltz, Theory of International Politics, Reading, Mass.: 
Addison-Wesley, 1979. 
" Geriausias šaltinis - G. Allison, Essence of Decision, Boston: Little. Brown, 1971. 

deliui. Kai 8 skyriuje prisikasame, vaizdžiai tariant, prie pamatų 
(bent jau būtų buvę galima viltis, jog tai pamatai), staiga supran- 
tame, jog kai kurie argumentai dėl vaidmenų atlikimo pobūdžio 
vėl sugrąžina mus į ankstesnį lygmenį. Tokiu mastu mūsų numa- 
tyti rėmai yra dirbtiniai ir siūlomi tik kaip aide-mėmoire teori- 
nėms vingrybėms, kurios yra painesnės, negu jas pavaizdavome. 
Bet mes atkakliai laikomės teiginio, jog mūsų supaprastintos pro- 
blemos yra tikros, itin aktualios ir atviros, ir jas padeda nušviesti 
tiek nuorodos į Tarptautinių Santykių literatūrą, tiek filosofinis 
žvilgsnis. 

Tai, kad šie klausimai aktualūs ir atviri, tampa dar aiškiau pas- 
kutiniame, 9 skyriuje, kai mes prisipažįstame dėl jų nesutinką! 
Skyriaus pradžioje apžvelgiamos bendros pozicijos - kad analizė 
gali būti atliekama „iš viršaus žemyn“ ar „iš apačios į viršų“ visais 
trimis lygmenimis ir arba „aiškinimo“, arba „supratimo“ matme- 
niu. Tačiau nors šios bendros pozicijos užima plačią erdvę ir apre- 
pia bemaž viską, kas pirmuosiuose aštuoniuose skyriuose pasaky- 
ta apie tai, kaip tie rėmai turi būti užpildomi ir kaip turi vykti 
diskusijos, vienybė mums tampa nebepakeliama. Vienas iš malo- 
nių dalykų rašant šią knygą - tai mėginimas išspręsti draugišką 
mudviejų pačių ginčą. Nesigailime, kad mums tai nepavyko ir kad 
dėl tos priežasties 9 skyrius išsiskaido į dialogą. Hollisas (filoso- 
fas) balsuoja už „supratimą“ ir poziciją šiek tiek žemiau horizon- 
talios skiriamosios linijos 1.1 pav., o Smithas (tarptautininkas) — 
už „aiškinimą“ ir poziciją kiek aukštėliau skiriamosios linijos. Stab- 
telėję tik pabrėžti, kad mūsų nuomonės išsiskyrė ne dėl to, jog 
priklausome skirtingoms disciplinoms ir keletas kitų baigiamųjų 
teiginių tebėra atviri bet kam iš abiejų disciplinų, paliekame skai- 
tytoją apsispręsti savarankiškai arba daryti išvadą, jog niekas ne- 
gali pasiglemžti išminties monopolio. 

Tarptautiniai santykiai kaip atskira disciplina atsirado drauge su 
Pirmojo pasaulinio karo padariniais. Iki tol ištisus amžius šį daly- 
ką aprėpdavo tai teisė, tai filosofija, istorija ar kitos disciplinos, 
kurių kiekvienai būdingi kitokie pasaulio matymo būdai. Šių išta- 
kų palikimas neišnyko, ir niekada taip ir neprieita sutarimo dėl 
tarptautinių reikalų prigimties, dėl tinkamų metodų juos studi- 
juoti ar dėl įvairių elementų, į kuriuos jų teorijos turėtų atsižvelg- 
ti. Tarptautiniai Santykiai iš pradžių buvo veikiau kaip interdis- 
ciplina negu disciplina, - o daugelis pasakytų, kad tokia ji ir tebė- 
ra. Tačiau per gana skirtingus septyniasdešimtmetės jos istorijos 
laikotarpius vis labiau išryškėja šiuo dalyku užsiimančius žmones 
vienijantis opus tikslas - paversti ją „mokslu“. Šiame skyriuje pa- 
seksime svarbiausiųjų metodų išsikristalizavimą ir parodysime, 
kaip disciplinos vidaus ginčai padėjo sukurti jai mokslinę struktū- 
rą. Pabaigoje glaustai apžvelgsime susiskaidžiusį nūdienį vaizdą 
ir kryptingai priminsime, jog Tarptautiniai Santykiai paveldi ne 
tik mokslinio aiškinimo, bet ir istorinio supratimo tradiciją. 

Skyrius tikriausiai pasirodys etnocentriškas: dėmesys sutelkia- 
mas į anglų, o vėliau vis labiau į amerikiečių darbus. Todėl išsyk 
pabrėžiame, kad aprašome disciplinos raidą, kun, nors prie jos pri- 
sidėjo ir kitų kraštų tyrinėtojai, toliausiai pažengė Didžiojoje Brita- 
nijoje ir Jungtinėse Valstijose. Ypač po 1945-ųjų JAV užsienio po- 
litikos klausimai kaustė Tarptautinių Santykių dėmesį ir esminiai 
jos debatai dažniausiai atspindėjo vidines amerikiečių tarptautininkų 
akademinės bendruomenės diskusijas. Tad nors mes, suprantama, 
savo nuožiūra pasirinkome tai, kas reikšmingiausia, tačiau nesutin- 
kame, kad mūsų pasirinkimas (anglų-amerikiečių arena) etnocen- 
triškas. Pati disciplina kreipia žvilgsnį būtent ta linkme. 

Taip pat kyla pavojus pateikti istoriją pernelyg nuglaistytą. Pra- 
dėsime nuo Idealizmo tarpsnio, po kurio skleidėsi Realizmas, Bi- 

heviorizmas, Neorealizmas ir kai kurios šiuolaikinės alternatyvos. 
Gali susidaryti įspūdis, jog, mūsų nuomone, kiekvienas šių tarps- 
nių turėjo konkrečias datas ir apibrėžtą turinį. Idėjų niekada taip 
patogiai nesudėliosi. Kiekvienoje mokykloje nuolat vyko vidaus 
debatai dėl prielaidų ir metodų. Nė viena jų niekuomet neturėjo 
griežtų ribų. Pavyzdžiui, Biheviorizmas paskubėjo išsikelti savo 
vėliavą ir ėmė griežtai kritikuoti Realizmą. Tačiau jis paveikė ir 
Idealizmą, ir Realizmą, nors tyrinėtojai (taip pat ir mes) jį linkę 
laikyti iš esmės griežtesniu paties Realizmo variantu. Dar dau- 
giau, kaip jau buvo galima suprasti ir iš šios pastabos, Tarptauti- 
nių Santykių tarpsniai nesibaigia nustojus veikti dominuojančiai 
mokyklai. Nūdienos debatuose aktyviai reiškiasi visų mokyklų ša- 
lininkai, istorija byloja apie jų plėtrą. Nauji reiškiniai išryškina 
vyraujančias tendencijas, bet jų nedera laikyti užbaigtais ir sava- 
rankiškais epizodais. Turbūt dar verta pridurti, jog mūsų nurodyti 
tarpsniai yra tie, kuriuos reikšmingais laiko ir pati savižinė Tarp- 
tautinių Santykių disciplina. 


IDEALIZMAS 


Tarptautinių Santykių kaip atskiros studijų srities atsiradimas bu- 
vo glaudžiai susijęs su požiūriu, iš pat pradžių įsivyravusiu objek- 
to apmąstymuose. Kad suprastume, kodėl pirmaisiais metais įsi- 
vyravo Idealizmas, pakanka pagalvoti apie įvykį, paskatinusį šio 
dalyko atsiradimą, t-y. Pirmąjį pasaulinį karą. Reikia turėti galvo- 
je du momentus. Pirma, visuotinai manyta, jog triuškinančios ka- 
ro pamokos įrodė karinę jėgą jau nebejstengiant pasiekti savo tiks- 
lų. Tradicinis motyvas, skatindavęs griebtis karo, būdavo teritori- 
niai užkariavimai, rinkų ar žaliavų įgijimas ar siekimas nuversti 
nepatinkamą valdovą, o Pirmojo pasaulinio karo įvykiai šį požiūrį 
pakoregavo. Europoje šį karą visuomenė suvokė kaip beprasmį 
kontliktą, dėl kurio buvo kaunamasi Flandrijos purvynuose, dėl 
kurio kasdien žūdavo tūkstančiai žmonių, ir viskas - vos dėl kelių 
jardų, kurie per kitą antpuolį būdavo čia pat prarandami. Trum- 
pai tariant, karas abiem pusėms teatnešė maža apčiuopiamos nau- 

dos, masiškai sėjo mirtį ir buvo ne manevrų bei užkariavimų ka- 
ras, bet aklavietė, teikianti menkas pergalės tradicine prasme per- 
spektyvas. Po viso to - kam apskritai gali būti naudingas karas? 
Pradėta suvokti, jog bet koks naujas karas atneštų tik nualinimą ir 
masių žūtį, bet būtų neįmanomas kam nors laimėti. Karas, regis, 
tapo valstybininkams nebetikusiu įrankiu. 

Kita vertus, tai buvo anaiptol ne vienintelė karo pamoka. Abiem 
pusėms patyrus daug nuostolių ir nė vienai negavus apčiuopia- 
mos naudos, kartėlį dar sustiprino tai, kad iš tikrųjų to karo nie- 
kas nenorėjo. Nesakome, kad visiškai niekas nepuoselėjo karinių 
ketinimų, bet valstybių vadovai įsivėlė į iracionalų procesą, neiš- 
vengiamai atvedusį prie karo. Karas buvo atskirų vadovų veiksmų 
rezultatas - nė vienas tų vadovų tokio rezultato nenorėjo, bet at- 
skiri jų veiksmai taip sustiprino abipusius būgštavimus ir įtarimus, 
jog karas tam tikra prasme tapo neišvengiamas. Taigi neįvardyta 
išvada buvo ta, kad visos tos skerdynės vyko veltui. Žuvusiųjų skai- 
čius, netgi menki nugalėtojų laimėjimai buvo dar skaudžiau suvo- 
kiami įsisąmoninus, jog ketverius metus Europa kariavo niekieno 
nepageidautą karą. Analogija su 1914-aisiais tinka ir branduoli- 
niam amžiui, kai daugeliui stebėtojų nerimą kelia dreifavimas ka- 
ro link, sąlygojamas vis didesnės mūšio lauko ir vadovavimo bei 
valdymo sistemų automatizacijos. 

Tiek politikams, tiek grupelei akademikų, mėginančių tyrinėti 
tarptautinių santykių reiškinius, karas pakišo nepaprastai kietą 
riešutą. Padarytos keturios pagrindinės išvados: pirma, karas - tai 
beprasmis veiksmas, niekada netapsiąs racionalia valstybės poli- 
tikos priemone; antra, 1914-1918 metų karas kilo vadovams įsi- 
painiojus į keletą procesų, kurių niekas nebejįstengė suvaldyti; tre- 
čia, šio karo priežastys — tai nesusipratimai tarp vadovų ir kare 
dalyvaujančių valstybių demokratinio atsakingumo stoka; ir ket- 
virta, už konflikto slypėjusi ir jį sąlygojusi įtampa galėjo būti paša- 
linta plėtojant valstybininkų veiklą ir demokratiją. Šį požiūrį aiš- 
kiausiai išreiškė JAV prezidentas Woodrowas Wilsonas savo gar- 
siuosiuose Keturiolikoje punktų, pasiūlytų 1918-ųjų sausį. 

Tarptautinių Santykių disciplinai neišdildomą žymę paliko in- 
telektualinė bei politinė aplinka, kurioje ji atsirado. Pirmiausia 

disciplina radosi dviejose šalyse, kurios iš esmės buvo didžiosios 
valstybės, iš Pirmojo pasaulinio karo išėjusios patenkintos. Tai reiš- 
kia, kad ji rutuliojosi specifinio tipo valstybėje, kuri laikosi ypa- 
tingo požiūrio į tarptautinę visuomenę. JAV ir Jungtinė Karalystė 
buvo - ir tai lemtinga - status guo galybės, kurių interesai diktavo 
pastangas leisti kuo mažiau permainų naujojoje tarptautinėje san- 
klodoje. Viena svarbiausių tarpukario laikotarpiu šiai disciplinai 
iškilusių problemų buvo ta, kad ji vis labiau buvo suvokiama kaip 
status guo disciplina. 

Antra, Pirmojo pasaulinio karo padariniai - didžiuliai sugrio- 
vimai ir masinės mirtys - išgyvenusiuosius pažymėjo neišdildomu 
antspaudu - tvirtu įsitikinimu, kad toks karas niekada neturi pasi- 
kartoti. Tai buvo karas, turėjęs „užbaigti visus karus“. Dėl to ir 
tuos reiškinius studijavęs dalykas įgavo ryškų normatyvinį, presk- 
riptyvų pobūdį. Tarptautiniai Santykiai turėjo ieškoti būdų, kaip 
užkirsti tokiems karams kelią. 

Trečia, dalyko prielaidoms antspaudą uždėjo šio karo pradžios 
aplinkybės. Lygiai kaip generolai, regis, nuolat rezga planus, kaip 
geriau būtų galėję kariauti paskutinįjį karą, taip ir tarptautinių 
santykių studijos neretai išreikšdavo ankstesniosios kartos rūpes- 
čius. Visuotinai vyravo požiūris, jog Tarptautinių Santykių užduo- 
tis — surasti būdus, kaip sumažinti nesusipratimų, dėl kurių ir 
įsiplieskė šis karas, tikimybę ateityje. Tai turėjo reikšmės ir vidaus, 
ir tarptautinės visuomenės sanklodai. Vidaus politika privalėjo ne- 
leisti politiniame procese įsivyrauti „grėsmingiems interesams“, — 
pasaulį, suteikusį saugumą demokratijai, turėjo apsaugoti toji pa- 
ti demokratija. Tarptautiniu mastu pradėta akcentuoti tarpinin- 
kavimo procesų plėtojimą ir kūrimą organizacinių struktūrų, ku- 
riose vadovai galėtų geriau įžvelgti potencialių priešininkų neag- 
resyvius tikslus. Visi šie vidaus ir tarptautinės visuomenės struk- 
tūrų pokyčiai padarytų neįmanomus tokius karus kaip Pirmasis 
pasaulinis. 

Ši nuostata buvo pagrįsta liberaliu požiūriu į žmogaus prigimtį; 
geri vyrai ir moterys niekada nenorėsią karo, taigi jis galįs kilti 
arba tik dėl tarptautinio nesusipratimo, arba politiniame procese 
įsigalėjus neišprususiems ar necivilizuotiems protams. Individai 

esą racionalūs, o karas - neracionali užsienio politikos priemonė, 
nes jo nebegalima panaudoti tradiciškai su juo siejamiems tiks- 
lams. Taigi Pirmasis pasaulinis buvęs paprasčiausiai disfunkciš- 
kas. Naujasis Tarptautinių Santykių dalykas turįs rasti geriausius 
būdus priversti valstybių vadovus suprasti disfunkcišką karo po- 
būdį, o jei tai nepavyktų - paskatinti tiesiogiai kreiptis į suintere- 
suotų šalių gyventojus. Disciplina turėjo misiją, lygiai kaip taikos 
sutartį pasirašiusių šalių sukurta tarptautinė organizacija, Tautų 
Lyga, turėjo misiją tarptautinėje politinėje sistemoje. 

Ši pirmoji tarptautinių santykių tyrinėjimo kryptis buvo pava- 
dinta Idealizmu, nors tuo metu šio termino nevartojo ir patys aka- 
demikai, dirbę toje srityje. Pasak Hedley'o Bullo, 


išskirtinis tų autorių bruožas buvo jų tikėjimas, kad tarptautinių santykių siste- 
mą, sukėlusią Pirmąjį pasaulinį karą, buvo įmanoma pertvarkyti į daug taikin- 
gesnę ir teisingesnę pasaulio tvarką; kad ji iš tiesų jau transformavosi veikiama 
bundančios demokratijos, bręstančios „tarptautinės sąmonės“, besikuriančios 
Tautų Lygos, taip pat taikingų žmonių gerų darbų ar jų pačių mokymo sklei- 
džiamos apšvietos; ir kad jų, kaip tarptautininkų, pareiga - padėti šiam pažan- 
gos maršui įveikti neišmanymą, prietarus, piktą valią bei grėsmingus intere- 
sus, stojančius jam skersai kelio.! 


Tarpukario laikotarpiu šios disciplinos dėmesys krypo į tokius klau- 
simus kaip įstatymiškas kelio užkirtimas karui ir tarptautinės po- 
litinės jėgos sukūrimas, kol ketvirtojo dešimtmečio pradžios įvy- 
kiai pajudino pačias pamatines jo prielaidas. Reaguodama į šiuos 
įvykius, disciplina už tarptautinei tvarkai metamo iššūkio slypin- 
čius grėsmingus interesus priskyrė revizionistinėms valstybėms — 
Italijai, Japonijai ir Vokietijai. O tokių valstybių kaip Didžioji Bri- 
tanija, Prancūzija ir Jungtinės Valstijos interesai buvo prilyginti 
visos žmonijos interesams. Tad ketvirtojo dešimtmečio viduryje 
disciplina ir vėl buvo identifikuojama su status guo jėgų tarptauti- 
nėje sistemoje interesų atstovavimu. 


' H. Bull, „The Theory of International Politics, 1919-1969“, in: B. Porter (sud.), 
The Aberystwyth Papers: International Politics 1919-1969, London: Oxford Univer- 
sity Press, 1972, p. 34. 

Ši identifikacija išprovokavo didžiausią puolimą prieš tokią Tarp- 
tautinių Santykių praktiką ir padėjo įsigalėti naujam mąstymo 
apie šį dalyką būdui. Puolimą pradėjo anglų istorikas E.H. Car- 
ras, 1939 m. išspausdintoje knygoje The Twenty Years! Crisis („Dvi- 
dešimties metų krizė“) svariai sukritikavęs utopinio mąstymo 
įsigalėjimą tarpukario tarptautiniuose santykiuose. Pasak Car- 
IO, utopizmas 


radosi iš didelio ir pražūtingo karo; naujojo mokslo pionierius užvaldė ir įkvė- 
pė tikslas, prieš kurį blanko visa kita - panaikinti galimybę kartotis šiai tarp- 
tautinio politinio organizmo ligai. Aistringas troškimas užkirsti kelią karui iš 
pradžių lėmė visą studijų kryptį ir eigą. Kaip ir kiti iš vystyklų neiškopę moks- 
lai, tarptautinės politikos mokslas reiškė grynai utopines nuostatas. Tai buvo 
pradinis etapas, kuriame noras stelbia mąstymą, apibendrinimas - stebėjimą 
ir ne itin stengiamasi kritiškai analizuoti faktus ar turimas priemones. Šiame 
etape dėmesys sutelkiamas beveik išimtinai į siektiną tikslą <...> Įvykiai po 
1931 metų aiškiai parodė, kad aspiracijos dar nėra pakankamas pagrindas tarp- 
tautinės politikos mokslui, ir pirmąsyk atvėrė galimybę pradėti rimtą kritišką 
ir analitišką tarptautinių problemų apmąstymą.* 


Taigi neatrodė, kad Idealizmas ketvirtajame dešimtmety būtų tu- 
rėjęs ką svaraus pasakyti apie svarbiausius tarptautinius įvykius. 
Jo vieton Carras siūlė metodą, kuriuo tarptautiniai santykiai su- 
vokiami tokie, kokie jie yra, o ne tokie, kokie galėtų būti. Šis me- 
todas turėtų leisti paaiškinti įvykių raidą po 1930-ųjų metų, - o 
tai, pasak Carro, esąs analizės, bet ne normatyvumo reikalas. Jis 
rašo: 


Mąstymo poveikis norams, kiekvieno mokslo raidoje pasireiškiantis tuoj po 
to, kai griūva jo svajonių projektai, ir būdingai žymintis utopinio laikotarpio 
pabaigą, paprastai vadinamas realizmu. Kaip reakcija į pradinio etapo norus 
bei svajones, realizmas labai dažnai renkasi kritišką ir kiek cinišką požiūrį 
<...> jis akcentuoja faktų pripažinimą ir jų priežasčių bei padarinių analizę. 


? E.H. Carr, The Twenty Years' Crisis 1919-1939, 2 leid., London: Macmillan, 1946. 
3 Ibid., p. 8-9. 

Realizmas linkęs nuvertinti tikslo vaidmenį ir atvirai ar netiesiogiai teigti, 
jog mąstymo funkcija - studijuoti įvykių grandinę, kurią jis bejėgis paveikti 
ar pakeisti.“ 


Šis požiūris ir tapo žinomas cituotoje Carro ištraukėlėje pritaiky- 
tu terminu: Realizmas. Pasak Carro, Tarptautiniai Santykiai kaip 
mokslas radosi iš įsisąmoninto būtinumo padėti tarptautinei sis- 
temai išsivaduoti iš blogio — karo, bet jis buvo užvaldytas noro 
išrauti tą blogį kaip reikiant jo dar neperpratus. Jo raginamas ne- 
šališkai gilintis į problemą reiškė, jog disciplina privalėjo atsisa- 
kyti normatyvinio pobūdžio. 

Realizmas, teigė Carras, yra gerai įsitvirtinęs mąstymo apie 
pasaulį būdas: prisiminkime, pavyzdžiui, Machiavellį, „pirmąjį Žy- 
mų politiką realistą“?. Anot jo, Realizmas stovi ant trijų pamatinių 
akmenų, kurie visi randami Machiavelli'o raštuose. Pirmasis — tai 
teiginys, kad istorija yra priežasčių ir padarinių grandinė ir jos 
vyksmas suvokiamas ne vien vaizduote, bet ir intelektualinėmis pa- 
stangomis; antra, teorija nekuria praktikos, bet pati yra praktikos 
kuriama; ir trečia, politika nėra etikos funkcija, veikiau etika - po- 
litikos funkcija, o moralė yra galios produktas“. Šiais trimis pama- 
tiniais akmenimis Carras pasinaudojo rengdamas ataką prieš uto- 
pistus, kurių tikėjimas amžinu moralės kodeksu, pasak jo, atspindė- 
jo specifinius kai kurių po Pirmojo pasaulinio karo patenkintų 
didžiųjų valstybių interesus. Tokiame kontekste Idealizmas įkūni- 
ja tik tam tikrą moralės sampratą, nes neišreiškia nacijų, 0 tuo 
labiau tam tikros klasės aptariamose valstybėse interesų. Carro 
teigimu, „vos tik pamėginama pritaikyti šiuos tariamai abstrak- 
čius principus konkrečiai politinei situacijai, jie pasirodo esą per- 
matoma savanaudiškų interesų priedanga“". 

Nors Carras nuosekliai sukritikavo Idealizmo prielaidas, nau- 
jąją Realizmo nuostatą labiausiai išpopuliarino Hansas Morgent- 
hau. Savo vadovėlyje Politics among Nations („Politika tarp naci- 
jų“)“, pirmąkart išleistame 1948 metais, Morgenthau paragino 


* Ibid., p. 10. 3 Ibid., p. 63. * Ibid., p. 63-64. ' Ibid., p. 87-88. 
5 H. Morgenthau, Politics among Nations: The Struggle for Power and Peace, 5 leid., 
New York: Knopif, 1973. 

tarptautinius santykius studijuoti moksliniu Realizmo metodu. Šio 
metodo esmę jis išreiškė šešetu principų, gan neblogai apibendri- 
nančių pagrindinius politinio Realizmo teiginius. Nors reiškiasi ir 
nemažai kitų Realizmo pakraipų, Morgenthau darbas padarė to- 
kią įtaką, kad atrodo protinga pradėti nuo jo. 

Morgenthau pradeda sakiniu, prie kurio verta sustoti ir pamąs- 
tyti: „Šia knyga siekiama pateikti tarptautinės politikos teoriją““. 
Autorius mato du būdus traktuoti politiką. Vieno jų šalininkai 
pabrėžia, jog iš visuotinai pripažintų moralės principų rinkinio 
gali būti sukurta protinga ir morali tvarka. Šis požiūris grįstas iš 
prigimties žmogui būdingu gerumu, 0 visi nesėkmingi bandymai 
pateisinti tą gerumą priskiriami tarptautinės visuomenės sanklo- 
dos trūkumams. Antrasis požiūris, priešingai, politinius įvykius 
traktuoja kaip Žmogaus prigimtyje glūdinčių jėgų rezultatą. Kad 
suprastume tarptautinius santykius, reikia eiti su tomis jėgomis, 
o ne prieš jas. Morgenthau, kritikuodamas Idealizmą, kaip ir 
Carras įrodinėja, kad visuotiniai moralės principai netinka tarp- 
tautinių santykių analizei ir praktikai. Kaip tik iš čia, pasak jo, 
Realizmo metodas įgyja savo vardą: realistas suvokia Žmogaus pri- 
gimtį tokią, kokia ji yra, o ne tokią, kokia turėtų būti, ir istorinius 
įvykius regi taip, kaip jie vyko, bet ne kaip turėjo vykti. Negana to, 
šio metodo šalininkai mėgino sukurti tarptautinių santykių moks- 
14. Dėl to Realizmas iš esmės tapo pozityvistiniu įvykių analizavi- 
mo būdu, nes kliovėsi idėja, jog elgesį lemia pamatinės jėgos. Kiek 
miglotai kalbėdamas apie tų jėgų pobūdį, Morgenthau labai aiš- 
kiai teigė būtinumą pakelti šį objektą į mokslo lygį, kitaip radika- 
lią JAV vykdomos politikos liniją sujudins įnoringai mąstantys žmo- 
nės, siekiantys sugrįžti prie prieškario izoliacionizmo politikos. 

Čia turime stabtelėti ir pripažinti, jog Morgenthau ne visada 
skelbia mokslinį metodą taip kaip knygoje Politics among Nations. 
Kitoje vietoje šis autorius rašo apie būtinumą priešintis tiems, ku- 
rie politiką suvokia kaip mokslą, o tai reikštų leisti Protui trans- 
cenduoti politiškumą. Todėl kai kurie autoriai Morgenthau pri- 
skiria prie interpretavimo tradicijos. Nepaisant to, būtent vado- 


* Ibid., p. 3. 

vėlis Politics among Nations padarė jo autorių svaria šios discipli- 
nos figūra, o pagrindinė jo idėja yra tokia, kaip mes ją apibūdino- 
me. Veikalo ašį sudaro tvirtinimas, jog esama jėgų, lemiančių tarp- 
tautinius santykius, o šį teiginį nubraukus visa jo teorija subyra. 
Nors Morgenthau remiasi tam tikromis prielaidomis apie žŽmo- 
gaus prigimtį, vidines jos tendencijas jis stengiasi traktuoti moks- 
liškai. Tuo tarpu pačioje disciplinoje, ypač Jungtinėse Valstijose, 
nutarta laikyti jį svarbiausiu mokslinio metodo skelbėju, ir pasi- 
rinkdami šią interpretaciją mes bent jau išvengėme naujos pai- 
niavos. Bet galbūt skaitytojai pageidaus žinoti, jog esama daugiau 
erdvės diskusijoms, nei galima suprasti iš mūsų apžvalgos. 

Morgenthau tarptautinės politikos mokslas atliepė po Antrojo 
pasaulinio karo amerikiečius veikusius tris istorinius veiksnius. 
Pirmasis — tai Jungtinių Valstijų iškilimas tarp didžiųjų pasaulio 
valstybių. JAV politikai kreipė žvilgsnį į akademinę bendruome- 
nę tikėdamiesi intelektualų pateisinimo konfrontacijos su sovie- 
tais. Užduotis buvo ne iš lengvųjų, turint omeny ligtolinę JAV 1z0- 
liacionizmo istoriją. Antrasis veiksnys buvo Jungtinių Valstijų, ypač 
jų akademinės bendruomenės, pagarba mokslui. Remdamasi 
mokslu, šalis „užkariavo“ gamtą; tad kodėl gi mokslinis metodas 
negalėtų padėti jai kontroliuoti tarptautinę visuomenę? Socialiniai 
mokslai iššūkį priėmė ir -o tai svarbu Tarptautiniams Santykiams — 
iškėlė ekonomiką kaip mokslinio metodo taikymo žmonių reika- 
lams pavyzdį. Trečias būdingas veiksnys buvo tas, kad aplinkybėms 
susiklosčius beveik visi ankstyvojo laikotarpio Realizmo šalininkai 
buvo imigrantai iš Europos. Juos vienijo bendras rūpestis paaiškin- 
ti įvykius, smarkiai pakeitusius jų ir jų šeimų gyvenimą, ir bendra 
intelektualinė tradicija, akcentavusi priežastis ir socialinių įvykių 
analizę aukščiausiu lygmeniu. Pribrendo laikas tarptautinei aplin- 
kai pradėti taikyti gamtamokslinius metodus. 

Morgenthau Realizmo teorija, kaip jau minėta, buvo grįsta še- 
šiais principais, kuriuos autorius išdėstė tik antrojo knygos leidi- 
mo įvade; galbūt tai paaiškina, kodėl tuose principuose tiesiogiai 
neaptariamos dvi ar trys pagrindinės knygoje vartojamos sąvo- 
kos, t.y. „nacionalinis interesas“ ir „galios pusiausvyra“. Tačiau 
tie šeši principai iš tikrųjų sudaro Morgenthau teorijos pamatą. 

Pasak pirmojo, politiką valdo „objektyvūs dėsniai, glūdintys žmo- 
gaus prigimtyje <...> Kadangi šių dėsnių veikimas galingesnis už 
mūsų polinkius, žmonės sukyla prieš juos tik rizikuodami patirti 
nesėkmę“!“. Tai reikštų, kad šių dėsnių pagrindu galima sukurti ra- 
cionalią teoriją. Morgenthau žodžiais, „(Realizmas) tiki <...> gali- 
mybe atskirti politikoje tiesą nuo nuomonės - tai, kas objektyviai ir 
racionaliai teisinga, patvirtinta duomenų ir nušviesta proto, nuo to, 
kas yra tik subjektyvus vertinimas, nesusijęs su faktais ir įkvėptas 
prietarų bei įnoringo mąstymo“!!. Metams bėgant, politiką valdan- 
tys dėsniai, pasak Morgenthau, nepakito, jie leidžia realistui tiks- 
liai nurodyti valstybės vadovui, kaip jam racionaliai pasielgti įvai- 
riomis aplinkybėmis. Kitaip sakant, objektyvūs žmogaus prigimties 
dėsniai kartu su prielaida, jog veikėjai yra racionalūs, gali būti mums 
žemėlapiu tarptautiniams santykiams aiškinti. 

Antra, anot Morgenthau, norint rasti kelią pagal šį žemėlapį, 
būtina intereso sąvoka, apibrėžiama galios sąvoka. Tarptautinės 
galios sąvoka nužymi tarptautinės politikos kaip autonomiškos 
veiklos srities demarkacijos ribas ir apima supratimą, kad etiniai 
išvedžiojimai teduoda menką naudą mėginant perprasti valstybių 
veiksmus. 


Mes darome prielaidą, kad valstybininkai mąsto ir veikia operuodami interesų 
sąvokomis, kurios apibrėžiamos galios sąvokomis <...> Toji prielaida leidžia 
mums pasekti ir net, galima sakyti, iš anksto nuspėti kurio nors valstybininko 
žingsnius praeities, dabarties ar ateities politinėje arenoje. Mes žvelgiame jam 
pro petį, kai jis rašo savo depešas; klausomės jo pokalbių su kitais valstybinin- 
kais; net skaitome jo mintis ir užbėgame joms už akių. Mąstydami galios po- 
žiūriu apibrėžtų interesų sąvokomis, mes mąstome taip, kaip ir jis, ir kaip ne- 
suinteresuoti stebėtojai galbūt net geriau nei jis pats, politinės arenos veikėjas, 
suprantame jo mintis ir veiksmus". 


Taigi galios sąvoka leidžia mums perprasti visų valstybės vyrų ir 
moterų veiksmus, nesvarbu, kokios būtų jų pažiūros ir ketinimai. 
„Realistinė tarptautinės politikos teorija tuomet apsaugos mus 


19 Morgenthau, Politics among Nations, p. 4. 
"!Ibid. |" Ibid., p. 5. 

nuo dviejų paplitusių paklydimų: domėjimosi motyvais ir ideologi- 
jos sąlygotu pasirinkimu“ P. Motyvus užčiuopti esą labai sunku, o 
jeigu mums ir pavyktų juos sužinoti, jie maža ką tepasakytų apie 
tikėtiną užsienio politikos eigą. Ideologijos sąlygotas pasirinkimas 
irgi teikiąs ne ką daugiau naudos, nes galbūt tatai esą politikų gud- 
rybės — būdai pateikti savo pažiūras taip, kad joms pritartų visuo- 
menė. Tačiau Morgenthau daro išlygą, kad reali užsienio politika 
ne visuomet bus tokia racionali savanaudiškų interesų prasme, kaip 
teigia antrasis jo principas. Bet tai nekelia jam rūpesčio, nes politi- 
nį Realizmą jis laiko ribiniu atveju, naudingu veikiau ne nusakant 
realų užsienio politikos vyksmą, o ieškant būdų ją paaiškinti. „Šios 
teorijos anaiptol nesugriauna tai, kad tikrovėje vargu ar rasime to- 
bulos galios pusiausvyros politikos pavyzdžių, - priešingai, ji daro 
prielaidą, kad tikrovė, šiuo požiūriu būdama ydinga, turi būti su- 
prantama ir vertinama kaip apytikris idealios galios pusiausvyros 
sistemos atitikmuo“ **. Taigi Morgenthau, regis, pats abejoja savojo 
Realizmo realistiškumu, - prie šios akivaizdžios įmantrybės mes 
sugrįšime 4 skyriuje, kai aptarsime realistinio aprašymo ir suprati- 
mo remiantis idealiais tipais metodų santykį. 

"Trečia, Morgenthau tvirtina, jog galios forma ir pobūdis nėra 
pastovūs, bet įvairuoja nelygu aplinka, kurioje galia reiškiasi. Tuo- 
met esminė sąvoka iš tikrųjų yra interesas, neatskiriamas politi- 
kos komponentas, neveikiamas nei laiko, nei vietos. Taip traktuo- 
dami galią, realistai gali numatyti įvairias tarptautinių santykių 
formas, netgi galutinę valstybių sistemos transformaciją. Intereso 
objektyvumas yra universalus išeities taškas mėginant suprasti įvy- 
kius. Taip pat esama neįvardytų prielaidų, susijusių su tinkamais 
mokslo metodais, bet į jas pasigilinsime kitame skyriuje. 

Ketvirta, Realizmo požiūriu, politiniai veiksmai taip pat turi 
moralinę reikšmę, bet tik tam tikra prasme, susijusia su politiko 
interesais, ypač su apdairumu, bet ne su tradicine etika. „Realiz- 
mas atmeta abstrakčiai formuluojamų visuotinių moralės princi- 
pų taikymą valstybių veiksmams“". Atskiras žmogus gali jausti 
pareigą elgtis taip, kad gintų moralės principus, bet tas netinka 


3 Ibid. |“ Ibid., p. 8. I Ibid.. p. 10. 

valstybei, nes valstybės elgesys gali būti vertinamas pagal skirtin- 
gą - nacionalinio išlikimo - kriterijų. 


Be apdairumo negali būti politinės moralės; tai yra ji neįmanoma neatsižvel- 
giant į iš pažiūros moralaus veiksmo politines pasekmes. Taigi Realizmas ap- 
dairumą - alternatyvių politinių veiksmų padarinių apsvarstymą - laiko di- 
džiausia politikos dorybe. Abstrakti etika veiksmą vertina pagal jo suderina- 
mumą su moralės įstatymu; politinė etika veiksmą vertina pagal jo politinius 
padarinius"“. 


Penkta, Realizmas neigia egzistuojant bendrą moralę, pritai- 
komą visoms valstybėms, kaip teigė Idealizmas. Valstybės formu- 
luoja savo politiką moralės kalba tik tada, kai tatai joms patogu, 
ir tik tokia forma, kuri geriausiai užmaskuoja jų interesus ir jiems 
labiausiai pasitarnauja. Ieškant moralinio nuoseklumo, sunkiai pa- 
aiškinamas elgesys įgyja grindžiančią prasmę, jei mąstoma galios 
požiūriu. Į klausimus dėl galios pasiskirstymo ir pokyčių objekty- 
viai atsakoma remiantis galios santykių modeliu, turinčiu reikš- 
mės ir racionaliam užsienio politikos pasirinkimui. 

Šešta, Morgenthau laikosi nepajudinamos pozicijos dėl politi- 
kos sferos autonomiškumo. Interesą apibrėždamas galios sąvo- 
komis, Realizmas pirmenybę atiduoda politiniams sumetimams. 
Ekonomistai nacijų interesus gali suprasti kaip turto klausimą, 
teisininkai — kaip subjektui naudingų įstatymų paisymą. Tokie po- 
žiūriai yra adekvatus. Iš tikrųjų net moralistinis požiūris, pavyz- 
džiui, Idealizmo mokyklos, gali savaip praturtinti. Bet Realizmo 
požiūriu viskas turi būti subordinuota politinei analizei. Ekono- 
mistas daro išlygą, jog religiniai įsitikinimai turi įtakos rinkai, bet 
nesutiks laikyti juos svarbiausia jėga, taip panašiai ir Realizmas 
atkakliai tvirtina, jog lemiamas veiksnys yra galia. Šiuo požiūriu 
Idealizmas klydo subordinuodamas politinius sumetimus mora- 
lės reikalavimams. 

Taigi šios šešių principų programos esmę sudaro teiginys, kad 
Realizmas yra mokslinis mąstymo apie tarptautinius santykius bū- 
das. Antrasis Politics among Nations skyrius skirtas šiam teiginiui 


'*“ Ibid. 

paaiškinti ir pateisinti. Realizmas siekia „užčiuopti ir perprasti 
jėgas, lemiančias nacijų politinius santykius, taip pat suvokti, ko- 
kiais būdais tos jėgos veikia viena kitą ir tarptautinius politinius 
santykius“ !'. Reikėtų skirti bendrą Morgenthau požiūrį į teisingą 
mokslo vertinimą ir jo pateiktą specifišką moksliškai suvokiamų 
tarptautinių santykių vaizdą. Pastarasis sulaukė nemažai kritikos, 
ir netrukus tai nurodysime. Tačiau bendras jo požiūris į mokslą 
taip pat kritikuotinas ir, mūsų nuomone, kiekvienas tarptautinių 
santykių tyrinėtojas turėtų gerai susimąstyti apie mokslo prigimtį. 
Tai mes pasistengsime pagrįsti tolesniuose skyriuose. 

Realizmą teisėtai galima laikyti vyraujančia teorija Tarptauti- 
nių Santykių istorijoje. Ji tapo žinoma kaip „galios politikos mo- 
delis“, o tai lėmė jos akcentuojamas valstybės politinis galios 
išdėstymas, kaip pagrindinė šios teorijos interesų determinantė. 
Realizmas vyravo ne vien akademiniame pasaulyje; iš tikrųjų 
penktojo dešimtmečio pabaigoje ir šeštajame dešimtmety jis ta- 
po JAV užsienio politikos kredo. Pasak Roberto Rothsteino, Re- 
alizmas pelnė populiarumą tarp politikų, nes „apėmė tai, ką jie 
laikė savaime suprantamu dalyku, ypač po ketvirtojo dešimtme- 
čio nesėkmių ir šaltajam karui pasiekus kulminaciją“!*. Svarbiau- 
sia, Realizmas pateisino tokią užsienio politiką, kurią JAV va- 
dovai jautėsi privalą vykdyti tuoj po Antrojo pasaulinio karo. 
JAV visuomenę reikėjo įtraukti į didžiųjų valstybių politiką, — 
visiškai priešingai nei buvo po Pirmojo pasaulinio karo. Realiz- 
mas pasiūlė būdą, kaip įrodyti, kodėl Jungtinės Valstijos privalo 
taip atsakingai dalyvauti tarptautinėje politikoje. Vėl prisime- 
nant Rothsteiną, Realizmas tapo „doktrina, sudarančia intelek- 
tualinę atskaitos sistemą oficialiajai užsienio politikos linijai ge- 
rus du dešimtmečius <...>, jis iš tiesų apibrėžė kategorijas, ku- 
riomis buvo vertinamas išorės pasaulis, ir bendrą požiūrį į 
vyraujančių problemų sprendimą“"?. Realizmas turėjo svarų pra- 


" Ibid., p. 16. 

'š R. Rothstein, „On the Costs of Realism“, in: Political Science Ouarterly, 1972. 
87(3), p. 348. 

B Ibid. 

našumą: galėjo pateisinti tiek interesų sutaikymą (accommoda- 
tion), tiek ginkluotės plėtojimą siekiant galios pusiausvyros. Šia 
prasme, pareiškia Stanley's Hoffmannas, jis buvo ne kas kita kaip 
šaltojo karo politikos racionalizavimas“ ?*. 


BIHEVIORIZMAS 


Tarptautiniuose Santykiuose Realizmas klestėjo pastaruosius ke- 
turis dešimtmečius. Ši pastaba papiktins daugelį šioje srityje dir- 
bančių Žmonių, nes Realizmas buvo negailestingai kritikuojamas, 
o dauguma mokslininkų dabar teigia dirbą visiškai kitu metodu. 
Prieš pagrįsdami šį teiginį, norime glaustai apžvelgti svarbiausius 
kritinius pasisakymus Realizmo adresu. Kad juos suprastume, tu- 
rime prisiminti, jog tuoj po Morgenthau knygos pasirodymo per 
Jungtinių Valstijų akademinę bendruomenę nusirito nauja bihe- 
vioristinio mąstymo apie socialinius mokslus banga. Kai šeštojo 
dešimtmečio viduryje ji užplūdo Tarptautinius Santykius, šio mąs- 
tymo šalininkai pasivadino „bihevioristais“ . 

Realizmą Biheviorizmo atstovai paskelbė už įstatymo ribų, nes 
jų supratimas apie tai, kaip kuriama teorija, kirtosi būtent su ta 
Pozityvizmo atmaina, kuri grindė Morgenthau Realizmą. Bihe- 
vioristų manymu, pažinimo reikia siekti renkant stebėjimu fik- 
suojamus duomenis; tų duomenų dėsningumai turį padėti formu- 
luoti ir tikrinti hipotezes, iš kurių jau renčiamos teorijos. Jos ku- 
riamos indukcijos būdu, nesiremiant - kaip darė Realizmas - 
apriorinėmis prielaidomis. Kalbant konkrečiau, realistai kliovėsi ap- 
riorinėmis prielaidomis apie žmogaus prigimtį, kurios neįmanoma 
stebėti. Bihevioristų kelias į teoriją prasidėjo nuo stebėjimais fik- 
suojamų dalykų, griežti šios mokyklos atstovai buvo įsitikinę, kad 
teorijoje apskritai neturėtų būti nestebimų dalykų. Pasak jų, ku- 
riant teoriją, reikia orientuotis į gamtamokslinius metodus (papras- 
tai prilyginamus fizikos metodams), paremtus griežtais stebėjimo 


"S. Hoffmann, „An American Social Science: International Relations“, in: Daeda- 
lus, 1977, 106(3), p. 48. 

principais. Socialiniai mokslai buvo suvokti kaip sritis, į kurią šie 
metodai iš esmės be problemų perkeliami. Rezultatų stoka narsiai 
aiškinta tuo, jog socialiniai mokslai esą nauji ir sunku būtų tikėtis 
iškart pasiekti gamtos mokslų teorines aukštumas. 

Biheviorizmas kritikavo ne tik nepatikrinamas Realizmo pa- 
saulėvaizdžio prielaidas, bet ir realistų norą daryti normatyvinio 
pobūdžio pareiškimus apie tarptautinę įvykių areną. Biheviorizmas 
griežtai skyrė normatyvinius ir mokslinius teiginius ir pabrėžė, kad 
mokslas privaląs vengti normatyvumo. Taigi atrodė, tarytum tarp 
Realizmo ir Biheviorizmo virtų įnirtingi ginčai, o didžiąją šeštojo 
ir septintojo dešimtmečio dalį profesinių žurnalų puslapiuose iš 
tiesų buvo karštai ginčijamasi. Iš tikrųjų Biheviorizmo stovyklos 
atstovai vaizdavosi veikią visiškai skirtingoje intelektualinėje at- 
skaitos sistemoje negu Realizmo stovykla. 

Daugiausia Realizmas buvo kritikuojamas dėl jo terminų api- 
brėžimų, ypač tų trijų, kuriais ir buvo dažniausiai operuojama, — 
galios, galios pusiausvyros ir valstybinio intereso. Iš esmės pro- 
blema buvo ta, kad nė vienas tų terminų nebuvo „objektyviai“ 
apibrėžiamas. Debatai dėl galios apibrėžimo socialiniuose moks- 
luose turi seną istoriją, bet čia jos smulkiau nenagrinėsime. Tai- 
gi Morgenthau reikėjo įsigudrinti apibrėžti terminus „objekty- 
viai“; kitaip galios politikos modelio buvo neįmanoma pritaiky- 
ti. Apibrėžus galią taip, kad stebėtojas galėtų šią sąvoką taikyti 
subjektyviai, nebeliko neutralaus standarto, pagal kurį stebėto- 
jas galėtų vertinti valstybininkų veiksmus. Morgenthau negalėjo 
pasitenkinti apibrėžęs galią nuosekliai pagal savo teoriją, nes te- 
oriją buvo būtina įtvirtinti objektyviai apibrėžiant jos esmines 
sąvokas. Panašūs argumentai tinka ir kitiems terminams, 0 jeigu 
nėra būdo atskleisti objektyvius žmogaus prigimties dėsnius, 
Morgenthau metodas iš esmės praranda moksliškumą, į kurį pre- 
tenduoja. 

Morgenthau metodas taip pat kritikuotas už tai, kad nekreipė 
dėmesio į valstybių vidaus situaciją ir konkrečiai nenurodė, ar žmo- 
gaus prigimtis yra lemiama politinio veiksmo priežastis, ar tik vie- 
na iš galimų, ir už tai, kad nesugebėjo paaiškinti, iš kur randasi 
klaidos (jei žmogaus prigimtį grindžia objektyvūs dėsniai, tai kaip 

atskiri žmonės gali klysti??!). Vienas iš pirmųjų iššūkį Realizmui 
metė Mortonas Kaplanas (1957)*žpasiūlydamas alternatyvią tarp- 
tautinės sistemos konceptualizaciją, kuri atmetė pagrindinę Mor- 
genthau stebėjimais nefiksuojamą žmogaus prigimties idėją. Šią 
kritiką galima pavadinti konstruktyvia, nes ji numatė galimybę 
patobulinti Morgenthau sąlygojančios sistemos idėją atsisakant 
prieštaringos ir nepatikrinamos žmogaus prigimties sąvokos. Radi- 
kalesni buvo Snyderis, Bruckas ir Sapinas, pareiškę, esą Morgent- 
hau pernelyg racionaliai aiškinąs žmogaus elgesį". Kad suprastum 
valstybių elgesį, tvirtino jie, reikia atkurti sprendimus priėmusių 
žmonių pažiūras. Rekonstravęs tai, kaip veikėjai patys apsibrėžė 
situaciją, analitikas galėtų paaiškinti jų veiksmų motyvus, o tai būtų 
nepalyginamai realistiškiau, nei daryti prielaidą, neva veikėjai vei- 
kę racionaliai. Iš tikrųjų ši kritika, išklibinusi Realizmo teiginių pa- 
matus, galėjo būti atremta kaip paskelbta nesupratus teorijos es- 
mės: mat Morgenthau teigė tik rėmęsis racionalumo prielaidomis 
taip, kaip jomis rėmėsi ekonomistai, - nustatyti „ribinį atvejį“ ar 
idealų tipą, pagal kurį būtų galima vertinti realų elgesį. 

Šie ir kiti kritiniai požiūriai buvo taip plačiai pripažinti teisin- 
gais, kad septintojo dešimtmečio viduryje jau visuotinai manyta, 
jog Realizmas, kaip vyraujanti nuostata, užleido savo pozicijas. 
Tačiau kritikų išpuoliai suniveliavo metodologijų ir teorinių prie- 
laidų skirtumą. Nors bihevioristai nuožmiai puolė Realizmą, jie 
tai darė beveik išimtinai metodologiniu pagrindu. Pavyzdžiui, vi- 
sų lygmenų garsioji diskusija, prasidėjusi 1966 m. mokslinio žur- 
nalo World Politics puslapiuose?“, buvo neva bihevioristų ir realis- 


2 Žr., pvz., S. Hoffmann (sud.), Contemporary Theory in International Relations, 
Englewood Cliffs, NJ: Prentice-Hall, 1960, ir J. Claude, Power and International 
Relations, New York: Random House, 1962. 

2 M. Kaplan, System and Process in International Politics, New York: Wiley, 1957. 
> R. Snyder, H.W. Bruck ir B. Sapin (sud.), Foreign Policy Decision Making, New 
York: Free Press, 1962. 

* Vadinamosios „didžiosios diskusijos“ pagrindinius argumentus žr. M. Kaplan, 
„The New Great Debate: Traditionalism Science in International Relations“ ir H. 
Bull, „International Theory: The Case for a Classical Approach“, in: K. Knorr, 
J. Rosenau (sud.), Contending Approaches to International Politics, Princeton: 
Princeton University Press, 1969, p. 39-61 ir 20-38. 

tų (arba tradicionalistų, kaip jie tąsyk vadinti) ginčas. Tačiau nors 
abi pusės turėjo nemažai ką pasakyti, kaip dera kurti mokslinę 
teoriją, nė viena plačiau neprasitarė apie tyrimą grindžiančias 
svarias prielaidas ar klausimus, į kuriuos turėtų būti kreipiamos 
tarptautinių santykių studijos. Tai buvo ne teorijų, 0 vienos teori- 
nės orientacijos diskusijos, kaip atliktini tyrimai tuo pačiu meto- 
du. Pagrindinių diskusijos dalyvių - Hedley'o Bullo ir Mortono 
Kaplano pažiūros į tarptautinę politikos sistemą buvo daug pana- 
šesnės, nei galėjo atrodyti iš to, kad jie stovėjo priešingose barika- 
dų pusėse. 

Šią painiavą knygoje The Power of Power Politics5 išnarpliojo 
Johnas Vasguezas. Pasak jo, iš tikrųjų bihevioristai niekada ne- 
abejojo teorinėmis Realizmo prielaidomis. Bihevioristų darbai, 
tvirtina Vasguezas, buvo paremti trimis pagrindinėmis Realizmo 
prielaidomis, kurios verčia priskirti juos prie tos pačios stovyklos 
plačiąja prasme. 


(a) Tautinės valstybės arba jų sprendimų priėmėjai yra svarbiausi veikėjai sie- 
kiant suprasti tarptautinius santykius. 

(b) Egzistuoja griežta perskyra tarp vidaus ir užsienio politikos. 

(c) Tarptautiniai santykiai yra kova dėl galios ir taikos. Suprasti, kaip ir kodėl 
vyksta ši kova, ir rasti būdus ją reguliuoti ir yra šios disciplinos tikslas. Bet koks 
mokslinis darbas, bent netiesiogiai nesusijęs su šiuo tikslu, laikytinas trivialiu.* 


Peržvelgęs nemaža bihevioristų veikalų iš Tarptautinių Santykių 
srities, Vasguezas nustatė, kad dauguma jų išeities tašku ima bū- 
tent šias tris prielaidas. Ankstesniame moksliniame pranešime Vas- 
guezas ir kiti įrodinėjo: 


Apžvelgę septintojo dešimtmečio literatūrą, randame nemažai mokyklų, ku- 
rios, atrodytų, kvestionuoja Morgenthau paradigmą, nes vartoja kitokias sąvo- 
kas. Tačiau <...> visos jos <...> laikytinos pradinės paradigmos vediniais <...> 


> J.Vasguez, The Power of Power Politics: A Critigue, New Brunswick, NJ: Rutgers 
University Press, 1983. 
* Ibid., p. 18. 

Kaip matome, septintojo dešimtmečio Tarptautinių Santykių literatūrą sudaro 
pluoštas variacijų Morgenthau paradigmos tema.“ 


Dėl šios priežasties savo argumentus Vasguezas pavadino „da- 
žymo Morgenthau spalva“ teze („coloring it Morgenthau“ thesis). 

Net jeigu bihevioristai iš tikrųjų puolė Realizmą dėl metodo- 
loginių jo principų, o ne dėl jo prielaidų, jų kritika vis dėlto tu- 
rėjo rimtų padarinių dalyko raidai: šioje srityje dirbantys moks- 
lininkai bent jau daug geriau įsisamonino metodologinių klau- 
simų svarbą; tai atspindi ir nuo šeštojo dešimtmečio netylantys 
debatai dėl metodologijos. Susikoncentravimas į elgesio studi- 
jas taip pat davė pamatą ilgoms diskusijoms, kokiu lygmeniu tei- 
singiausiai būtų tą elgesį aiškinti. Vienas dalykas buvo sutikti su 
prielaida, jog svarbiausias veikėjas yra valstybė, bet visai kas ki- 
ta - susitarti, kaip geriausiai aiškinti to veikėjo elgesį. Taikliau- 
siai tai apibūdino Davidas Singeris straipsnyje „The Level-of-Ana- 
lysis Problem in International Relations“ („Analizės lygmens pro- 
blema Tarptautiniuose Santykiuose“), išspausdintame 1961 
metais2. Singeris papildė Tarptautinius Santykius komplikuota 
tema, žinoma ir kituose socialiniuose moksluose, - kaip sistemi- 
nio (tarptautinės sistemos) lygmens aiškinimas sietinas su vie- 
neto (tautinės valstybės) lygmens aiškinimu. Šiai problemai dau- 
giausia dėmesio skirsime 5 skyriuje. Kol kas apibendrinta išvada 
būtų tokia: nesvarbu, ką bihevioristai dramatiškai šnekėjo apie 
„Biheviorizmo revoliuciją“, iš tikrųjų jie ginčijosi tik dėl meto- 
do, taikomo vadovaujantis tuo pačiu teoriniu požiūriu kaip ir 
Realizmo mokyklos. Štai kodėl jaučiamės pagrįstai galį tvirtinti, 
kad Realizmas klestėjo pastaruosius keturiasdešimt metų. Iki 
pat aštuntojo dešimtmečio pradžios iš tikrųjų egzistavo tik du 
požiūriai: Idealizmas ir Realizmas. 


* J. Handelman, J. Vasąuez, M. O'Leary, W. Coplin, „Color it Morgenthau: A 
Data-Based Assessment of Ouantitative International Relations Research“ (ne- 
spausdintas rankraštis) Syracuse University, 1973, p. 31. 

* J. D. Singer, „The Level-of-Analysis Problem in International Relations“, in: K. 
Knorr, S. Verba (sud.), The International System: Theoretical Essays, Princeton: Prin- 
ceton University Press, 1961, op. 77-92. 


42 


Disciplinos formavimasis 
TRANSNACIONALIZMAS IR TARPUSAVIO PRIKLAUSOMYBĖ 


Tačiau aštuntąjį dešimtmetį radosi trečias požiūris - Transnacio- 
nalizmas, ir valstybė jau nebelaikoma svarbiausiu veikėju, kokia ji 
kažkada buvo. Į valstybę orientuota pažiūra, būdinga tiek Idealiz- 
mui, tiek Realizmui (ir Biheviorizmui), nebe pirmą kartą sulaukė 
jo ypač stipriai. 

Iki tol vyraujančiu valstybės vaidmeniu suabejota trejetą kartų. 
Pirmąsyk tai padaryti privertė tarptautinės darbininkų klasės ra- 
ginimai priešintis Pirmajam pasauliniam karui. Esą darbininkų 
klasės turinčios daugiau bendrumų nei skirtumų, o susiskirstymas 
į valstybes esąs mistifikacija, padedanti įtvirtinti kapitalizmo po- 
zicijas. Tačiau šį teiginį triuškinamai paneigė 1914 metų įvykiai, 
kai vienoje valstybėje po kitos darbininkija stojo nacionalinės vė- 
liavos pusėn ir savanoriais išėjo į Didžiojo karo frontą. Inter- 
nacionalistai įsigudrino surasti tam paaiškinimų, bet faktų aki- 
vaizdoje jie neatrodė įtikinami. 

Antrasis iššūkis pasigirdo šeštajame dešimtmety, kai tapo ma- 
dinga kalbėti apie valstybės nunykimą, sąlygotą branduolinių gin- 
klų kūrimo. Įrodinėta, esą šie niekais pavertę valstybės skelbiamą 
gebėjimą užtikrinti savo gyventojų saugumą. Pasak ryškiausio šio 
požiūrio skelbėjo Johno Herzo, tautinę valstybę pakerta keturi 
veiksniai: jos pažeidžiamumas ekonominio karo akivaizdoje; tarp- 
tautinių ryšių atsiradimas ir drauge su juo vis pralaidesnės tam- 
pančios valstybių sienos; ištobulėjusi oro karyba, leidžianti nu- 
kreipti karo veiksmus tiesiog prieš tam tikros valstybės gyvento- 
jus; ir pagaliau branduoliniai ginklai, keliantys grėsmę pačių 
valstybių ir jų gyventojų išlikimui?. Todėl, įrodinėjo Herzas, vals- 
tybė ateityje veikiausiai nebebūsianti dominuojantis tarptautinės 
visuomenės vienetas. 

Vis dėlto dešimtmečiu vėliau publikuotame straipsnyje Herzas 
iš naujo įvertino savo pareiškimus ir paneigė teiginį, kad valstybė 


“ J. Herz, International Politics in the Atomic Age, New York: Columbia University 
Press, 1959. 

artėjanti prie išnykimo“. Valstybių daugėjo, demokratėjo jų val- 
dymas, o kartu didėjo jų teisėtumas (bent jau taip atrodė 1968- 
aisiais), — tai iš esmės viską pakeitė, bet svarbiausia priežastis bu- 
vo ta, kad ir vėl tapo neįmanoma tarptautiniuose santykiuose re- 
aliai panaudoti jėgos. Branduoliniai ginklai tokie visa naikinan- 
tys, kad jų turinčios valstybės kaip įmanydamos stengėsi neįsivelti 
į jokius konfliktus - su kita branduoline valstybe ar jos sąjungi- 
ninkėmis. Jėga, nuo seno naudota teritorijoms užkariauti ir rin- 
koms bei žaliavoms užvaldyti, šiems tikslams jau negalėjo būti nau- 
dojama. Jėgai prarandant patrauklumą, valstybių sistema turėjo 
išlikti, nes turimos priemonės ją nušalinti buvo pernelyg destruk- 
tyvios, kad galėtum ryžtis jas panaudoti. 

Trečią kartą suabejoti vyraujančiu valstybės vaidmeniu priver- 
tė ekonominės integracijos pokyčiai, ypač Europoje nuo šeštojo 
dešimtmečio pradžios. Į tarptautinę integraciją žengta ir anksčiau, 
bet šeštajame dešimtmetyje šis procesas gavo naują impulsą, o 
sykiu iškilo nauja mąstymo mokykla, paskelbusi valstybės suvere- 
numą nykstant. Ši mąstymo kryptis daugiausia sieta su Ernsto Ha- 
aso darbais ir juose dėstomu „neofunkcionalistiniu“ požiūriu į tarp- 
tautinės integracijos sampratą*!. Jos esmė ta, kad valstybės, nesu- 
tinkančios integruotis su kitomis panašiomis ekonominėmis 
sistemomis, nebegali užsitikrinti ekonomikos plėtros. Vienos i1n- 
tegracijos srities sėkmė esą pasklisianti ir po kitas, ir galop atsira- 
sianti būtinybė koordinuoti ir kolektyviai valdyti ligi tol atskirai 
egzistavusias ekonomines organizacijas: taip ekonominė integraci- 
ja nuvesianti į politinę integraciją. Valstybę nedviprasmiškai siūlyta 
laikyti pagrindine tarptautinės arenos veikėja, tačiau, kaip parodė 
septintojo dešimtmečio įvykiai, šis siūlymas buvo grįstas klaidinga 
prielaida. Paaiškėjo, kad vadovai nenori atsisakyti suverenumo 
„Žemesnio lygio“ politiniais klausimais; juolab jie neketino integ- 
ruotis „aukštojoje“ politikoje. 


*“ J. Herz, „The Territorial State Revisited - Reflections on the Future of the Na- 
tion-State“, in: Polity, 1968, 1(1), p. 11-34. 
“ E. Haas, The Uniting of Europe, Stanford: Stanford University Press, 1958. 

Taigi aštuntojo dešimtmečio iššūkis turėjo precedentų; jis taip 
pat neįstengė įrodyti, jog valstybė, kaip dominuojantis veiksnys, 
būtinai nunyks, bent jau artimoje ateityje. Tačiau buvo pasiūlytas 
visiškai kitoks požiūris į tarptautinius santykius, paremtas dviem 
susijusiomis temomis - transnacionalizmo ir tarpusavio priklau- 
somybės. Transnacionalizmas kelia idėją, kad, be valstybių, yra ir 
kitų tarptautiniuose įvykiuose svarbų vaidmenį vaidinančių vei- 
kėjų, o akivaizdžiausi jų pavyzdžiai - multinacionalinės korpora- 
cijos ir revoliucinės grupės**. Tarpusavio priklausomybės idėja ta, 
kad vis gausėjančios valstybinių ekonomikų tarpusavio sąsajos pa- 
darė jas pažeidžiamesnes ir jautresnes įvykiams kitose šalyse, ne- 
gu jos kada nors buvo**. Abi šios idėjos skatina manyti, kad valsty- 
bė liaujasi kontroliavusi įvykius. Negana to, valstybės veikėjos po- 
žiūriu į tarptautinius santykius verčia suabejoti kitų veikėjų 
dalyvavimas aštuntojo dešimtmečio konfliktuose. Todėl tarptau- 
tinė aplinka negali būti aiškinama vien valstybių požiūriu. Trans- 
nacionalizmas ir tarpusavio priklausomybė neigia Vasguezo su- 
formuluotas tris Realizmo prielaidas. Valstybės — ne vieninteliai 
veikėjai; nebe tokia griežta takoskyra tarp vidaus ir tarptautinės 
visuomenių; tarptautinę politiką, matyt, vis labiau veikia ne kari- 
niai, o ekonominiai veiksniai. Kai kurie šia dvasia rašę autoriai 
prabilo apie esminius tarptautinės politikos pokyčius, sąlygotus 
šių „naujų jėgų pasaulio politikoje“* atsiradimo. 

Nenuostabu, kad manantys priešingai - jog valstybė tebėra do- 
minuojantis tarptautinių santykių veikėjas - pradėjo atsakomąjį 
puolimą. Pasak Northedge'o, transnacionalistinis požiūris esąs tie- 
siog „Amerikos iliuzija“, sukurta JAV tarptautinės situacijos rai- 


32 Žr. R. Keohane, J. Nye (sud.), Transnational Relations and World Politics, Camb- 
ridge, Massachusetts: Harvard University Press, 1972. 

3 Žr., pvz., E. Morse, Modemization and the Transformation of International Rela- 
tions, New York: Free Press, 1976, ir R. Cooper, The Economics of Interdependence, 
New York: McGraw Hill, 1968. 

“ Ši frazė paimta iš S. Browno knygos pavadinimo: New Forces in World Politics, 
Washington, DC: Brookings Institution, 1974. 

dos“. Lemtingose tarptautinių santykių situacijose valstybė vis dar 
dominuoja ir, reikia manyti, jos vaidmuo nenublanks ir ateityje. 
Hedley's Bullas įrodinėja, esą valstybė pademonstravo puikų su- 
gebėjimą atsilaikyti prieš kitų tipų veikėjus ir ateityje šio sugebė- 
jimo nepraras“, nes kaip tarptautinės visuomenės vienetas ji ple- 
čiasi ir įpareigojama imtis atsakomybės už savo piliečių gerovę vis 
įvairesnėse srityse. Negana to, valstybė vis dar gali kliautis gyven- 
tojų lojalumu ir tebeturi teisėtos jėgos tarptautinėje visuomenėje 
monopolį. Pagaliau valstybė nustato tarptautinės sistemos taisyk- 
les, o visi kiti veikėjai privalo jų laikytis. 

Taigi vyko nemažai ginčų, kokiu mastu valstybė vis dar vyrau- 
ja tarptautiniuose santykiuose. Šiuo klausimu nestosime niekie- 
no pusėn. Tačiau norime atkreipti dėmesį, kaip radikaliai Trans- 
nacionalizmas nutolsta nuo kitų disciplinoje vyravusių požiūrių. 
Jis įveda kitus veikėjus - ne valstybes, todėl priskirtinas prie nau- 
jos, pliuralistinės, Tarptautinių Santykių krypties. Reikia pripa- 
žinti, kad devintojo dešimtmečio įvykiai vėl sukėlė nerimą dėl 
karinių tarpvalstybinių santykių, taigi ir vėl iškėlė valstybės vaid- 
menį. Tačiau valstybei gali tekti sumokėti tam tikrą kainą už iš- 
likimą tarptautinėje arenoje. Transnacionaliniai veikėjai ir di- 
dėjanti ekonominė tarpusavio priklausomybė randasi pasaulyje, 
kuriame teisinį suverenumą valstybės išlaiko tik autonomišku- 
mo praradimo kaina. Pasak Mansbacho ir Vasguezo, galios po- 
litiką pakeitė „problemų sprendimo“ politika, kai veikėjai gru- 
puojami ir persigrupuoja politinių ir ekonominių problemų san- 
kirtose?'. 


* F. Northedge, „Transnationalism: The American Illusion“, in: Millennium, 1976, 
5(1), p. 21-27. 

* H. Bull, The Anarchical Society, London: Macmillan, 1977, 3 dalis. 

* R. Mansbach, J. Vasguez, In Search of Theory, New York: Columbia University 
Press, 1981. 

"Transnacionaliniame požiūryje nepaneigiamai esama tiesos, kaip, 
beje, ir kituose, kuriuos netrukus paminėsime. Bet prieš imdamiesi 
vertinti esamą padėtį pristatysime dar vieną Realizmo variantą. Tai 
vadinamasis Neorealizmas. Nors iš dalies tai yra atsakas į transna- 
cionalizmo teiginius, taigi - neseniai atsiradęs reiškinys, Neorea- 
lizmas, kaip byloja pats terminas, tvirtai laikosi Realizmo tradici- 
jų. Šį požiūrį geriausiai atskleidžia Kennetho Waltzo darbas The- 
ory Of International Politics („Tarptautinės politikos teorija“), 
išleistas 1979 metais*ė. Nors dar anksti spręsti, kokį poveikį šis 
veikalas padarys disciplinos raidai, jis pažadino galingą minties 
proveržį, - mes į ją atsigręšime tolesniuose skyriuose. 
Neorealizmo esmę sudaro teoriškai rafinuotesnis sisteminis ar 
struktūrinis tarptautinių santykių pateikimas. Kaip galima spręsti 
iš pavadinimo, Neorealizmas yra artimas Realizmui, nors ir at- 
meta paprastesniuosius kanoninius jo teiginius. Dėmesys sutel- 
kiamas dviem pagrindinėmis kryptimis. Pirmoji — tai mėginimas 
atitaisyti Realizmo nesugebėjimą įveikti ekonomikos klausimų. 
"Tokie autoriai kaip Robertas Keohane studijoje After Hegemony 
(„Po hegemonijos: Bendradarbiavimas ir nesantaika pasaulio po- 
litinėje ekonomijoje“, 1984) ir Stephenas Krasneris darbe apie 
tarptautinius režimus ir knygoje Defending the National Interest 
(„Ginant nacionalinį interesą“, 1978) įrodinėja, kad modifikuo- 
tas Realizmo variantas, Krasnerio vadinamas „struktūriniu Rea- 
lizmu“, gali padėti aiškinti tarptautinius ekonominius klausimus**. 
Morgenthau jau seniai buvo kritikuojamas už ekonominių veiks- 
nių ignoravimą ar jų reikšmės sumenkinimą. Kaip korektyva pra- 
dedamos vartoti sąvokos „hegemonija“ ir „režimai“. Pasak ne- 


* K. Waltz, Theory of International Politics, Reading, MA: Addison-Wesley, 1979. 
* R. Keohane, After Hegemony: Cooperation and Discord in the World Political Eco- 
nomy, Princeton: Princeton University Press, 1984; S. Krasner, Defending the Na- 
tional Interest: Raw Materials Investments and US Foreign Policy, Princeton: Prince- 
ton University Press, 1978; S. Krasner (sud.), International Regimes, Ithaca, N.Y.: 
Cornell University Press, 1983. 

orealistų, valstybės pajėgios kontroliuoti tarptautinius ekonominius 
reikalus, taigi aiškinamąją galią vėl atgauna Realizmo prielaidos 
apie maksimalios galios siekiančios valstybės vaidmenį. Tarptauti- 
niai ekonominiai režimai įkūnija struktūrinę galią tarptautinėje 
sistemoje, ir jų egzistavimas leidžia valstybėms kontroliuoti tarp- 
tautinės arenos sritį, kurios nepavyko užčiuopti Realizmui. 

Neorealizmo naudojamas kritinis mechanizmas įvardijamas 
kaip „hegemoninis stabilumas“ („hegemonija“ reiškia „domina- 
vimą“ — iš graikų k. Aegemon, „vadovas“ ). Jei kuri nors ekonomi- 
ne galia įsivyrauja tarptautinėje ekonomikoje, ji gali sukurti he- 
gemoninį stabilumą, kuris įgalina kitas valstybes bendradarbiauti 
su ja ir tarpusavyje. Tatai padeda atsakyti į klausimą, kėlusį neri- 
mą tarptautinės politinės ekonomijos specialistams nuo aštunto- 
jo dešimtmečio pradžios: kas nutinka, kai hegemoninį stabilumą 
užtikrinantis hegemonas pradeda smukti? Atsakymas toks: stabi- 
lumui išnykti neleis režimai, ir toliau ginantys ekonominius hege- 
mono (konkrečiai JAV) interesus, pavyzdžiui, tokiose srityse kaip 
telekomunikacijos ir finansai. Taigi Realizmas pagaliau tampa pa- 
jėgus spręsti tarptautinės ekonomikos klausimus: todėl jis ir vadi- 
namas „Neorealizmu““. 

Antrasis iš dviejų pagrindinių Neorealizmui rūpimų dalykų - 
tai siekimas išrutulioti nuodugniau ir griežčiau struktūrizuotą tarp- 
tautinių santykių vaizdą. Kennethas Waltzas pasiūlė naują, ne- 
kompromisišką „sisteminį“ aiškinimą. Pasak jo, Mongenthau ir 
visi kiti sistemų teoretikai savuosius aiškinimus iš tikrųjų grindė 
ne sistemomis, 0 vienetų gebėjimu sudaryti sistemas. Pavartojant 
literatūroje dažną terminą, tai esą „redukcionistiniai“ aiškinimai. 
Waltzas atkakliai reikalauja valstybių elgesį aiškinti vien tarptau- 
tinės sistemos plotme. Nevalia apeliuoti nei į valstybių ketinimus 
ar gebėjimus, nei į jų vadovų žmogišką prigimtį. Šis itin griežtas 
požiūris į lemiamus veiksnius davė pradžią gyvai diskusijai“, ir 
prie jo mes dar grįšime 5 skyriuje. 


* R. Keohane (red.), Neorealism and its Critics, New York: Columbia University 
Press, 1986. 

NŪDIENOS PADĖTIS 


Taigi paskutiniojo dešimtmečio pradžioje Tarptautinių Santy- 
kių disciplinoje netyla ginčai. Nė viena teorija nedominuoja, bet 
egzistuoja kelios mokyklos, kiekviena su savo ypatingomis prie- 
laidomis ir teorijomis: tarp jų — tarptautinės politinės ekonomi- 
jos, užsienio politikos analizės, strateginių studijų, taikos tyrimo 
bei integracijos studijų. Tačiau kad ir susiskaidžiusios, šios mo- 
kyklos turi tvirtai jas vienijančių bendrų prielaidų, susijusių su dis- 
ciplinos pobūdžiu, ir mes surizikuosime pareikšti, jog visoms joms 
būdingos tik trys nuostatos. 

Šios trys nuostatos paprastai vadinamos Realizmu, Pliuralizmu 
1r Struktūralizmu, o vaizdžiau tariant - biliardo kamuolio, vora- 
tinklio ir sluoksniuoto pyrago modeliais. Disciplinoje ši klasifika- 
cija plačiai pripažinta, ir beveik visos diskusijos susijusios su šiuo 
trejetu*!. Kiekvienoje jų skirtingai suprantami veikėjai, procesai 
bei jų rezultatai. Realizmo perspektyva išlieka bendrais bruožais 
tokia pat, kokia aprašyta šiame skyriuje. Valstybės — tai monoli- 
tai, turintys savus interesus, 0 pagrindinis jų interesas - įgyti di- 
džiausią galią. Pasauliui, kuriame veikia šie veikėjai bei vyksta šie 
procesai, būdinga nuolatinė kova dėl dominavimo. Tos kovos pa- 
darinys - tarptautinė sistema, kurioje niekada neišnyksta karo ga- 
limybė, o jo išvengti pavyksta padedant tarptautinei teisei, nefor- 
maliems susitarimams ir galios pusiausvyros mechanizmui. 

Pliuralistų požiūriu, valstybė tebėra svarbus veikėjas, bet vis 
dažniau susiduria su pasauliu, kuriame į jos teritoriją prasiskver- 
bia ir jos autonomiją mažina kiti veikėjai - ne valstybės. Šie kiti 
veikėjai - subnacionaliniai, viršnacionaliniai ir transnacionaliniai — 
turi specifinių interesų, kurie gali susidurti su valstybės interesais. 
Vykstantys procesai labai skiriasi nuo tų, kuriuos postuluoja Rea- 
lizmo atstovai. Kinta pati užsienio politikos proceso samprata, 


*! Gana išsamų šių nuostatų aptarimą žr.: M. Banks, „The Evolution of Internatio- 
nal Relations Theory“, in: M. Banks (sud.), Conflict in World Society, Brighton: 
Wheatsheaf, 1984, p. 3-21, ir M. Smith, R. Little, M. Shackleton (sud.), Perspecti- 
ves of World Politics, London: Croom Helm, 1981, ypač įvadą. p. 11-22. 

nes jame dalyvaujantys veikėjai bei kylančios problemos verčia 
suabejoti takoskyra tarp vidaus ir tarptautinės aplinkos. Šiems pro- 
cesams būdinga politinių reikalų įvairovė be jokios regimos do- 
minavimo hierarchijos. Užsienio politikai pradeda labiau rūpėti 
ne valstybės išlikimo užtikrinimas, o valdymas aplinkos, sudary- 
tos iš naujų politizuotų sričių ir įvairių veikėjų. Šių pokyčių rezul- 
tatas — tarptautinė sistema, kurioje niekas akivaizdžiai nedomi- 
nuoja, nėra pirmenybinių problemų, o relevantiški veikėjai nuo- 
lat kinta. Tatai populiariai vadinama „mišrių veikėjų sistema“. Dė- 
mesys telkiamas į pastangas susidoroti su tarpusavio priklauso- 
mybės padariniais kuriant institucijas — tiek formalias, tiek ne- 
formalias. Ši tarptautinė sistema turi daugelį galios centrų, ir vals- 
tybės tampa vis jautresnės tarpusavio priklausomybės padariniams 
ir vis labiau jų pažeidžiamos. 

Vėliau atsiradęs Struktūralizmas į tarptautinius santykius Žžvel- 
gia iš menkiau išsivysčiusių šalių perspektyvos. Tiesą sakant, di- 
džiausi jo šalininkai kilę ne iš anglų ar amerikiečių akademinių 
bendruomenių, o neretai iš Lotynų Amerikos ar Afrikos, taip pat 
atėję iš konkrečių šio dalyko sričių — taikos sąjūdžių bei plėtros 
studijų. Pasak struktūralistų, valstybė tebėra vyraujantis tarptau- 
tinių santykių veikėjas, bet labai specifine prasme - kaip rinkinio 
ekonominių interesų reiškėja. Tai primena marksizmo teiginį apie 
valstybę kaip visuomenės valdančiosios klasės ekonominį įrankį. 
"Tačiau valstybės vaidmuo tėra ribotas arba sąlygiškas, nes valdan- 
čioji klasė liausis ja naudotis, jei nepajėgs su jos pagalba realizuo- 
ti savo interesų. Taigi esama kitų veikėjų - ne valstybių, kurių tik- 
rąjį vaidmenį tarptautinėje visuomenėje lemia tarptautinio kapi- 
talo interesai. Tikrieji veikėjai — tai klasės, o lemiamą reikšmę 
turi valstybės padėtis pasauliniame kapitalizmo tinkle. Visa tai 
paprastai aptariama kalbant apie centro ir periferijos santykius 
tiek pačiose valstybėse, tiek tarp jų. Kaip tik šis centro ir periferi- 
jos santykių struktūriškumas paaiškina tarptautinės politikos ir 
ekonomikos pobūdį. Tarptautinius santykius apibūdinantys pro- 
cesai yra išnaudojimas, imperializmas ir neišsivystymas, kurių pa- 
darinys iš esmės esti nuolatinis neturtingųjų išnaudojimas. Pliu- 
ralistų susirūpinimas valdymu, struktūralistų požiūriu, - tai tik dar 

vienas būdas įtvirtinti nuolatinį turtingųjų dominavimą. Tai pa- 
keisti įmanoma vieninteliu būdu - revoliucija pasaulinėje nelygy- 
bės sistemoje. Tačiau pasak Struktūralizmo šalininkų, besivado- 
vaujančių istoriškumo principu, ypač siejamu su Immanuelio Wal- 
lersteino pasaulinės sistemos metodu“?, ryškiausias tarptautinės 
kapitalizmo sistemos bruožas esąs jo gebėjimas išsaugoti ekono- 
minio dominavimo modelius. 

Taigi paskutinio šio amžiaus dešimtmečio Tarptautinių Santy- 
kių panorama apima keletą besivaržančių požiūrių į tai, kaip aiš- 
kintini pagrindiniai tarptautinės sistemos įvykiai. 

Palyginti juos ne taip paprasta, nes jie nusako gana skirtingus 
pasaulius. Kiekvienu požiūriu svarbiausiomis laikomos kitos pro- 
blemos, nes aptariami skirtingų tipų veikėjai bei procesai. Kiek- 
vienu kitaip pasirenkami reikšmingiausi ir studijuotini padariniai. 
Panašiai kaip Pirmasis pasaulinis karas paruošė dirvą Tarptauti- 
niams Santykiams išsirutulioti į atskirą discipliną, taip dabar šis 
dalykas studijuojamas tam tikru būdu, atspindinčiu neišreikštą, 
bet natūraliai suprantamą požiūrį į tai, kokie įvykiai ir tendenci- 
jos yra svarbiausi. Kaip sakėme iš pat pradžių, šalies, kurioje aka- 
demikai darbuojasi, politiniai reikalai yra svarbiausias veiksnys, 
lemiantis jų studijuojamą Tarptautinių Santykių pakraipą. 

Šias skirtingas perspektyvas mėginama palyginti ar supriešinti, 
bet nesutariama, kuri jų stipriausia teoriškai. Anglų kalba leidžia- 
muose akademiniuose žurnaluose neseniai pasirodžiusi Alkerio 
ir Bierstekerio tarptautinių santykių literatūros apžvalga atsklei- 
dė, kad dauguma šių straipsnių remiasi Realizmo (ir Neorealiz- 
mo) prielaidomis“*. Maždaug du trečdaliai straipsnių autorių lai- 
kosi realistinių pozicijų, ir tik apie 10 nuošimčių patenka į „struk- 
tūralistų“ (jų žodžiais, „dialektikų“) kategoriją. Taigi Jungtinėse 


2 Žr. I. Wallerstein, The Modern World System: Capitalist Agriculture and the Origins 
of the European World-Economy in the Sixteenth Century, New York: Academic Press, 
1974, ir I. Wallerstein, The Modem World System II, New York: Academic Press, 1980. 
*“ H. Alker, T. Biersteker, „The Dialectics of Worl Order: Notes for a Future Ar- 
cheologist of International Savoir Faire“, in: International Studies Ouarterly, 1984, 
28(2), p. 121-142. 

Valstijose šioje disciplinoje vis dar neabejotinai vyrauja viena te- 
orinė kryptis, o turint galvoje JAV mokslininkų dominavimą šio 
dalyko literatūroje, Realizmą galima laikyti ryškiausiu dabarties 
požiūriu. Bet tatai liudija vien tai, kad Tarptautinių Santykių dis- 
ciplinoje įsivyravo amerikiečiai, ir skaitytojui dera tvirtai apsispręs- 
ti, kuris požiūris tinkamiausias tarptautinei padėčiai suprasti ir 
aiškinti. 


IŠVADOS 


Šiame skyriuje apžvelgėme pagrindinius Tarptautinių Santykių dis- 
ciplinos istorijos etapus ir nužymėjome darbotvarkę likusiai kny- 
gos daliai. Ši darbotvarkė gali būti pavadinta „klasikine“ ta pras- 
me, kad apima problemas, keliamas Idealizmo, Realizmo ir kitų 
metodų, akcentuojančių valstybę kaip pagrindinį tarptautinės sis- 
temos vienetą. Tokia orientacija gali pasirodyti nenormali prisi- 
minus tai, ką neseniai sakėme apie dabartinę padėtį, ypač dėl to, 
kad mes patys nelaikome valstybių vieninteliais svarbiais veikė- 
jais tarptautinių santykių arenoje. Bet mes turime ir bendrą prie- 
žastį, ir dvi specialias susidaryti klasikinę darbotvarkę. 

Bendra priežastis ta, kad šia knyga siekiama parodyti, kodėl 
tarptautinių santykių teorijoms reikšmingas filosofinis Aiškinimo 
ir Supratimo klausimas. Šiam tikslui mums reikalingos išsikrista- 
lizavusios ir išplėtotos teorijos. O tai reiškia, jog kreipiamasi į pa- 
grindinę disciplinos istorijos dalį, bet ne į dabarties alternatyvas, 
kurios tebėra tik iš dalies išsikristalizavusios ar neseniai užsimez- 
gusios. Taip ir darome nėmaž nesijausdami nepatogiai, nes pa- 
grindinės teorijos vis dar tebeklesti ir sudaro šiuolaikinės Tarp- 
tautinių Santykių literatūros gausą. 

Specialios priežastys prieštaringesnės. Pirmoji yra ta, kad mes 
neįsivaizduojame, kaip valstybes galima suvokti svarbiausiais tarp- 
tautinės arenos veikėjais. Specifinėse srityse galimi kiti svarbesni 
veikėjai, kaip antai tarptautinės finansų institucijos arba transna- 
cionalinės kompanijos, tarp kurių esama tokių, kurių biudžetai 
didesni negu tūlos valstybės. Bet, kaip sakėme iš pradžių, teoriš- 

kai skiriamasis tarptautinės visuomenės bruožas yra anarchiška jos 
struktūra. Šis bruožas susijęs vien su valstybių - tarptautinės visuo- 
menės narių - ypatybėmis ir yra esminis aiškinant bei suprantant 
tas tarptautines situacijas, kuriose veikia nevalstybiniai veikėjai. Kad 
ir kokie galingi yra kiti veikėjai, kad ir kokiai ardomajai veiklai pa- 
siryžę, teoriškai padėtį vis dėlto lemia tai, ką valstybės nusprendžia 
pasirinkti kaip gaires arba, Žvelgiant iš sistemų perspektyvos, ką jas 
priverčia nuspręsti sistemos reikalavimų spaudimas. 

Antra, pagrindinės problemos, kurią norime pagvildenti, — 
bendros visiems socialiniams mokslams, - nepavyksta išvengti iš- 
stūmus valstybes iš svarbiausių veikėjų pozicijų. Tai Aiškinimo bei 
Supratimo problema, kuri egzistuoja ir kalbant apie transnacio- 
nalines kompanijas, pasaulines finansų institucijas ir revoliucines 
grupes. Kad ir kokį vienetą paimtume, jo veikla gali būti aiškina- 
ma iš išorės arba suprantama iš vidaus. Kiekviename vienete vyksta 
sprendimų priėmimo procesas. Sprendimus priimančius asmenis 
veikia vidaus ir išorės įtakos. Įtakos - tai ir lygmens (teorijos „iš 
viršaus žemyn“ susiduria su teorijomis „iš apačios į viršų“), ir me- 
todo klausimas (mokslinis aiškinimas kertasi su interpretaciniu 
supratimu). Tatai konstatavus, mums nėra reikalo toliau plūktis, 
kad pateisintume, kodėl sutelkiame dėmesį į labiausiai ištyrinėtą 
ir, šiaip ar taip, neapeinamą veikėją - valstybę. 

Šiame skyriuje be vargo aiškėja pagrindinė problema. Idealiz- 
mas į tarptautinį pasaulį žvelgė daugiausia iš vidaus. Pagrindinės 
jo idėjos - kad karai kyla dėl nesusipratimo, neišmanymo ir pai- 
kystės, o visa tai nesunkiai išvengiama, jei tik vadovai ir piliečiai 
teikiasi susimąstyti apie galimas ir tikėtinas nepageidaujamas sa- 
vo veiksmų pasekmes. Net jei ir ne visi puoselėja vien gerus keti- 
nimus, geros valios vadovai gali taip organizuoti santykius, kad 
geranoriškumas triumfuotų. Be abejonės, esama ir struktūrinių 
klausimų, kaip antai galios pusiausvyros ar jos stokos, bet jie kyla 
iš tam tikro valstybių sprendimų derinio ir organizacijų bei susita- 
rimų būdu gali būti valdomi. Taigi idealistinis aiškinimas akcenta- 
vo būdus, užtikrinančius visiškai laisvą informacijos apykaitą ir 
tikslų suvokimo barjerų pašalinimą. Kaip paaiškės 4 skyriuje, Ide- 
alizmo teorija kliaujasi Supratimu. 

Realizmas tiek savo esme, tiek metodologiniais tikslais yra visiš- 
kai priešingas požiūris. Prisiminkime šešis Morgenthau principus. 
Politiką valdo objektyvūs ir nuo laiko nepriklausantys dėsniai, šak- 
nimis siekią visuotinius faktus apie žmogaus prigimtį. Varomoji jė- 
ga — tai galia, įvairios jos formos, kurios visos sietinos su „intere- 
sais“. Bendros moralės, jeigu ją suprasime kaip moralės principą, 
nėra, nes valstybių „moralė“ tėra ir, tiesą sakant, tegali būti vien jų 
interesų išraiška. Politika - tai autonomiška sritis, studijuotina moks- 
lo metodais. Kritikai bihevioristai, kuriems šie principai pasirodė 
nenuoseklūs, atsakydami dar atkakliau kėlė, jų supratimu, moksli- 
nio metodo reikalavimus, šitaip žengdami dar giliau į aiškinimo 
girią ir tolyn nuo Morgenthau teorijoje užsilikusių interpretacinių 
postulatų: šūkių apie žmogaus prigimtį. Štai kodėl galėjome trak- 
tuoti, kad jie realistiškesni už pačius realistus. Neorealizmo požiū- 
riu lemiama tarptautinę sistemą grindžianti struktūra pateikiama 
kaip toks svarus elgesio paaiškinimas, kad jau nebesvarbu, kaip vei- 
kėjai suvokia aplinkinį pasaulį ir ar iš viso jį suvokia. 

Kadangi ši mintis tinka ir kai kuriems šiuolaikiniams „biliardo 
kamuolio“, „voratinklio“ bei „sluoksniuoto pyrago“ požiūriams, pa- 
vyzdžiui, kai „kapitalistinio kaupimo“ reikalavimai laikomi beas- 
meniais ir determinuojančiais, visiškai teisėtai visus pagrindinės 
krypties požiūrius galima apibūdinti kaip išorės požiūrį. Nesutaria- 
ma dėl reikšmingų vienetų arba dėl to, ar iš viso vienetai turi reikš- 
mės, ar yra vien priklausomi kintamieji. Tačiau beveik visada suta- 
riama dėl tikslo — aiškinimo gamtamoksliniais metodais. Išskyrus 
Idealizmą, šiame ilgame skyriuje bemaž neužsiminta apie individu- 
alius motyvus ar sprendimus. Skirtingai nuo istorikų pateikiamo 
tarptautinių įvykių vaizdo, o juolab pačių veikėjų autobiografijose 
reiškiamų nuomonių apie jų indėlį į tuos įvykius, Tarptautinių San- 
tykių teorijos paprastai akcentavo beasmenius vienetus ir jėgas. Vis 
dėlto lieka atviras akivaizdus klausimas: ar iš tikrųjų tiek jau mažai 
lemia tie vyrai ir moterys, kurie formuluoja politines strategijas, 
priima sprendimus ir mėgina juos įgyvendinti? 

Būtina nurodyti dvi priežastis, verčiančias manyti, kad jie išties 
teturi maža reikšmės. Tarptautinius Santykius „mokslu“ paversti 
trokštantys teoretikai neturi jokio pagrindo atmesti istorinių vei- 

kėjų. Bet veikėjus — individus jie pripažįsta tik tomis sąlygomis, 
kuriomis gamtamokslininkas pripažįsta individualius ir konkre- 
čius objektus. Prie ko visa tai veda - vėlesnė mūsų tema, bet tikrai 
nesuklysime dabar pasakę, jog tos sąlygos nėra tinkamos veikėjų 
autobiografijoms ir lengvai priimamos istorikų. Nors ir stengė- 
mės teisingai nušviesti šias mokslines paskatas, pareiškiame keti- 
ną suabejoti jomis tolesniuose knygos skyriuose. 

Kita priežastis - esminė. Kad ir kaip suvokiami mokslo reikala- 
vimai, jie negali būti galutine priežastimi, motyvuojančia į siste- 
mą ar į valstybę orientuotą nuostatą tarptautinių santykių atžvil- 
giu. Lemiama priežastis, skatinanti ignoruoti veikėjus - žmones, 
tegali būti tik ta, kad jie nieko nereiškia. Čia į sistemą orientuota 
Realizmo atmaina kertasi su nuostata, neatmetančia Morgent- 
hau teiginių apie žmogaus prigimtį. Jei siūloma vadovautis ekono- 
mikos modeliu, kokia nors individualaus elgesio teorija tikriausiai 
bus Tarptautinių Santykių teorijose, kaip ir mikroekonomikos te- 
orijos - makroekonomikoje. Tačiau ko! kas atidedame diskusijas 
į šalį, kol prieisime 7 skyrių, kuriame gvildenama biurokratinės 
politikos tema. O tuo tarpu pažymime vėliau ketiną sugrąžinti iš 
užkulisių individualius veikėjus, nes manome, jog valstybės ir sis- 
temos negeba paaiškinti visko, kas svarbu tarptautiniuose santy- 
kiuose. Kaip užsiminta įvade, mes nevisiškai sutariame, kokiu mas- 
tu šie veikėjai reikšmingi ir kodėl. Tačiau bendromis pastangomis 
siekiame vieno tikslo - priskirti jiems daugiau reikšmės, negu pri- 
skiria aptartosios teorijos (galbūt išskyrus Idealizmą). Mes taip 
pat esame įsitikinę, jog ši problema kreipia mus daugelio kitų svar- 
bių problemų ištakų link. 

Tarptautinių Santykių kaip disciplinos raidą smarkiai veikė moks- 
lo idėjos. Kaip apibūdinta ankstesniame skyriuje, Realizmas iš es- 
mės ragina taikyti tarptautiniams reikalams mokslinius metodus. 
Carras ir Morgenthau atmetė preskriptyvius ir utopinius Idealiz- 
mo elementus ir ėmė orientuotis į mokslą, kuris pasaulį mato to- 
kį, koks jis yra. Mokslinio aiškinimo samprata būdinga visiems 
Realizmo (ir Neorealizmo) atstovams, kurie kitais atžvilgiais ne- 
sutaria, pavyzdžiui, kokiu lygmeniu orientuoti aiškinimą - siste- 
mų ar vienetų. Nors bihevioristai ir prieštaravo dėl stebėjimu ne- 
fiksuojamų elementų taikymo Realizmo teorijose, jie tai darė 
mokslo ir tos pačios mokslo reikalavimų idėjos vardan. (Todėl mes 
ir netraktuojame jų kaip atskiros mokyklos.) Net ir dabartinės 
teorijos, nukrypstančios nuo pagrindinio kamieno nevalstybinių 
veikėjų klausimu, paprastai vis dėlto užsimoja pateikti mokslinius 
aiškinimus. 

Šį svarų reiškinį būtina patyrinėti ne tik dėl jo praeities įtakų, 
bet ir dėl to, kad jis veikia šių dienų debatus pasirenkant vertas 
dėmesio teorijas. Tačiau mes turime vertinti jį labai atsargiai. Ben- 
dra mokslinio aiškinimo samprata visuomet buvo atvira kritikai, 
O pastaruoju metu - radikaliai kritikuota. Klausimas, ko reikalau- 
ja „mokslas“, vis dar tebėra atviras todėl prieš imdamiesi kitame 
skyriuje aptarti „Supratimo“ teiginius privalome kuo aiškiau su- 
formuluoti savo nuomonę dėl jo. O šiame skyriuje apžvelgsime 
kai kurias svarbiausias mokslo istorijos bei filosofijos idėjas ir nu- 
rodysime tas, kurios pasirodė įtakingiausios Tarptautiniams San- 
tykiams. Tuomet sustosime atstu ir paklausime, kokia mokslinio 
aiškinimo samprata labiausiai atitinka mėginimus gamtamoksli- 
nius metodus taikyti tarptautiniams santykiams. 


Aiškinimas 
MOKSLO REVOLIUCIJA 


Taikydami mokslinį metodą, realistai tikėjosi nustatyti elgesio prie- 
žastis ir dėsnius, kurių idealistai neįžvelgė dėl savo polinkio skra- 
joti padebesiais ar pernelyg miglotos mąstysenos. Tai patvirtina ir 
šeši Morgenthau principai. Kai kurie jų - esmingi, pavyzdžiui, prin- 
cipas, kad politika yra autonomiška sritis, kurioje Žmogaus pri- 
gimties sąlygojami visuotiniai interesai įgyja konkrečias formas, 
susijusias su galios paskirstymu. Bet kai kurie tų principų priklau- 
so nuo specifinio mokslo požiūrio, būtent - kad veikia objektyvūs 
nuo laiko nepriklausomi dėsniai ir kad būtina griežtai atsiriboti 
nuo normatyvinių samprotavimų. Šis požiūris žinomas Pozityviz- 
mo vardu ir klestėjimo laikais buvo taip plačiai perskverbęs socia- 
linių mokslų tyrinėjimus, kad išsamiai jį aiškinti būtų buvę tolygu 
akivaizdžių dalykų įvardijimui. Tačiau jo klestėjimo laikai nuėjo į 
praeitį, bent jau mokslo filosofams, ir pažadame, kad šio skyriaus 
pabaigoje šio požiūrio teigiamybės nebeatrodys tokios akivaiz- 
džios. Prie to prieisime pradėję nuo moderniojo mokslo ištakų, 
t.y. nuo mokslo revoliucijos. 

Kai kalbama apie „mokslą“, paprastai turima galvoje gamtos 
mokslus, ypač fiziką, chemiją ir biologiją - tiesioginius XVI ir XVII 
amžių mokslo revoliucijos idėjų paveldėtojus. Pradžia laikomi sero 
Isaaco Newtono atrasti žemės traukos dėsniai bei jo suformuluoti 
judėjimo dėsniai, aiškinantys, jog kūnai juda veikiami jėgų. Tai sim- 
bolinis išeities taškas. Newtonas nebuvo nei pirmasis, nei vieninte- 
lis didis anos epochos mokslininkas. Vėlesnė mokslinė mintis su- 
jaukė jo aiškinimo idėją, 0 jo atradimus mažų mažiausiai pakore- 
gavo reliatyvumo teorija. Tačiau simboline prasme jis inauguruoja 
tris stulbinamos pažangos amžius, - pažangos aiškinant gamtos dės- 
nius ir diegiant naujuosius atradimus. Galbūt mums ne vien entu- 
ziazmą kelia mokslo suklestėjimas, apimąs ne tik elektros šviesos 
išradimą, bet ir branduolinį ginklą, tačiau negalėtume paneigti, kad 
visi esame skolingi mokslinio metodo atsiradimui. 

Plačiausia prasme mokslo revoliucijos idėjos - tai esminis gam- 
tos sąrangos vaizdinys ir metodologinės taisyklės jam užpildyti. 
Newtonas gamtą vaizdavosi kaip mechaninę priežasčių ir pasek- 


57 


Aiškinimas 


mių sistemą, varomą neregimų jėgų ir valdomą neišvengiamų dės- 
nių. Ši mechaninė sistema nėra tiesiogiai suvokiama mūsų pen- 
kiomis juslėmis. Pavyzdžiui, pamatinėje judančios masės sistemoje 
nėra geltonų narcizų; narcizai mums atrodo geltoni dėl atitinka- 
mo ilgio šviesos bangų (arba - pagal konkuruojančią teoriją - da- 
lelyčių) poveikio žmogaus jutimo organams. Taigi reikėjo atrasti 
būdą prasigauti anapus „regimybės“, kad būtų galima užčiuopti 
ją sukuriančią tikrovę. XVII amžiuje pasaulį buvo įprasta prily- 
ginti laikrodžiui, kurio ciferblatą tiesiogiai suvokia penkios jus- 
lės, bet tikrąjį veikimą valdo spyruoklytės ir ratukai, dangtelio pa- 
slėpti nuo mūsų akių. Mokslas ir esąs būdas, pasitelkiant mate- 
matiką, kilstelėti tą laikrodžio dangtelį. Eidami mokslo keliu, mes 
galį atrasti tuos būtinumus - tas nekintamas jėgas, kurios sąlygoja 
regimybę. 

Šis vaizdinys radikaliai nutolo nuo praeities, nes atmetė idėją, 
jog visa gamtoje turi tikslą ar tikrąją paskirtį, paaiškinančią, ko- 
dėl viskas joje vyksta kaip tik taip, o ne kitaip. Iš pradžių tatai 
nebuvo akivaizdu. Prisiminkime laikrodžio vaizdinį: sistemą vis 
dar tebebuvo lengva suvokti kaip turinčią savaime jai būdingą, 
sakytumei, įmontuotą, grandiozinį tikslą. Kad paaiškintume laik- 
rodžio sandarą, turime suprasti ir tai, kaip veikia jo spyruoklytės 
ir ratukai (o dabar - mikroschemos), ir tai, kad jo paskirtis — ro- 
dyti laiką. Bet kuo didesnė ir sudėtingesnė sistema, tuo toliau nu- 
einama studijuojant jos veikimą. Jeigu kiekvienas sistemos būvis 
yra ankstesniojo būvio rezultatas, atitinkantis žinomus priežas- 
tingumo dėsnius, jos veikimą galima paaiškinti, o iš principo - ir 
nuspėti nesukant galvos, kam ta sistema skirta. Nors tikslo sam- 
pratomis („teleologija“) vis dar operuoja biologija, jų atsisakė fi- 
zika ir chemija, tapusios pavyzdiniais mokslais. 

"Tačiau verta atkreipti dėmesį, kad teleologiniai aiškinimai te- 
bėra būdingi biologijai, ypač rūšių evoliucijos teorijoms. Idėja, 
kad siekdami išlikti prisitaiko organizmai ir net ištisos rūšys, yra 
patogi aiškinamoji hipotezė, motyvuojanti mažų genetinių muta- 
cijų priėmimą ar atmetimą. Socialiniai mokslai analogiškai nere- 
tai pasitelkdavo idėjas apie pusiausvyrą ir tai, kas funkciška ar 
disfunkciška pusiausvyrai pasiekti ir išlaikyti. Taigi Morgenthau 

galios pusiausvyros mechanizmas susijęs su sistemos palaikymu; 
o pastarojo meto Struktūralizmo teorijos tvirtina, jog tarptauti- 
nės sąveikos modeliai atspindi kapitalistinio išnaudojimo reikmes. 
Panašiai ir savanaudiško intereso (self'interest) ar „tikrųjų intere- 

sų“ idėjos neretai siūlo teleoginio pobūdžio aiškinimus. Tačiau 
kaip pamatysime, visi tokie aiškinimai yra ginčytini. O kol kas, 
nenorėdami nutraukti mūsų pasakojimo minties gijos, tik atkreip- 
sime dėmesį, kad kiekvienas kalbamas „tikslas“ yra vidujai bū- 
dingas veikėjui ar sistemai, o ne nurodytas kokios nors nemato- 
mos rankos. Šiuolaikinė teleologija taip pat radikaliai nutolsta nuo 
praeities. 

Taigi Newtono mokslo, kurio geriausias pavyzdys - fizika, su- 
kurtas gamtos vaizdinys buvo mechaninė, negyva, tikslo neturinti 
jėgų sistema, - jėgų, veikiančių materiją neišvengiamų priežastin- 
gumo dėsnių reguliuojamais būdais. Tačiau — galbūt laimei tų, ku- 
rie tiki laisva Žmogaus valia, - kai XVIII a. pabaigoje pradėjo 
formuotis socialiniai mokslai, tai jau nebuvo vienintelis ir užbaig- 
tas gamtos vaizdinys. Jeigu penkiomis juslėmis negalime pažinti 
tikrovės (bet ne regimybės), tai kaip jį tada pažinti? Septyniolik- 
tasis amžius atsakė: „Protu“, t.y. tokia analize, kokią smalsiam 
protui siūlo matematika. Tai anaiptol nebuvo kvailas atsakymas, 
turint galvoje, kad geometrija aprašo erdvės savybes, o savybė už- 
imti erdvę yra pagrindinė materijos savybė. Geometrijos tiesos 
įrodomos, taigi žinoma ne tik jas ešant teisingas, bet ir būtinai 
teisingas. Pavyzdžiui, Pitagoro įrodyta teorema, kad stačiojo tri- 
kampio kraštinės susijusios formule a24+b*=c*, rodo ne vien tai, 
jog visi statieji trikampiai turi šią savybę. Ji rodo, kad jie privalo ją 
turėti ir kad išimtis ne tik neįtikėtina, bet iš viso neįmanoma. Tai 
erdvėje veikiančio būtinumo pavyzdys, būdingai iliustruojantis ju- 
dėjimą valdančius būtinumus. O jei, dar daugiau, „pojūčiai neat- 
skleidžia būtinumų“ (cituojant nuvalkiotą frazę), tai mūsų proto 
suvokimą sąlygoja ne pojūčiai. 

Čia glūdi vėliau įvardyta painiava tarp dviejų būtinumo sam- 
pratų. Logikoje ar matematikoje įrodymo premisos sąlygoja bū- 
tent tas išvadas: priežastys reikalauja savų padarinių. Nėra taip 
jau visiškai aišku, kad žinojimas, jog A sąlygoja Y, yra tinkamas 

modelis žinojimui, jog kūnai vienas kitą traukia jėga, atvirkščiai 
proporcinga atstumo tarp jų kvadratui. Tačiau esama kur kas ra- 
dikalesnių prieštaravimų apskritai visam kliovimuisi prielaida, jog 
mokslas — tai būtinumų ieškojimas. Būtent - mūsų pažinimas ne- 
abejotinai prasideda nuo to, ką mums byloja mūsų penkios juslės, 
ir gali išeiti už šios tiesioginės patirties tik apibendrindamas tai, 
ką mes patirtimi sužinome. Kad ir kaip būtų, šia linkme mintį 
plėtojo XVIII a. mąstytojai, ypač Davidas Hume'as veikale A Tre- 
atise of Human Nature („Iraktatas apie žmogaus prigimtį“, pir- 
mąkart išleistas 1739 m.), ir ta kryptis buvo pavadinta empirizmu. 
Hume'as Traktate užsimojo padėti pamatus „visai mokslų siste- 
mai“, besiremiančiai tik „patirtimi ir stebėjimu“, — ši ambicija bu- 
vo būdinga visiems empirikams. Mokslas negalįs ničnieko žinoti 
apie tokius būtinumus, kai priežastys reikalauja padarinių, ir jam 
nėra reikalo manyti, kad tokių apskritai esama. 

Ryškiausias Hume'o teorijos elementas buvo priežastingumo, 
santykio tarp priežasties ir padarinio, analizė. „Patirties ir stebėji- 
mo“ požiūriu, ką mes iš tikrųjų žinome apie jėgas, kurias vienas 
biliardo kamuolys perduoda kitam priversdamas jį po susidūrimo 
pajudėti? Iš esmės mes žinome tik tiek, kad tomis pačiomis sąly- 
gomis įvykiai vyksta taisyklinga ir nuspėjama seka. (Tikslumo dė- 
lei reikia pasakyti, jog tam, kad galėtume būti tikri c kažkada są- 
lygojus e, turime turėti įvykdytas keturias Hume'o numatytas są- 
lygas, būtent: c vyko prieše; tarp jų neįsiterpė joks įvykis; po tokių 
įvykių kaip c tomis sąlygomis visada įvyksta tokie įvykiai kaip e; 
mes esame įpratę tiketis kaip tik tokios sekos.) O vis dėlto šito 
pakanka. Jeigu galime atpažinti gamtos dėsningumus, mums nie- 
ko daugiau ir nereikia, kad galėtume numatyti ir paaiškinti tai, 
kas vyks. Idėja, jog gamtoje egzistuoja jėgos ir būtinumai, yra klai- 
dinga, tai mistika, be kurios puikiai galime išsiversti. 

Šios nuostabiai paprastos minties rezonansas netyla ir toliau. 
(Ji randama pirmame Hume'o Traktato tome, - dera perskaityti 
pačią knygą, nes čia mes net nemėginame jos tinkamai apžvelgti.) 
Ši idėja tampa dingstimi nesiliaujančiam ginčui dėl tikrojo moks- 
linio metodo pobūdžio, - ginčui, kurio „Realizmas“ neišsprendė. 
Kad suvoktume, kaip toli tas ginčas siekia, pamąstykime apie šią 

1794 m. parašytą pastabą iš markizo de Condorcet A Sketch for 
an Historical Picture of the Human Mind („Zmogaus proto pažan- 
gos istorinio vaizdo matmenys“) „Dešimtojo laikotarpio“: 


Vienintelis tikėjimo gamtos mokslais pagrindas yra idėja, kad visuotiniai dės- 
niai, žinomi ir nežinomi, valdantys visatos reiškinius, yra būtini ir pastovūs; o 
kodėl šis principas turėtų blogiau tikti žmogaus protinių ir dvasinių sugebėji- 
mų raidai nei kitiems gamtos reiškiniams?* 


Pirmiausia atkreipkime dėmesį į tai, kad Šviečiamosios epochos 
dvasia rašantis Condorcet siūlo remtis gamtos mokslų metodais 
bei prielaidomis tyrinėjant žmogų. Tatai paskatins tokią pačią 
pergalingą pažangą, jei tik anie „žmogaus protiniai ir dvasiniai 
sugebėjimai“ nepasirodys esą ypatingi ir visuomenės pasaulį pa- 
verčiantys radikaliai skirtingu gamtiniam. Antra, atkreipkime dė- 
mesį ir į tai, kad gamtą valdantys visuotiniai dėsniai vadinami „bū- 
tinais ir pastoviais“. Ši frazė lemtingai ambivalentiška, jos prasmė 
svyruoja tarp minties, esą jie pastovūs dėl to, kad yra būtini, ir 
minties, esą jie būtini tik ta netvaria prasme, jog yra patikimi dėl 
to, kad pastovūs. Šis nevienareikšmiškumas būtų lengvai įveikia- 
mas, jei Hume'as būtų teisingai išanalizavęs priežastingumą, bet 
kaip toliau įsitikinsime, mėginimai paversti labai paprastą empi- 
rizmą labai paprastu moksliniu metodu neduoda pakankamo pa- 
grindo aiškinimui. „Priežastis“ reiškia šį tą daugiau nei nuolatinė 
ir nuspėjama įvykių koreliacija. 


POZITYVUSIS MOKSLAS 


„Realizmas“ Tarptautiniuose Santykiuose paveldėjo tiek prielaidą, 
jog gamtamoksliniai metodai yra raktas į socialinį pasaulį, tiek am- 
bivalentiškumą dėl to, kas „būtina ir pastovu“. Ieškota ne tokio 
„būtinumo“, koks buvo būdingas didingai mechaniškai Newtono 
geležinių dėsnių ir neišvengiamų jėgų sistemai, bet pakankamai stip- 


* Vertė Petras Račius: Filosofijos istorijos chrestomatija. Naujieji amžiai, Vilnius: 
Mintis, 1987, p. 377. 

raus, kad palaikytų mintį, jog tarptautinė sistema yra kai kas dau- 
giau negu nuolatinis ir reguliarus jos dalių elgesys. Kita vertus, tvar- 
kingą, paprastą ir ne taip jau neįtikimą mokslinį metodą galima 
pagrįsti vienu tik pastovumu, o „Realizmas“ sutapo su garsiuoju 
bandymu būtent tai ir padaryti. Tą bandymą paskatino XX a. ket- 
virtojo dešimtmečio loginių pozityvistų darbai, ypač Rudolpho Car- 
napo, Carlo Hempelio ir Ernesto Nagelio! raštai, ir daugelį sociali- 
nių mokslų tyrinėtojų tatai paskatino manyti, jog mokslinį metodą 
drąsiai galima išgryninti tokiomis schemomis kaip 3.1 pav. 

Ši schema (šiek tiek supaprastinta) paimta iš R. E. Lipsey In- 
troduction to Positive Economics („Įvado į pozityviąją ekonomi- 
ką“), išlikusio pavyzdiniu vadovėliu ir jau pavadinime turinčio 
esminį žodį „pozityvioji“?. Loginis jos pagrindas labai papras- 
tas ir aiškus. Kad atskleistum gamtos dėsningumus, daryk api- 
bendrinimą, dedukcijos būdu numatyk jo reikšmę kitam atvejui ir 
stebėk, ar tas numatymas pasitvirtins. Jei taip - nebereikalingas 
joks tolesnis veiksmas; jei ne, tada arba atmesk tą apibendrinimą, 
arba taisyk jį ir mėgink numatyti iš naujo. Procesas tęsiamas tol, 
kol nustatoma tvirta sėkmingai pasitvirtinusių apibendrinimų vi- 
suma, kuri galėtų tapti patikimu aiškinimų šaltiniu. Toji „tvirta 
visuma“ sudaro „pozityvų“ mokslą, kuris skiriasi tiek nuo metafi- 
zinių spekuliacijų, tiek nuo normatyvinių sprendimų. Lipsey visa 
tai išdėsto savo Įvado įvade, o likusioje knygos dalyje padeda po- 
zityviosios ekonomikos pagrindus. 

Lipsey iš tikrųjų nesikliauja vien „patirtimi ir stebėjimu“. 3.1 
pav. kairysis viršutinis rėmelis apima „apibrėžimus“ ir pamini „prie- 


' Rudolph Carnap, Der Logische Aufbau der Welt (The Logical Structure of the World), 
į anglų k. vertė R.A. George, California: University of California Press, 1967, ir 
Logical Foundations of Probability, Chicago: University of Chicago Press, 1962; Carl 
Hempel, Aspects of Scientific Explanation, New York: Free Press, 1965; Ernest Na- 
gel, The Structure of Science (New York, Harcourt Brace, 1961. Pravartų vadovą 
šiai ir kitoms šio skyriaus temoms žr. A.F Chalmers, What is this Thing called Scien- 
ce? 2leid., Milton Keynes: Open University Press, 1983. 

? R.E. Lipsey, Introduction to Positive Economics, London, New York: Harper and 
Row, 1963, bei daugelis kitų šios knygos leidimų. 

laidas“. Terminas „apibrėžimai“ reiškia daugiau negu akivaizdžią 
mintį, kad hipotezes reikia formuluoti aiškiai, žodžiais, kurių reikš- 
mės apibrėžtos. Svarbu ir tai, kokius vartoti žodžius, kokiomis są- 
vokomis siekti aiškumo. Pavyzdžiui, jeigu iškelta hipotezė, kad tau- 
tinės valstybės siekia savanaudiškų interesų, galima būtų paklausti 
ne tik kas laikytina tautine valstybe ir savanaudiškų interesų sieki- 
mu, bet ir kodėl pasirinktos būtent šitos sąvokos. Gali atrodyti, jog 
tinkamas atsakymas būtų toks: patirtis patvirtina mums tautines 
valstybes esant vieną iš esminių dabarties pasaulio faktų ir iš tikrų- 
jų dažnai elgiantis labai savanaudiškai. Bet taip prašautume pro 
šalį. Seras Karlas Popperis (pastarųjų laikų mokslo filosofijos su- 
pratimui nepaprastai svarbaus veikalo Conjectures and Refutations 
(„Spėjimai ir paneigimai“ ) autorius) nurodo, jog protas niekuomet 
negali vien pasyviai registruoti patirtį?. Jis pasakoja, kaip sykį liepęs 
grupei studentų viską ištrinti iš savo sąmonės ir stebėti, kas vyksta 
kambaryje. Kaip jis ir tikėjosi, šie patyrė visiškai negalį padaryti 
taip, kaip buvo nurodyta. Jie negalėjo „stebėti“, kol nebuvo duota 
užuominų, į ką žiūrėti ir ko tikėtis. Paprasčiausiai netiesa, kad, tra- 
dicinių empiristų įsivaizdavimu, protas yra tabula rasa, arba tuščia 
lentelė, kurioje patirtis daro savo įrašus. Stebėjimas yra proto veik- 
la, kuria sąvokos siejamos tarpusavy. 

Ši mintis potencialiai radikali. Tačiau Popperis jos implikacijas 
apriboja — atskiria atradimo procesą ir patvirtinimo logiką. Pa- 
prasčiausios formos empirizmo požiūriu, abiem jiems yra vienas 
metodas: stebėk, įžvelk pasikartojimą, apibendrink, patikrink su 
naujais pavyzdžiais. Tai perdėm indukcinis metodas, gundantis ir 
savo paprastumu, ir tuo, kad išsiverčia be stebėjimu nefiksuoja- 
mų elementų. Nei faktai, nei hipotezės patys be niekur nieko ne- 
patraukia dėmesio, tvirtina Popperis. Ir priduria, kad pripažinti — 
tereiškia pripažinti, jog svarbus esąs tikrinimas. Tegu sau moksli- 
ninkams idėjos į galvą ateina ne laboratorijoje, o vonioje, tegu jie 


* K. Popper, „Conjectures and Refutations“ jo knygoje Conjectures and Refuta- 
tions, London: Routledge and Kegan Paul, 1969. Žr. taip pat šio autoriaus The 
Logic of Scientific Discovery, London: Hutchinson, 1958, ir Objective Knowledge, 
Oxford: Oxford University Press, 1972. 

suranda jas pasitelkdami vaizduotę, o ne statistiką. Priimtini visi 
spėjimų šaltiniai, jei tik mokslas kuo griežčiausiai laikosi patvirti- 
nimo logikos. Todėl labai prašom - galvokite operuodami stebėji- 
mu nefiksuojamais elementais, jei tik tokių teorinių išvedžiojimų 
rezultatus teiginiuose bus įmanoma patikrinti. 

Dėl pačios patvirtinimo logikos Poperis iškelia įstabų pasiūly- 
mą —- jog svarbu ne patvirtinti teisinga, bet pripažinti klaidinga. 
Nesunku įsivaizduoti, kad teorijai gera naujiena, jei praktika ją 
patvirtina. Visai ne, sako Popperis savo „Spėjimuose ir paneigi- 
muose“ ir pateikia Marxo bei Freudo pavyzdžius. Marksizmo ar 
froidizmo teorija taip suręsta, kad patirtis garantuotai ją patvir- 
tins. Bet tai - joks pranašumas. Anaiptol nebūdamos pavyzdinės 
mokslo pažangos požiūriu, tos teorijos apskritai nėra iš tikrųjų 
mokslinės. Skelbti teoriją, kuri iš viso nerizikuoja būti patirties 
paneigta, - tai pseudomokslas. Tikri mokslininkai visada nustato, 
kokiomis sąlygomis jie atsisakytų savo teorijų ir sutiktų su panei- 
gimu, jei tos sąlygos atsirastų. 

Lipsey žavisi Popperiu ir jo idėją perteikia schema. Viršutinio 
rėmelio „prielaidos“ gali apimti daugiau, negu ten įdeda patirtis, 
bet kas jau ten patenka, turi būti dedukcijos būdu transformuota 
į numatymus, kurie gali būti patikrinami stebėjimu. Vis dėlto, ka- 
dangi svarbu ne patvirtinimas, kai teorija išlaiko išbandymą, ova- 
le schemos apačioje, užuot šaukus „valio!“, griežtai sakoma „jo- 
kių tolesnių veiksmų“. Sudėjus draugėn Lipsey ir Popperį, gauna- 
me dailią ir tvarkingą veikimo schemą, grindžiamą nepaprastai 
įtakinga logika. Derinys labai aštriabriaunis. Jis sugriauna pavyz- 
dinį bihevioristų pagrindą manyti, esą mokslas turįs laikytis tik 
stebėjimu fiksuojamų elementų ir prielaidos, jog įmanomas gry- 
nas stebčjimas. Taip pat perspėja, jog sistemų teorijos yra taip 
patogiai suręstos, kad patirtis niekada negalėtų jų paneigti. 

Bet ir ši schema palieka neišspręstų problemų. Kaip matyti iš 
3.1 pav., kai numatymas nepasitvirtina ir teorija pasirodo „aki- 
vaizdžiai neatitinkanti faktų“, ją dera „taisyti“ arba „atmesti“. Betgi 
kada viena, o kada - kita? Tarkime, kad mes rengiamės išbandyti 
mikroekonominę „racionalaus veikėjo“ teoriją, pritaikytą tarp- 
tautiniams santykiams, ir darome prielaidą, jog tautinės valstybės 
siekia savanaudiškų interesų. Priešingai nei numatyta, antai Ru- 

ritanija pradeda beviltišką karą prieš nepalyginamai stipresnę kai- 
myninę valstybę. Ar šis faktas paneigia prielaidą, esą tautinės vals- 
tybės siekiančios savanaudiškų interesų? 

Esama ir nemažai kitų galimybių. Pavyzdžiui, jei „savanaudiš- 
kas interesas“ reiškia „suvoktą savanaudišką interesą“ arba „sa- 
vanaudišką interesą, apibrėžtą valdančiojo elito“, pakaks nedide- 
lės pataisos. Jei išimtis tikra, bet atsiranda tik dėl to, kad Ruritanija 
yra maža valstybėlė, smarkiai veikiama kurios nors galingos kai- 
mynės, tuomet reikės didesnio pertvarkymo. Tuo tarpu 3.1 pav. 
sakoma ne „Atmesk“, bet ,„Atmesk pasirinkdamas pranašesnę iš 
besirungiančių teorijų“, o kadangi tarp besirungiančių teorijų esti 
daugybė konkurencijos atspalvių bei tipų, tai lieka neaišku, kur 
baigiasi taisymas ir prasideda atmetimas. Kitais žodžiais tariant, 
nors 3.1 pav. numatymo ir faktų akistata pateikiama kaip aiški ir 
lemiama tiesa, bent truputį susimąsčius, ims aiškėti, jog visada 
lieka apsčiai vietos manevruoti. 

Tai — ne įspūdis, susidarantis dėl to, kad schema būtų pernelyg 
supaprastinusi sudėtingą procesą. Neaiškumas susijęs su pačia po- 
zityvizmo idėja, kad hipotezes galima po vieną patikrinti lyginant 
jų implikacijas su objektyviais, neutraliais patirties faktais. Tarp- 
tautinių Santykių literatūroje ši problema įvardyta, ypač po šeštojo 
dešimtmečio, kai susiformavo Biheviorizmas. Kritikai netruko pa- 
reikšti ir kad turimi įrodymai vienodai sėkmingai palaiko viena ki- 
tai prieštaraujančias teorijas, ir — radikalesniu aspektu - kad tie 
„įrodymai“ įvairių teorijų skirtingai interpretuojami. Pavyzdžiui, įsi- 
klausykime į neutraliai skambantį klausimą: „Ar esama ryšio tarp 
vidinio ir išorinio konflikto lygmens?“ Į jį bandė atsakyti dešimtys 
mokslininkų, bet nė nepriartėjo prie susitarimo. Be abejo, iš dalies 
taip yra dėl to, kad jie rėmėsi skirtingais įrodymais ir nevienodais 
laikotarpiais. Bet šie skirtumai atliepia skirtingą supratimą apie tai, 
kas laikytina relevantiškais įrodymais, o didumoje literatūros šiuo 
klausimu ginčijamasi dėl įrodymų ir dėl tinkamai bei netinkamai 
naudojamų metodų manipuliuoti duomenimis“. 


4 Šis ginčas aptariamas: M. Sullivan, /nternational Relations: Theories and Evidence, 
Englewood Cliffs, New Jersey: Prentice-Hall, 1976, 4 sk.; James Dougherty, Ro- 
bert Pfaltzgraff, Contending Theories of International Relations, 2 leid., New York: 
Harper and Row, 1980, 8 sk. 

Grahamo Allisono studijoje apie 1962 metų Kubos raketų kri- 
Zę pateiktas pavyzdys, kaip priimami užsienio politikos sprendi- 
mai?. Autorius parodo, kaip galima pateikti bent tris tų pačių 
įvykių paaiškinimus, kurių kiekvienas susijęs su kitais faktais — 
arba su kitaip interpretuojamais tais pačiais faktais. Tie aiškini- 
mai akivaizdžiai nesikerta, bet ir nėra suderinami, - šis turintis 
daugybę niuansų reikalas rodo, kad faktų ir interpretacijų ne- 
įmanoma atskirti. Bent jau šią tiesą visuotinai pripažino mokslo 
filosofija, kuri nuolat kritikuoja pozityviojo mokslo neutralumo 
prielaidas. Ryškiausias prieštaravimo kryptis nužymėjo Ouine'o 
pragmatizmas ir Kuhno darbas apie paradigmas, tad jų dabar ir 
imkimės. 


PRAGMATIZMAS 


Straipsnyje „Dvi empirizmo dogmos“ Ouine'as geriau nei kas ki- 
tas trumpai suformulavo tris priežastis, iš esmės verčiančias nusi- 
vilti tradicinio empirizmo dvasia sukurtu pozityviuoju mokslu“. 
Pirmoji yra ta, kad penkios mūsų juslės niekada neduoda ir negali 
duoti „nepadailintų naujienų“ - informacijos, nepriklausomos nuo 
jai klasifikuoti vartotų sąvokų. Sąvoka, vaizdžiai sakant, nėra tie- 
siog lipni etiketė, kurią klijuojame prie daiktų jiems iškilus prieš 
mūsų pojūčius. Vartodami sąvoką, mes išsirenkame relevantiš- 
kus ir patikimus stebimo reiškinio bruožus. Vieno potyrio bruo- 
žus grupuojame su kitų potyrių bruožais (relevantiškumas) ir ma- 
nome, kad šis grupavimas reikšmingas ir kitais atvejais (patiki- 
mumas). Neįmanoma apibūdinti patirties nepriklausomai nuo jos 
interpretavimo. Nebūna „nuogų“ faktų - nėra faktų, ankstesnių 
užjų interpretavimą. 


? G. Allison, Essence of Decision: Explaining the Cuban Missile Crisis, Boston: Little, 
Brown, 1971. 

* Wv.O. Ouine, „Two Dogmas of Empiricism“, jo knygoje From a Logical Point of 
View, New York: Harper and Row, 1961. Su Ouine'o pragmatizmo dvasia geriausiai 
supažindina: Ouine, J.S. Ullian, The Web of Belief; New York: Randon House, 1978. 


67 


Aiškinimas 


Todėl, antra, testavimo procesas negali vykti taip, kaip aprašy- 
ta anksčiau. Išbandymas negali būti grynos empirinės tiesos mo- 
mentas, kai teorija įvertinama pagal tikrovę. Lygiai kaip sąvokos 
yra susijusios su jusliniu suvokimu, taip ir teorija susijusi su eks- 
perimentu. Visada klausiama ne „ką rodo faktai?“, o „kurią te- 
oriją rinksimės?“ Taigi Lipsey schema apima dar vieną pasirinki- 
mo momentą - tame 3.1 pav. rėmelyje, kuriame „teorija pasirodo 
arba neatitinkanti faktų, arba atitinkanti faktus“. Pragmatizmas 
pabrėžtų žodį „pasirodo“. Kadangi nustatyti faktus padeda teori- 
ja, lieka erdvės rinktis sprendžiant, ar tikrinamoji teorija juos ati- 
tinka. Kitais žodžiais tariant, visada yra trečia galimybė - išgelbė- 
ti teoriją atmetant faktus! Pavyzdžiui, jei eksperimento rezultatai 
pernelyg trikdantys, mokslininkas pasitikrins, ar jis atliktas teisin- 
gai, laikantis sąlygos ceteris paribus („kitoms aplinkybėms esant 
vienodoms“). Pragmatikai teigia, jog tokie pasitikrinimai ne tik 
apgaulingi, bet ir visuomet palieka tą pačią galimybę - priimti jų 
akivaizdžius rezultatus ar ne. Faktai visada yra priklausomi nuo 
teorijos. 

Trečia, todėl niekada vienu metu netikrinama tik viena hipote- 
zė. Popperis, argumentuodamas tikrų hipotezių klaidingumo pri- 
pažinimą, kalba apie neginčijamą paneigimą remiantis patirtimi. 
Ouine'as labai įtaigiai sako, kad patirtis, jeigu ir rodo kažką teori- 
joje esant negera, negali pirštu bakstelti į kurią nors konkrečią 
hipotezę. Hipotezės teisingumas patvirtinamas tokiu būdu: jei hi- 
potezė H numato Niir numatymas N pasitvirtina, tai H yra patvir- 
tinta. Popperis paprieštaravo, jog šitokia logika gali būti patvirti- 
namos ir pseudomokslinės teorijos, ir pasiūlė paneigimo logiką: 
jei H numato N ir N pripažįstama klaidinga, tai H yra paneigta. 
Bet štai Ouine'as sako, jog H niekada nebūna viena hipotezė, bet 
jų pluoštas. Jei H,, H., H.... numato N ir N paneigiama, tai turime 
atmesti H, arba H,, arba H,, arba...; tačiau nėra jokio pagrindo 
manyti, jog klaidinga yra būtent H.. 

Sia dvasia galėtume tęsti ir toliau, nes pragmatizmas yra plati 
pažinimo teorija, o Ouine'as - dėmesio vertas jos propaguotojas. 
Bet tąsyk įsileistume į filosofijos lankas toliau, negu čia turime 
vietos. Užuot tai darę, pateikiame dvi nemažas pastraipas iš Oui- 

ne'o „Dviejų empirizmo dogmų“, apibendrinančias šios madin- 
gos pozityviojo mokslo alternatyvos dvasią: 


Mūsų vadinamojo pažinimo ar įsitikinimų visuma - nuo įprasčiausių geografi- 
jos bei istorijos dalykų iki sudėtingiausių atominės fizikos ar net grynosios 
matematikos bei logikos dėsnių - yra žmogaus darbo vaisius ir daro poveikį 
patirčiai tik pačiuose jos pakraščiuose. Arba, parinkus kitą metaforą, visas 
mokslas - nelyginant jėgos laukas, kurio paribio sąlygos yra patirtis. Susitiki- 
mas su patirtimi periferijoje sąlygoja pataisas lauko viduryje. Kai kuriems mū- 
sų teiginiams tenka perskirstyti teisingumo vertinimus. Pervertinus vienus tei- 
ginius, dėl jų loginių ryšių tenka pervertinti kitus, - o logikos dėsniai savo ruožtu 
tėra tam tikri tolesni tos sistemos teiginiai, tam tikri tolesni lauko elementai. Iš 
naujo įvertinę vieną teiginį, mes turime iš naujo įvertinti kai kuriuos kitus, 
kurie galbūt bus teiginiai, logiškai susiję su pirmuoju, arba teiginiai apie pa- 
čius loginius ryšius. Bet patį lauką taip menkai determinuoja paribio sąlygos — 
patirtis, jog esama apsčiai laisvės rinktis, kuriuos teiginius pervertinti atsižvel- 
giant į kurią nors vieną prieštaringą patirtį. Jokios konkrečios patirtys nėra 
susijusios su kuriais nors konkrečiais teiginiais lauko viduje, nebent netiesio- 
giai, veikiant laukui kaip visumai, turinčiai įtakos pusiausvyrai. 

Jei šis požiūris teisingas, klaidinga kalbėti apie atskiro teiginio empirinį 
turinį - ypač jei tai teiginys, apskritai tolimas patirties veikiamai lauko peri- 
ferijai. Dar daugiau, visiška nesąmonė ieškoti ribos tarp sintetinių teiginių, 
kurie neapibrėžtai priklauso nuo patirties, ir analitinių teiginių, kurie lieka 
galioti, kad ir kas nutiktų. Jei pakankamai drastiškai pataisysime kitas siste- 
mos dalis, bet kurį teiginį galėsime laikyti teiginiu, kad ir kas nutiktų. Net 
labai artimą periferijai teiginį galime laikyti galiojančiu, nepaisant akivaiz- 
džiai jam prieštaraujančios patirties, jeigu ją paskelbsime haliucinacijomis 
ar pataisysime tokius teiginius, kurie vadinami logikos dėsniais. Ir priešin- 
gai, vadovaujantis tuo pačiu principu, jokio teiginio nėra neįmanoma patai- 
syti. Kaip priemonė supaprastinti kvantų mechaniką buvo pasiūlyta peržiū- 
rėti net patį logikos negalimo trečiojo dėsnį; o iš principo - koks skirtumas 
tarp tokio poslinkio ir poslinkio, kuriuo Kepleris išstūmė Ptolemają, Einstei- 
nas - Newtoną ar Darwinas - Aristotelį?" 


" Ouine, „Dvi dogmos“, 6 skirsnis. 

Pozityviojo mokslo empiristiniam pagrindui taip pat labai svar- 
bus yra „analitinių“ ir „sintetinių“ teiginių skyrimas. Analitiniai 
teiginiai sieja vienas sąvokas su kitomis ir esti teisingi (arba klai- 
dingi) tik priklausomai nuo jų terminų prasmės, pavyzdžiui, teigi- 
nys, jog visi viengungiai nevedę. Sintetiniai teiginiai yra tie, kurie 
kažką tvirtina apie pasaulį ir esti teisingi (arba klaidingi), jei ati- 
tinka tikrovę (arba jos neatitinka), pavyzdžiui, kad visi viengun- 
giai gyvena be rūpesčių. Iš tikrųjų ši perskyra neišvedama visiškai 
aiškiai ar neprieštaringai, bet dabartiniams mūsų tikslams šios api- 
bendrintos idėjos užtenka. O ta apibendrinta idėja yra tokia: tei- 
giniai priklauso kalboms, o faktai - pasauliui. Kartais teiginio tei- 
singumą galima nustatyti vien iš jo santykio su kitais teiginiais, 
kaip antai matematikoje. Toks teiginys yra analitinis, o štai sinte- 
tinių teiginių teisingumą galima nustatyti tik atsižvelgiant į pa- 
saulio faktus. 

Šitaip vertinant, „teorija“, pavyzdžiui, Lipsey, yra mišinys, suda- 
rytas iš hipotezių (sintetinių bendrų teiginių apie gamtos dėsnius ar 
dėsningumus) ir analitinių teiginių, apibrėžiančių terminus, pasi- 
telkiančių logiką bei matematiką, reikalingą implikacijoms dedu- 
kuoti, ir sujungiančių hipotezes draugėn. Tarptautiniuose Santy- 
kiuose geras tokios teorijos pavyzdys gali būti Jameso Rosenau 
„priešteorė“*. Kadangi faktai patys nekalba, analitikams reikalin- 
ga „priešteorė“, arba koncepcinis aparatas jų reikšmei įvardyti. 
Rosenau „priešteorę“ sudaro užsienio politikos šaltinių apibrėži- 
mų rinkinys, trys valstybės tipo matmenys (dydis, ekonominis išsi- 
vystymas ir politinė sistema) ir du analitiniai parametrai (proble- 
minės sritys ir pralaidumas (permeability)), kurie visi drauge api- 
brėžia matricą užsienio politikai tyrinėti. Šis aparatas neperteikia 
jokios savarankiškos tiesos, sako autorius, bet kuriant teorijas jis 
reikalingas, nes faktai įgyja reikšmę tik analitiniais teiginiais api- 


* J. Rosenau, „Pre-Theories and Theories of Foriegn Policy“. in: R.B. Farrell (red.). 
Approaches to Comparative and International Politics, Evanston, Illinois: Northwes- 
tern University Press, 1966, p. 27-92. 

brėžtoje matricoje. Panašią mintį ekonomikoje išdėstė Miltonas 
Friedmanas garsiojoje esė „The Methodology of Positive 
Economics“ („Pozityviosios ekonomikos metodologija“ )?. Pozity- 
viosios ekonomikos užduotis, pasak Friedmano, - „pateikti api- 
bendrinimų sistemą, kuria naudojantis būtų galima teisingai nu- 
matyti bet kokių aplinkybių pasikeitimų padarinius“. Tatai atlieka- 
ma kuriant „teoriją“ ar „hipotezę“, leidžiančią daryti įtikinamas ir 
prasmingas (t.y. ne truistines) prognozes apie stebėjimu dar neuž- 
fiksuotus reiškinius“. Ši teorija turinti būti sulydyta iš dviejų ele- 
mentų - „kalbos“ ir „esminių hipotezių rinkinio“. Ankstesniojo vaid- 
mens „teorija neturi esminio turinio; tai tautologijų rinkinys. Jos 
paskirtis — būti katalogizavimo sistema...“ Šį vaidmenį atliekanti 
„teorija vertintina pagal jos galią prognozuoti tai klasei reiškinius, 
kuriuos „aiškinti“ ji yra numatyta“. Tai - įsimintinai glaustai ir aiš- 
kiai reziumuotas pozityviojo mokslo metodas. 

Analitiškumo ir sistemiškumo perskyra svarbi Lipsey schemai, 
kaip, beje, ir visam pozityvizmui. Tvirtinama, jog esama aiškaus 
skirtumo tarp šių dviejų rūšių teiginių, o jokia trečia rūšis neeg- 
zistuoja!“. Teiginys, jog nėra hibridinių, nesuklasifikuojamų teigi- 
nių - tai lemtinga „dogma“, viena iš dviejų, kurios radikaliai kriti- 
kuojamos Ouine'o „Dviejose empirizmo dogmose“. Kad nėra tre- 
čios rūšies, labai svarbu ir paneigiant Protui Newtono priskirtą 
užduotį —- surasti pamatinę daiktų tvarką. Tačiau trikdanti aplin- 
kybė: Thomas Kuhnas, savo darbe The Structure of Scientific Re- 
volutions („Mokslo revoliucijų struktūra“), nagrinėdamas mokslo 
raidą, pateikia svarių įrodymų trečiosios rūšies naudai, net jeigu ji 
ir nebūtų visiškai tokia, kokia patenkintų Newtoną!!. 


* M. Friedman, „The Methodology of Positive Economics“, in: Essays in Positive Eco- 
nomics, Chicago: University of Chicago Press, 1953. Cituojama iš pirmųjų puslapių. 
"V Loginiai pozityvistai puikiai suvokė kelią sau problemų griežtai ir išskirtinai lai- 
kydamiesi analitiškumo ir sintetiškumo perskyros. Būtent: prie ko priskirti „tilto“ 
vaidmenį atliekančius teiginius, teikiančius kriterijus teorijos dalis taikyti pasau- 
liui? Ir vis dėlto trečios rūšies negali būti, kitaip susiūbuotų visas metodas. Šiuo 
klausimu žr. nuorodas į Carnapą, Hempelį ir Nagelį 1 išnašoje. 

"T. Kuhn, The Structure of Scientific Revolutions, Chicago: University of Chicago 
Press, 1970. 

Studijuodamas mokslo istoriją, Kuhnas pastebėjo, jog kartais 
moksle įvyksta staigios koncepcinės revoliucijos, ir iškėlė klausimą: 
kodėl? Kad įžvelgtume klausimo esmę, apibendrinkime Lipsey sche- 
mą ir pamąstykime apie tai, kad dėl taisymo ir pakeitimo alternaty- 
vų slidumo galima būtų tikėtis vyksiant laipsnišką ir nenutrūksta- 
mą kaupimo procesą. Kuhnas atsako, jog mokslinė bendruomenė 
mąsto apsiribodama tam tikra „paradigma“, kuni valdo mokslinin- 
kų elgesį su neklusnia patirtimi. Patirtį, besikertančią su iki tol pri- 
pažinta teorija, galima traktuoti dvejopai. Ją galima laikyti griau- 
nančiu pavyzdžiu, kuris verčia teoriją taisyti arba atmesti, arba 
anomalija, kuri tokiu atveju atidedama į lentynėlę ateičiai arba 
atmetama. Kaip pasielgiama, priklauso nuo to, ar stipriai ta moks- 
linė bendruomenė yra susisaisčiusi su ta teorija. 

Stiprus susisaistymas įgyja „paradigmos“ formą, o tai reiškia ir 
rinkinį labai bendrų prielaidų, kurių klaidingumas beveik neįsivaiz- 
duojamas, ir visumą institucinės praktikos, valdančios mokslo vyks- 
mą. Pavyzdžiui, Newtono iškeltos prielaidos, jog visus įvykius sąly- 
goja veikiančios jėgos ir priežastingumo dėsniai, veikė kaip para- 
digma abiem prasmėmis. Akivaizdžios išimtys būdavo dedamos į 
šoną lūkuriuoti, kol kada nors bus paaiškintos tais pačiais Newtono 
sistemos principais; tokios nuostatos derėjo laikytis kiekvienam no- 
rinčiam pelnyti gero mokslininko vardą. Tad mokslas ir mokslo pa- 
žanga yra rutiniški tol — ir tiktai tol, - kol vyraujanti paradigma 
sėkmingai susidoroja su akivaizdžiomis išimtimis. Bet kartais ati- 
dėtų išimčių lentynėlė persipildo. Prisikaupia tiek daug ir tokių ryš- 
kių anomalijų, kad paradigma staiga sugriūva, pavyzdžiui, kaip tą- 
syk, kai Einsteinas sudėjo daiktan niutoninės paradigmos išimtis ir 
pasiūlė reliatyvumo teoriją. Kai taip atsitinka, įvyksta mokslo revo- 
liucija ir senąją paradigmą pakeičia nauja. 

Kuhnas šią idėją paskelbė itin raiškiai, paradigmas pavaizdavo 
labai bendras ir vientisas, 0 jų žlugimą - kaip labai staigų ir galu- 
tinį. Todėl socialinius mokslus jis manė esant per daug chaotiš- 
kus, kad turėtų paradigmą ar net tikėtinai ją galėtų netrukus įgyti. 
Bet šią mintį nesunku pritaikyti mūsų ankstesnėms priežastims, 
skatinusioms suabejoti Lipsey schema. Joje savaime aiškiu daly- 
ku laikoma tai, kad racionalų vienos ar kitos teorijos pasirinkimą 

lemia (ar gali lemti) patirties atradimai. Tačiau jeigu visada daro- 
mos labai bendros esminės prielaidos, nepriklausančios nuo pa- 
tirties, nes sąlygojančios tos patirties interpretavimą, - tuomet ši 
schema nėra išbaigtas mokslinio metodo modelis. Jei teoriją ne- 
pakankamai determinuoja patirtis, kuri pati esti teorijos persmelk- 
ta, tai racionalus teorijų pasirinkimas vis dar tebėra paslaptis. 

Tatai taip taikliai įvardija nūdienos socialinių mokslų padėtį, 
kad — norėtų to Kuhnas ar ne - „paradigma“ pateko į socialinių 
mokslų kalbą. Konkrečiai Tarptautiniuose Santykiuose nemažai kal- 
bama apie konkuruojančias paradigmas turint omeny ne tik tai, 
kad egzistuoja besikertančios nepaneigtos teorijos, bet ir tai, kad jų 
konfliktas rodo vargiai palyginamas jų išeities pozicijas. Pavyzdžiui, 
Realizmas ir Idealizmas tiesiogiai tarpusavy nekonkuruoja, nes pir- 
masis remiasi tokiu moksliniu metodu, kokį antrasis atmeta. Kiek- 
vienas jų turi sisteminių būdų įveikti pastebimus keistus atvejus, ir 
nera vilties rasti neutralias sąlygas, kuriomis būtų įmanoma patik- 
rinti juos vieną pagal kitą ir nuspręsti, kuris vertesnis. Arba paėmus 
kitą pavyzdį, kuris mus domins tolesniuose skyriuose, panaši prara- 
ja Žioji dispute tarp racionalaus veikėjo ir biurokratinės politikos 
modelių valstybių sprendimų priėmimo procese. Kiekvienas mo- 
delis geba susidoroti su visais duomenimis, jų pasirinkimą lemia 
tokie kriterijai kaip elegancija, ekonomiškumas, efektyvumas, o tiesą 
sakant, tikriausiai ir suderinamumas su fundamentaliosiomis prie- 
laidomis apie žmogaus prigimtį. 

Tai gerai iliustruoja šiuolaikinė literatūra apie tarptautinius san- 
tykius. Praeitame skyriuje įrodinėjome pastaruoju metu vyraujant 
tris pagrindinius požiūrius: Realizmą, Pliuralizmą ir Struktūraliz- 
mą. Kiekvienas jų turi daug šalininkų tarp šios disciplinos specia- 
listų, ir iš pirmo žvilgsnio atrodo, jog šie požiūriai tarpusavy var- 
žosi. Tačiau neįmanoma sugalvoti būdo patikrinti juos vieną pa- 
gal kitą. Jie ne šiaip skirtingai regi pasaulį, bet kiekvienas kitaip 
apibrėžia turimus duomenis. Nerasime tokių duomenų rinkinio, 
kuriuo naudodamiesi galėtume palyginti šiais požiūriais pateikia- 
mus aiškinimus. Pavyzdžiui, Realizmo šalininkai tiesiog nemato 
to paties pasaulio, kokį mato tie, kurie laikosi Pliuralizmo ar Struk- 
tūralizmo požiūrio: jie mato skirtingus veikėjus, skirtingas pro- 


73 


Aiškinimas 


blemas ir skirtingus įrodymus. Negalime nė tikėtis, kad kiekvieno 
požiūrio atstovai kokią nors anomaliją palaikys pakankamu pa- 
grindu savo teorijai atmesti. Kiekvienas šių trijų požiūrių veikia it 
savotiškas intelektualų klubas: kiekvienas turi savo žurnalus, rin- 
kimosi vietas, lyderius. Kiekvienas žino savo ir kitų požiūrių sil- 
pnąsias vietas, todėl ginčai tarp jų rutuliojasi nuspėjamomis kryp- 
timis gerai pažįstamoje teritorijoje. Tarpparadigminiai ginčai itin 
reti, O iš tikrųjų - jei vadovaudamiesi Kuhno pavyzdžiu suabejosi- 
me galutinėmis Popperio klaidingumo pripažinimo kriterijaus ga- 
limybėmis, - apskritai neįmanomi. 


TIESA, TEORIJA IR PATIRTIS 


Ouine'as ir Kuhnas duoda labai tvirtą pagrindą sutikti su teiginiu, 
kad mokslinės teorijos turi šį tą daugiau, negu galima vertinti pa- 
gal patirtį. Tatai nenustebins nieko, kas yra ištikimas senajai tra- 
dicijai, Protą priešpriešinančiai patirčiai ir tvirtinančiai, jog mokslo 
siekiamas absoliutus Pažinimas įmanomas tik tada, kai Protas pa- 
tvirtina patirties atradimus. Bet iškilus Loginiam pozityvizmui toks 
racionalizmas bemaž užleido pozicijas empirizmui, todėl šiek tiek 
nesmagu suprasti, kad patirtis savo darbo atlikti negeba. Grėsmė, 
iškilusi tiesai, kaip mokslo tikslui, yra ne tik grėsmė absoliučiam 
aiškumui. Jei teisūs Ouine'as ir Kuhnas, nėra visuotinio būdo pa- 
tirtimi patikrinti, kas yra tikėtina ar kas racionalu. Tačiau turime 
ir toliau laikytis pagrindinės idėjos, jog mokslas atskleidžia tiesą 
apie pasaulio sąrangą. Toliau pamėginsime pasiūlyti būdą sujung- 
ti teoriją ir patirtį, paremtą Imrė Lakatoso, Roy Bhaskaro ir kitų 
darbais, bet galimą suprasti ir atskirai“. 


'* I. Lakatos, „Falsification and the Methodology of Scientific Research Program- 
mes“, in: I. Lakatos, A. Musgrave (sud.), Criticism and the Growth of Knowledge, 
Cambridge: Cambridge University Press, 1970; šiame leidinyje labai aktualūs ir kiti 
straipsniai. Žr. to paties autoriaus Proofs and Refutations, Cambridge: Cambridge 
University Press, 1976, ir Collected Papers, Cambridge: Cambridge University Press, 
1980; taip pat Roy Bhaskar, A Realist Theory of Science, Brighton: Harvester, 1978, 
ir Scientific Realism and Human Emancipation, London: Verso. 1986. 

Mokslinės teorijos užduotys yra abstrahuoti, apibendrinti ir sie- 
ti. Abstrahavimas apima netapačių įvykių, situacijų ar daiktų gru- 
pavimą. Pavyzdžiui, visos pelės skirtingos; vis dėlto visos pelės yra 
pelės. Vieniems tikslams svarbu tai, kad pelės nėra katės, o ki- 
tiems — kad ir vienos, ir kitos yra gyvūnai. Grupavimas įvairuoja 
nelygu vartojamos sąvokos. Gali būti naudinga (arba nenaudin- 
ga) abstrahuoti nacijų elgesį pagal įvairius panašumus: geografi- 
nę padėtį, dydį, klimatą, konstituciją, rasę, religiją, ekonominę 
santvarką ir taip toliau. Iš tikrųjų ir „nacija“ yra abstrakcija, pagal 
kurią Prancūzija ir Fidžis grupuojamos kartu, skiriant jas nuo „,Ge- 
neral Motors“ ar „Hitachi“ korporacijų, nors pastarosios kartkar- 
tėmis elgiasi panašiau į Prancūziją negu Fidžis. Abstrahuojant rei- 
kia turėti tiksliai apibrėžtas sąvokas (pvz., ką iš tikrųjų reiškia „gde- 
mokratija“?) ir kriterijus joms taikyti (pvz., ar Indonezija yra de- 
mokratinė valstybė? ). 

Apibendrindami mėginame nustatyti, ką dar bendra turi daik- 
tai, identifikuoti pagal tą pačią sąvoką - ne logikos, o faktų pa- 
grindu. Ši perskyra esti aiški tik kraštutiniais atvejais. Pagal api- 
brėžimą, demokratinės valstybės turi laisvai išrinktą valdžią, o pa- 
gal faktišką padėtį - moterų išrenka mažumą; bet ar tos valstybės 
turi racionalią teisinę sistemą - nebe taip lengva atskirti. Apiben- 
drinimai galioja žinomais atvejais, leidusiais tuos apibendrinimus 
padaryti, bet mokslo požiūriu jie įdomūs tik tada, jei galioja ir 
kitais atvejais. Pavyzdžiui, Miltonas Friedmanas pateikia pavyz- 
džių iš ekonominių sistemų, kuriose, atsiradus daugiau pinigų, 
įvyko infliacija. Ar tokia įvykių seka būna ir kitais atvejais? Štai 
čia pagal Lipsey schemą (3.1 pav.) turi būti atliekamas „empirinis 
stebėjimas“. Netgi darant išlygą, kad vartojant tokias sąvokas kaip 
„pinigų kiekis“ ir „infliacija“ neišsiverčiama be teorijos ir galima 
ginčytis, kas įvyksta pirmiau, o kas paskui, - net ir tada stebėjimo 
nera kuo pakeisti. 

Kol kas viskas gerai. Problemos glūdi sąryšiuose. Johnas Stuar- 
tas Millis veikale A System of Logic („Logikos sistema“) (VI kny- 
ga, 7 skyrius) teigia: „Svarbu ne empiriniai apibendrinimai, o juos 
paaiškinantys priežastingumo dėsniai“. Regis, jis teisus; bet Lip- 
sey scenoje visiškai nematyti šios perskyros tarp apibendrinimų ir 

priežastingumo dėsnių. Galbūt kas nors pripažįsta, jog pinigų at- 
sargų padidėjimas ir infliacija iš tikrųjų dažnai pasitaiko kartu, 
bet nesutinka, jog tai reikšmingas faktas, kol nepaaiškinta kodėl. 
Jei schema būtų išbaigta, joje turėtų būti raginama ieškoti toles- 
nių, galbūt platesnių, koreliacijų, logiškai sudarančių vieną gru- 
pę, bet ne skirtingų rūšių. Schema paaiškinimą prilygina sėkmin- 
gam numatymui (ir konkuruojančių prognozių nepasitvirtinimui). 
Argi mes tiesiog neišmintingai elgiamės klausdami, kodėl prog- 
nozės pasitvirtina? 

Na, o ko gi reikalaujama? Tatai mus sugrąžina prie Condorcet 
pastabos, jog visatos reiškinius sąlygojantys bendrieji dėsniai yra 
būtini ir pastovūs. Reikalaujama kažkokio būtinumo, kažkokios 
prasmės, kuria pinigų atsargų didinimas privalo sukelti infliaciją. 
Šiuolaikinė mokslo filosofija dažniausiai lieka priešiška idėjai, kad 
veikia geležiniai dėsniai ir nepalenkiamos jėgos. Prieštaraujama, 
esą mes negalime jų pažinti ir mums nebūtina juos postuliuoti. 
Tačiau pastaruoju metu taip pat vyrauja požiūris, kad paaiškini- 
mas apima rėmimąsi ne tik apibendrinimais, bet ir priežastingu- 
mo dėsniais. Priežastis turi galios sukelti padarinį. Šitokia formu- 
luote daiktams (ar daiktų struktūroms) siekiama priskirti prie- 
žastingumo savybes nebraižant grandiozinės determinizmo 
schemos, bet vis dėlto operuojant realių kuriamųjų galių sąvoko- 
mis. Nors pretenzijos į Proto galias neprilygsta XVII amžiaus pre- 
tenzijoms, vis dėlto jos kelia problemą - kaip įmanoma žinoti eg- 
zistuojant priežastingumo galias. 

Galbūt į šią problemą galima pažvelgti iš teorinių pozicijų. Są- 
vokos, kriterijai, apibrėžimai ir jų implikacijos iš pradžių atrodo 
esą tik verbaliniai, taigi - susitarimo ar net subjektyvaus pasirin- 
kimo dalykas. Bet šį būdingą loginio pozityvizmo požiūrį galima 
nuginčyti. Pavyzdžiu paimkime mikroekonomikos racionalumo 
prielaidas arba Morgenthau Realizmą. Nors abi šios teorijos ap- 
ima Su pasauliu susijusius teiginius apie tai, kokių motyvų skati- 
nami veikia veikėjai, jos funkcionuoja veikiau ne kaip apibendri- 
nimas, o kaip paradigma. Jos reguliuoja elgesio interpretavimą, 
todėl labai sunku rasti svarių įrodymų prieš jas. Pavyzdžiui, Rea- 
lizmas paremtas nacionalinių interesų sąvoka. Tačiau jei kiekvie- 

na valstybė siekia nacionalinių interesų maksimaliai didindama 
savo galią, kaipgi tuomet realistai paaiškins situacijas, kai valsty- 
bės, regis, elgiasi taip, kad pakirstų savo pačių galią? Prisiminki- 
me Vietnamo karą ar ketvirtojo dešimtmečio Didžiosios Britani- 
jos nesikišimo politiką (policy of appeasement). Realistai atsako, 
esą tų valstybių vadovai arba klaidingai supratę padėtį, arba klai- 
dingai numatę, kaip elgtis. Šitaip prie bendros schemos gali būti 
priderinti visi veiksmai. 

Arba pasvarstykime Biurokratinės politikos modelio teiginį, jog 
užsienio politiką lemia šiame procese dalyvaujanti galingiausia vi- 
daus biurokratija (ar biurokratijų koalicija). Kartais prieštarauja- 
ma, esą šia „vidutinio nuotolio“ teorija pernelyg drąsiai apibendri- 
nama vienų Jungtinių Valstijų padėtis. Bet teorijos šalininkai nesu- 
trikdami padarys nuolaidą, jog Rusijos ar Didžiosios Britanijos 
institucijos, atitinkančios, tarkime, JAV valstybės departamentą, da- 
ro mažiau valstybinio masto įtakos, bet nesutiks nė su menkiausia 
išlyga dėl bendrojo teiginio apie biurokratijų galią. Ir Rusijoje, ir 
Didžiojoje Britanijoje esama tiek ir tiek biurokratijų bet kuriai spra- 
gai užpildyti, o vaisinga biurokratinių vaidmenų teorija pasirengusi 
užcementuoti bet kurį plyšį. Savaime suprantama, užsienio politi- 
kos sprendimus priima žmonės, atstovaujantys biurokratiniam spau- 
dimui, kuriuo siekiama tam tikrų rezultatų. Ši „vidutinio nuotolio“ 
teorija aprūpinta visomis priemonėmis interpretuoti bet kurį spren- 
dimų priėmimo procesą pagal savo prielaidas. 

Tokiu atveju būtinumai, paaiškinantys tai, kas užsienio politi- 
koje pastovu, priklauso aiškinamosios teorijos konceptualinei 10- 
gikai. Teorija yra modelis, kurio vidinę logiką suprantame sykiu 
su tvirtinimu, jog tikrovė atitinka to modelio logiką ir sąvokas. 
Geras pavyzdys gali būti, tarkime, matematiniai dalelyčių elgesio 
modeliai. Ši matematika apima lygtis, siejančias kintamuosius ir 
leidžiančias, turint vienų jų reikšmes, dedukuoti kitų reikšmes. 
Šie vidiniai sąryšiai ir paaiškina dalelyčių elgesį - su sąlyga, kad 
pasaulis tą modelį atitinka. 

Šitaip suvokiant priežastingumo dėsnius, einama į trapų kom- 
promisą. Viena vertus, knieti pasakyti, kad šis požiūris teorijos ir 
tikrovės santykį apverčia aukštyn kojom. Modeliai turi atkurti pa- 

saulio priežastingumo bruožus, taigi būtinumai privalo būti pasau- 
lio, o ne modelio vidinės logikos būtinumai. Jei JAV ir SSRS įsi- 
traukusios į ginklavimosi varžybas, tai - Realpolitik, o ne Žaidimų 
teorijos faktas. Kita vertus, pasaulio supratimas, grįstas interpreta- 
cijomis ir modeliais, neturi alternatyvos, taigi jis suprantamas pasi- 
telkiant tai, kas, viską pasvėrus, yra intelektualinės fikcijos, turin- 
čios vienintelį pateisinimą - jos tarytum ir teisingos. Tarytum JAV ir 
SSRS įsitraukusios į ginklavimosi varžybas pagal Kalinių dilemos 
ar Viščiuko žaidimo teorijas, ir vienintele prasme tai nėra gryna 
fikcija: nes leidžiama mums sėkmingai numatyti, kas įvyks toliau. 

Abu šiuos vienas kitam prieštaraujančius svarstymus reikia trak- 
tuoti rimtai. Vienas jų atkakliai tvirtina mokslą turint nors šį tą 
bendra su žemėlapio braižymu. Pasaulis atrandamas, ne išranda- 
mas, ir lygiai kaip žemėlapyje turi būti pažymėti slibinai, jeigu tik 
toje vietoje jų iš tikrųjų esama, taip ir mokslas turėtų kalbėti apie 
jėgas ir priežastingumo dėsnius, jeigu tik jie egzistuoja. Kitas sam- 
protavimas skatina manyti, kad mokslas turi daug bendra su mo- 
delio kūrimu, kuris nuo žemėlapio braižymo skiriasi modeliuoto- 
jo turima teise konstruoti dirbtinį pasaulį ir suteikti jam visokiau- 
sių stebėjimu neprieinamų savybių. Klausimas, ar egzistuoja 
stebėjimu nefiksuojami elektronai, nėra tolygus klausimui dėl sli- 
binų egzistavimo. Abu samprotavimai laikytini teisingais, bet kiek- 
vienas jų sudaro problemą natūraliai idėjai, jog aiškinimu atran- 
dama paslėpta tvarka. 

Abi šias problemas galima mėginti išspręsti kompromisu. „Fik- 
cijos“ modelyje negali būti tikrinamos vien sėkmingu prognozavi- 
mu. Juk kaip įsitikinome, faktų (ir tikrinimų rezultatų) aprašymas 
jau apima interpretavimą, todėl prognozės ir faktų atitikimas iš da- 
lies priklauso nuo to, kaip mes juos perskaitysime. Be to, teorijos 
gali gyvuoti ir su anomalijomis. Taigi prognozės pasitvirtinimas aiš- 
kinimui nėra nei būtinas, nei pakankamas. Teorijoje glūdi šis tas 
daugiau, nei patirtis gali patikrinti, ir tolesni jos elementai nėra tik 
fikcijos. Teorinė modelio struktūra reprezentuoja modeliuojamo 
pasaulio veikimą; ar veikiau tokios pretenzijos reiškiamos aiškini- 
mo priemone siūlant modelį. Bet empirinis šio užmojo įrodymas 
tėra vien tai, kad faktai gali būti perskaitomi pagal modelį. 

Prisipažįstame, toks kompromisas iškelia ne mažiau klausimų, 
negu duoda atsakymų. Bet jis bent jau padeda suprasti, kodėl re- 
alistų, pliuralistų ir struktūralistų ginčams taip sunku teisėjauti. 
Visos tokio bendro pobūdžio teorijos nesilaiko Popperio reikala- 
vimo nurodyti aiškias sąlygas, kuriomis galima būtų nuspręsti, jog 
patirtis jas paneigia. Bet tai neišvengiama, turint galvoje Ouine'o 
tezę apie teorijos vaidmenį interpretuojant patirtį. Kad ir kaip 
būtų, kiekviena jų siūlo aukštesnio nei prognozavimas lygmens 
aiškinimus. Tie aiškinimai dėl skirtingo jų pobūdžio nėra tiesio- 
giai palyginami. Pasižiūrėkime, kaip tos teorijos aiškina JAV-SSRS 
ginklavimosi varžybas. Realistai vaizduoja tai kaip natūralų atsa- 
ką į bipoliarinę tarptautinę sistemą. Pliuralistai tai laiko kiekvie- 
nos valstybės viduje vykstančių biurokratinių grumtynių rezulta- 
tu. Struktūralistai ginklavimosi varžybų priežastis įžvelgia perma- 
nentinėje ginklavimosi ekonomikoje, būtinoje ir kapitalizmui, ir 
valstybiniam kapitalizmui. Kiekvienas aiškinimas sukuria anoma- 
lijų, bet kaip sakėme, teorija gali gyvuoti su nemaža anomalijų 
našta, kol šios bus pripažintos ją paneigiančiais pavyzdžiais. Tuo 
tarpu kiekvienas iš šių aiškinimų skatina tikėtis ginklavimosi var- 
žybų, kurias patirtis ir patvirtina. 

Tai kodėl vyrauja būtent Realizmas? Kuhno paradigmos yra ne 
tik intelektualiniai rėmai, bet ir su jais susijusios institucinės prak- 
tikos. Ne taip jau sunku įžvelgti, kaip Realizmas įsitvirtino moks- 
linio tyrimo programomis, finansuojamomiIs oficialių fondų, ir pa- 
teikti pažinimo sociologija paremtą jo vyravimo aiškinimą. Bet 
vis dėlto nenorėtume taip ir palikti tiesos klausimo. Lakatos, at- 
sakydamas Kuhnui, viską galų gale traktuoja pažangių ir degene- 
ratyvių mokslinio tyrimo programų skirtumu“. Vadinasi, Realiz- 
mas dominuoja dėl to, kad nepaisant anomalijų jo pasirenkami 
įvykių aspektai ir krypčių identifikavimas duoda daugiau ir aiš- 
kesnių rezultatų negu jo varžovų. Jei iš tikrųjų taip yra, turime 
intelektualų atsakymą. Bet - negalime nepridurti - jo intelektua- 
linė viršenybė anaiptol nėra akivaizdi. 


!* Lakatos, „Falsification and the Methodology of Scientific Research Program- 

mes“. 

Būtų nepaprastai paranku, jei socialinių mokslų mokslinio meto- 
do pavyzdžiu galėtume laikyti gamtamokslinį aiškinimą. Kai tik 
įsigalėjo Realizmas, iš pradžių atrodė, jog taip ir yra. Laisvą Pozi- 
tyvizmą, besivadovaujantį bendra Comte'o pozityviosios sociolo- 
gijos dvasia ir apėmusį visus, kas manėsi diegią mokslo revoliuci- 
jos laimėjimus į socialinio pasaulio studijas, suaktualino loginiai 
pozityvistai. Ši galinga empirizmo atmaina sukūrė mokslinį me- 
todą, kuris prognozių pasitvirtinimu nurodė raktą į priežastingu- 
mo dėsnių nustatymą, o šie iš esmės tebuvo koreliacijos tarp kin- 
tamųjų. Tad realistai galėjo vaizduotis, jog hipotezės, netarpiškai 
išvestos iš teorijos, gautos apibendrinant stebėjimus, gali būti tie- 
siog patikrintos nepriklausomo pasaulio stebėjimo faktais. Hipo- 
tezė, kad valstybės siekia savų nacionalinių interesų, įrodomai pra- 
našesnė už kitas hipotezes - varžoves, ir šitokiu būdu pagrindžia- 
mas Pozityvusis tarptautinių santykių mokslas. 

Deja, nepriklausomo pasaulio faktai ne taip lengvai apčiuopia- 
mi. Net stebėjimų faktus reikia interpretuoti, tik po to jais remtis, 
visokie faktai apie pamatinius mechanizmus ar struktūras „regimi“ 
tik pro teorinius akinius. Ši mintis verčia koreguoti biheviorizmo 
tendencijas apskritai, taigi 1 Biheviorizmą Tarptautiniuose Santy- 
kiuose, nes ji priverčia susiūbuoti svarbiausią priežastį, pagrindžian- 
čią požiūrį, esą mokslas turįs remtis tik stebimu elgesiu. Tačiau ji 
naujais niuansais papildo net pamatinius objektyvumo ir mokslinio 
metodo klausimus. Tad Lipsey schema (3.1 pav.) taip supapras- 
tinta, kaip tik įmanoma neprarandant įtikimumo, ir negali būti 
laikoma galutiniu orientyru. Būtent, ji nenurodo pagrindo rinktis, 
kada faktų neatitinkančią teoriją taisyti, o kada ją atmesti, įr neatsi- 
žvelgia į tai, kad faktai priklauso nuo teorijos, kuri juos identifikuo- 
ja. Tačiau ši schema neabejotinai patvirtina prielaidą, jog priežas- 
tingumo dėsniai yra koreliacijos, tad neleidžia koreliacijas aiškinti 
struktūromis ir struktūrinėmis jėgomis. Tarptautiniuose Santykiuose 
realistai nenoriai sutiktų atsisakyti struktūrinių aiškinimų. 

Tvarkingai ir aiškiai dabartinės mokslo filosofijos padėties ne- 
apibendrinsime. Tvarkingos ir aiškios padėties ir nėra. Turime už- 

baigti neužbaigtumo gaida. Teorijoms reikia leisti apimti daugiau, 
negu patirtis gali įvertinti. Dėl to visada įmanoma konkuruojan- 
čias teorijas grįsti tais pačiais faktais. Taip pat paprastai galima 
nuginčyti pačius faktus kvestionuojant juos identifikuojančią te- 
oriją. Teorijos taip pat paprastai sugeba gyvuoti su nepatogiais 
faktais laikydamos juos anomalijomis, kurios turi laukti vėlesnio 
paaiškinimo. Visa tai nereiškia, kad gamtos mokslus yra ištikusi 
suirutė. Tačiau tai vis dėlto reiškia, kad nėra galutinio ar visuoti- 
nai priimto mokslinio aiškinimo kanono, kuriuo galėtų remtis tarp- 
tautinių santykių teorijos. Jei Tarptautinių Santykių disciplina sie- 
kia būti mokslu, ji turi būti atvira ir pasirengusi suvokti, ko tatai 
pareikalaus. 

Galiausiai pereidami prie kito skyriaus, baigiame liūdna minti- 
mi apie tiesą. Kai rašoma ši knyga, mokslo naujienų skiltyse mini- 
mas branduolių jungimas termobranduolinėje reakcijoje. Jeigu 
įvyks šis mokslo lūžis, gamta bus neabejotinai atskleidusi dar vie- 
ną savo paslapčių. Nesvarbu, kokius niuansus būtume pastaruo- 
siuose puslapiuose įvardiję, nėra kito būdo tai suformuluoti. Kad 
ir ką būtume sakę apie teorijos persmelktą patirtį ar mokslą val- 
dančias paradigmas, tiesa kada nors iškils aikštėn, nes gamtą su- 
kūrė ne žmogus. Bet ar tą pat galima pasakyti apie socialinį pa- 
saulį? Kai kuriais požiūriais, jį tikrai sukūrė žmogus. Galbūt iš to 
ir neplaukia jokios išvados. Bet esama pagrindo susimąstyti, o gal 
net iškelti mintį, kad gal Tarptautinių Santykių tikslas turėtų būti 
veikiau supratimas, o ne aiškinimas. 

Kai ima lyti, žmonės, kurie pranašavo priešingai, įsitikina klydę, o 
tie, kurie vis tiek netiki, jog lyja, sušlampa lygiai taip pat, kaip ir bet 
kas kitas. Kad ir kaip subtiliai esame priversti suprasti mokslo idė- 
ją, gamta tebėra nepriklausoma sritis, laukianti, kol bus atrasta. Iš 
tikrųjų įmanoma tą patį pasakyti ir apie socialinį pasaulį; bet gali- 
ma tatai ir paneigti. Tarptautiniai reikalai yra bent jau mažiau nei 
orų pokyčiai nepriklausomi nuo to, ką apie juos mano žmonės. To- 
dėl gali paaiškėti esant klaidinga socialinius mokslus ręsti pagal gam- 
tos mokslų pavyzdį. Šiaip ar taip - neabejotinai esama skirtumų 
tarp gamtos įvykių ir socialinių veiksmų, kurie paveikia Tarptauti- 
niams Santykiams daugiausiai žadančias teorijas. 


REIKŠMĖS RŪŠYS 


Gamtos mokslą visiškai patenkina stebėtojo pozicija gamtos są- 
rangos ir procesų atžvilgiu, ir jis nenoriai sutinka su bet kokiu 
atsitraukimu, kaip antai fizikoje atsiradus kvantų teorijai ar dėl 
filosofinių priežasčių, apžvelgtų praeitame skyriuje. Tačiau aki- 
vaizdžiausias socialinį pasaulį apibūdinantis faktas yra tas, kad 
jame vykstantys procesai jo gyventojams yra reikšmingi. Tatai tei- 
singa keturiomis prasmėmis, kurios netinka atomams, tyrinėja- 
miems fizikos ar chemijos, net jei biologams ir knietėtų pasitelkti 
tam tikrą reikšmės sąvoką kalbant apie gyvūnus. 

Pirma, žmonės įžvelgia reikšmę savo patirtyje. Čia turėtume 
skirti ženklus ir simbolius. Kai sakome, kad ratilas apie mėnulį 
reiškia lietų, turime galvoje sąsają gamtoje. Ratilas apie mėnulį 
yra natūralus būsimo lietaus ženklas arba liudijimas apie jį, lygiai 
kaip letenos įspauda dulkėse yra ženklas, kad praėjo koks nors 

gyvūnas. Kai sakome, jog pusiau nuleista vėliava reiškia ką nors 
mirus, darome nuorodą į bendrą susitarimą šitaip Žymėti mirtį. Gali 
atrodyti, kad natūralūs ženklai ir socialiniai simboliai sudaro tęsti- 
numą, kurio socialinę pusę žymi susitarimas, bet kuriame visuomet 
egzistuoja ir natūrali išraiška. Pavyzdžiui, pusiau nuleista vėliava 
yra sielvarto simbolis, o ašaros — sielvarto ženklas. Bet tada, kai 
niekas nepatiria to, ką išreiškia simbolis, jis būna bereikšmis. Kita 
vertus, simboliais galima manipuliuoti, kad jie perteiktų klaidingus 
pranešimus. Kai per 1973 metų Jom Kipur (Permaldavimo dienos) 
karą prezidentas Nixonas paskelbė visų JAV karinių pajėgų ypatin- 
gosios parengties padėtį, tatai „reiškė“ jį esant susirūpinusį ir pasi- 
rengusį įsikišti. Bet ar iš tiesų taip buvo? O gal jis tik norėjo, kad 
duotas signalas būtų taip suprastas. Sprendimus priimantys parei- 
gūnai krizių metu kruopščiai išnagrinėja galimas savo žodžių bei 
veiksmų interpretacijas kartais siekdami užsitikrinti, kad nekiltų 
nesusipratimų, o kartais kaip tik norėdami juos sukelti. Tokios gali- 
mybės egzistuoja, nes kai kurios žmonių patirtyje pasitaikančios 
reikšmės priklauso nuo simbolių ir gali būti išreikštos tik simboliš- 
kai. Paralelių vandenilio atomo ar net triušio gyvenime nėra. 
Antra, kadangi įprasta išraiškos priemonė esti kalba, kalbinė 
reikšmė yra esminė socialinio gyvenimo sudedamoji dalis. Laimė, 
tarptautinių santykių teorijoms netenka leistis į kalbos prigimties 
klausimo gelmes. Bet mes bent jau turėtume skirti kalbos ir to, ką 
kalbėjusysis turėjo omeny, reikšmę. Žodžiai turi visuotines reikš- 
mes, valdomas jų vartojimo taisyklių, tuo tarpu žodžius vartojan- 
tys Žmonės turi ketinimų ir motyvų, skatinančių juos vartoti. Kad 
ši perskyra būtų aiškesnė, prisiminkime mįslingus debatus apie 
„tikrąją“ 1972 metų Balistinių raketų uždraudimo sutarties reikš- 
mę, —- ginčus, kuriuos atgaivino JAV administracijos 1985 metų 
nutarimas pereiti prie „plačios“ interpretacijos, kuri leistų tęsti 
„Žvaigždžių karų“ tyrimus nepažeidžiant sutarties sąlygų. Dėl to 
prasidėjo sunkūs Jungtinių Valstijų ir Sovietų Sąjungos debatai, 
ką iš tikrųjų reiškia sutarties sąlygos, ir kandus JAV kongreso ir 
prezidento ginčas dėl esminių frazių reikšmės. Sutartis - tai susi- 
tarimas, kurio dera laikytis, kad ir ką reikštų jame pavartoti Žo- 
džiai. Ginčas, ką vis dėlto jie reiškia, iš principo tolygus teisiniam 

ginčui dėl kokio nors statuto reikšmės. O tai, ko kiekviena pusė 
siekia piršdama savąją interpretaciją, - visiškai kitoks klausimas. 
Kol kas daugiau nieko nebesakysime, bet kebliam reikšmės, keti- 
nimo bei motyvo klausimui bus skirta daug dėmesio 8 skyriuje. Ši 
tema - ne iš tų, kurios rūpi fizikams. 

Trečia, prie reikšmės klausimų priskirtinas platesnis - veiksmo 
ir jo konteksto klausimas. Jis prasideda nuo perskyros, panašios į 
minėtą ankstesnėje pastraipoje, t.y. perskyros tarp to, ką reiškė 
veiksmas, ir to, ką jo atlikėjas turėjo galvoje. Veiksmai, kaip ir 
žodžiai, turi reikšmę, valdomą visuomenės taisyklių, - pavyzdžiui, 
raketų dislokavimas gali reikšti karą. Veikėjas galbūt ir neketino 
provokuoti karo. Tačiau „kontekstas“ — labai laisvas terminas, ap- 
imantis kur kas daugiau negu patį veiksmo momentą. Kai rusai 
1945 metais užėmė Berlyną, šis veiksmas tuo metu „nereiškė“ šal- 
tojo karo pradžios, nors vėliau, žvelgiant iš laiko perspektyvos, jis 
tokią reikšmę įgavo. Viena iš Tarptautinių Santykių teorijos už- 
duočių — įžvelgti tokią veiksmų bei įvykių reikšmę, kuri galbūt 
liko nesuvokta nė vieno iš dalyvavusių veikėjų. Tatai nėra tokia 
pat užduotis, kokios siekia gamtamokslininkas, ieškantis nemato- 
mų priežasčių, nes veiksmo kontekstas negali būti atribotas nuo 
to, kaip veikėjai tą kontekstą supranta. 

Tatai bus aiškiau, jei mes atkreipsime dėmesį į tai, kad (ketvir- 
ta) socialiniams veikėjams idėjos turi reikšmę. Ką žmonės, atlik- 
dami tam tikrus veiksmus, turi galvoje, priklauso nuo to, kokios 
idėjos formuoja jų mąstymą. Tarp šių esti tai, ką jie laiko vertinga 
ar verta kovos, - trumpai tariant, ideologija. Bet jie taip pat laiko- 
si tam tikros sampratos apie tai, kaip veikia socialinis pasaulis ir 
kas jo gyventojus verčia veikti jiems būdingais būdais. Kaip paro- 
dysime vėliau, tai, kokią reikšmę žmonės priskiria savo veiksmams, 
priklauso nuo to, kokius lūkesčius jie sieja su kitų žmonių veiks- 
mais. Ginčijamasi, ar tatai svarbu Tarptautiniams Santykiams. Kai 
kurios teorijos, ypač orientuotos tarptautinės sistemos lygmeniu, 
atsisako atsižvelgti į tai, kas vyksta veikėjų - žmonių galvose. O 
kitos į tai atsižvelgia, taigi domisi, kaip vieni veikėjai vaizduojasi 
tai, ką mano kiti veikėjai. Šie klausimai neturi jokių atitikmenų 
fizikoje ir tik labai menkų - biologijoje. 

Kadangi kai kas iš to, kas vyksta žmonių galvose, ateina iš so- 
cialinių mokslų, egzistuoja komplikacija, kurią verta paminėti iš 
pat pradžių. Žmones, kurie formuoja užsienio politiką, veikia tarp- 
tautinių santykių teorijos. Pavyzdžiui, daugelis tarptautininkų tie- 
siogiai dalyvauja Jungtinių Valstijų užsienio bei gynybos politikų 
bendrijoje. Jie mėgina pasitelkti savo teorijas kuriamoms strate- 
gijoms patobulinti ir ieško teorijų, kurios būtų šiam tikslui svar- 
bios ir naudingos. Didžiulė dalis šios srities mokslo darbų baigia- 
mi skyriais apie tų teorijų reikšmę strategijų kūrimui. Net jeigu 
tokio masto politikų ir tarptautininkų tarpusavio prasiskverbimas 
būdingas tik Jungtinėms Valstijoms, kitų šalių politikos lėmėjai 
privalo į tai atsižvelgti turėdami reikalų su JAV strategijų kūrė- 
jais. Todėl tikrąjį Tarptautinių Santykių teorijų vaizdą susidarysi- 
me iš dalies pagal tai, kokios teorijos yra žinomos ir taikomos 
tiems procesams, kuriuos jos pretenduoja analizuoti. Vaizdžiai sa- 
kant, jos pririštos prie savo pačių uodegos, - intriguojanti mintis, 
jei priimama prielaida, jog tai, kas vyksta socialiniame pasaulyje, 
priklauso nuo to, ką žmonės tikisi įvyksiant. 

Šių skirtingų reikšmių - faktų, patirties, veiksmo ir savivokos — 
egzistavimas iš karto dar neverčia daryti jokių išvadų. Bet jau aiš- 
ku, kad tvenkiasi ginčų debesys. Gali būti, kad reikšmė - tik kom- 
plikacija, o socialiniai mokslai gali ją numatyti žmonių reikalus 
laikydami tiesiog sudėtingesnius už kitokį gamtos vyksmą. Kita 
vertus, gali atsitikti ir taip, kad atsižvelgdami į reikšmę negalėsi- 
me taikyti mokslinio metodo. Tuomet atsiveria dvi bendrais bruo- 
žais suprantamos alternatyvos. Viena - griežtai atidėti reikšmę į 
šalį ir telkti dėmesį į elgesį - remiantis tuo, kad mokslas turįs lai- 
kytis to, kas iš principo patikrinama patirtimi ir stebėjimu. Tai 
veda į Biheviorizmą. Kita alternatyva - reikšmę laikyti svarbiau- 
siu dalyku ir kurti ypatingą mokslinį metodą socialiniam pasau- 
liui. Tai veda į „hermeneutiką“, arba interpretuojamąją visuome- 
nės minties tradiciją, - (hermeneus graikų kalba reiškia interpre- 
tatorių); šią tradiciją trumpai apžvelgėme įvadiniame skyriuje. Io- 
liau patyrinėsime kai kurias hermeneutines idėjas išeities tašku 
pasirinkdami Maxą Weberį. 


Supratimas 
WEBERIO METODAS 


„Visuomenės mokslas mėgina interpretuodamas suprasti sociali- 
nį veiksmą“, - rašė Maxas Weberis pirmuosiuose Economy and 
Society („Ekonomika ir visuomenė“) puslapiuose! (1922). Šiame 
darbe Weberis skiria Erklūren, aiškinimą, ir Verstehen, arba supra- 
timą, būdingą socialiniams mokslams. Socialiniai mokslai tyrinė- 
ja socialinį veiksmą. „Veiksmo“ sąvoka jam apima „kiekvieną žmo- 
gaus veiksmą, kurį atlikdamas individas tam tikru mastu priskiria 
jam subjektyvią reikšmę“. „Subjektyvios reikšmės“ idėja supran- 
tama neapibrėžtai ir apima visokius būdus, kuriais žmogus gali 
veikti sąmoningai ar raiškiai; į ją nepatenka tik refleksiški veiks- 
mai. Pavyzdžiui, palyginkite du veiksmus: „mirktelti, pamerkti“ ir 
„Mmirktelti, sumirksėti“. Fiziškai tarp jų nėra jokio akivaizdaus skir- 
tumo, bet „pamerkti“ turi subjektyvią reikšmę, o „sumirkčioti“ — 
tai tik refleksas. 

„Socialinio veiksmo“ terminu Weberis nurodo veiksmą, „ku- 
riuo atsižvelgiama į kitų elgesį ir kuris pagal tai orientuojamas“. 
Kai lyja, žmonės išskleidžia skėčius. Tai nėra socialinis veiksmas. 
Važiuodami dviračiu, žmonės stebi kitų siunčiamus signalus ir ati- 
tinkamai vairuoja. Tai jau socialinis veiksmas. Skiriamosios ribos 
negalima išvesti labai aiškiai ir galutinai — iš dalies dėl to, kad 
skėtis turi tam tikrą socialinę reikšmę ir ne visur yra priimtas, iš 
dalies dėl to, kad kai kada atsižvelgiama į kitų elgesį, bet iš tikrųjų 
nesielgiama socialiai, pavyzdžiui, kai žmogus vengia kitų, nes no- 
ri pabūti vienas. Vis dėlto išeities tašku galime laikyti idėją, jog 
socialus elgesys esti orientuotas į kitų elgesį ir pagal kitų elgesį. 

Norint susieti šią idėją su interpretaciniu ar hermeneutiniu kon- 
tekstu, būtina pažymėti, kad reikšmingas esti tiek „kitų elgesys“, 
tiek veikiančiojo individo „atsižvelgimas“ į jį. Tatai atveda tiesiai 
prie pagrindinės hermeneutikos temos - jog veiksmas visada turi 


"M. Weber, Economy and Society, New York: Bedminster Press, 1968. Ši žymi esė 
buvo daug kartų leidžiama; geras vertimas į anglų k. pateiktas leidinyje: G. Runci- 
man (sud.), Weber: Selections in Translation, Cambridge: Cambridge University Press, 
1978. 

būti suprantamas iš vidaus. Šią temą sudaro du mūsų anksčiau 
nurodyti elementai. Vienas jų - tas, kad tyrėjui reikia žinoti veiks- 
mą valdančias taisykles, susitarimus bei kontekstą, t.y. to veiksmo 
reikšmę traktuojant jį kaip „ėjimą“ tam tikrame socialiai apibrėž- 
tame „žaidime“. Kitas elementas yra tas, jog tyrėjui reikia Žinoti, 
kokių intencijų veikėjas turėjo pasirinkdamas ir atlikdamas tą 
veiksmą: kodėl šis veikėjas „žaidime“ atliko būtent šį ėjimą. 

Hermeneutikos požiūriu, socialinio pasaulio taisyklės iš esmės 
skiriasi nuo priežastingumo dėsnių. Pirmiausia, grupuoti veiksmus 
pagal juos valdančias taisykles — visiškai ne tas pat, kas skirstyti ob- 
jektus pagal jų stebimas savybes ir priežastingumo dėsnius, kuriems 
jie paklūsta. Pavyzdžiui, mirktelėjimą priskirsime prie kitų perspė- 
jimo, abejojimo ar sąmokslavimo būdų priklausomai nuo konteks- 
to, kurį lemia ne fiziniai ypatumai, o socialinio bendravimo forma. 
Nevalingą mirkčiojimą priskirsime prie visų kitų atvejų, kai greitai 
pakyla ir nusileidžia žmogaus ar gyvūnų akių vokai; šis vokų jude- 
sys gali būti apibūdintas fiziologiškai, ir jį paaiškina tam tikri prie- 
žastingumo dėsniai. Du akį merkiantys Žmonės ne visuomet daro 
tą patį. Vienas galbūt daro tai, ką būtų galima perteikti pašnibždė- 
jus: „Netikėk tuo, ką čia šnekėjau Petrui“; kitas gal mirktelėjo sa- 
kydamas: „Mudu seka“. Du nevalingai mirksintys Žmonės yra tos 
pačios fizinės būklės, ir tiek — nieko čia nebepridursi. Neteisingai 
panaudojus ar pažeidus akies pamerkimo taisykles, kyla nesusipra- 
timas, sumišimas, pasigirsta skundai ar kokia nors kita socialinė 
reakcija. Kiekvienas sumirksėjimas paklūsta šio fizinio veiksmo prie- 
žastingumo dėsniams. Trumpai tariant, nors akies pamerkimas yra 
akių vokų judesys, jis pats nė kiek nepadeda suprasti jo reikšmės. 
Ją nustato atitinkamos taisyklės, kurių yra keletas ir kurių kiekvie- 
na suteikia pamerkimui kitą reikšmę“. | 

Šioje pastraipoje apibendrinamas standartinis hermeneutikos 
prieštaravimas biheviorizmui. Bihevioristas atkakliai sieks rasti 
elgesio skirtumus, kurie atitiktų skirtumus tarp akies pamerkimo 
ir nevalingo mirksėjimo, taip pat skirtumus tarp vienokio ir kito- 
kio akies pamerkimo. Šis užmojis arba yra beviltiškas, arba pri- 


? P Winch, The Idea of a Social Science. London: Routledge and Kegan Paul, 1958. 

klauso nuo drąsios spekuliacijos apie smegenų skirtumus, jei su- 
telkiame dėmesį tik į patį pamerkimą. Bet kadangi skirtingai pa- 
merkus akį kiti žmonės pradeda elgtis skirtingai, šio disputo ne- 
pavyks greitai išspręsti, ir neketiname tvirtinti bihevioristus aki- 
vaizdžiai klystant. Lygiai taip pat bihevioristai atmestų ką tik 
nubrėžtą perskyrą tarp taisyklių, kaip sulaužomų konvencijų, ir 
dėsnių, kaip kažko „būtina ir pastovu“ (prisimenant ankstesnio 
skyriaus frazę). Jeigu taisyklės turi „priežastingumo galią“, atkirstų 
jie, tai ji reiškiasi taip pat kaip ir kiti priežastingumo dėsniai. Tai- 
gi, bihevioristų požiūriu, tarptautinių santykių aiškinimo užduo- 
tis nėra neįvykdoma dėl to, kad egzistuoja ideologijos bei religi- 
jos, kiekviena su savomis vidinėmis reikšmėmis. Kokia plati ši pro- 
blema, pamatysime kiek vėliau dar šiame skyriuje. O kol kas tiesiog 
pažymėsime, jog hermeneutikos prieštaravimas biheviorizmui (O 
sykiu ir Biheviorizmui) yra pagrindinis Tarptautiniams Santykiams 
iškylantis galvosūkis. 

"Iodėl iš dalies suprasti veiksmą iš vidaus — vadinasi, suprasti 
galiojančias taisykles. Turbūt aiškiausias įvaizdis būtų toks žaidi- 
mas kaip šachmatai. Kad žinotume, kas vyksta, kai pastumiamas 
mažytis medžio gabalėlis, būtina suvokti šachmatų taisykles, taigi 
suprasti, koks atliktas ėjimas. Galima tvirtinti, jog iš principo nie- 
ko daugiau ir nereikia suvokti, nes veiksmo „subjektyviąją reikš- 
mę“ sudaro jo taisyklingumas. Pavyzdžiui, Peteris Winchas, daug- 
maž galima sakyti, teigia ne tik kad neįmanomas joks veiksmas 
anapus tam tikrų galiojančių visuomenės taisyklių, bet ir kad at- 
skleidus visas paklūstamas taisykles visiškai atsiskleidžiąs ir atlik- 
tas veiksmas*. Tačiau, kaip ir skatina manyti šachmatų įvaizdis, 
gali kilti klausimas, kodėl žaidėjas paėjo kaip tik taip. Paeidamas 
P-K4, Kasparovas paklūsta taisyklėms, bet ne todėl jis pasirenka 
P-K4 iš turimų teisėtų galimybių. Iškart neišplaukia jokių išvadų, 
nes formalios šachmatų taisyklės nėra vienintelės. Esama ir nefor- 
malių gero žaidimo taisyklių (tokių kaip ankstyvos rokiruotės), o 
gal ir socialinių taisyklių, reguliuojančių deramą šachmatų turnyrų 
vyksmą. Todėl galbūt klausti, kodėl Kasparovas paėjo P-K4, - va- 


* Winch, The Idea of a Social Science. 

dinasi, ieškoti dar kitų taisyklių. Ir vis dėlto bent jau maga manyti, 
jog šis „kodėl“ reikalauja perkelti dėmesį nuo taisyklių prie vei- 
kėjo ketinimų bei motyvų. 

Weberis šį perkėlimą įgyvendina mikroekonominį racionalios 
veiklos modelį pritaikydamas suprasti veiksmui, kuris yra apgal- 
vota priemonė tam tikram tikslui siekti. Veiksmas įvyksta bendrų 
reikšmių - taisyklių bei kolektyvinių vertybių - struktūroje, bet 
toji struktūra jo nediktuoja. Ekonomistų pavyzdžiu, žinodami jų 
teikiamas pirmenybes ir turimą informaciją, mes turime rekonst- 
ruoti veikėjų pasirinkimus remdamiesi prielaida, kad jie yra ra- 
cionalūs veikėjai. Kitaip negu kiti sociologai, ypač Emile'is Durk- 
heimas, iš esmės akcentavęs socialinę struktūrą, Weberis išlieka 
nuoseklus individualistas: jis tvirtina, jog būtent individai renkasi 
iš turimų alternatyvų siekdami savo tikslų ir remdamiesi savo in- 
terpretacijomis bei paskaičiavimais. Supratimas vyksta atkuriant 
įvykius individo lygmeniu. Į šias Weberio nužymėtas gaires bu- 
vo plačiai orientuojamasi Tarptautiniuose Santykiuose, ypač jų 
srityje, žinomoje kaip užsienio politikos analizė. Čia siekiama su- 
prasti sprendimus juos priėmusių asmenų požiūriu, rekonstruo- 
jantjų motyvus. Valstybių užsienio politika priklauso nuo to, kaip 
įgaliotieji individai suvokia ir analizuoja situacijas. Kolektyvinis 
veiksmas yra individų veiksmų suma ar kombinacija. Šioje pastrai- 
poje susipažįstame su priešprieša pačios hermeneutikos viduje — 
tarp individualių veiksmų supratimo remiantis socialinėmis tai- 
syklėmis bei kolektyvinėmis reikšmėmis (tokį būdą galėtume pa- 
vadinti „iš viršaus žemyn“) ir kolektyvinių susitarimų supratimo 
remiantis individualiais jų elementais („iš apačios į viršų“). Ši ben- 
dra priešprieša mus domins vėliau. Kol kas sutelksime dėmesį į 
būdą, kuriuo Weberis įveda individualius elementus. Nepasitikė- 
jimas hermeneutika socialiniuose moksluose randasi iš vieno ben- 
dro šaltinio - fakto, kad „reikšmės“ idėja yra įvairialypė ir neap- 
čiuopiama, - tuo mus jau pernelyg gerai įtikino pirmieji šio sky- 
riaus puslapiai. Veiksmas bendrais bruožais apibūdinamas kaip 
galįs turėti visokiausių reikšmių. Kai iš pat pradžių Weberis pa- 
reiškė veiksmu laikysiąs „kiekvieną veiksmą, kurį atlikdamas in- 
dividas jam priskiria subjektyvią reikšmę“, jis galėjo tikėtis pasta- 

bos, jog esama visokiausių subjektyvių reikšmių. Kitaip sakant, 
„reikšmė“ stokoja to intriguojančio bendrybės ir tikslumo lydi- 
nio, kuris būdingas aiškinamosioms „kietųjų“ mokslų, kaip antai 
fizikos, sąvokoms. Šitas biliardo kamuolys elgiasi lygiai kaip ir ber 
kuris kitas biliardo kamuolys tokiomis pačiomis sąlygomis, o ko- 
dėl taip yra, paaiškina priežastingumo dėsniai. Bet kuris mėgini- 
mas „išgvildenti“ individą pasitelkus taisykles bei kolektyvines ver- 
tybes yra pasmerktas miglotoms ir painioms bendrybėms. Kiek- 
vieną veiksmą aiškinant „subjektyviomis reikšmėmis“, kyla grėsmė 
visus veiksmus padaryti unikalius, be to, dar neaišku, ar veikėjai 
būtinai turi tas reikšmes sąmoningai suvokti. Kita vertus, jei vei- 
kėjų suvokimą ir vertybes kas nors sąlygoja, regis, mes ir vėl su- 
grąžinami prie aiškinimo. 

Esminis Weberio siūlymas — pamatine sąvoka laikyti „raciona- 
lumą“. Racionalūs veikėjai toje pačioje situacijoje pasirenka vie- 
nodus sprendimus, bet su sąlyga, kad situacija tokia pati yra iš 
vidaus. Tikslindamas šią sąvoką, Weberis iš ekonomikos pasitel- 
kia gerai apibrėžtą instrumentinio racionalumo idėją (Zweckra- 
tionalitūt), taikomą idealiu atveju, kai veikėjas yra visiškai racio- 
nalus, o racionalus pasirinkimas — visiškai numatomas. Kalbant 
šiuolaikiniais norminiais terminais, racionalus veikėjas turi: 


1) visiškai sutvarkytus prioritetus (iš bet kurios galimų padarinių poros vei- 
kėjas teikia pirmenybę kuriai nors vienai arba abidvi vertina vienodai; šių po- 
rinių hierarchijų suma ir sudaro nuoseklią ir galutinę prioritetų tvarką); 

2) nepriekaištingą informaciją (veikėjas turi teisingą - ar bent racionalią - 
nuomonę apie visus svarbius dalykus; jei veiksmas gali turėti keletą padarinių, 
veikėjas kiekvienam jų gali priskirti subjektyvią tikimybę); 

3) gebėjimą teisingai apdoroti informaciją (veikėjas iš turimos informacijos 
indukcijos ir dedukcijos būdu padaro visas teisingas išvadas, nelyginant nau- 
dodamasis efektyviu kompiuteriu). 


Veikėjas tuomet gali paskaičiuoti kiekvieno veiksmo tikėtiną nau- 
dingumą priskirdamas kiekvienai pasekmei tam tikrą „naudingu- 
mą“ (vaizdžiai sakant, laimės koeficientą) ir pasverdamas, kokiu 
mastu tikėtina ar netikėtina, kad jis pasirodys esąs tikroji pasek- 
mė. Šitaip ne visada gaunamas vienintelis geriausias veiksmas, nes 

menkesnio naudingumo didesnė tikimybė gali būti lygi didesnio 
naudingumo mažesnei tikimybei. Bet veikėjas bent jau niekada 
nepadaro menkaverčio pasirinkimo, niekada nepasirenka x, kai y 
būdingas didesnis tikėtinas naudingumas. Racionalus veikėjas yra 
nuolaidų medžiotojas. 

Dabar tinkamas momentas vėl prisiminti Morgenthau Realiz- 
mą. Jis pasiūlė sprendimų priėmėjus laikyti siekiančiais maksi- 
malios naudos. Jei praktiškai užsienio politika ir nebuvo perdėm 
racionali, ši samprata vis dėlto buvo geriausia pradinė prielaida 
„naudingumą“ aiškinant kaip „galią“. Tarptautiniuose Santykiuose 
dažnai išryškėdavo mąstymo kryptis, kartais maksimizacijos sie- 
kiančiu veikėju daranti nacijas, kartais - atskirus žmones. Tarp- 
tautinė sistema neretai suvokiama pagal analogiją su rinkos siste- 
ma, kurios varomoji jėga ir yra maksimizacija. Tačiau keista - to- 
kia prielaida, ko gero, ne itin realistiška, ypač daroma teorijos, 
išdidžiai besivadinančios Realizmu! 

„Idealaus tipo“ atvejis, aišku, yra labai idealizuotas. Iš tiesų vei- 
kėjai neturi, O gal ir negali turėti nuoseklių ir galutinių prioritetų 
iš dalies dėl to, kad jų norus dažnai veikia įsitikinimai ir jie neturi 
arba negali turėti nepriekaištingai išsamios informacijos. Būtent, 
tikimybės neretai negali būti kiekybiškai pasveriamos (net jeigu 
pranašaujamas lietus, procentinės jo tikimybės gali ir nebūti), to- 
dėl ne toks jau patikimas yra efektyvaus vidinio kompiuterio įvaiz- 
dis. Štai čia prasideda nepaprastai kebli ir ginčytina abejonių sri- 
tis, — tai idealaus tipo modelio santykis su tikrovės pasauliu, ir 
netrukus turėsime peržvelgti kai kurias diskusijas šia tema. Ta- 
čiau kol kas idealiai racionalų veikėją mums dera laikyti ribiniu 
atveju /imiting case ar homo sapiens abstrakcija socialiniame gy- 
venime. Ekonomistai kartais šią abstrakciją lygina su idealiu eli- 
minuotos trinties pasaulio modeliu, nors iš tikrųjų tam tikros trin- 
ties visada esti“. Kad galėtume paaiškinti realų paviršiumi žemyn 
judančio kūno pagreitį, svarbu žinoti, kokį pagreitį tas kūnas įgautų 
nesant trinties. Labai panašiai, prieš pradėdamas aiškinti užsie- 


* Pavwvzdžiui, M. Friedman. „The Methodology of Positive Economics“. in: Essays 
in Positive Economics, Chicago: University of Chicago Press, 1953. 

nio politikos elgesį, Morgenthau nori žinoti, ką darytų visiškai 
racionalus sprendimų priėmėjas. 

Iracionalumas - tai nuokrypis nuo idealaus tipo, atsirandantis 
dėl ydingos informacijos, ydingo jos apdorojimo arba - tam tikru 
mastu - dėl ydingų prioritetų. Taigi norint nuvykti į Londoną ne- 
racionalu sėsti į traukinį, kurį turėtum žinoti į Londoną nevažiuo- 
siant arba klaidingai paskaičiavai jį nuvyksiant greičiau už auto- 
busą. Čia viskas paprasta ir aišku (bent jau kol nekyla klausimų 
dėl papildomų informacijos išlaidų). Ydingi prioritetai kelia dau- 
giau rūpesčio. Troškimas patekti į Londoną gali būti iracionalus 
tik siejamas su kitais troškimais. Tokį norą leistis kelionėn galima 
pripažinti ydingu, jei žmogus trokštų susitikti Londone su asme- 
niu, iš tikrųjų esančiu kitur, ir turėtų kratytis kelionėje visą rytme- 
tį, kurį šiaip jau būtų galėjęs praleisti maloniai vartydamasis lovo- 
je. Momentiniai potroškiai gali kirstis su pastovesnių norų paten- 
kinimu. Bet jokio iracionalumo negalime sieti su prioritetais, kurie 
apmąstyti ir nuoseklūs, tad visus juos pasirinkęs veikėjas negali 
del nieko gailėtis. Kitais žodžiais tariant, instrumentinis raciona- 
lumas niekaip nevertina nei veikėjo tikslų šaltinių, nei jų raciona- 
lumo. Jam rūpi tik veiksmingiausios priemonės siekti tikslų, ku- 
rių bent dalis būtinai yra duota (taigi ir struktūriškai paaiškina- 
ma, kaip veikėjas juos įgijo). 

Instrumentinis racionalumas - ne vienintelė Weberio pripažįs- 
tama veiksmo rūšis. Dar yra ir „vertybiškai racionalus“ (wertratio- 
nal) veiksmas, kai tikslas veikėjui yra toks svarbus, kad nustelbia 
visus skaičiavimus ar svarstymus dėl pasekmių. Šia prasme gali 
būti racionalūs — o sykiu ir suprantami - pasiaukojami ar didvy- 
riški poelgiai. Grynų atvejų reta, - veikiau ne dėl to, kad žmonės 
savanaudžiai, bet dėl to, kad ryžtantis principiniam ar pareigos 
diktuojamam poelgiui dažnai pasveriamos ir pasekmės, ypač po- 
litikoje. Bet ir čia mes raginami išeities tašku rinktis ribinį ar ide- 
alaus tipo atvejį, pagal kurį galėtume orientuotis nagrinėdami miš- 
rius pavyzdžius. Ekonomistai linkę arba ignoruoti wertrational 
veiksmą, arba principus priskirti prie „etinių prioritetų“, kurie, 
kaip ir kiti, esti naudingumo šaltiniai. Tarptautininkai teoretikai 
taip pat linkę valstybes, atrodytų, nesiekiančias maksimaliai di- 

dinti savo galią, traktuoti arba kaip nereikšmingas, arba kaip sie- 
kiančias maksimalios galios savo nuožiūra ir pagal savo suprati- 
mą. Šitaip, pavyzdžiui, traktuotos Skandinavijos šalys. Tačiau We- 
beris vertybiškai racionaliam veiksmui suteikia atskirą statusą ir 
svarbą, - prie šios temos dar sugrįšime vėliau, aptardami išraiškos 
racionalumą (expressive rationality). 

Kad dar labiau supainiotų reikalą, Weberis priduria dar dvi 
veiksmų rūšis: „tradicinį“ ir „afektyvų“. Afektyvus veiksmas yra 
paprastas, neapgalvotas poelgis, netarpiškai paskatintas momen- 
tinio potroškio, kaip antai atsigerti, kai esi ištroškęs. Tai gana įpras- 
tas, bet moksliniu požiūriu neįdomus veiksmas. O štai tradicinis 
veiksmas gali būti labai svarbus. Tai būdinga veiklos forma „tradi- 
cinėse“ visuomenėse, kurias valdo papročiai, priešingi racionaliai 
teisinei moderniųjų visuomenių organizacijai. Savo racionalumo 
apmąstymus Weberis kreipia į modernųjį pramonės ir biurokrati- 
jos pasaulį. Todėl jis moja ranka į tradicinį veiksmą apibrėždamas 
jį kaip „įsigalėjusio papročio išraišką“ ir paaiškindamas „papras- 
ta ir mechaniška reakcija į įprastinį stimulą“. Bet modernusis pa- 
saulis nėra akivaizdžiai skirtingas tradicinei visuomenei, nuo jos 
visiškai neatribojami net vakarietiškiausi jo kampeliai, ir Tarp- 
tautinių Santykių kontekste būtų klaidinga manyti kitaip. Prisi- 
minkime, pavyzdžiui, šiuolaikinio islamo įkūnijamo tradiciona- 
lizmo jėgą. Taip pat, kaip netrukus sužinosime, ir biurokratai, We- 
beriui įkūnijantys pačią modernybę, nesielgia perdėm racionaliai 
ir teisėtai. Trumpai tariant, mes norėsime taikyti racionalumo są- 
voką užsienio politikos sprendimams, kurie nepriskirtini nei prie 
visiškai apskaičiuotų (zweckrational), nei prie beatodairiškai neat- 
sižvelgiančių į padarinius (wertrational), nei laikytini paprastu vieno 
ir kito tipo mišiniu. 

Tokie tad sandai sudaro Weberio „supratimo“ idėją. O pati idėja 
yra tokia. Verstehen turi pirmąją, pirminę „empatijos“, arba „tie- 
sioginio supratimo“, reikšmę; empatija pasako tyrėjui, koks veiks- 
mas atliekamas. Taip sužinoma, kad, pavyzdžiui, kirviu užsimojęs 
žmogus kapoja malkas ar kad žmogus taikosi šauti šautuvu. Gam- 
tos mokslai operuoja pamatine, arba duomenų, kalba, kuria įvar- 
dijamas fizinis elgesys, ir jei šią kalbą perkelsime į socialinius moks- 

lus, tatai reikš, jog veiksmų apibūdinimai bus išmąstomi iš elgesio 
aprašymų; O štai Weberis siūlo socialiniams mokslams duomenų 
kalbą, įvardijančią veiksmus. To, ką veikia kirtėjas ar šaulys, „sub- 
jektyvi reikšmė“ jau savaime egzistuoja pamatiniame faktų apra- 
šyme ar interpretacijoje. Tatai puikiai atitinka pradinį šio mąsty- 
tojo teiginį, esą socialiniai mokslai tyrinėjantys socialinį veiksmą, 
o veiksmas esąs susijęs su subjektyvia reikšme, kurią jam priskiria 
veikiantysis individas. 

Antroji „supratimo“ reikšmė yra „aiškinamasis supratimas“ 
(erklūrendes Verstehen), kuriuo mes sužinome kirtėją šitaip pel- 
nantis duoną, o šaulį - ketinant įvykdyti kraujo kerštą. Šautuvo 
taikymo veiksmą gali sąlygoti daugelis priežasčių, o kraujo kerš- 
tas — tik viena iš galimybių. Aiškinamojo supratimo esmę sudaro 
veiksmo priskyrimas prie atitinkamo „reikšmių komplekso“. Tai, 
pasak Weberio, padaroma trim būdais. Vienas jų - „istorinis“, kai 
norime sužinoti, kokiu motyvu vadovavosi būtent tas veikėjas veik- 
damas konkrečiomis aplinkybėmis. Pavyzdžiui, šaulys taikosi nu- 
dėti brolio žudiką, o ne dalyvauja armijos manevruose. Kitas bū- 
das - „sociologinis“, kai veiksmas susiejamas su tam tikra institu- 
cine praktika, pavyzdžiui, vendeta, - kaip „veiksmas, ketinamas 
atlikti vidutinio su tam tikra paklaida veikėjo (plg. sociologines 
didelių grupių studijas)“. Kitaip sakant, pacituojame taisykles, val- 
dančias veiksmo atlikimą šioje socialinio gyvenimo arenoje, ir pa- 
rodome tą veikėją veikus pagal jas. Trečias būdas - tai „idealaus 
tipo“ nustatymas, kai norėdami sukonstruoti racionalaus pasirin- 
kimo modelį, pasitelkiame mikroekonomikos teoriją (jei tik vei- 
kėjas atliko zweckrational veiksmą). 

Iš šių labai skirtingų būdų suprasti, kodėl kažkas kažką daro, 
yra sunku, 0 „idealaus tipo“ būdas - pats neaiškiausias. Naudo- 
jant jį ekonomikoje, sulydomos dvi idėjos - abstrakcijos ir gryno 
uždavinių sprendimo. Kaip ir dirbant su judėjimo be trinties mo- 
deliu, pravartu abstrahuotis nuo tikrovės pasaulio, jo negrynumo 
ir išmąstymo ir pastudijuoti veikėjo alternatyvas idealizuotoje ap- 
linkoje. Kaip ir pagal pavyzdinius matematikos uždavinių atsaky- 
mus, galima pasitikrinti, kokiu mastu veikėjas priartėjo prie tei- 
singos alternatyvos suradimo teisingu būdu. Suprantama, lieka 

neatsakyta į klausimą, kodėl būtent tai paaiškina sprendimus, pri- 
imamus veikėjų ribotų Žmonių pasaulyje, pilname įvairiausios 
„trinties“, bet verčiau palikime jį 6 skyriui, kuriame pasirodys, jog 
mąstymą apie tarptautinius santykius „idealaus tipo“ nustatymo 
būdu nušviečia Žaidimų teorija. 

O Weberis, kad būtų dar kebliau, pateikia dar vieną „idealaus 
tipo“ rūšį. Ji labiau socialinė, analizuojanti sąvokas, pavyzdžiui, 
„feodalinis“, „protėvių paveldas“, „biurokratinis“, „charizminis“, 
kad jas būtų galima vartoti aiškiai, kaip teorinius terminus. Pa- 
vyzdžiui, savo biurokratijos sąvoka biurokratinę organizaciją jis 
apibrėžia kaip tokią, kurioje taisyklės ir procedūros laikomos veiks- 
mų šaltiniu, o kadangi tatai ir vėl grynas atvejis, — dar ir vieninte- 
liu veiksmų šaltiniu. Visi veikėjų santykiai susiję su jų padėtimi 
biurokratinėje organizacijoje, biurokratija yra nelyginant uždaras 
ir pakankamas pasaulis, išskyrus sąlyčio taškus, kur prasideda ir 
baigiasi visa apykaita su likusiuoju pasauliu. Idealus tipas kodifi- 
kuoja schemą motyvų, kuriais vadovausis perdėm biurokratiškas 
asmuo, 0 supratimas prasideda nuo to, ką mąstys ar darys tokie 
perdėm racionalūs teisėtai veikiantys asmenys. Bet kaip matome 
Iš šio pavyzdžio, nėra vienintelio konceptualizavimo metodo, ku- 
ris leistų idealizuoti ir biurokratus, ir, tarkime, charizminius va- 
dus. Tiesiog sakykime, jog svarstome grynais socialinių veiksmų 
tipų koncepciniais modeliais. 

Šie idealūs tipai su tikrove susiję skirtingais būdais. Jeigu ekono- 
mikos veikėjai nepadaro sprendimų, nurodomų ekonominio mo- 
delio (arba užsienio politikos sprendimų priėmėjai nepasirenka stra- 
tegijų, rekomenduotų Žaidimų teorijos), tai - galima sakyti - juo 
blogiau tiems veikėjams. Bet jeigu biurokratai neorganizuoja ir ne- 
veikia pagal modelį, tuomet juo blogiau tam modeliui. Ekonomi- 
kos „idealusis tipas“ idealizuoja problemą; socialinis ar koncepci- 
nis „idealusis tipas“ idealizuoja instituciją arba praktiką. Kiekvie- 
nas jų turi savą tikslą ir gali savaip padėti tyrėjui suprasti, kokia 
veiklos kryptis tam tikrame kontekste būtų racionali. Tačiau šie „ide- 
alūs tipai“ tokie skirtingi, kad kyla daugybė klausimų. 

Turbūt opiausias būtų klausimas, kaip idealaus tipo modelio 
elementai susiję su pačių veikėjų nuomone apie ketinamą atlikti 

veiksmą. Ar pirkėjai kuo nors kalti, jei nenutuokia apie likvidu- 
mo prioritetą? Ir priešingai, ar kuo nors ydinga ideali biurokrati- 
jos teorija, jei biurokratai nemąsto jos sąvokomis? Weberis nenu- 
rodo jokių bendrų gairių. Tačiau jis įveda vadinamuosius „viduti- 
nius tipus“, kokie esti reikalingi statistikai. „Vidutinis biurokratas“ 
gali būti vidutinis dvejopai. Pirma, kaip ankstesnėje pastraipoje, 
jis gali įkūnyti teorijos esmę. Antra, jis gali atstovauti daugumai 
realių biurokratų, panašiai kaip kokio nors laikraščio, tarkime, 
The Times, vidutinis skaitytojas paprasčiausiai yra profilis, sukom- 
ponuotas iš realių skaitytojų realių bruožų. Vidurkiai įvedami, kad 
būtų galima pademonstruoti, jog idealūs tipai yra relevantiški tik- 
rovės pasauliui. Ar iš tiesų biurokratai elgiasi taip, kaip turėtų 
elgtis pagal Weberio teoriją? Kad tai sužinotume, mums reikalin- 
gi empiriniai ir statistiniai metodai ištirti, kas vyksta kabinetuose. 
Teorija pateikia galimą aiškinimą, bet negarantuoja savo galimy- 
bių apimties bei teisingumo. 

Gali atrodyti, jog tai taip pat žymi skirtumą tarp supratimo ir 
aiškinimo, kurių pirmasis daro galimą prasmę, o antrasis - identi- 
fikuoja tikrąsias priežastis. Bent jau gali būti, kad Weberis tai tu- 
rėjo galvoje nubrėždamas ryškią perskyrą tarp „adekvatumo reikš- 
mės lygmeniu“ ir „adekvatumo priežastingumo lygmeniu“ ir pri- 
durdamas, jog ir viena, ir kita yra būtina: 


Be adekvatumo reikšmės lygmeniu mūsų apibendrinimai tėra vien teiginiai 
apie statistinę tikimybę - arba iš viso nesuvokiami, arba suvokiami tik netobu- 
lai <...> Kita vertus, sociologinio pažinimo požiūriu, net pats tikriausias adek- 
vatumas reikšmės lygiu žymi priimtiną priežastinę propoziciją tik tokiu mastu, 
kokiu gali būti duomenimis paliudyta egzistuojant tikimybę <...> jog aptaria- 
masis veiksmas iš tikrųjų vyksta ta linkme, kuri laikoma reikšmingai adekvačia. 
Čia, be abejo, užfiksuotas įprastinis požiūris į reikšmės santykį su priežastin- 
gumu. Apibendrinimai socialiniuose moksluose ir lieka vien apibendrinimais, 
jeigu jie (a) neatspindi vidinių sąryšių veiksmą reglamentuojančių taisyklių sis- 
temoje ir (b) nėra patikimų duomenų, jog veikėjus iš tikrųjų vertė veikti nuro- 
dyti priežastiniai elementai. 


Pavyzdžiui, pasakojimas apie grupinį sprendimų priėmimą, pa- 
teiktas loginiame racionalaus apmąstymo kontekste, gali atrodyti 

net labai adekvatus reikšmės lygiu, nes rekonstruoja grupinio 
sprendimų priėmimo procesą. Bet jis gali pasirodyti visiškai ne- 
adekvatus priežastingumo požiūriu. Pavyzdžiui, Irvingas Janisas 
apibūdino užsienio politikos kūrimo būdą, kurį pavadino „grupi- 
niu mąstymu“ (groupthink); pasak jo, sprendžiamosios grupės na- 
riai gali neišreikšti savo abejonių dėl siūlomos veiksmų krypties, 
kad išsaugotų gerus santykius su kitais grupės nariais*. Kritinis 
mąstymas užleidžia vietą iliuziniam konsensui. Jei nepritarimas 
išreiškiamas balsiai, savanoriai nuomonių sergėtojai daro verba- 
linį 17 neverbalinį spaudimą siekdami izoliuoti nepritariančiuo- 
sius. Tokia savicenzūra abejonių atžvilgiu ir sankcijų taikymas kiek- 
vienam nepritariančiajam baigiasi politiniais fiasko. Janisas įro- 
dinėja, jog ši schema tinka tokioms situacijoms kaip 1961 metų 
Kiaulių įlankos invazija, Vietnamo karas, taip pat Korėjos karas. 
Iš vėlesnių įvykių šis reiškinys taikytas mėginimui 1980 metų ba- 
landį išvaduoti JAV įkaitus“. 

Filosofiniu požiūriu dar viena problema randasi, kai keliame 
klausimą, kokią „priežastinio ryšio“ sampratą taikyti priežastin- 
gumo lygmeniu. Pats Weberis, regis, priima Hume'o ar pozityvis- 
tų požiūrį į priežastinį ryšį. Ar „aptariamasis veiksmas iš tikrųjų 
vyks reikšmės požiūriu adekvačia linkme“, priklauso nuo to, ar 
jam bus priskirta didelė tikimybė, o šią savo ruožtu lemia rėmi- 
masis tvirtu apibendrinimu. Bet kaip įsitikinome praeitame sky- 
riuje, gali būti priežasčių atmesti šią priežastinio ryšio analizę ir 
rinktis kitą, operuojančią realiais sąryšiais, priežastinėmis galio- 
mis arba ir vienu, ir kitu. Tuomet mes vis dėlto liekame nepaaiški- 
nę, kaip „reikšminis“ pasakojimas apie veikėjų pasirinkimus va- 
dovaujantis tam tikromis taisyklėmis sietinas su teiginiu, esą iden- 
tifikuoti „fikrieji“ motyvai paskatinę veikėjus atlikti būtent šiuos 
veiksmus. Ar tiesiog tikimybės liudijimai užtikrina „reikšminį“ pa- 
sakojimą esant teisingą? O gal priežastingumo lygmeniu veikia 
kitokie veiksniai, kurie yra iš tikrųjų lemiami? Ar „reikšminis“ 


? I. Janis, Groupthink, 2 leid., Boston: Houghton Mifflin, 1982. 
* S. Smith, „Groupthink and the Hostage Rescue Mission“, in: British Journal of 
Political Science, 1985, 15(1), p. 117-123. 

pasakojimas - tik preliminarus tikrojo, priežastinio aiškinimo at- 
žvilgiu? Ar, priešingai, nurodomos priežastys vis dėlto turi būti 
prasmingos taisyklių ir racionalių pasirinkimų sistemoje? Nors 
tolesnį šių klausimų aptarimą atidėsime vėlesniems skyriams, no- 
rime juos įrašyti į mūsų būsimąją darbotvarkę. Jie reikšmingi tiek 
„analizės lygmens“ klausimui, tiek svarstymui, kaip rimtai dera 
traktuoti pačių veikėjų pateikiamus savo veiksmų aiškinimus. 

O dabar turime grįžti prie racionalumo, kaip Weberio būdo 
patikslinti reikšmės sąvoką. Tai mums leido veiksmo supratimą 
apmąstyti individualistiniu požiūriu, pasitelkiant tipišką individu- 
alaus mikroekonominio veikėjo racionalių pasirinkimų pavyzdį. 
Toks požiūris iš tikrųjų įmanomas ir Tarptautiniams Santykiams 
labai svarbus, nes lygiai kaip ekonomistai firmas traktuoja kaip 
racionalius individus, tarptautininkai teoretikai nacijas traktuoja 
kaip racionalius individus, motyvuojamus savo tautinio intereso. 
Bet šis požiūris ne vienintelis. Jei būtume akcentavę ne pasirinki- 
mus, O socialines taisykles, kuriomis vadovaujasi socialiniai vei- 
kėjai, būtų išryškėjęs kolektyviškesnis socialinio veiksmo vaizdas. 
Dabar galime plačiau pagvildenti prabėgomis paminėtą Peterio 
Wincho darbą The Idea of a Social Science („Socialinio mokslo 
samprata“). 


PETERIO WINCHO SOCIALINIO MOKSLO SAMPRATA 


Wittgensteino įkvėptas, Winchas siūlo analizuoti socialinį gyveni- 
mą operuojant taisyklės sąvoka. Iš pradžių jis pažymi, jog moksli- 
ninkai ir (tuo metu, - Winchas rašė šeštajame dešimtmetyje) filo- 
sofai mokslą paprastai laiko nepriklausomos tikrovės supratimu 
remdamiesi išankstiniu nusiteikimu, esą jie žiną, ką reiškia daik- 
tui būti „tikram“, o žmogui - tai „suprasti“. Savo knygoje Win- 
chas narsiai kritikuoja abi šias prielaidas. Pirma, būti tikram — 
vadinasi, tenkinti tikrumo kriterijus, priklausančius tam tikrai prak- 
tikai ar institucijai. Pavyzdžiui, dalelytės egzistuoja, nes fizika turi 
priemonių patikrinti jų egzistavimą ir taisykles joms nurodyti. Ly- 
giai taip pat tikrų raganų yra, jeigu tiktai yra kriterijai joms at- 

pažinti. Paralelė trikdanti, bet išvesta sąmoningai. Todėl kai kurio- 
se bet ne visose — visuomenėse teisingas teiginys, jog raganų yra; 
tas pat tinka ir atomo dalelytėms; nėra jokios labiau apibrėžtos 
prasmės, kuria daiktai priklausytų tikrovei. „Mūsų suvokimas, kas 
priklauso tikrovei, yra duotas mūsų vartojamose sąvokose“!. 

Antra, kažką suprasti apie pasaulį - vadinasi, būti įvaldžius re- 
levantiškas sąvokas, kurios priklauso kokiai nors sutvarkytai prak- 
tikai arba institucijai, pavyzdžiui, fizikai arba religijai. Išmanyti 
pasaulį - tai išmanyti tos institucijos taisykles, žinoti, Wittgenstei- 
no žodžiais, kaip „rasti kelią“. Pamąstykime, pavyzdžiui, apie škotų 
šokius, kuriuos pradedi suprasti, sužinojęs, kokie yra teisingi Žings- 
niai. Taigi „Linksmasis Gordonas“ laikosi tam tikrų konkrečių tai- 
syklių (kaip ta, kuri nurodo šokėjams, kada sustoti po tris) iš tai- 
syklių visumos, reguliuojančios visus škotų rilius. Šios taisyklės, 
kaip ir reglamentuojančios musulmonų maldas, valdo elgesio reikš- 
mę ir (kaip minėjome kalbėdami apie akies merkimą ir mirksėji- 
mą) tokiu būdu sudaro veiksmų turinį. Tas pat tinka ir tokioms iš 
pažiūros išoriškoms praktikoms kaip fizikos eksperimentai. Mu- 
sulmonai taip pat sakosi kreipiąsi į išorinę tikrovę, ir jų pretenzi- 
jos tolygios fizikų pretenzijoms. Žinoma, tarp mokslo ir religijos 
esama skirtumų, bet tai instituciniai skirtumai, kurių esmę suda- 
ro procedūrinės („kelio radimo“) taisyklės. Bet pačių plačiausių 
ir reikšmingiausių institucijų atžvilgiu nėra nieko išoriška. Pasak 
Wittgensteino, „tai, kas turi būti pripažinta kaip duota, būtų gali- 
ma pavadinti gyvenimo formomis “*. 

„Socialiniai santykiai išreiškia idėjas apie tikrovę“, - teigia Win- 
chas?. Socialiniai santykiai - tai raktas į visas idėjas, taigi - į bet 
kurią kultūros sukuriamą tikrovę. Net logikos kriterijai „nėra tie- 
sioginė Dievo dovana, bet randasi iš gyvenimo būdų ar socialinio 
gyvenimo formų kontekste ir tik tame kontekste yra supranta- 
mi“!?. Socialinės reikšmės ar racionalūs pasirinkimai taip pat ne- 


* Winch, The Idea of a Social Science, p. 15. 

“L. Wittgenstein, Philosophical Investigations, Oxford: Blackwell, 1953, p. 226. 
* Winch, The Idea of a Social Science, p. 23. 

0 Ibid., p. 100. 

būna nepriklausomi nuo viešųjų socialinių taisyklių, nurodančių, 
kaip pasielgti teisingai ar racionaliai. Todėl norėdami suprasti 
veiksmą turime iš pradžių identifikuoti jį sukeliantį ketinimą ir 
motyvą. Tačiau patys ketinimai ir motyvai yra teisingą bei racio- 
nalų elgesį socialiai apibrėžtose situacijose reglamentuojančių tai- 
syklių reikalas. Ne žmonių tikslai lemia jų gyvenimo formas, o 
gyvenimo formos lemia jų tikslus. 

Wincho argumentai tarptautinių santykių tyrinėtojams leidžia 
padaryti įstabių reliatyvistinių išvadų, nes šioje srityje egzistuo- 
ja sistemiškai skirtingi pasaulėvaizdžiai ir ideologijos. Tarptau- 
tinė sistema ne tik pasidalijusi į dvi didžiausias komunistinių ir 
kapitalistinių valstybių dalis, — joje esama dar smulkesnio susi- 
skirstymo tarp vadinamųjų Pirmojo ir Trečiojo pasaulių kultūrų. 
Daugelis komentatorių mano, jog supervalstybių susiskirstymą są- 
lygoja ideologijos; todėl tarp protagonisčių esąs neįmanomas joks 
ilgalaikis bendradarbiavimas ar tvaresnė taika. Ši prielaida grin- 
dė didumą konservatyviosios reakcijos į „Gorbačiovo fenomeną“. 
Sovietų Sąjunga, - aiškina šio požiūrio šalininkai, — yra tiesiog 
kitokio tipo valstybė, ir mes negalime tikėtis, kad ji taikiai ir ra- 
miai sugyvens su svarbiausiu savo priešu. Iš tikrųjų dažnai sako- 
ma, esą ideologiniai JAV ir Sovietų Sąjungos skirtumai sąlygoją 
dvi grupes sprendimų priėmėjų, suvokiančių skirtingus pasaulius. 
Jų ideologijos kuriančios uždaras įsitikinimų sistemas, kurių ne- 
galį paveikti joms prieštaraujantys įrodymai. Normatyviniai suvo- 
kiniai nuspalviną empirinius suvokinius. Šių sprendimų priėmėjų 
pasaulėvaizdžiai esą tokie skirtingi, jog mes negalį laikyti jų to 
paties pasaulio dalyviais. Jie esą, Wittgensteino terminu, skirtin- 
gos „gyvenimo formos“. 

Jei tai teisinga dviejų supervalstybių atžvilgiu, tuomet tai dar 
teisingiau kalbant apie skirtumus tarp Pirmojo ir Trečiojo pasau- 
lių. (Šią mintį dar sustiprina tai, kad ir pats Trečiasis pasaulis ap- 
ima kelias viena kitai labai tolimas ideologijas.) Pavyzdžiui, pa- 
galvokime, kokios gilios skirtumų prarajos žioji tarp Didžiosios 
Britanijos ir Irano. Rushdie byla, prasidėjusi nuo musulmonų re- 
akcijos į pasirodžiusias Salmano Rushdie Šėtono eiles ir pasiekusi 
kulminaciją 1989 metais, kai Ajatola Chomeinis paragino nužu- 

dyti knygos autorių, atskleidė nesutaikomus požiūrius į valstybės 
pareigas šventvagystės akivaizdoje. Dėl vieno piliečio išleistos kny- 
gos buvo nutraukti šalių diplomatiniai santykiai. Panaši problema 
kilo, kai Jungtinės Valstijos 1979-1981 metais susidūrė su Irano 
pozicija dėl pagrobtų JAV ambasados darbuotojų. Regis, taip sky- 
rėsi konflikto šalių teisės ir moralės sampratos, kad tos šalys kal- 
bėjo skirtingomis kalbomis. 

Tokie pavyzdžiai yra svarūs argumentai, grindžiantys nuomo- 
nę, jog iš pamatų skirtingų gyvenimo formų egzistavimas sudaro 
bemaž neįveikiamą kliūtį tarptautinių santykių teorijai. Kaip iš 
viso gali būti pamatinė Realpolitik, bendra visoms valstybėms? Kaip 
gali Morgenthau Realizmas paaiškinti tokių skirtingų valstybių 
kaip JAV ir Irano elgesį? Kokia prasmė vaizduotis, jog tarptauti- 
ne sistema vienodai veikia visas valstybes, jeigu jos gyvena tokių 
nesuderinamų formų gyvenimus? Negana to, skirtingi moralės ko- 
deksai nurodo skirtingas gaires valstybių veiklai. Kaip galime su- 
prasti Irano užsienio politiką nesuvokdami, kad ji išreiškia islamo 
moralės sampratą? Iš pažiūros visa tai sudaro labai rimtą pagrin- 
dą abejoti užmoju analizuoti tarptautininius santykius remiantis 
bendra teorija. 

Į šiuos klausimus taip akivaizdžiai sunku rasti atsakymą, kad 
verta stabtelėti ir susimąstyti, kodėl jie labiau nepaveikė Tarp- 
tautinių Santykių teorijų raidos. Pati bendriausia priežastis - tai 
sistemų teorijos įtaka: pagal ją, valstybių užsienio politiką visų 
pirma lemia jų padėtis tarptautinėje sistemoje. Sistemų teoriją 
gvildensime kitame skyriuje. O tuo tarpu nurodysime du pagrin- 
dinius būdus, kuriais iki šiol mėginta atremti Wincho intelektu- 
alinę poziciją. 

Pirmojo šalininkai teigia, kad pačios gyvenimo formos atspindi 
materialias priežastis. Ideologija yra tam tikro materialių veiks- 
nių derinio rezultatas, todėl neturi nepriklausomo aiškinamojo 
vaidmens. Ideologija - tai padarinys, o ne priežastis. Antrasis bū- 
das atremti Wincho poziciją - tai laikytis nuomonės, jog tarptau- 
tinės sistemos daromas spaudimas stelbia gyvenimo formų ar ide- 
ologijų specifiką. Tatai aiškėja Morgenthau darbe, kai jis įrodinė- 
ja, jog nacionalinio intereso reikalavimai formuojant užsienio 

politiką išstumia ideologinius sumetimus. Realizmui jis priskyrė 
vieną didelį pranašumą: tai, kad jis leidžia analitikui atmesti spren- 
dimų priėmėjų motyvus bei ketinimus. Moralei negalinti būti tei- 
kiama pirmenybė sprendžiant dėl užsienio politikos, ir tai lemia 
individualaus ir tarptautinio elgesio kontekstų struktūriniai skir- 
tumai. Tarptautinė politika, tvirtino Morgenthau, esanti ne mora- 
lės, o galios politikos sritis. 

Dėl šių priežasčių moraliniam pasaulinės politikos matmeniui 
nebuvo lemta sutrukdyti Tarptautinių Santykių teorinės sklaidos. 
Iš tikrųjų panašiai elgiasi valstybės su itin skirtingomis gyvenimo 
formomis ir tolimais pasaulėvaizdžiais. Rushdie bylos metu Irano 
užsienio reikalų ministerija kaip įmanydama stengėsi, kad diplo- 
matiniai santykiai su Didžiąja Britanija nenutrūktų, ir rodė norą 
imtis taikintojo vaidmens. Panašiai ir „Irano ir kontrų“ byla liudija 
ne tik skirtumus tarp Jungtinių Valstijų teiginių ir terorizmo veiks- 
mų, bet ir —- dar ryškiau - Irano vyriausybės nusiteikimą dalyvauti 
Realpolitik. Mėginkime apibendrinti: nors ir negalima paneigti, jog 
valstybininkai formuluoja savo pareiškimus moralės kalba, kuri, 
regis, veikiau išryškina skirtumus ir sumenkina panašumus, jų 
veiksmai neretai ne itin atitinka šiuos moralinius pareiškimus. Nors 
prezidentas Nixonas įžengdamas į Baltuosius Rūmus gal ir buvo 
pasiryžęs užbaigti karą Vietname, tačiau taip susiklostė, kad jo 
būdas tai daryti tik sustiprino konfliktą. 

Tezė, jog moralės kodeksai, nors ir skirtingo turinio, funkcio- 
nuoja panašiai, analizuota Tarptautinių Santykių literatūroje įsi- 
tikinimų sistemų klausimais!!. Šios analizės autoriams buvo pa- 
ranku daryti prielaidą, kad užduotis yra paaiškinti, kaip įsitikini- 
mų sistemos veikia, tuo tarpu Winchas ragino suprasti, kodėl jos 
svarbios. Aiškinimo požiūriu, moraliniai ir ideologiniai socialinio 
gyvenimo bruožai gali būti traktuojami kaip įteisinančios prie- 
monės, galbūt ir palengvinančios užduotį, bet nepaaiškinančios, 
kas iš tikrųjų vyksta. Čia prasideda visus socialinius mokslus per- 
skverbiantis ginčas, į kurį mes dar ne kartą atkreipsime dėmesį. 


! Šio požiūrio apžvalgą žr. R. Little, S. Smith (sud.), Belief Systems and Internatio- 
nal Relations, Oxford: Blackwell, 1988, ypač 1-3 skyrius. 

Grįžtant prie Wincho pateikto socialinio gyvenimo vaizdo, skai- 
tytojams gali kilti dar dvi abejonės. Viena - dėl gamtos mokslų 
prilyginimo religijai (arba dar ir škotiškiems šokiams). Kita - dėl 
individualaus veiksmo absorbavimo į jį valdančių taisyklių siste- 
mą. Abi šios abejonės kelia socialiniams mokslams reikšmingų 
klausimų, ir nors jas įvardyti mus paskatino Wincho knyga, ne- 
pretenduojame į išsamų jos išgvildenimą, nes ją itin verta per- 
skaityti ištisai. 

Lygindamas gamtos mokslus su religija, Winchas ir viena, ir 
kita pateikia kaip patirties sutvarkymo būdus, kai pasitelkiamos 
taisyklės, nurodančios, kaip „rasti kelią“. Tai ir yra du skirtingi 
būdai, nes gamtos mokslo institucijoms įprasta ieškoti priežasti- 
nių aiškinimų remiantis modeliais ir statistika, o religinės institu- 
cijos nieko panašaus neapima. Bet abu šie būdai patys save pa- 
grindžia — ta prasme, kad ir mokslas, ir religija skelbia tai, kas 
tikra ir racionaliai įtikima jų pačių vidinių praktikų dėka. Nėra 
neutralaus, objektyvaus, išorinio kriterijaus tikrumui ar raciona- 
lumui nustatyti. Todėl esminga tai, jog aiškinimas yra tinkama pro- 
cedūra gamtos moksluose, bet ne kitur. Ši procedūra nėra tinka- 
ma mėginančiam susivokti kitose socialinio gyvenimo srityse. Pa- 
grindinė hermeneutikos tema - kad veiksmas turi būti suprastas 
iš vidaus — pakiša mintį, jog priežastinis aiškinimas yra aktualus 
tik ten, kur žmonės (kaip antai fizikai) jį pripažįsta, o tatai - fak- 
tas, apibūdinantis juos, bet ne gamtą. 

Ši mintis vėl prikelia priešpriešą tarp aiškinimo ir supratimo. Bet 
ta priešprieša ryškėja reliatyvistine maniera, į kurią reikia atidžiai 
įsižiūrėti. Viena yra sakyti, kad supratimas, kaip žmonės tvarko sa- 
vo patirtį, sudaro kontrastą aiškinimui, kaip suręstas pasaulis. Visai 
kitas dalykas - įrodinėti, neva esama tiek pat pasaulių, kiek ir būdų 
tvarkyti patirtį. Hermeneutika lieka prie pirmojo teiginio ir todėl 
įsipareigoja vienaip ar kitaip nupasakoti, kaip vidinė tvarka susijusi 
su tikrove. Bet antrasis teiginys - tai tik vienas iš tokio nupasakoji- 
mo būdų ir daug reliatyvistiškesnis, nei hermeneutika ryžtųsi rink- 
tis. Šiame etape tik norime nubrėžti pradinę perskyrą tarp aiškini- 
mo ir supratimo. Suprasti - vadinasi, atkurti tvarką veikėjų sąmo- 
nėje; aiškinti - vadinasi, moksliškai surasti priežastis. 

Antrąją abejonę pažadina Wincho mintis, jog tvarka veikėjų 
sąmonėje apčiuopiama identifikuojant taisykles, valdančias jų min- 
tis ir veiksmus. Kaip idėja hermeneutinei socialinės struktūros sam- 
pratai ji mums atrodo labai vertinga. Pavyzdžiui, ji leistų Tarptau- 
tinių Santykių teorijoms kalbėti apie „tarptautinę sistemą“, jeigu 
tiktai egzistuotų pakankamas rinkinys taisyklių (įvardytų, nerašy- 
tų, o gal net latentiškų), kurias pripažintų ir kuriomis vadovautųsi 
visi tarptautiniai veikėjai. Tatai priešinga tokioms teorijoms kaip 
Morgenthau ir Waltzo, kuriose sąmoningai remiamasi gamtamoks- 
linėmis sistemų sampratomis. Taisyklių idėja suderinama su Mor- 
tono Kaplano darbu System and Process in International Politics 
(„Sistema ir procesas tarptautinėje politikoje“), kuriame įvairioms 
tarptautinėms sistemoms formuluojamos skirtingos taisyklės!. Į 
Waltzo kritiką Kaplano adresu, esą taisyklės dar nesukuria siste- 
mos, iš hermeneutikos pozicijų galima atkirsti, kad socialiniame 
pasaulyje daugiau niekas ir negalėtų jos sukurti. 

Bet kai mėginama teigti, kad suprasdami veiklą valdančias tai- 
sykles rnes suprantame viską apie veikėjus, kyla noras santūriai 
susilaikyti. Weberis byloja individualizmą, kuris išeities tašku ima 
„Subjektyvias reikšmes“, individų priskiriamas savo veiksmams, 
ir kai jis pereina prie idealių racionalaus veiksmo tipų, jo dėme- 
sys lieka sutelktas į individualų pasirinkimą. Drąsi racionalaus pa- 
sirinkimo teorija, suderinta su Žaidimų teorija, gali mėginti pa- 
aiškinti taisykles, praktikas ir institucijas, kaip įsitikinsime 6 sky- 
riuje. Tuo tarpu hermeneutika iš anksto neužsibrėžia nei taisykles 
suprasti iš veiksmų, nei veiksmus suprasti iš taisyklių. Analogiškai 
turime pakankamą pagrindą manyti, kad supratimas privalo vykti 
abiem kryptimis, nors, kaip ir visi tokie kompromisai, jis neišven- 
gia problemų dėl įtampos, susijusios su mėginimu jas suderinti. 
Kitais žodžiais tariant, praeitame skyriuje konstatuota „analizės 
lygmens“ problema iškyla ir Supratimui. Ji - dalis plataus klausi- 
mo dėl holizmo ir individualizmo, - klausimo, kurio neišvengia 
ne vienas metodas. 


'* M. Kaplan, System and Process in International Politics, New York: Wiley, 1957. 

Jungdami šį skyrių su ankstesniu, galime suprasti, kodėl Tarptauti- 
niai Santykiai tokie nenusistovėję ir taip noriai imasi mėginti pa- 
čius įvairiausius metodus. Priežastis ne vien ta, kad tarptautinius 
reikalus sunku traktuoti kaip intelektualinę tvarką tikriausiai dėl 
to, kad jų pobūdis kinta mėginant tai padaryti. Taip yra ir dėl to, 
kad egzistuoja radikaliai priešingos intelektualinės tvarkos sampra- 
tos. Todėl Realizmas gebėjo greit nukariauti Tarptautinių Santykių 
sritį siūlydamas tvirtą ir aiškią mokslo idėją ir parodydamas, kaip 
puikiai ekonominio pavyzdžio analizė, valstybes traktuojanti kaip 
nacionalinio intereso siekėjas, tenkina mokslo reikalavimus. Bet 
nuo to laiko Realizmas pasirodė esąs pažeidžiamas tiek kintančių 
gamtamokslinių idėjų, pakirtusių Pozityvizmą, tiek hermeneutinių 
idėjų apie tai, kaip dera suprasti socialinį pasaulį. Operuojant We- 
berio terminais, kai jis ragina siekti adekvatumo tiek reikšmės, tiek 
priežastiniu lygmeniu, ginčai vyksta abiem lygmenimis, o tai, aišku, 
gerokai komplikuoja klausimus dėl jų siejimo. 

Priežastiniu lygmeniu iš esmės ginčijamasi dėl teorijos ir patir- 
ties. Išeities taškas — teiginys, jog patirtis nėra neutralus, neinter- 
pretuotas faktas ir negali būti nepriklausomas arbitras sprendžiant, 
kurias teorijas racionalu rinktis. Todėl lieka erdvės reikštis vidu- 
rio teorijoms, — ir ne vien dėl to, kad atlikta nepakankamai empi- 
rinio testavimo. Tai teikia džiaugsmo tiems, kurie pareiškia nu- 
statę gilumines struktūras bei jėgas, nors tai dar nereiškia, kad jų 
visiškai kitokį moralą: esą teorijos patikimumas patikrinamas pa- 
gal tai, ar ji sutvarko mūsų įsitikinimus į elegantišką ir įtaigų idėjų 
tinklą. Šis moralas visiškai nepadeda užmojams įžvelgti slaptąsias 
jėgas bei išorines struktūras. 

Geriausias būdas sugriežtinti iki šiol iškeltus klausimus - tai tiks- 
liau suformuluoti analizės lygmens problemą. Kaip pirmasis tai įvar- 
dijo Singeris, problema yra nuspręsti, ar tarptautinės sistemos vie- 
netus aiškinti remiantis sistema, ar priešingai. Todėl ši problema 
yra aiškinimo (ne supratimo) problema, iškelta turint galvoje gam- 
tamokslinę tradiciją. Įstabiausią jos sprendimą Tarptautiniuose San- 
tykiuose pateikė sistemų teorija, kurią panagrinėsime kitame sky- 

riuje. Drąsiausias jos teiginys — kad vienetai elgiasi sistemai funk- 
cišku būdu, - grindžiamas pademonstruojant, kodėl sistema kitaip 
prarastų varomąją jėgą. Tatai net griežčiau, nei pasakyti, jog siste- 
mos dinamika sąlygoja vienetų elgesį, kaip priežastys sąlygoja pa- 
darinius, nes „funkciškas“, matyt, reiškia valstybių elgseną turint 
kažkokį tikslą, padedantį pasiekti pusiausvyrą, o tai peržengia pa- 
prasto priežastingumo ribas. Bet net ir švelnesnį teiginį, jog esama 
priežastinio ryšio, o sistema — tai pirminė priežastis, griežtai kriti- 
kuos kiekvienas holistinėms teorijoms priešiškas oponentas. 

Šis klasikinis disputas analizės lygmens problemos neišspren- 
džia, - ji vėl iškyla svarstant, ar valstybių užsienio politiką lemia 
tarptautiniai, ar vidaus veiksniai. Pavyzdžiui, biurokratinės politi- 
kos modelio šalininkai renkasi antrąjį variantą - kad politika ran- 
dasi, kaip pamatysime 7 skyriuje, iš vidaus biurokratijų sąveikos. 
Čia valstybė tampa sistema, biurokratijos — vienetais, ir vis dar 
tebekalbama apie aiškinimą. Bet nė šis ginčas problemos neiš- 
sprendžia. Galima lygiai taip pat klausti, ar biurokratijos sąlygoja 
sprendimų procese dalyvaujančių vyrų ir moterų elgesį, ar šie at- 
skiri žmonės lemia, be kita ko, ir biurokratijų, kurioms priklauso, 
elgesį. Kitais žodžiais tariant, disputas dėl sistemos ir vieneto yra 
formalus disputas, kurio turinys kinta, nelygu kas laikoma rele- 
vantiška sistema, o kas - relevantišku vienetu. Individualistinė ra- 
cionalaus pasirinkimo ar Žaidimų teorija vienetais gali laikyti vals- 
tybes arba gyvus individus; palyginimui prisiminkime, kaip mik- 
roekonomikoje firmos dažnai traktuojamos kaip individualūs vie- 
netai, nereikalingi tolesnės analizės. 

Šis skyrius analizės lygmens problemai atvėrė naują matmenį. 
Skyrius apie Aiškinimą privertė kiek suabejoti Pozityvizmo aiški- 
nimo idėjomis, bet neskatino manyti jas visai prašaunant pro šalį. 
O šis skyrius kaip tik tokį vaizdą ir sukūrė. Supratimas imasi ra- 
cionaliai rekonstruoti veiksmą valdžiusias taisykles ir paskatas, o 
šis metodas atrodo radikaliai priešingas gamtamoksliniams už- 
mojams. Ar radikalus tas radikalumas? Tai iš esmės priklauso nuo 
to, kaip rimtai mes turime žiūrėti į tai, kaip patys veikėjai vaizduo- 
jasi savo veiklą. Kiekvienas hermeneutinis metodas tokį jų įsivaiz- 
davimą laiko supratimo alfa, bet ne visi jį laiko ir omega. Pirmiau- 
sia, veikėjai niekada nesuvokia lošimo visumos, ir netgi tame kampe- 

lyje, kurį mato, jie ne visada esti aiškūs sau patiems. Antra, veikėjai 
paveldi kolektyvinius pasaulio suvokimo būdus, kalbą jam aprašyti 
ir institucijas jam organizuoti. Jų autobiografijos daug daugiau pe- 
rima iš šio netarpiško socialinio konteksto, negu jie patys pripažįs- 
ta. Trečia, konkretūs veikėjai retai kada esti nepakeičiami proce- 
suose, kuriuose dalyvauja, - jeigu apskritai kada tokie esti. Kuo 
labiau jie vienas kitu pakeičiami, tuo svarbiau mums suprasti tą 
procesą nepriklausomai nuo veikėjų. Pasak Marxo, net kai kuria- 
me savo istoriją, mes kuriame ją ne savo pasirinktomis sąlygomis, o 
nemenka jos dalis kuriama už mūsų nugaros. Nors pabrėžtinai nuo- 
seklios individualizmo atmainos randa atsakymus į visus tris šiuos 
prieštaravimus, jų įtikimumo negali nepripažinti. 

"Todėl analizės lygmens problema kelia rūpesčių ir hermeneuti- 
niu požiūriu. Ginčai vyksta tarp, pirma, didžiosios istorinės teorijos 
(sistema) ir tos, pagal kurią tarptautinę visuomenę kuria valstybės 
(vienetai); antra, tarp analizės modelių, darančių valstybę savo po- 
litika bei sprendimais integraliai suverenia (sistema), ir tokių, ku- 
rie skaido ją į ją sudarančias biurokratijas (vienetai); trečia, tarp 
biurokratijos (sistema) ir žmonių, vaidinančių vidaus vaidmenis (vie- 
netai). Šiame skyriuje tie ginčai pristatyti nemėginant jų spręsti. 

Nemėginome ir spręsti, ar taisyklės ir paskatos gali būti svars- 
tomos tik hermeneutiniame kontekste, nesuderinamame su prie- 
žastiniu aiškinimu. Nors Winchas tvirtina, jog negali būti priežas- 
čių taisyklėms, kuriomis vadovaujasi veikėjai, ar juos skatinan- 
tiems ketinimams bei motyvams, bet kiti filosofai su tuo nesutinka. 
Gausu tokių, kurie mano, jog įsitikinimai ir ypač troškimai gali 
sąlygoti veiksmus!š. Prie šio ginčo grįšime vėliau. Šiuo metu užsi- 


5 JS. Mill, A System of Logic [1843], London: Duckworth, 1988. IV knyga, ypač 1-2 
skyriai, yra klasikiniai. Neseniai svarių argumentų pateikė Bernardas Williamsas 
straipsnyje „Internal and External Reasons“, kn. Moral Luck, Cambridge: Camb- 
ridge University Press, 1981. Šioms diskusijoms labai svarbios, nors ir nestojančios 
aiškiai vienon kurion pusėn, yra Donaldo Davidsono esė šia tema, ypač 11-14 sky- 
riai kn. Essays on Actions and Events, Oxford: Oxford University Press, 1984. Svar- 
bų ir pravartų vadovą rasime L. Doyal ir R. Harris, Empiricism, Explanation and 
Rationalit, London: Routledge and Kegan Paul, 1986, 3 skyriuje. 

mename apie jį norėdami nurodyti, kad skirtumas tarp Aiškini- 
mo ir Supratimo nėra aiškus. Kadangi svarių argumentų turi abi 
nuostatos, tikrai atrodo, kad neišvengiamai gali tekti jungti jas 
abi. Kaip tik tai Weberis ir ragina mus daryti, kai pareiškia, jog 
galutinis vaizdas turi būti adekvatus tiek reikšmės, tiek priežasti- 
niu lygmeniu. Ši užduotis būtų iš principo nesunki, jei pasaulis „iš 
vidaus“ kaip nors būtų patalpintas išorės pasaulyje, kuris galėtų 
parodyti jo priežastinį raktą. Tąsyk Supratimas būtų alfa, o Aiški- 
nimas —- omega. Bet hermeneutika neleidžia tokio vaizdo - bent 
jau lengvai — sukurti, o gal apskritai jį daro negalimą. Tad kol kas, 
užuot darę kokias nors išvadas, toliau išskleisime didžiąją sistemų 
teoriją, sumanytą moksline maniera ir sistemos vienetus patei- 
kiančią taip, tarsi jie būtų „juodosios dėžės“, į kurių vidaus sanda- 
rą ir veikimą mums nėra reikalo gilintis. Kai pasirodys, jog vis 
dėlto reikia „atidaryti dėžę“, būsime labiau pasirengę klausti, ar 
ta jos sąranga aiškintina, suprastina, ar darytina ir viena, ir kita. 

2 skyriuje apžvelgus pagrindines tarptautinių santykių teorijas, 1š- 
ryškėjo stipri tendencija kurti teorijas su nuoroda į „tarptautinę sis- 
temą“. Ypač Realizmo šalininkų teorijose akcentuojamas požiūris 
į nacionalines valstybes kaip į sudedamąsias dalis tarptautinės sis- 
temos, kuri lemia jų elgesį. Analogiškos tendencijos kituose to me- 
to socialiniuose moksluose taip pat padėjo atsirasti struktūrinėms 
bei funkcinėms teorijoms, kuriose kokios nors sistemos reikalavi- 
mams priskiriama didžiausia reikšmė, o vienetai jai taip pajungia- 
mi, kad visiškai neberūpi, kas vyksta jų viduje. Tai buvo struktūri- 
nės-funkcinės sociologijos klestėjimo laikai ir dominavo siekimas 
sukurti tokį sistemišką socialinio pasaulio vaizdą, kokį Newtonas 
sukūrė gamtos pasauliui. Tikslu laikyta didingo masto aiškinimo 
teorija, tad atskiriems žmonėms teliko antraeilė reikšmė, o supras- 
ti, kaip viskas atrodė iš vidaus, buvo išvis nebeįdomu. Nors tie lai- 
kai jau nuėjo į praeitį, šios pastangos paliko ilgalaikę žymę, o jas 
motyvavusios paskatos vis dar reprezentuoja sistemiškumo trauką, 
kurią jaučia kiekvienas socialinių mokslų teoretikas. 

Tarptautiniuose Santykiuose būta tokios pat traukos, bet funk- 
cinis aiškinimas nei tuo metu, nei vėliau nesukėlė tokio susido- 
mėjimo. Kalbėdami apie tarptautinę sistemą, Idealizmo mokyk- 
los atstovai turėjo galvoje ne tokį beasmenį ir ne tokį determi- 
nuojantį reiškinį — veikiau ne jėgų sistemą, o tarptautinę visuomenę, 
trapią ir dar tik besiformuojančią. Pirmąsyk paskelbtos Realizmo 
nuostatos apėmė prielaidas apie žmogaus prigimtį. Ir tik neseniai 
nuosekliai pamėginta suręsti grynai sistemišką teoriją, kurioje ne- 
belieka vietos atskiriems žmonėms ir žmogaus prigimčiai. Taigi 
sistemų teorija Tarptautiniuose Santykiuose brendo tuo metu, kai 
jinai jau blėso kituose socialiniuose moksluose. Šiuo metu ji ypač 
populiari ir nepraras įdomumo metodologiniu požiūriu, nesvar- 
bu, koks likimas jos laukia debatuose. 


109 


Tarptautinė sistema 


Šioje knygoje sistemų teorija gryniausiu pavidalu reprezentuoja 
reikalavimą, kad Tarptautinių Santykių teorija rinktųsi kryptį „iš 
viršaus žemyn“ turėdama tikslą Aiškinti, o ne Suprasti. Pateiksime 
ją kaip Realizmo poziciją, kuri atsiradusi iš pradžių išstūmė Idea- 
lizmą, o paskui atsisakė leistis į kompromisą su teorijomis, aiškina- 
mąjį darbą skiriančiomis tarptautinės sistemos vienetams. Taigi tai 
teorija, apskritai neigianti būtinumą „atidaryti skrynią“. Tatai gali 
sudaryti įspūdį, kad kiekviena konkuruojanti teorija, judanti „iš apa- 
čios į viršų“ ir analizuojanti vienetų elgesį, būtinai turi reikalauti tą 
„skrynią atidaryti“. Kad išvengtume painiavos, iškart pabrėšime, 
jog taip nėra. 6 skyriuje bus analizuojamos Žaidimų teorijos gali- 
mybės kaip alternatyva sistemų teorijai. Žaidimų teorija - tai pa- 
vyzdys teorijos, kuri vienetus laiko racionaliais veikėjais ir įrodinė- 
jasistemos elgesį esant vienetų daromų pasirinkimų suma (ir nere- 
tai nenumatyta). Bet jos prielaidos taip pritaikytos, kad padėtų 
išvengti būtinumo kelti klausimą, kaip iš tikrųjų iš vidaus sutvarkyti 
vienetai. Pakanka žinoti, kad jie elgiasi taip, tarytum visada prieitų 
racionalų sprendimą siekdami rasti būdą, kaip maksimaliai padi- 
dinti relevantišką kintamųjų vertę. Skrynia ir liks neatidaryta iki 7 
skyriaus, kuriame persikelsime į kitą analizės lygmenį ir į sceną iš- 
eis biurokratinės organizacijos. Šiame ir kitame skyriuose pagrin- 
dinė diskusija vyks tik aukščiausiu lygmeniu, kuriame mažiausias 
vienetas yra valstybė ir neleidžiama įgyti reikšmės nei vidaus poli- 
tikai, nei atskiriems žmonėms. 


NUO TARPTAUTINĖS VISUOMENĖS PRIE 
TARPTAUTINĖS SISTEMOS 


Realistai visuomet linko į struktūrinį aiškinimą, bet ne visada per- 
siimdavo juo taip nuosekliai ir karštai kaip neorealistai, pavyz- 
džiui, Kennethas Waltzas!. Iš pradžių apžvelgsime Realizmo struk- 
tūros sampratos raidą, o tada patikslinsime tokios perdėm struk- 
tūrinės teorijos kaip Waltzo argumentus. 


' K. Waltz, Theory of International Politics, Reading, Mass.: Addison-Wesley, 1979. 

Tarptautinė sistema gali būti seniai politikos teoretikus domi- 
nusios socialinės tvarkos pavyzdžiu, t.y. reprezentuoti anarchišką 
grupuotę, kurią sudaro savanaudžiai vienetai, bendradarbiaujan- 
tys tik tiek, kiek jiems patogu. Šiuo požiūriu tarptautinė sistema 
sudaro ryškų kontrastą vidaus visuomenėje randamai struktūrai, 
kurios sudedamosios dalys turi viršesnį darinį, atliekantį įsta- 
tymų leidėjo ir įtvirtintojo vaidmenį. Anarchiška tarptautinė 
sistema sudaro priešpriešą hierarchiškai vidaus sistemai. Iš pirmo 
žvilgsnio tai turėtų reikšti negriežtą struktūrinių tarptautinių de- 
terminančių rinkinį, priešinamą akivaizdžiau prievartinei hierar- 
chiškai vidaus sistemai. Pagaliau juk tarptautinė sistema atrodo 
esanti tik ją sudarančių vienetų sąveikų suma. Ji neturi atskirų 
organizacijų ar darinių, viršesnių už valstybės suverenitetą. 

Todėl ir didžiojoje dalyje Tarptautinių Santykių ankstyvųjų darbų 
vartota ne sistemos, 0 visuomenės sąvoka. Tarptautiniai santykiai 
atrodė labai tinkama sritis taikyti visuomenės sutartis teorijai vie- 
na ar kita tradicine jos forma. Vieną jų mums paliko Thomas Hob- 
besas Leviatane, išleistame 1651 metais, vos tik praūžus Anglijos 
pilietiniam karui, - ji įkūnija „konfliktinį“ visuomenės modelį. Ki- 
ta, įkvėpta Johno Locke'o Second Treatise on Civil Government, 
1690 („Antrasis traktatas apie pilietinę valdžią“), siūlo „konsen- 
so“ modelį. Abu šie modeliai turi savito patrauklumo“. 

Hobbesas manė, kad žmonės iš prigimties linkę varžytis tarpu- 
savy ir kad jų natūraliai būsenai - „prigimtinei būsenai“ - būdin- 
gas visų karas prieš visus, 0 „Žmogaus gyvenimas yra vienišas, skur- 
dus, nedoras, gyvuliškas ir trumpas“. Todėl pagrindinė problema 
esanti ta, kaip iš viso gali atsirasti ir klestėti valstybė. Hobbesas 
atsako, jog net nuožmiausi savanaudžiai individai sudarys visuo- 
menės sutartį su sąlyga, kad ši „sukurs galią, įkvėpsiančią visiems 
pagarbią baimę“. Ši galia turėsianti būti ribota centrinė valdžia su 
visišku, bet siauru prievartinio valdymo monopoliu - „Sandoros 
be kardo tėra tuščias burnos aušinimas“. Tuomet kiekvienas pi- 
lietis paklusiąs, nes valdžia galėsianti užtikrinti, kad paklustų ir 


? T. Hobbes, Leviathan, Glasgow: Fontana, 1983; ypač žr. 13 skyrių. J. Locke, Two 
Treatises of Government, Cambridge: Cambridge University Press, 1967. 

kiti ir visi drauge galėtų „patogiai gyventi“. Šis modelis Tarptauti- 
niuose Santykiuose patrauklus realistams, nes šios mokyklos prie- 
laidos apie racionalųjį veikėją apima savanaudišką motyvaciją, re- 
alistų priskiriamą tautinėms valstybėms. 

Locke'as laikėsi švelnesnio požiūrio į žmogaus prigimtį, tad ma- 
nė bendradarbiavimą esant natūralesnį ir ne tokį trapų. Iš tikrųjų 
pilietinė visuomenė taip akivaizdžiai siūlo naudą visiems, kad skai- 
tytojas retsykiais net nusistebi, kam apskritai reikalinga valdžia. 
Locke'o atsakymas yra įamžintas Amerikos konstitucijoje, kurią 
rašė Žmonės, patyrę šio mąstytojo įtaką. Jis daro galimą tole- 
rantiškesnį ir pliuralistiškesnį valdymo stilių nei Hobbesas, ir 
Tarptautiniuose Santykiuose šis modelis ypač traukė idealistus. 
Jei natūrali būsena yra veikiau taika negu karas, tai harmonin- 
giems tarptautiniams santykiams neturėtų būti reikalinga kardu 
ginkluota pasaulinė vyriausybė. 

Abu visuomenės sutarties teorijos variantai kyla „iš apačios į 
viršų“, visuomenė juose suvokiama kaip individų grupė, o jos 
institucijos, taisyklės bei normos kildinamos iš anarchiškų narių 
tarpusavio susitarimo. Paprastai tokiam vidaus politikos vaizda- 
vimui prieštaraujama dėl to, kad išeities tašku imama „prigimti- 
ne būsena“ neabejotinai yra istorinis pramanas, ir dar toks, ku- 
ris galėtų įkvėpti visuomenės sutarties idėją tik individams, jau 
turintiems sutarčių sudarymo patirties. Šis prieštaravimas netin- 
ka Tarptautinių Santykių visuomenės sutarties variantui, nes in- 
dividai čia yra tautinės valstybės, iš tikrųjų jau susipažinusios su 
sutartimis, O tarptautinė „pilietinė visuomenė“ akivaizdžiai dar 
tik randasi, šis procesas vyksta prieš mūsų akis. Todėl nemažai 
mokslininkų buvo linkę mąstyti visuomenės sutarties sąvokomis 
ir apibrėžti tarptautinę visuomenę ne kaip sąlygojančią struktū- 
rą ar sistemą, bet kaip normų ir taisyklių, reguliuojančių valsty- 
bių visuomenę, tinklą*. 


* Žr., pvz., H. Butterfield, M. Wight (sud.), Diplomatic Investigations, London: Al- 
len and Unwin, 1966; M. Donelan (sud.), The Reason of States, London: Allen and 
Unwin, 1978; J. Mayall (sud.), The Community of States, London: Allen and Un- 
win, 1982. 

Galima paprieštarauti, kad tai, kas skleidėsi prieš mūsų akis, 
ypač nuo 1945-ųjų, lygiai taip pat gali būti ir kelios visuomenės, 
ne tik viena. Argumentuojama, jog Vakarų valstybių „visuome- 
nė“ nenusitęsia per visą sistemą. Trečiasis pasaulis paprastai lieka 
už borto, kai kalbama apie išsivysčiusio pasaulio praktikas ir sam- 
pratas. Vienos tarptautinės visuomenės nėra, jeigu visuomene lai- 
koma integruota grupuotė, turinti bendrą tapatybę ir bendrą pa- 
saulėvaizdį. Tačiau mums tikslingiau atkreipti dėmesį į teorijų, 
pasirinkusių kryptį „iš apačios į viršų“, egzistavimą, kad galėtume 
priešpriešinti joms tarptautinės sistemos teorijas, kurios renkasi 
kryptį „iš viršaus žemyn“ teigdamos, jog valstybių elgesį sąlygoja 
struktūriniai veiksniai. Ši priešprieša turi įdomių atitikmenų ki- 
tuose socialiniuose moksluose. Ekonomikoje vyksta ginčas tarp 
tų, kurie rinką laiko sistema, diktuojančia firmų elgesį, ir jų opo- 
nentų, kurie tvirtina, esą firmų vidaus sąranga veikianti rinkos 
procesus. Sociologijoje socialines struktūras vieni laiko visuome- 
nės gyvenimą lemiančiais veiksniais, o kiti - institucijų grupėmis, 
kurias suvienija socialinė sąveika. Apskritai metodas „iš viršaus 
žemyn“ patrauklus tuo, kad jam pasiteisinus socialinių mokslų ty- 
rinėtojui nebereikia rūpintis, kas vyksta sistemos vienetų viduje, 
nes jie būtinai taikysis prie sistemos reikalavimų. Ši trauka buvo 
stipriai jaučiama ir Tarptautiniuose Santykiuose. 

Taigi kaip tarptautinė sistema traktuota svarbiausiose tarptau- 
tinių santykių teorijose? Kaip įsitikinome, nei Idealizmas, nei Re- 
alizmas neaplenkė sistemos, nors abi šios teorijos, aiškindamos 
tarptautinį elgesį, iš tikrųjų daug labiau kliovėsi kitais veiksniais. 
Idealistų požiūriu, sistema užkliūva tada, kai dėl karo kaltinami 
nesusipratimai bei klaidingas suvokimas. Sistemos tobulinimas 
esąs būtina sąlyga norint pašalinti karo galimybę. Šio požiūrio dė- 
ka Tautų Lygai ir „taikdariams“ atiteko ypatingas vaidmuo. Patį 
Tarptautinių Santykių dalyką reikėjo perorientuoti taip, kad jis 
padėtų tobulinti tarptautinės sistemos veikimą. Vis dėlto idealis- 
tinio mąstymo gilumoje glūdėjo liberalus požiūris į žmogaus pri- 
gimtį, kuris kaip prielaidą priimdamas racionalumą menkino tarp- 
tautinės sistemos vaidmenį. Konfliktai esą išvengiami, 0 jų prie- 
žastys yra valstybių vidaus aplinkoje. Tarptautinė sistema konflik- 

to priežastimi tampanti tik paaštrindama tarpusavio nesuprati- 
mą. Pati ji neturinti nieko, kas savaime keltų konfliktus. Taigi tarp- 
tautinė visuomenė esanti kažkas, ką reikėtų reformuoti siekiant 
išvengti karo. Karą sąlygojančios kitos priežastys, tarptautinė sis- 
tema esanti reikalinga tik tiek dėmesio, kad būtų užtikrinta gali- 
mybė sklandžiai funkcionuoti tarpininkavimo procesui. Visa tai 
atspindi ypatingą požiūrį į žmogaus prigimtį ir sisteminių priežas- 
čių vaidmens tarptautiniams santykiams sumenkinimą. 

Tačiau ketvirtojo dešimtmečio pabaigos įvykiai, žinoma, įtaigiai 
priminė, jog karas anaiptol nėra tik nesusipratimų rezultatas. Tai 
sąlygojo kitos, ne tokios naiviai optimistiškos tarptautinės sistemos 
sampratos atsiradimą. Mažų mažiausiai aiškėjo išvada, jog sistema 
turi būti sutvarkoma taip, kad leistų užtikrinti visų saugumą. Siste- 
ma, regis, galėjo skatinti karą pačia savo struktūra, - jei dargi ne jį 
sąlygoti. Atrodė, jog Realizmas ir siekia perteikti šią pagrindinę 
mintį akcentuodamas priemonių nacionaliniam saugumui užtikrinti 
būtinumą. Ir vis dėlto ankstyvosios Realizmo formos telkė dėmesį į 
žmogaus prigimtį kaip konfliktų pasaulyje šaltinį. Aišku, tokias iš- 
vadas Morgenthau padarė iš ketvirtojo dešimtmečio įvykių. Pasak 
realistų, tarptautinė sistema esanti svarbi, nes anarchiška jos struk- 
tūra diktuojanti, jog užkirsti kelią karui gali tik veiksmingai funk- 
cionuojantys diplomatijos, tarptautinės teisės ir galios pusiausvy- 
ros mechanizmai. Todėl valstybių vadovai privalą suprasti žmonių 
polinkius siekti maksimalios galios. O tam būtina ne tik visiškai 
kitokia tarp valstybių galiojančios moralės koncepcija negu toji, kuri 
galioja pačiose visuomenėse (nes veikia skirtingos struktūros), bet 
dar ir leidžianti suprasti, kad sistema veikia kažin kaip sulig valsty- 
bių galios potvyniais ir atoslūgiais. Morgenthau nuomone, kaip tik 
esminis galios vaidmuo leidžiąs tarptautinius santykius aiškinti 
mokslišku tikslumu. Ši teorija buvo galios politikos modelis, o anar- 
chiška tarptautinės sistemos struktūra buvo reikšminga aiškinant, 
kaip veikia galios politika. 

"Tarptautinės sistemos pobūdis lemia pagrindines kiekvienos 
konkrečios valstybės užsienio politikos orientacijas, o tai, ar vals- 
tybė vykdo status guo, imperialistinę, ar prestižo politiką, pasak Mor- 
genthau, priklauso nuo jos padėties tarptautinėje galios struktū- 

roje. Kaip įsitikinome 2 skyriuje, tai leido Morgenthau pareikšti, 
jog sprendimų priėmėjų asmeniniai motyvai ir vertybės neturi 
reikšmės jokiam valstybių vykdomos politikos aiškinimui. Šiuo po- 
žiūriu Realizmas atrodo labai jau deterministiškas, paliekantis ma- 
ža erdvės veikti atskiriems sprendimų priėmėjams. Bet tai tik da- 
linis Realizmo vaizdas, nes, kaip ir Idealizmo požiūriu, pagrindi- 
nis teorinis mechanizmas vėlgi yra žmogaus prigimtis. Morgenthau 
nuomone, svarbiausio tarptautinių santykių aiškinimų šaltinio rei- 
kia ieškoti atskirų Žmonių prigimtyje. Tarptautinė sistema nesanti 
svarbi valstybių elgesio priežastis; ji daugių daugiausia sudaranti 
sąlygas, kuriomis žmogaus prigimtis galinti sukelti karą. Tačiau 
ano meto Realizmo kritikai šį metodą suprato visiškai kitaip, ir 
ankstyvuosiuose kritiniuose išpuoliuose jis buvo smerkiamas už 
tai, kad nemokėjo atsižvelgti į atskirų sprendimų priėmėjų moty- 
vus ir vertybes. Šeštojo dešimtmečio bihevioristai atvirai atmetė 
Realizmo determinizmą ir mėgino atsiriboti nuo tarptautinių san- 
tykių kaip „biliardo kamuolio“ sampratos, kurioje galia tėra vie- 
nintelė motyvuojanti jėga. 

Tačiau bihevioristų kritika iš tikrųjų tik paaiškino sistemų lyg- 
mens svarbos problemą, - ir būtent dėl to, kad Biheviorizmo at- 
stovai stengėsi aiškiai pasisakyti dėl elgesio teorijų kūrimo. Ypač 
įdomūs du pavyzdžiai. Vienas - tai Kennetho Waltzo darbas apie 
karo priežastis*. Dažnai cituojamoje 1959 metų monografijoje Man, 
the State and War („Žmogus, valstybė ir karas“) šis autorius nurodo 
tris lygmenis, kuriais galima aiškinti karo kilimą. Pirmasis - žmo- 
gaus prigimties lygmuo, iš esmės grįstas prielaida, jog žmogaus 
prigimtis esanti pastovi ir ydinga ar bent savanaudė. Antruoju lyg- 
meniu karo kilimas siejamas su kai kurių valstybių pobūdžiu ir 
postuluojama, jog karo nebūtų tarptautinėje sistemoje, sudaryto- 
je tik iš taikingų valstybių. Trečiuoju lygmeniu karas laikomas tarp- 
tautinės sistemos struktūros rezultatu, kurio pagrindinė priežas- 
tis - tos sistemos struktūros anarchiškumas. 

Į visus šiuos tris lygmenis ilgainiui buvo atkreiptas Tarptautinių 
Santykių literatūros dėmesys, todėl Kennethui Waltzui reikia ne 


* K. Waltz, Man, the State and War, New York: Columbia University Press, 1959. 

tik pateikti kiekvienam lygmeniui tinkamus argumentus, bet ir 
išdėstyti savo nuomonę, kodėl apskritai kyla karas (bet ne kon- 
kretus). Ir jis labai aiškiai įvardija pačią struktūrą kaip priežastinį 
veiksnį. ,,Karas kyla, nes niekas jam netrukdo kilti“?, - rašo jis ir 
mėgina įrodyti, jog nors pirmieji du lygmenys gali paaiškinti kurį 
nors konkretų karą, be trečiojo lygmens neįmanoma suprasti, ko- 
dėl apskritai kyla karas. Pagal Waltzo teoriją, kitos priežastys yra 
tarptautinės sistemos struktūroje. Tarptautinės visuomenės sude- 
damiesiems vienetams valstybėms esant suverenioms, taigi nesant 
jokio už pavienes valstybes viršesnio autoriteto, jos pačios yra sau 
arbitrai. Anarchiška sistemos struktūra visoms valstybėms prime- 
ta saugumo dilemą: jos turi užsitikrinti savo saugumą neįbaugin- 
damos kitų sistemos valstybių. Pasak Waltzo, šie veiksniai yra sis- 
teminiai ir nepaaiškinami sistemą sudarančių vienetų motyvais, 
įsitikinimais, vertybėmis ar gebėjimais. Taigi kad galėtume aiš- 
kinti tarptautinius santykius, privalome teoriškai mąstyti tarptau- 
tinės sistemos lygmeniu. 

Waltzas pirmasis atvirai prabilo apie tai, kad tarptautinius san- 
tykius galima aiškinti keliais lygmenimis, bet jis kalbėjo daugiau 
kaip teoretikas. Ši mintis galutinai buvo įtvirtinta kitame darbe — 
vieno žymiausių Biheviorizmo mokyklos mokslininkų Morto- 
no Kaplano 1957 metais išėjusioje knygoje System and Process in 
International Politics („Sistema ir procesas Tarptautinėje politi- 
koje“)“. Kaplanas iškėlė idėją, kad naująjį tarptautinių santykių 
mokslą reikia grįsti sistemų metodu. Tai būtų daroma kuriant de- 
dukcinius tarptautinės sistemos modelius, o tada — studijuojant 
istoriją ir ieškant jų pavyzdžių. Sistemos paklustų dviem taisyklių 
rinkiniams: būdingoms elgesio taisyklėms, padedančioms siste- 
mai išlaikyti pusiausvyrą, ir transformuojančioms taisyklėms, nu- 
rodančioms, kaip viena sistema gali pakisti ir virsti kitokio tipo 
sistema. Kaplanas nurodė šešias tokias sistemas ir tvirtino, jog 
nebūtina įvardyti jose dalyvaujančias tautines valstybes, nes tai, 
kas vyksta sistemoje, lemia sistemos taisykles, - taigi 1r vienetų 


 Ibid., p. 232. 
* M. Kaplan, System and Process in International Politics, New York: Wiley, 1957. 

elgesį. Nesunku įsivaizduoti, kaip toks mąstymas atitiko kiekybinį 
šio dalyko metodą. Keletą metų sistemų teorija disciplinoje buvo 
labai madinga. 

Po šių dviejų darbų, akcentavusių sistemų metodo būtinumą, 
pasirodė daugybė kitų mėginimų tarptautinių santykių prigimtį 
aiškinti išoriniais pavienės tautinės valstybės atžvilgiu veiksniais. 
Pavyzdžiui, Haasas domėjosi tarptautinės integracijos poveikiu 
valstybių vykdomai politikai'. Herzas rašė apie branduolinių gin- 
klų sukūrimo padarinius didžiųjų valstybių veiksmų laisvei*. Ro- 
secrance'ui rūpėjo pademonstruoti, kaip suvienyti tarptautiniai ir 
vidaus veiksmai gali padėti aiškinti įvairius pasaulio istorijos lai- 
kotarpius?. Mastersas pareiškė įžvelgęs ryškią analogiją tarp tarp- 
tautinės ir primityviosios politinės sistemos!“. 


„ANALIZĖS LYGMENS“ PROBLEMA 


Atėjo metas plačiau aptarti „analizės lygmens“ problemą, kurią 
įvadiniame skyriuje pristatėme kaip patogų būdą knygos temoms 
išdėstyti. Garsiajame 1961 metų straipsnyje Davidas Singeris iš- 
kėlė teiginį, jog visuose socialiniuose moksluose analizė vyksta 
dviem lygmenimis - vieneto ir sistemos!!. Tarptautiniai Santy- 
kiai, išskyrus Waltzo ir Kaplano veikalus, pasak jo, apskritai rim- 
tai netraktavo sistemų lygmens. Didžiojoje straipsnio dalyje nag- 
rinėjami kiekvieno lygmens pranašumai ir trūkumai aprašymo, 
aiškinimo ir numatymo tikslų požiūriu. 


' Žr. E. Haas, The Uniting of Europe, Stanford: Stanford University Press, 1958. 

* J. Herz, International Politics in the Atomic Age, New York: Columbia University 
Press, 1959. 

* R. Rosecrance, Action and Reaction in World Politics, Boston: Little, Brown, 1963. 
'0 R. Masters, „World Politics as a Primitive Political System“, in: World Politics, 
1964, 16, p. 595-619. 

"J. D. Singer, „The Lewel-of-Analysis Problem in International Relations“, in: K. 
Knorr, S. Verba (sud.), The International System: Theoretical Essays, Princeton: Prin- 
ceton University Press, 1961, p. 77-92. 

Išryškėjo dvi esminės išvados. Pirma, kiekvienu lygmeniu pa- 
teikiamuose aiškinimuose esama šališkumo. Vienetų, arba valsty- 
bių, lygmeniu pernelyg išpūsti valstybių skirtumai ir nepakanka- 
mai įvertintas sistemos poveikis valstybių veiksmams; sistemų lyg- 
meniu valstybės vaizduojamos vienalytiškesnės, negu jos yra, ir 
pernelyg sureikšminamas sistemos poveikis vienetų elgesiui. An- 
tra, - o tai radikaliau, - abiejų šių lygmenų neįmanoma sujungti ir 
prieiti vieną visa apimantį tarptautinių santykių aiškinimą. Pasak 
Singerio, taip padaryti negalima dėl tos pačios priežasties, dėl ku- 
rios negalima nubraižyti tikslaus pasaulio žemėlapio derinant dvi 
populiariausias žemėlapių projekcijas - Mercator ir Polar Gno- 
monic. Mat kiekviena jų per daug išryškina vienas pasaulio dalis 
ir nepakankamai pavaizduoja kitas, nes neįmanoma dvimačiame 
paviršiuje tiksliai pavaizduoti trimačio Žemės rutulio. Pozityvis- 
tui Singeriui tatai atrodė ypač problemiška, nes jis vylėsi, kad pa- 
žangi tarptautinių santykių teorija išryškės sukaupus daugiau duo- 
menų. Jis buvo susirūpinęs, kad nesuvokę analizės lygmenų tyri- 
nėtojai nesupras, jog vieno lygmens duomenų negalima paprastai 
suderinti su kito lygmens duomenimis, ir Aiškinimo abiem lyg- 
menimis šališkumas, nelyginant anos dvi žemėlapių projekcijos, 
neleis susidaryti tikslaus tarptautinių santykių vaizdo. O dar pa- 
vojingiau esą tyrinėtojams vidury studijos nejučia nuslysti iš vieno 
analizės lygmens į kitą. 

Taigi, Singerio požiūriu, negalima jokia visa apimanti teorija, 
kuri paaiškintų, kaip sąveikaudami sistemų lygmens ir vienetų lyg- 
mens veiksniai sukuria valstybių elgesį. Be to, pasak jo, valstybių 
lygmeniu, tokiu populiariu tarp specifiškumu susirūpinusių isto- 
rikų, galima aiškinti tik turint svarių prielaidų. Svarbiausia jų yra 
ta, jog valstybių elgesys gali būti aiškinamas remiantis individua- 
liais sprendimais ir nesukant galvos dėl šiuos sprendimus sufor- 
mavusių suvokimų šaltinio. Ši prielaida reikalinga pataisų, nes 
sprendimų priėmėjų suvokimai patys esą sąlygoti, o tarptautinė 
sistema esanti įtakingas tų suvokimų šaltinis. 

Singerio straipsnyje sisteminių veiksnių poveikio klausimas 
įtrauktas į pagrindinį Biheviorizmo mokyklos modelį. Sistema ga- 
linti paaiškinti valstybės (mat veikėja visada laikoma valstybė) elge- 

sio aspektus, kurių neįmanoma paaiškinti valstybės lygmeniu. Walt- 
zo, Kaplano ir Singerio darbai nepajudinamai įtvirtino mintį, kad 
tarptautinė sistema - tai atskiras analizės lygmuo, esąs aukščiau už 
numatytų ir nenumatytų valstybių veiklos padarinių sumą. 


MULTIPOLIARIŠKUMAS IR BIPOLIARIŠKUMAS 


Tačiau teorija apie sistemos įtaką jos sudedamųjų dalių elgesiui 
anaiptol dar nebuvo sukurta, nors vyko ilgi ginčai dėl įvairių siste- 
mos poliarinių konfigūracijų poveikio. Įpusėjus septintajam de- 
šimtmečiui, vyravo ne anarchijos svarbos tema, bet klausimas, ar 
pokario supervalstybių santykių stabilumą lėmė bipoliarinis tarp- 
tautinės sistemos pobūdis. Šią temą savo darbuose gvildeno ir Mor- 
genthau (įrodinėjęs stabilizuojančias multipoliariškumo ypatybes), 
ir Kaplanas (taip pat tvirtinęs multipoliarinę sistemą esant stabiles- 
nę), bet ši visuotinai priimta išmintis sulaukė iššūkio. Ir vėl tokį 
požiūrį imta sieti su Waltzo raštais, -— šis autorius savo raštuose įro- 
dinėjo, kad bipoliarinė tarptautinės sistemos struktūra sąlygojo tai, 
jog nuo 1945-ųjų neįvyko jokio didžiųjų valstybių konflikto!, 
Debatai dėl multipoliariškumo ir bipoliariškumo pranašumų 
apėmė alternatyvius sistemų įtakų ir jų veikimo būdo aiškinimus. 
Iš šio ginčo radosi Žymiai nuodugnesnė ir gilesnė sistemų teorijų 
analizė. Atspirties tašku imamas požiūris, jog tarptautinė sistema 
taip stipriai determinuoja valstybių elgseną, kad nėra reikalo atsi- 
žvelgti į tai, kas vyksta jose pačiose. Kaip nesvarbūs atkrenta at- 
skirų sprendimų priėmėjų motyvai bei įsitikinimai, taip pat vals- 
tybių ideologijos bei vidaus politiniai procesai, 0 jų vietą užima 
tarptautinės politinės sistemos sąranga, jos valdžios struktūra bei 
hierarchija. Galia ir toliau yra pagrindinis kintamasis, mėginimai 
ją maksimaliai padidinti grindžia valstybių veiksmus, o jos pasi- 
skirstymas sąlygoja valstybių tarpusavio sąveiką. Valstybių vidaus 
padėtį laikyti išoriška aiškinimo atžvilgiu — vadinasi, atmesti di- 
desnę dalį ypatumų, skiriančių vieną valstybę nuo kitos. Argi šal- 


12 K. Waltz, „The Stability of a Bipolar World“, in: Daedalus, 1964. 93, p. 881-909. 

tasis karas vyko ne dėl ideologijos? Argi nesvarbu, ką mano Gor- 
bačiovas? Argi neturi reikšmės, kokio požiūrio gynybos klausimu 
laikosi Didžiosios Britanijos leiboristų partija? Sisteminis tarp- 
tautinės politikos vaizdavimas iš esmės implikuoja, kad šie veiks- 
niai gali būti suprasti tik kontekste, išoriškame visų valstybių at- 
žvilgiu, būtent - tarptautinės sistemos kontekste. Yra du pagrin- 
diniai šios sistemos aspektai, kuriuos mums reikia aptarti, kad 
parodytume, kaip ją apibūdina sistemų teorija. Tai anarchija ir 
poliariškumas. 

Tarptautiniuose santykiuose dažniausiai operuojama Hobbeso 
tradicijos tarptautinės anarchijos sąvoka. Ji nurodo faktą, jog nė- 
ra jokio už valstybę viršesnio darinio; valstybės yra vieninteliai 
suverenūs dariniai tarptautinėje visuomenėje. Savo reikaluose jos 
pačios sau teisėjos, O jų anarchiška padėtis primeta joms saugu- 
mo dilemą. Tai reiškia, jog nelieka perspektyvos rastis jokiai visiš- 
kai įgyvendinamai tarptautinei teisei ar visuotiniam moralės ko- 
deksui, kuriuo galėtų vadovautis valstybių vadovai. Galbūt stip- 
rus ir ne visuomet esti teisus, bet jeigu jis nepasitinkamas lygiai 
tokia pat stiprybe, tai gali ir įsigalėti. Šios anarchiškos padėties 
neįmanoma išvengti, ir valstybių mėginimai išsisukti iš kai kurių 
blogiausių jos padarinių paaiškina ginklavimosi varžybų ir sąjun- 
gų konfigūracijas. Anarchiją galima tik sušvelninti, bet išvengti 
jos neįmanoma. Kol yra anarchiška sistemos struktūra, valstybės 
privalo ir toliau stengtis užsitikrinti savo gynybą, o jėga - arba jos 
grėsmė — ir toliau liks galimas bet kurių tarptautinių sąveikų pa- 
darinys. 

Antroji esminė sistemos ypatybė yra jos poliariška struktūra. Sa- 
kydami „poliariška struktūra“, turime galvoje nepriklausomų di- 
džiųjų valstybių skaičių ir jų tarpusavio santykius. Dažniausiai sis- 
temos skirstomos į multipoliarines ir bipoliarines; pirmoji turi ma- 
Žiausiai penkias apytikriai lygiaverčio stiprumo didžiąsias valstybes, 
o antroji — tik dvi. Didžiųjų valstybių skaičius paprastai nustatomas 
pagal tai, kurioje vietoje hierarchiją dalija natūrali takoskyra, pa- 
skaičiuojama pagal karinius bei mažesniu mastu ekonominius ro- 
diklius. IJaug ginčytasi, kuri struktūra stabilesnė - multipoliarinė 
ar bipoliarinė; svarstyta, kaip kiekviena jų palaiko sistemos pusiau- 

svyrą. Pagrindinis klausimas — kodėl pokario sistema išliko stabi- 
li, konkrečiau - ar branduoliniai ginklai padėjo palaikyti taiką tarp 
didžiųjų valstybių ir kaip jie prie šio tikslo prisidėjo. 

Formuluojant atsakymą valstybių lygmeniu, - o kaip tik tokiam 
prijaučia dauguma istorikų, - dėmesys kryptų į dviejų didžiųjų vals- 
tybių vidaus procesus ir jų kintančių santykių istoriją nuo 1945 me- 
tų. Sistemų teorija, priešingai, nurodo bipoliariškumo faktą ir bi- 
poliarinės struktūros būdą išlikti stabilia. Šiuo atžvilgiu paprastas 
bipoliariškumo ir multipoliariškumo sugretinimas liudija, jog mul- 
tipoliarinei sistemai išlikti leidžia veikiantis galios pusiausvyros me- 
chanizmas, o bipoliarinės stabilumą lemia teroro pusiausvyra. La- 
bai skiriasi ir sąjungų vaidmuo abiejose šiose sistemose. Multipo- 
liarinėje struktūroje sąjungos esti lanksčios ir sudaromos tarp 
daugmaž lygiaverčių partnerių, ir nė viena šalis negali įsivyrauti al- 
janse. Bipoliarinėje struktūroje, atrodo, sąjungas „cementuoja“ 
ideologija, jos esti hierarchiškos, ir kiekvienoje dominuoja viena 
supervalstybe. Tarptautinių santykių deriniai abiejose sistemose taip 
pat labai skirtingi. Multipoliarinėje sistemoje sąjungos nuolat kin- 
ta, o ideologija neturi jokios įtakos jų narystei; kai galios pusiausvy- 
ros mechanizmas sugriūva, kyla karai, kurių tikslas - atkurti pu- 
siausvyrą. Bipoliarinėse sistemose, priešingai, aljansai nekinta, o 
ideologiniai skirtumai kaip tik ir yra ta pamatinė priežastis, kuri 
sąlygoja pasaulio padalijimą. Tačiau didžiosios valstybės ar svar- 
biausios jų sąjungininkės nekariauja. Kaip pažymėjo Johnas Her- 
zas, „absoliuti galia prilygsta absoliučiai bejėgystei“", nes bipolia- 
rinėje sistemoje, kuriai būdinga nuolatinė įtampa ir krizės, bet koks 
karas virsta visa nušluojančia ir galutine abipuse destrukcija. 

Ši apžvalga padeda įsivaizduoti, kaip sistemų teoretikai gali kal- 
bėti apie tarptautinius santykius net neįvardydami juose dalyvau- 
jančių valstybių. Kokios skirtingos nuostatos laikosi valstybių va- 
dovai, - o tiesą sakant, ir žiniasklaida! Tad pasakykime tiesiai: 
nesvarbu, kokios nuo 1945 metų buvo didžiosios valstybės. Net ir 
dvi supervalstybės su panašia ideologija būtų buvusios antagonis- 
tės. Jei tai būtų buvusios Jungtinė Karalystė ir Jungtinės Valstijos 


"> Herz, International Politics in the Atomic Age, p. 22. 

arba Kinija ir Sovietų Sąjunga, sisteminis požiūris skatintų many- 
ti, JOg iš esmės tarptautinių santykių pobūdis būtų likęs toks pat. 
Ši sisteminė perspektyva taip pat perša mintį, kad išrasti bran- 
duoliniai ginklai tik sustiprino bipoliarinę pokario konfigūraciją, 
bet jos nesukūrė. Bipoliarinis pasaulis be branduolinių ginklų bū- 
tų labai panašus į pasaulį su branduoliniais ginklais. Analogiška 
samprotavimo linija verčia sistemų teoretikus susirūpinti bran- 
duoliniais ginklais ginkluotu daugiapoliariniu pasauliu, nes dau- 
giapoliariškumo logika byloja, jog trumpi karai yra būtini galios 
pusiausvyrai atkurti, net jeigu tai būtų trumpi branduoliniai karai. 


NEOREALIZMAS IR KENNETHAS WALTZAS 


Iki šiol nustatėme, kad Tarptautiniai Santykiai telkė dėmesį į du 
pagrindinius sisteminio aiškinimo aspektus: anarchišką ir polia- 
rišką sistemos struktūras. Šios struktūros veikia nepriklausomai 
nuo jose esančių valstybių vidaus procesų ir atleidžia mus nuo 
būtinumo domėtis motyvais asmenų, priimančių sprendimus vals- 
tybių mastu. Tvirtinti, esą šie aspektai teisingi, - drąsu, tokį teigi- 
nį reikia patikslinti ir susieti su griežtos teorijos kontekstu. Ka- 
dangi tokia teorija vis dar tebeformuluojama, nenuostabu, kad 
toks teiginys iki šiol nebuvo visuotinai pripažintas akademinės ben- 
druomenės, vis labiau užsiimančios tam tikrų tautinių valstybių 
politinių pasirinkimų aiškinimu. Sisteminis metodas neturi dides- 
nio populiarumo ir tarp istorikų. Nerodo jis kelio nė į viešąją sfe- 
rą, kur dėl politinio proceso pobūdžio užsienio bei gynybos politi- 
ka ir toliau traktuojama kaip valstybių formuojamų pasirinkimų 
sritys. Tarptautinių Santykių disciplinoje nepajudinamai įsitvirti- 
no valstybinis analizės lygmuo. 

Vis dėlto nuo aštuntojo dešimtmečio pabaigos ir visą devintąjį 
dešimtmetį padėtis keitėsi, iš dalies dėl priežasčių, jau apžvelgtų 
2 skyriuje (daugiausia dėl perėjimo prie ekonominės tarptautinių 
santykių sampratos), iš dalies dėl mąstymo mokyklos, žinomos 
Neorealizmo pavadinimu, atsiradimo. Pagrindinis momentas, įsi- 
dėmėtinas iš mūsų glaustos apžvalgos 2 skyriuje, yra tas, kad ne- 

orealistai tarptautinės sistemos idėja rėmėsi aiškindami ekonomi- 
nę ir politinę aštuntojo dešimtmečio padėtį. Taip elgdamiesi, jie 
gerokai patobulino ir išplėtė realistų sistemos sampratą apimdami 
ja ir ekonominius aspektus. Labiausiai ją išplėtė Kennethas Walt- 
zas, 1979 metais išleidęs savo garsiąją studiją Theory of Internatio- 
nal Politics („Tarptautinės politikos teorija“ )*. Tolesniuose pusla- 
piuose apžvelgsime, ką Waltzas sako apie tarptautinę sistemą, ir 
bus aišku, kad jo sistema turi daug bendra su sistemomis, aprašyto- 
mis daugelio kitų socialinių mokslų literatūroje. Šiai išplėtotai sis- 
teminio aiškinimo formai tinka ankstesniuose dviejuose skyriuose 
padarytos bendros pastabos apie socialinio veiksmo aiškinimo ar- 
ba supratimo būdus. Tačiau turime perspėti skaitytoją, kad Walt- 
zas, mūsų nuomone, kiek pakeitė savo požiūrį į tarptautinę siste- 
mą. Knygoje Theory of International Politics jis renkasi griežtai struk- 
tūrišką tarptautinių santykių vaizdą, o tai įpareigoja jį struktūras 
laikyti realiomis. Vėlesniam jo darbui jau būdingas perėjimas prie 
švelnesnės struktūros idėjos, teikiančios daugiau reikšmės vidinei 
vienetų sandarai. Dėl šio nevienareikšmiškumo kyla klausimas, ką 
Waltzas laiko pirminiu - struktūrą ar vienetus. Mums reikės išsiaiš- 
kinti, kam atitenka pirmenybė ontologine prasme (pavartojame fi- 
losofinį terminą egzistuojantiems dalykams įvardyti, kilusį iš grai- 
kų kalbos žodžio, reiškiančio „būtį“). Žinodami nuolatinį jo prieš- 
taravimą „redukcionistinėms teorijoms“, kurios vienetus laiko 
pirminiais, o struktūras — jų produktais (dažnai dar nenumatytais), 
galime manyti, jog Waltzas laikysis struktūrų kaip pagrindinių, gal- 
būt net vienintelių, elementų sampratos. Kad ir kaip būtų, griežta 
jo struktūros idėja mums atrodo tinkamas išeities taškas. 

Waltzas pradeda nuo mums jau žinomos minties, kad tarptauti- 
nių santykių teorijas galima skirstyti į dvi grupes: tas, pagal kurias 
priežastys įžvelgiamos atskirose valstybėse, ir tas, pagal kurias prie- 
žastys priskiriamos sistemoms. Pirmąsias jis pavadina „redukcio- 
nistinėmis“, o antrąsias - „sisteminėmis“!?.Redukcionistinėms te- 


* Waltz, Theory of International Politics. 
Iš Šis redukcionizmo aptarimas paremtas K. Waltz, Theory of International Poli- 
tics, 2 sk. 

orijoms būdingas visumos aiškinimas, pagrįstas dalių atributų bei 
sąveikų analize. Kaip pavyzdžius Waltzas pamini Hobsono ir Le- 
nino darbus apie imperializmą, kuriuose tarptautinis politinis vals- 
tybių elgesys aiškinamas tam tikru vidaus ekonominių jėgų deri- 
niu. Toliau jis įrodinėja, kad diduma pastarojo meto literatūros 
apie tarptautinę ekonominę struktūrą taip pat yra redukcionisti- 
nio pobūdžio. Redukcionistinės teorijos, anot jo, nepastebi prie- 
žasčių, veikiančių sistemų lygmeniu ir neatsiskleidžiančių gilinantis 
į dalių atributus bei sąveikas. Tai primena jo teiginį apie karo 
priežastis, nes redukcionistinės teorijos paprasčiausiai netiesio- 
giai nurodo, kad pašalinus vienetų lygmeniu veikiančias priežas- 
tis kažkaip būsią pašalinti ir padariniai. Kitaip sakant, tai, anot 
Waltzo, tolygu gydyti simptomus, bet ne priežastį. 

Waltzui nepatinka ir tai, kad redukcionistinės teorijos neįžvel- 
gia skirtumo tarp veikėjų ketinimų ir jų sąveikos rezultatų. Pasak 
jo, tarp dviejų teiginių - „Jis nenuorama“ ir „Jis pridaro nemalo- 
numų“ — esama skirtumo: 


Antrasis teiginys neišplaukia iš pirmojo, jeigu veikėjų atributai nėra vienintelė 
padarinių priežastis. Lygiai kaip taikdariai gali ir nesutaikyti konflikto pusių, 
taip ir nenuoramos gali ir nepridaryti nemalonumų. Iš atributų negalima numa- 
tyti padarinių, jeigu šie priklauso nuo veikėjų situacijų, o ne tik nuo jų atributų"“. 


Pagrindinė mintis čia ta, kad yra veiksnių, priklausančių sistemai, 
o ne vienetams, ir kad tie veiksniai lemia sąveikų tarp valstybių 
padarinius. Kad galėtume rimtai traktuoti redukcionistines teori- 
jas, pareiškia Waltzas, „mes turėtume patikėti, kad jokios svar- 
bios priežastys neįsiterpia tarp valstybių tikslų bei veiksmų ir tų 
veiksmų rezultatų. Tačiau tarptautinių santykių istorijoje pasiekti 
rezultatai retai kada atitinka veikėjų ketinimus“ !". 

Kokia sistemos ypatybė įsiterpia tarp veikėjų ketinimų ir jų są- 
veikų rezultatų? Waltzo požiūriu, 
akivaizdu tai, kad priežastys, nerandamos jų individualiuose charakteriuose 


bei motyvuose, iš tikrųjų yra tarp visų veikėjų. Kiekviena valstybė susikuria 


'* Waltz, Theory of International Politics, p. 60-61. 
" Ibid., p. 65. 

politiką ir sprendžia dėl veiksmų pagal savo vidaus procesus, tačiau jų sprendi- 
mus formuoja ne tik sąveikos su kitomis valstybėmis, bet ir pats jų buvimas. 
Kada ir kaip pasireiškia vidaus jėgos, — jei apskritai pasireiškia, - negalima 
paaiškinti remiantis vien sąveikaujančiomis pusėmis, jeigu aplinkybės, kurio- 
mis jos veikia ir sąveikauja, sulaiko jas nuo vienų veiksmų, skatina kitiems ir 
daro įtaką jų sąveikų padariniams"*. 


Šios priežastys sukuria tarptautinių santykių modelius bei dėsnin- 
gumus nepriklausomai nuo žymių pokyčių valstybių vidaus orga- 
nizacijoje, technikos naujovių ir politinio bei ekonominio gyveni- 
mo permainų apskritai. Waltzo nuomone, nepaprastai svarbu tai, 
kad šie modeliai išliko santykiškai pastovūs ištisus tūkstantme- 
čius. Pasak jo, 


tarptautinė politika yra itin pastovi, modeliai kartojasi, be paliovos vyksta tie 
patys įvykiai. Retai kada sparčiai pakinta tarptautiniu mastu vyraujančių san- 
tykių tipas ar kokybė. Priešingai, jiems būdingas apmaudus tvarumas, - tvaru- 
mas, kuris, reikia tikėtis, vyraus tol, kol nė vienas iš besivaržančių vienetų ne- 
gebės anarchišką tarptautinį pasaulį paversti hierarchišku““. 


Visa tai labai gerai, bet argi jau anksčiau nebūta sisteminių tarp- 
tautinių santykių teorijų? Čia Waltzas padaro vieną svarbiausių ir 
kontroversiškiausių savo pareiškimų: nė viena sistemų teorija iš 
tikrųjų nėra sistemų teorija; jos visos redukcionistinės. Jis išsa- 
miai įrodinėja, jog tai teisinga ir tokių autorių kaip Morgenthau, 
Kaplano ir Rosecrance'o atžvilgiu??. Anot jo, netgi Singeris nesu- 
prato, kas iš tikrųjų yra sistemų lygmuo, nes šis mąstytojas, regis, 
pripažįsta tik vieną sistemą — pasaulį, o abu lygmenis laiko vien 
skirtingais būdais suvokti tą patį procesą?!'. Bet Singeris nesuvo- 
kia, sako Waltzas, esminio skirtumo tarp politikos valstybės vidu- 
je ir politikos anarchiškoje sistemoje. Ir kiti minėti autoriai aiš- 
kiai neįsivaizduoja, kas yra sistema, tad jų sistemos galų gale virs- 
ta tik vienetų sąveikomis. Kad ir kaip jiems knieti būti sistemų 
teoretikais, jų teorijos galiausiai pasirodo esančios redukcionisti- 
nės, nes visų jų priežastiniai procesai vyksta vienetų lygmeniu. 


"* Ibid. P Ibid., p. 66. 0 Ibid., 3 ir 4 skyriai. ?! Ibid., p. 61-62. 

Waltzas kritikuoja Kaplaną už tai, kad šis sistemas laiko „posiste- 
mių dominuojamas“. Pasak Waltzo, „posistemių dominuojama sis- 
tema apskritai nėra sistema“. Nesvarbu, kiek dėmesio literatū- 
roje skirta sisteminėms tarptautinių santykių priežastims, Walt- 
zas įsitikinęs, kad dar niekam nepavyko ne formaliai, o realiai 
sukurti sistemos teorijos. 

Tai kas gi iš tikrųjų, Waltzo nuomone, sudaro sistemino tarp- 
tautinių santykių aiškinimo esmę? Sistemą jis apibrėžia kaip ap- 
imančią du elementus: struktūrą ir rinkinį tarpusavy sąveikau- 
jančių vienetų. Visas keblumas ir yra tas, pripažįsta jis, kad sun- 
ku rasti būdą, kaip apibrėžti struktūrą neredukuojant jos į jos 
vienetų atributus ir jų sąveikas. Neatskirti struktūros nuo jos vie- 
netų reikštų supainioti vienetų kintamuosius su struktūros kin- 
tamaisiais. Vis dėlto Waltzas leidžia aiškiai suprasti, kad ir vie- 
netas, ir struktūra yra konceptuaiūs, ne tikri: tai teorinės sąvo- 
kos. Jis cituoja antropologą Meyerį Fortesą: „Kai aprašinėjame 
struktūrą, esame gramatikos ir sintaksės, o ne tariamo žodžio 
pasaulyje. Mes įstengiame įžiūrėti struktūrą „konkrečioje“ so- 
cialinių įvykių „tikrovėje“ tik iš pradžių abstrahuodami ją iš „kon- 
krečios tikrovės“". Struktūrą apibrėžia sistemos dalių išdėsty- 
mas jos viduje ir to išdėstymo principas. Tas pat vyksta, sako 
Waltzas, antropologijoje ir ekonomikoje, kur tyrimas atliekamas 
nesidomint dalyvaujančių žmonių motyvais, pažiūromis ir asme- 
nybėmis. Kiekvienu atveju, kai reikia paaiškinti situacijos po- 
veikį joje dalyvaujančių veikėjų elgsenai, atskirų žmonių moty- 
vai ir jų sąveikos atmetami. Ekonomistams rūpi ne vadybininkų 
asmenybės, o rinkos, kurioje turi veikti firma, pobūdis; antropo- 
logus domina veikiau ne genties narių vertybės, o genties struk- 
tūros poveikis jos narių elgesiui. Jo nuomone, ši perskyra tarp 
vieneto ir sistemos lygmenų pritaikoma visuose socialiniuose ir 
gamtos moksluose. 

Waltzo teigimu, tarptautinius santykius galima paaiškinti tik su- 
gebant atskirti šiuos vienetų lygmens ir sistemos lygmens veiks- 


2 Ibid., p. 58. 
“ Cit. iš Waltz, Theory of International Politics. p. 80. 

nius. Kadangi sistemą jis apibrėžė kaip apimančią tarpusavyje są- 
veikaujančius vienetus ir struktūrą, nekyla abejonių, jog struktūrą 
jis turi apibrėžti itin atsargiai, kad nepadarytų jo paties nurodytos 
redukcionistinės klaidos. Sistemos struktūrai, pasak Waltzo, bū- 
dingos šios trys ypatybės: pirma, principai, pagal kuriuos išdėsty- 
tos dalys; antra, vienetų ypatybės; ir trečia, sugebėjimų pasiskirs- 
tymas tarp vienetų. 

Pirmoji nurodo būdą, kuriuo yra sutvarkyti sistemą sudarantys 
vienetai. Čia autorius nubrėžia priešpriešos liniją tarp politinėms 
sistemoms taikomų tvarkos principų ir tų, kurie galioja tarptauti- 
nei sistemai. Tai priešprieša tarp hierarchijos ir anarchijos, tarp 
politinės sistemos, kurioje vienetus sieja santykiai, konstituciškai 
ir teisiškai organizuoti pagal valdžios hierarchiją, ir sistemos, ku- 
rioje neveikia jokie formalūs valdžios santykiai. Anarchija esti ta- 
da, kai sistemoje iš esmės galioja pagalbos sau pačiam (se/f-help) 
principas. Skirtumas tarp politinei sistemai būdingų ir tarptauti- 
nėje sistemoje esančių struktūrų, Waltzo supratimu, yra pagrindi- 
nis skirtumas tarp vidaus ir tarptautinės politikos, ir jis negali būti 
suvoktas stebint sistemą sudarančių vienetų atributus. 

Antroji struktūros ypatybė tiesiog nurodo funkcijas, kurias at- 
lieka sistemos vienetai. Vidaus sistemoms būdingi subordinacijos 
ir superordinacijos santykiai tarp jų dalių, o tarptautinės sistemos 
skirtingas funkcijas atliekančių narių neturi. Tarptautinės siste- 
mos vienetai yra valstybės, ir visos valstybės turi vykdyti tas pačias 
funkcijas. Tai aiškiai skiriasi nuo funkcijų diferenciacijos vidaus 
politikoje. Waltzas tvirtina, kad valstybės nėra ir niekada nebuvo 
vieninteliai veikėjai. Tačiau jos vis dėlto buvo svarbiausi veikėjai. 
Lemtingos reikšmės turi tai, kad visoms valstybėms būdingas at- 
ributas, akivaizdžiai susijęs su anarchiška sistemos struktūra, t.y. 
suverenitetas. 

Trečioji struktūrų ypatybė - tai sugebėjimų pasiskirstymas tarp 
sistemą sudarančių vienetų. Waltzo nuomone, tai pagrindinė ypa- 
tybė, nes visos tarptautinės sistemos yra anarchiškos, 0 visų tarp- 
tautinių sistemų vienetai yra funkciškai nediferencijuoti. Tarptau- 
tinės sistemos skiriasi tik tuo, kaip tarp vienetų pasiskirstę suge- 
bėjimai. Kintant sugebėjimų pasiskirstymui, kinta, pasak Waltzo, 

ir sistemos struktūra. Ar autorius čia nenusideda redukcionizmu, 
kurį toks greitas nurodyti kitų darbuose? Jis atsako paprastai: 
„Nors sugebėjimai yra vienetų atributai, jų pasiskirstymas tarp 
vienetų toks nėra. Sugebėjimų pasiskirstymas - tai ne vienetų at- 
ributas, o sistemos masto sąvoka“. Iš viso to aiškėja pozicinis 
valstybių išsidėstymas, - „pozicinis“ paprasčiausiai nurodo kiek- 
vienos valstybės galios santykinę padėtį kitų valstybių atžvilgiu, o 
ne absoliučių kiekvienos valstybės sugebėjimų atžvilgiu. Šis pozi- 
cinis vaizdas neverčia mūsų domėtis ideologijomis ar vadovų įsi- 
tikinimais, mums nereikia domėtis nė vienetų sąjungomis ar 
sąveikoms, o tik santykiška jų galios situacija. Kaip jau anksčiau 
apibūdinta, sugebėjimų pasiskirstymo poslinkiai verčia kisti po- 
liarinę konfigūraciją. Vadinasi, Waltzas įžvelgia tik vieną kinta- 
mąjį tarptautinėje sistemoje - poliarinę jos struktūrą. 

Taigi Waltzo analizės išvada tokia: veikti vienetų elgseną tarp- 
tautinei sistemai leidžia jos anarchiška ir poliariška struktūros. 
Abi drauge jos nustato situaciją, kurioje privalo būti visi vienetai. 
Jei struktūra kinta, kinta ir galimi vienetų sąveikos padariniai. 
Bipoliarinėje struktūroje yra tam tikrų normų ir dėsningumų, pa- 
gal kuriuos sąveikauja vienetai; multipoliarinėje sistemoje šie dės- 
ningumai ir normos kitokie. Tad struktūros veikia nustatydamos 
tikėtinos vienetų veiklos įvairovę. 

Nedaug tėra pagrindo abejoti, kad Waltzo analizė efektyvi, jei“ 
gu sutiksime su prielaida, jog vienetų atributų ir vadovų ketinimų 
analizė negali paaiškinti aplinkos, kurioje veikia kiekvienas vie- 
netas. Ši aplinka nėra tik vienetų sąveikų rezultatas, ir tyrinėdami 
bet kurio vieneto atributus nieko nesužinosime apie to vieneto 
padėtį kitų atžvilgiu. Aišku ir tai, kad multipoliarinėms sistemoms 
būdingi elgesio modeliai skiriasi nuo pasireiškiančių bipoliarinė- 
se sistemose: atkreipkite dėmesį į skirtingą ideologijos vaidmenį 
šių dviejų tipų sistemose arba sąjungų bei karų pobūdį. Taip pat 
pamąstykite apie taikos palaikymo procesus. 


* Ibid., p. 98. 

SISTEMŲ TEORIJAI IŠKYLANČIOS PROBLEMOS 


Vis dėlto Waltzo požiūris pasirodė esąs ginčytinas, ir tai liudija 
Roberto Keohane'o parengtas kritikos straipsnių rinkinys?. To- 
liau panagrinėsime tris minties gijas, kurios, mūsų nuomone, ge- 
riausiai reziumuoja sisteminės tarptautinių santykių teorijos pro- 
blemas. Tai galios, struktūros ir funkcijos sąvokos ir aiškinimo sam- 
prata aukščiausio lygmens sistemų teorijoje; įsigilinę į šiuos tris 
klausimus, galop padarysime išvadą, jog vis dėlto reikia „atidaryti 
skrynią“. 

Pirma, Waltzui reikia griežtai apibrėžtos galios sąvokos, leidžian- 
čios paaiškinti judėjimą ir kaitą sistemoje, kuri kitaip atrodytų 
sustingusi pusiausvyros būsenoje. Visi žino, kokių keblumų kyla 
vos tik pamėginame galią suvokti žmogaus veiklos institucijos po- 
žiūriu, svarbiausiu veiksniu laikydami veikėjų gebėjimą primesti 
savo valią kitiems veikėjams. (Labai išsami analizė šiuo klausimu 
pateikta Lukeso knygoje Power: A Radical View - „Galia: Radi- 
kalus požiūris“**.) Bet Waltzui tai nebūtinai sudaro problemą, jei- 
gu galią iš esmės jis gali apibrėžti jėgos sąvokomis vadovaudama- 
sis analogija su jėgų sąveika fizinėje sistemoje, kaip antai Saulės. 
Juk pagaliau fizikai ar astronomai nesuka galvos dėl galios kaip 
veikėjo institucijos, nes jie neturi reikalų su veikėjais. Tačiau vi- 
siškai neaišku, kaip turi būti matuojama galia tarptautinėje siste- 
moje. Pavyzdžiui, Newtono mechanikoje jėgos susijusios su mase 
ir egzistuoja tam tikras būvis, į kurį sistema krypsta. Newtono prie- 
laidų srityje jėgos gali būti išmatuojamos prietaisais, o smūgio po- 
veikis sistemai numatomas. Tarptautinės jėgos, švelniai tariant, 
yra įvairesnės. Galbūt karinę galią ir galima išmatuoti tankais ir 
kovinėmis galvutėmis (jei daroma prielaida, kad tokie veiksniai 
kaip karių parengimas ir drausmė - tai techninės įrangos kiekio 
funkcija), bet ekonominė galia turi nepalyginamai daugiau aspek- 
tų. Be to, kadangi ekonominė ir karinė galia ne visuomet pasitai- 


5 Žr. R. Keohane (sud.). Neorealism and its Critics, New York: Columbia Universi- 
ty Press, 1986. 
6 S. Lukes, Power: A Radical View, London: Macmillan, 1974. 

ko kartu, kyla klausimų dėl visuotinio mato, reikalingo galių hie- 
rarchijos idėjai (šįsyk turint omeny tautines valstybes). Šie klausi- 
mai mums atrodo pakankamai keblūs ir neišsprendžiami nejsilei- 
dus į ilgas diskusijas. Todėl argumentavimo dėlei laikykite juos 
techninėmis problemomis, ne tokiomis drastiškomis, jog verstų 
suabejoti pareiškimu, esą žinoma, kad JAV galingesnė už Prancū- 
ziją ar Prancūzija Viduriniuose Rytuose įtakingesnė už Ispaniją. 

Kitas kritikuojamas aspektas susijęs su struktūros ir funkcijos 
sąvokomis ir klausimu, ar esama analogijos tarp tarptautinės sis- 
temos ir gamtos sistemos, pakankamai stiprios, kad būtų galima 
išsiversti be veikėjo institucijos idėjos. Waltzą labiausiai tenkintų 
analogija su sistema, paaiškinama be nuorodų į vienetų savybes. 
Tokios rasti nepavykus, jis vis tiek išsisuktų, jeigu tik relevantiš- 
kos tautinių valstybių savybės neverstų traktuoti jų, jų vadovų ar 
kitų jų narių kaip sąmoningų veikėjų. Priešingu atveju galios pa- 
svėrimo problema nebus grynai techninė, o bylos apie modelyje 
žiojinčią milžinišką spragą. 

Tam tikra prasme visiškai aišku, jog neįmanoma paaiškinti sis- 
temos be nuorodų į jos vienetų savybes. Planetų sistema nesielg- 
tų būtent taip, jei planetos būtų padarytos iš imbierinės tešlos. 
Tačiau kita prasme ši idėja nėra tokia absurdiška. Pavyzdžiui, elek- 
troninė sistema gali būti suvokta vien jos logikos požiūriu, apie 
fizinius jos komponentus pasakant tik tai, kad jie atitinką logiką. 
Tuomet komponentų ydos galėtų paaiškinti prastą sistemos veiki- 
mą, bet jeigu sistema veikia logiškai, nėra jokio reikalo sukti gal- 
vą, kaip tie komponentai veikia fiziškai. Pakanka žinoti, kad jie 
atlieka tai, ko iš jų reikalauja sistema. Tada dalių elgesį galima 
paaiškinti jų funkcijomis, apibrėžtomis sistemos tvarkos princi- 
pu. Iš skirtingų medžiagų pagamintos dalys tarpusavy pakeičia- 
mos, jeigu tiktai jos dirba tą patį darbą. 

Tai — plačiausias sisteminis požiūris. Juo apibūdinamas gerai 
funkcionuojančios sistemos modelis, o tada pareiškiama, kad tai 
idealizuota schema to, ką realiai matome vykstant visatoje. Tai 
aiškinamoji — ne aprašomoji — priemonė. Nenuostabu, kad ran- 
dasi prieštaravimų tiek vaizdiniui apskritai, tiek tvirtinimui, kad 
jis pritaikomas tarptautiniams santykiams. Apskritai, ką gi reiškia 

„gerai funkcionuojanti“? Atsakymu turi būti įvardytas tikslas — 
siekiamas būvis, kurio link sistema krypsta tiek skleisdamasi, tiek 
jeigu esti sutrikdyta. Taip yra todėl, kad „funkciškas“ reiškia šį tą 
daugiau nei „priežastinis“. Ar priežastinis procesas yra funkciš- 
kas, lemia tai, kam jis funkciškas. Pavyzdžiui, nuodams atsparių 
žiurkių išsivystymas funkciškas žiurkių rūšies išlikimui, disfunk- 
ciškas žmonių sveikatai ir nenuspėjamas globalinei ekosistemai. 
Net jeigu žiurkės prisitaiko ir vystosi taip, kad sugeba išgyventi, 
tai dar nereiškia, kad jų evoliucija „funkciška“ rūšiai tokia pras- 
me, kuri paaiškintų evoliuciją. Taigi visiškai nėra akivaizdu, kad 
visi įvykiai ar linkmės gamtoje vyksta tikslingai. Ši pastaba nėra 
grįsta mąstymu dieviško ar kokio nors moralinio tikslo sąvoko- 
mis. Ji tinka ir tikslui, apibrėžtam kaip bet kokia pusiausvyra ar 
siekiamas būvis, kurio link tvirtinama procesą krypstant. Papras- 
čiausiai akivaizdžiai nematyti, kad kintanti žiurkių fiziologija bū- 
tų kažkas daugiau negu priežasčių ir pasekmių virtinė. 

O kas gi dar galėtų būti? Funkciniu aiškinimu pabrėžiama ne 
tik tai, kad ši priežastingumo grandinė leidžia žiurkėms išgyventi, 
bet ir tai, kad ji pasireiškia kaip tik tokia, o ne kitokia forma bū- 
tent dėl to, kad leidžia žiurkėms išgyventi. Čia elektroninės siste- 
mos pavyzdys klaidina. Elektronines sistemas išranda žmonės. Tad 
suprantama, jų priežastiniai procesai yra paaiškinami tuo požiū- 
riu, kaip jie padeda įgyvendinti tą sistemą išradusių žmonių tiks- 
lus. Taigi Žemėje apsilankęs marsietis, užkliuvęs už elektroninės 
sistemos dalių, visai pagrįstai padarytų išvadą, jog tos dalys pri- 
klauso kažkokiai sistemai. Tačiau Waltzas nesako, kad tarptauti- 
nę sistemą kažkas sukūrė. Jo tvirtinimas, kad nacijos elgiasi taip, 
kaip liepianti sistema, turi išsiversti be analogijų su žmonių inten- 
cijomis. Esama pavyzdžių, patvirtinančių, kad sistemų teorija — 
galinga aiškinamoji priemonė. Pavyzdžiui, labai įdomiai funkcio- 
nuoja termitų kolonija. Kad ji išgyventų, turi būti išlaikyta pu- 
siausvyra tarp termitų darbininkų, kurie rūpinasi maisto tiekimu, 
skaičiaus ir termitų karių, ginančių koloniją nuo grobuonių, ar- 
mijos. Jei darbininkų per mažai, kolonija badauja; jei per mažai 
karių, ji žūsta. O ta pusiausvyra nustatoma giliai po žeme, kur 
vieniša motinėlė visą gyvenimą deda kiaušinėlius, iš kurių prasi- 

kala kariai ar darbininkai, - jų santykis įvairuoja nelygu kas vyks- 
ta toli, žemės paviršiuje. Kaip motinėlė įsigudrina nustatyti rei- 
kiamą santykį? Funkcinis aiškinimas yra toks: motinėlė atsiliepia 
į sistemos reikmes. Bet pasakyti vien tai - tolygu paskleisti misti- 
nes miglas. Kaip vis dėlto motinėlė tai sugeba? Atsakymas anaip- 
tol ne mistiškas. Maistas pasiekia ją grandine termitų, kurių vieni 
yra darbininkai, kiti - kariai. Perduodamas iš Žiočių į Žiotis, jis 
aplimpa sekretais. Darbininkų išskiriamos sultys chemiškai ski- 
riasi nuo karių sekretų. Tad pasiekęs motinėlę maistas kartu atne- 
ša paskatą keisti kiaušinėlių santykį. Žinodami apie šį grįžtamąjį 
ryšį, mes galime pagrįstai kalbėti apie termitų koloniją kaip apie 
sistemą, kurios dalys taip prisitaiko ir pasireguliuoja, kad užtik- 
rintų kolonijos išlikimą. Bet atkreipkite dėmesį - mes turime gal- 
voje tik tai, kad kolonija kitaip neišgyventų. 

"Tarp sistemų teorijų kūrėjų labai populiarus ir kitoks pavyzdys — 
ekonomikos rinkų veikimas. Pasak Čikagos mokyklos ekonomis- 
tų, firmų elgesį galima suprasti ir nesidomint, kas vyksta jų viduje. 
Taip yra todel, kad rinkos jėgos išstumia firmas, kurios, nerasda- 
mos būdų maksimaliai padidinti pelną, neprisitaiko prie rinkos 
aplinkos. Taigi, žinodami rinkos tvarkos principus (pasiūlos ir pa- 
klausos dėsnius), mes galime būti tikri, kad sėkmingai dirbančios 
firmos elgiasi funkciškai rinkos veikimui arba, tiksliau sakant, jos 
tendencijai siekti pusiausvyros. Firmos išgyvena tik tada, jei są- 
moningai kelia tikslą maksimaliai padidinti pelną arba, subtiliau 
formuluojant, pataiko imituoti pelno siekiančių firmų rutinines 
operacijas (funkciško ekvivalentiškumo atvejis). Kitaip jos ban- 
krutuoja arba jas praryja kitos firmos. 

Šis pavyzdys "Tarptautinių Santykių sistemų teoretikams toks 
patrauklus, kad jiems kyla pagunda be jokios kritikos jį pasisko- 
linti. Tad verta atkreipti dėmesį, kad jis - perdėm ginčytinas. Nė- 
ra jokių įrodymų, kad rinkos turi tendenciją siekti pusiausvyros, 
kad sėkmingai dirbančios firmos tikslingai siekia kuo daugiau pel- 
no (ar netgi kad jis didinamas atsitiktinai) ar kad „rinkos jėgos“ - 
tai šis tas daugiau nei racionalios atskirų firmų veiklos apibendri- 
nimai. Dar mažiau pagrindo mąstyti apie rinką taip determinis- 
tiškai, kaip, regis, visiškai tinka mąstyti apie termitų kolonijas. 


132 


Tarptautinė sistema 


Kadangi čia ne vieta gilintis į ekonomikos teoriją, mes suformu- 
luosime savo mintį kaip klausimą tolesniems svarstymams. Nors 
galima postuliuoti determinuojančių rinkos jėgų sistemą, kryps- 
tančią pusiausvyros link, ar yra kokių faktų, įrodančių, kad rinkų 
negalima vienodai sėkmingai aiškinti numatytais ir nenumatytais 
firmų priimamų sprendimų padariniais?? 

Taigi Waltzas netiksliai suvokia sistemos idėją. Kaip nurodė Joh- 
nas Ruggie's, Waltzui būdinga „generatyvinė“ struktūros sampra- 
ta, nes jo nurodytos trys ypatybės veikia skirtingais gyliaisž. Walt- 
zas, aišku, įrodinėja, kad tarptautiniu lygmeniu egzistuoja tik dvi 
struktūrinės ypatybės (funkcinė vienetų diferenciacija atkrenta). 
Iš šių dviejų, anot Ruggie'o, viena, t.y. tvarkos principai, yra pa- 
grindinė struktūrinė ypatybė, o kita - galių pasiskirstymas —- em- 
piriškesnė. Ruggie'o nuomone, Waltzas klaidingai atmeta antrąją 
iš trijų struktūrinių ypatybių. Pasak jo, viduramžių tarptautinės 
sistemos transformavimąsi į moderniąją galima analizuoti tik su- 
vokus, kad pakito aptariamų sistemų vienetų atliekamos funkci- 
jos. Tai buvusi vienos rūšies vienetų transformacija į kitos rūšies 
vienetus. 

Toliau, Ruggie'o požiūriu, Waltzo struktūros samprata susidu- 
ria su problema, kad svarbiausia struktūrinė ypatybė, būtent tvar- 
kos principai, nėra fiksuojama stebėjimu. Visa, kas stebima, tėra 
hipotetinis veikiančių principų poveikis. Problemiška tai, kad 
Waltzas iš tiesų nenori pasakyti, jog firmų ar valstybių pasirinki- 
mai visiškai determinuoti, lyg rinka arba tarptautinė sistema veiktų 
tarsi laikrodžio mechanizmas. Ir nelaikydamas savęs griežtu de- 
terministu, Waltzas galėtų sutikti esąs situacinis deterministas; bet 
tai jau paskutinė jo sistemos sampratos problema, būtent - ta sis- 
tema turi būti reali, kad galėtų veikti kaip vienetų elgesio priežas- 


“ Tolesnį šio klausimo nagrinėjimą žr.: J. Elster, Explaining Technical Change, Camb- 
ridge: Cambridge University Press, 1983, 1-3 skyrius; Martin Hollis, The Cunning 
of Reason. Cambridge: Cambridge University Press, 1988, 9 skyrių; Alan Ryan, The 
Philosophy of the Social Sciences, London: Macmillan, 1970, 8 skyrių. 

?* John Ruggie, „Continuity and Transformation in the World Polity: Toward a Ne- 
orealist Synthesis“, in: Keohane (sud.), Neorealism and its Critics, p. 131-157. 

tis. Ar gali jis būti tikras, jog vienetų elgsenos priežastys yra siste- 
minės, 0 ne numatyti ar nenumatyti vienetų elgesio padariniai? 
Tatai mus, žinoma, atveda į keblią redukcionizmo sritį, nes Walt- 
zas turi įrodyti sistemos struktūrą esant priežastinį mechanizmą, 
egzistuojantį atskirai nuo sistemą sudarančių vienetų priežastinio 
mechanizmo, jeigu nenori pats padaryti tą pačią nuodėmę, už ku- 
rią kritikuoja visus kitus sistemų teoretikus. Trumpai tariant, jo 
sistema turi būti tikra sistema, o ne vienetų lygmens veiksmų bei 
sąveikų rezultatas. Veikti turi sistema, 0 ne vienetai. 

Tai mus veda prie trečio kritikuojamojo aspekto, būtent - kad 
Waltzo sistema ne tiek jau daug tegali paaiškinti. Ruggie's įrodinė- 
ja, jog didžioji aiškinimo dalis tenka kaip tik vienetų veiksmams, o 
ne kažkam, kas vyksta sistemos lygmeniu. Ir patikslina, kad Waltzo 
sistema visiškai nepajėgianti paaiškinti pokyčių. Waltzas turi dvi 
kaitos sampratas. Pagal pirmąją, tarptautinė sistema galėtų pakisti 
virsdama hierarchiška sistema. Tai pakeistų sistemos tvarkos prin- 
cipą. Pagal antrąją - tarptautinės sistemos struktūra gali pasikeisti 
tarp vienetų naujai persiskirsčius galioms. Ruggie'o nuomone, pro- 
blema yra ta, kad, anot Waltzo, sistemos pokytį gali sukelti tik struk- 
tūrinis pokytis. Tačiau tai negali būti teisinga, nes struktūros pakiti- 
mas vis dėlto turi kokią nors priežastį. Pasak Ruggie'o, 


Waltzo pozicijos problema ta, kad bet kokios socialinės sistemos struktūros 
pokytis pats savaime neturi jokio kito šaltinio, išskyrus vienetų lygmens proce- 
sus. Ištrėmęs pastaruosius iš sisteminės teorijos srities, Waltzas kartu išorinį 
statusą suteikia pamatiniam sisteminių pokyčių šaltiniui.?? 


Waltzas vienetų lygmens priežastis ignoruoja. Ruggie'o žodžiais, 


Waltzas griežtai pasisako prieš vadinamąsias redukcionistines tendencijas tarp- 
tautinių santykių teorijoje. Jo nuomone <...> įprasta matyti, kad sistema lai- 
koma perdėm produktu ir visiškai neproduktyvia. Visomis išgalėmis jis sten- 
giasi atitaisyti šią pusiausvyros stoką. Tačiau nueina per toli. Jo sisteminės te- 
orijos sampratoje vienetų lygmens procesai virsta vien produktais ir tampa visiškai 
neproduktyvūs.*? 


* Ibid., p. 152. * Ibid., p. 151. 

Kad ir kaip ten būtų, - prisiminkime termitų kolonijos pavyz- 
dį, — aišku tai, kad bet kokiam sisteminiam aiškinimui reikalingas 
mechanizmas, per kurį turėtų veikti grįžtamasis ryšys. Tarptauti- 
nei sistemai vienintelis kandidatas tam, mūsų nuomone, yra vidi- 
nė sistemos vienetų sąranga. Čia kyla grėsmė, kad vienetų savy- 
bės įgis daugiau reikšmės, negu patiktų Waltzui, nes kalbama apie 
mechanizmą, apimantį įsitikinimus bei troškimus tų vyrų ir mote- 
rų, kurie vaidina svarbius vaidmenis savo valstybėse. Net jeigu 
mėginama atkakliai laikytis požiūrio, kad tuos vaidmenis neregi- 
mai valdo tarptautinės sistemos reikšmės, išlieka būtinumas pri- 
pažinti galios pačiuose vienetuose idėją, kuri vis dėlto susieja galią 
su veikėjo institucija. Tai pažeidžia sisteminio metodo grynumą ir 
vėl leidžia pokyčius makrosistemoje traktuoti kaip mikrolygmens 
įvykių sumą. 

Giliau pamąsčius, Waltzas iš tikrųjų galėtų sveikinti vidinį kai- 
tos šaltinį, nes, kaip jau sakėme, sistemos pokyčiai privalo rastis 
iš įvykių vienetų viduje. Kad ir kokio pobūdžio būtų pokytis, vi- 
daus veiksniai neabejotinai turės reikšmės. Kitaip sakant, sunku 
įsivaizduoti, kaip galima atsekti pokyčių priežastis, jeigu jos ne- 
glūdi sprendimuose, priimamuose vienetų viduje, todėl pasta- 
ruosius verta priskirti prie savitų indėlį įnešančių tarptautinės 
sistemos elementų. Bet tąsyk mums reikia Žinoti, kas gi vyksta 
vienetuose. 

Atsakydamas į tokią kritiką, Waltzas pripažino sistemų metodą 
negalint paaiškinti visko?!. Tai - jo švelnesnioji struktūros sam- 
prata, apie kurią buvome užsiminę anksčiau. Dabar jau sistemų 
metodui keliama kiek kuklesnė užduotis - paaiškinti aplinką, ku- 
rioje tenka veikti valstybėms. Tos aplinkos esą negalima suprasti 
analizuojant sprendimų priėmėjų tikslus ir vertybes, nes tie tikslai 
ir vertybės nėra tinkamas kelrodis aiškinant valstybinių sprendi- 
mų rezultatus. Taigi veikia dvi priežasčių grupės. Akivaizdi pro- 
blema - kaip šias dvi priežasčių grupes sujungti. Waltzas tarptau- 
tinę struktūrą vaizduojasi kaip matricą: 


* K. Waltz, „Reflections on Theory of International Politics: A Response to my Cri- 
tics“, in: Keohane (sud.), Neorealism and its Critics, p. 322-345. 

Struktūrinis mąstymas veiksmus suvokia kaip simultaniškai vykstančius matri- 
coje. Pakeiskite matricą - sistemos struktūrą, pakis ir tikėtini veiksmai bei pa- 
dariniai <...> Struktūra nustato tikėtinumų spektrą. Struktūrinė tarptautinės 
politikos teorija gali užfiksuoti padarinių įvairovę ir atpažinti bendras tenden- 
cijas, kurios gali būti ilgalaikės ir stiprios, bet neatsispindės visuose konkre- 
čiuose padariniuose**. 


Taigi net tokiam griežtam sistemų teoretikui kaip Waltzas tarp- 
tautinės sistemos struktūra negali paaiškinti visko. Svarbu atkreipti 
dėmesį, kad galų gale jis labai daug ką aiškina vienetuose vyks- 
tančiais procesais. Štai kaip jis apibendrina pasikeitusį savo po- 
žiūrį: 

Struktūros sąlygoja elgsenas ir padarinius, tačiau elgsenų ir padarinių aiškini- 
mai yra neapibrėžti, nes veikia ir vienetų lygmens, ir struktūrinės priežastys 
<...> Struktūros diktuoja formas ir kryptis. Jos nelemia elgsenų ir padarinių — 
ne tik dėl to, kad tarpusavy sąveikauja vienetų lygmens ir struktūrinės priežas- 
tys, bet ir dėl to, kad tą struktūrų diktatą galima sėkmingai atremti <...> Pasi- 
telkus sumanumą ir ryžtą, struktūriniams suvaržymams kartais įmanoma pasi- 
priešinti. Virtuozai pranoksta turimų priemonių ribas ir sulaužo tokius siste- 
mų suvaržymus, kurie saisto menkesnius funkcionierius.?? 


Šis Waltzo pripažinimas itin svarbus ne tik dėl to, kad rodo, jog 
norint suprasti tarptautinius santykius reikalingos tiek vienetų lyg- 
mens, tiek struktūrinės priežastys, bet ir dėl išreikštos minties, 
kad struktūrinės priežastys gali būti įveiktos. O jei taip, jos nėra 
lemiamos. Nors tai visiškai ir nepaneigia struktūrinių priežasčių 
idėjos, tačiau byloja, kad šios priežastys nėra priežastys pačia tik- 
riausia to žodžio prasme: jos yra įtakos; bet įtakos kam? Jeigu dvi 
struktūrinės vienetų elgsenos priežastys yra tarptautinė anarchija 
ir poliariška sistemos struktūra, kaipgi šios priežastys veikia? Koks 
tasai mechanizmas, kuriuo jos perduodamos į valstybių elgseną? 
Galėtume pasvarstyti du atsakymus. Pirma, jos turi įtakos suvo- 
kimui tų Žmonių, kurie priima sprendimus valstybių vardu, 
pateikia jiems darbotvarkę, kurios privalu paisyti, ir nustato tam 


> Ibid., p. 344. 
* Ibid., p. 343-344, 

tikrus suvaržymus, ribojančius jų laisvę manevruoti. Antra, jos vei- 
kia būdą, kuriuo valstybėje vyksta sprendimų priėmimo procesai. 
Esmė ta, kad struktūrų įtaka vienoms biurokratijoms ar suintere- 
suotoms grupėms debatuose suteikia daugiau galios, kitoms - ma- 
žiau. Šiaip ar taip, mums tenka „atidaryti skrynią“ ir pasižiūrėti, 
kas lemia valstybės politiką. 


IŠVADOS 


Įstabi Waltzo padaryta nuolaida žymi svarbią mūsų argumentaci- 
jos pakopą. Netgi pats griežčiausias ir ryžtingiausias mėginimas 
vien sistemiškai aiškinti tarptautinius santykius negali nubraukti 
vienetų lygmens priežasčių. Radome tris bendro pobūdžio prie- 
žastis, dėl kurių vienetams privalu priskirti tam tikrą vaidmenį 
sąlygojant sistemos elgseną. Pirmoji - nelemiama, bet įtaigi - prie- 
žastis yra ta, kad tarptautinės galios neįmanoma paprastai įsivaiz- 
duoti pagal analogiją su gamtos jėga, nelyginant JAV karinė ir 
ekonominė galia būtų didelės planetos masė. Šis motyvas neturi 
lemiamos reikšmės, nes galia yra tiek veikėjų naudojami resursai 
(vadinasi, jie privalo mokėti ja naudotis), tiek struktūrinis bruo- 
žas, kurio svarba nepriklauso nuo to, kaip juo naudojasi ar net 
kaip jį tiesiogiai suvokia veikėjai. Antra, nuosekliam sisteminiam 
aiškinimui bus reikalingos labai griežtos funkcijos ir struktūros 
sąvokos. Bet kadangi struktūra gali būti matoma tik kaip vienetų 
elgesys, o funkciniai aiškinimai būtinai turi apimti tikslingą vie- 
netų elgesį, niekaip negalima daryti išvados, kad vienetai yra vien 
priklausomi elementai. Trečia, vienintelį įtikimą paaiškinimą, ko- 
dėl kinta sistema, teikia pokyčiai vienetuose ir tarp jų. Net jeigu 
patys vienetų pokyčiai yra veikiami, vis tiek jie negali būti bereikš- 
miai. Pagrindinis argumentas yra anksčiau cituotas Waltzo teigi- 
nys, jog „struktūrų diktatą galima sėkmingai atremti“. 

Tačiau šis argumentas nepaneigia struktūrinio priežastingumo 
idėjos apskritai. Waltzas vis tiek gali teigti, jog struktūrų teorijos, 
nors ir susiduriančios su aprašomojo pobūdžio keblumais, vis delto 
turi aiškinamosios galios. Daryti nuolaidą, kad struktūros negali 

paaiškinti visų tarptautinių santykių aspektų, nėra tolygu sutikti, 
kad jos iš viso nieko negali paaiškinti. Tačiau mūsų argumentas iš 
tikrųjų reiškia, kad reikia atsižvelgti ne tik į sistemą, bet ir į viene- 
tus ir pasižiūrėti, kokį vaizdą gausime nagrinėdami sistemą „iš 
apačios į viršų“. Tačiau, pakartodami tai, ką sakėme šio skyriaus 
pradžioje, pabrėžiame, jog tatai dar nereiškia, kad mes imame 
domėtis vidine vienetų sąranga. „Skrynią atidaryti“ mums teks tik 
tokiu atveju, jei pasirodys, kad analizės lygmens problema neiš- 
sprendžiama parodant, jog sistemos elgsena yra vienetų elgsenos 
suma ar koks nors kompromisas tarp struktūrinių jėgų ir vienetų 
veiklos rezultatų. Mes gausime tai padaryti, bet tik 7 skyriuje. 6 
skyriuje individualizmas duoda panašų atkirtį sistemų teorijos rep- 
rezentuojamam holizmui, kaip Zaidimų teorijoje ekonomistas, ku- 
rio mikroteorijoje nėra nieko smulkesnio už firmas, besielgian- 
čias kaip „individai“, ir nedaroma jokių nuorodų į firmų vidaus 
organizaciją ar jose dirbančių žmonių charakterius. 

Tai, kad Denveryje vanduo užverda aukštesnės temperatūros ne- 
gu Niujorke, nesudaro jokių keblumų mokslui, suvokiamam kaip 
bendrųjų dėsnių paieška. Bendras dėsnis sako ne kad vanduo vi- 
sada užverda 100*C, bet kad jis tokios temperatūros užverda jū- 
ros lygyje, - tai formulė, apimanti įvairius vietinius kintamųjų ver- 
tės pokyčius. Denveris yra apie 1500 m aukščiau už Niujorką. Pa- 
gal šią formulę tie patys rezultatai gaunami tomis pačiomis 
pradinėmis sąlygomis, o pokyčiai esti sistemingi. Rašyti istoriją 
tokia pačia dvasia nėra absurdiškas dalykas, bet tokia idėja, be 
abejonės, yra mažiau įtikima. Nejaugi norėdami suprasti Napole- 
ono invaziją į Rusiją turime manyti, jog veikia kažkokia pastovi 
formulė, kurioje Napoleonas yra kokio nors kintamojo vietinė ver- 
te? Ar mes bent kiek nutuokiame, kokius kintamuosius apimtų 
tokia formulė? Argi ir taip apie Prancūziją po Didžiosios revoliu- 
cijos nežinome daugiau, negu galėtų nušviesti kokia nors formu- 
le? Nors kai kurie filosofai įrodinėjo, kad filosofija - toks pat ben- 
dras mokslas kaip ir fizika ar biologija, joje, matyt, vis dėlto esa- 
ma tokių itin partikuliarių elementų, kuriuos mes gebame suprasti 
be apibendrinimų. 

Ši partikuliarybės trauka labai nepatogi tiems, kurie puoselėja 
viltis socialinius mokslus sumodeliuoti pagal bendro pobūdžio 
gamtos mokslų pavyzdį. Viena iš Tarptautinių Santykių sistemų 
teorijos patrauklių ypatybių yra ta, kad ji ryžtingai išvengia tos 
traukos vienetų elgesį padarydama priklausomą nuo sistemos. Ia- 
čiau mes padarėme išvadą, jog svarbu tai, kaip nacijos sprendžia, 
tad sykiu, galima būtų numanyti, svarbu ir tai, kaip mąsto naci- 
joms atstovaujantys asmenys. Ir kaipgi mums išsisukti nepridū- 
rus, kad jie mąsto pernelyg partikuliariais būdais, jog būtų galima 
apibendrinti? Daug žadantis atsakymas, pasiskolintas iš ekono- 
mikos ir įgavęs Racionalaus veikėjo modelių pavidalą, yra toks: 

„vienetai“ mąsto ir veikia racionaliai, kiekvienas atsižvelgdamas į 
kitų elgesį. Šiame skyriuje pateiksime bendrą racionalaus veiks- 
mo idėją, apibrėšime ją individualių veikėjų atžvilgiu, o tada išplė- 
sime pasitelkdami Žaidimų teoriją. Tuomet šį įspūdingą mechaniz- 
mą pritaikysime tarptautiniams santykiams kaip atsvarą sistemų te- 
orijai. Gvildenti siūloma idėja, kad „tarptautinė sistema“ — tai 
žaidimų, kuriuos žaidžia tautos, kontekstas ir padarinys. 


RACIONALUS PASIRINKIMAS IR ŽAIDIMŲ TEORIJA 


Mikroekonomikos teorija - turbūt pati įspūdingiausia, elegan- 
tiškiausia ir įtikinamiausia socialinių mokslų teorija. Ji gali būti 
suprasta ir labai bendrai, kaip aiškėja sujungus ją su Žaidimų te- 
orija. Be abejo, tai „individualistinė“ teorija, nes jai rūpi vien tai, 
kas individams racionalu daryti, kad maksimaliai padidintų kurio 
nors kintamojo vertę esant žinomiems tų individų prioritetams ir 
suvaržymams, su kuriais jiems tenka taikytis. Iš viso to gali susida- 
ryti įspūdis, jog ši teorija veikia iš tikrųjų „individualioje“ plotmė- 
je, t.y. susijusi su gyvais žmonėmis. Jeigu taip būtų, bet koks mė- 
ginimas skolintis ją Tarptautinių Santykių tikslams reikštų, jog bus 
operuojama už valstybę daug mažesniais vienetais, būtent atski- 
rais piliečiais, užimančiais aukštą padėtį. Tačiau taip nėra. Eko- 
nominiai „individai“ yra vienetai, atitinkantys ekonomistų racio- 
nalaus veikėjo apibrėžimą. Racionalūs veikėjai nebūtinai yra žmo- 
nės. Iš tikrųjų tam tikra prasme jie niekada tokie nebūna, nes 
„racionalus veikėjas“ - per didelė žmogaus gyvenimo abstrakcija, 
kad galėtų būti susieta su kokiu nors istoriniu ir socialiniu kon- 
tekstu. Taigi šiame skyriuje kalbėdami apie racionalius vienetus 
dažniausiai turėsime omenyje tautines valstybes, o žmones nuro- 
dysime tik kaip platesnės abstrakcijos pavyzdį. Nors kartkartėmis 
ir užsiminsime, jog atskiri žmonės dalyvauja tarptautiniuose san- 
tykiuose, „skrynios atidaryti“ vis dar nesirengiame. 

Po šio perspėjimo pradėkime nuo to, nuo ko pradeda ekono- 
mistai, — nuo vienintelio racionalaus ir, regis, žmogiško veikėjo 
gamtos aplinkoje — nuo Robinzono Kruzo, vieno pasilikusio ne- 

gyvenamoje saloje. Robinzonas yra tobulas racionalus veikėjas. 
Jis turi visiškai tvarkingus prioritetus, apimančius įvairias galimų 
jo veiksmų pasekmes, ir tobulą informaciją apie tas pasekmes. Jis 
visuomet renkasi tokį veiksmų kursą, kuris būtų jam maksimaliai 
naudingas, nes geriausiai patenkintų jo prioritetus. Toks yra stan- 
dartinis instrumentinio racionalumo apibrėžimas, pateiktas 4 sky- 
riuje idealiu atveju, kai veikėjas tikrai Žino visa, kas svarbu, ir pa- 
skaičiuoja labai tiksliai. Pavyzdžiui, Robinzonas gali ir šiandien, 
ir rytoj rankomis pagauti po dvi Žuvis arba, paskyręs pusdienį pa- 
sigaminti tinklui, šiandien pagauti vieną, o rytoj - keturias. Jeigu 
jam priimtinesnės penkios, o ne keturios žuvys (nors tai nelabai 
tikėtina, nes vieną dieną tektų pasitenkinti tik viena žuvimi), jis 
racionaliai pasirenka gamintis tinklą. Jeigu jo prioritetai nuosek- 
lūs (taigi neteikia pirmenybės figoms prieš žuvis, figoms prieš ba- 
tatus ir batatams prieš žuvis) ir galutiniai (taigi aprėpia kiekvieną 
alternatyvą vienoje naudingumo skalėje), jis veikia racionaliai ir 
patenkina juos labai efektyviai. 

Net ir gamtos aplinkoje tobula informacija tėra ribinis atvejis. 
Bet jis gana nesunkiai išplečiamas tikimybėms. Kiekvienas veiks- 
mas nebūtinai turi vienintelį padarinį, jei tik veikėjas turi, ekono- 
mistų žodžiais tariant, „subjektyvų tikimybinį pasiskirstymą“ toms 
galimybėms. Jeigu tinklas suteikia jam 2075 šansų pagauti tris Žu- 
vis, 5075 šansų pagauti keturias ir 3075 šansų —- pagauti penkias 
(didžiausią galimybę), jis gali paskaičiuoti tinklo gaminimo veiks- 
mo tikėtiną naudingumą. Tikėtinas naudingumas - tai matas, ro- 
dantis, kiek naudos jis gaus iš veiksmo rezultato atmetus šansus jo 
negauti. Ši idėja aiškiausia tada, kai yra prasmės šansus išreikšti 
skaičiais, bet ji tinka ir negriežtesne forma, kai šansai gali būti 
nurodomi tik apytikriai. 

Kaip Robinzonas Kruzas kad ir apytikriai nustato, kokių turi 
šansų? Aprūpiname jį mokymosi procedūra. Standartinė tokia pro- 
cedūra - Bayeso. Jis pradeda nuo atsitiktinai pasirinktos įvykio 
tikimybės, o tada ją koreguoja pagal tai, ką parodo patirtis. Šis 
mokymosi procesas trunka tol, kol jo lūkesčių paklaida esti dides- 
nė arba mažesnė už stebimą tendenciją. Tad jeigu jis reguliariai 
tikisi pagauti daugiau žuvų, negu iš tikrųjų pagauna, jis sumažina 

tikimybę. Sisteminga paklaida gali būti sistemingai eliminuota. 
Tokiu būdu tobulos informacijos ribinis atvejis gali būti išplėstas 
ir apimti reikalavimą, kad racionalus veikėjas rizikos ir netikru- 
mo pasaulyje laikytųsi racionalių įsitikinimų. 

Vadovaudamiesi šia racionalios veiklos samprata, toliau gali- 
me pagalvoti apie pasaulį su keliais racionaliais veikėjais. Atsi- 
randa Penktadienis. Socialinis veiksmas, pasak taiklaus Weberio 
apibrėžimo, yra toks veiksmas, „kuriuo atsižvelgiama į kitų elgesį 
ir kuris pagal tai orientuojamas“. Tad tegu dabar Robinzono pri- 
oritetai aprėpia ne tik jo paties, bet ir Penktadienio veiksmų pa- 
darinius. Tikėtinas naudingumas dabar kreipiamas į rezultatus, o 
kiekvieno veiksmo naudingumas gali priklausyti nuo to, ką pada- 
ro kas nors kitas. Tai ir yra pamatinė idėja, grindžianti Žaidimų 
teoriją, kurioje rezultatas esti kiekvieno veikėjo pasirinktų „stra- 
tegijų“ suma. Ši teorija itin pamokomai analizuoja būdus, kuriais 
ima sąveikauti Robinzonas ir Penktadienis. 

Paprasčiausias žaidimas yra toks, kuriame kiekvienas veikėjas 
gali rinktis iš dviejų strategijų ir todėl yra 2x2 galimi rezultatai. 
Kiekvienas veikėjas atsirenka kiekvieno iš tų keturių rezultatų nau- 
dingumą ir gali išdėstyti juos nevienoda hierarchiška tvarka. Kiek- 
vienas rezultatas duoda kiekvienam veikėjui tam tikrą (galbūt vis 
kitokį) /aimikį, ir mes darome prielaidą, kad tie laimikiai abiem 
yra žinomi. Pavyzdžiui, Robinzonas su Penktadieniu pasidarė ne- 
didelį luotą, kuris plaukia lygiai, jeigu abu irkluoja sparčiai, pa- 
kenčiamai — jeigu abu iriasi iš lėto, ir sukasi ratais, jeigu jiedu 
darbuojasi skirtingu greičiu. Jei spartus irklavimas reikalingas dau- 
giau pastangų (0 tai nė vienam nepatinka), situaciją galima pa- 
vaizduoti schema, pateikta 6.1 pav. (laimikiai pažymėti simbo- 
liais x ir y, iš kurių x yra Robinzono, y - Penktadienio; matemati- 
nis ženklas >, „didesnis“, čia vartojamas reikšme „labiau pagei- 
daujamas“). Kas gi vyksta? Nesant jokių išankstinių susitarimų, 
viskas priklauso nuo to, kaip jiedu pradeda. Jei abu pradės ir- 
kluoti greitai, taip irkluos ir toliau. Nė vienas neturi pagrindo pra- 
dėti irtis lėtai. Jei abu iš pradžių pradės irkluoti lėtai, rezultatas 
taip pat bus stabilus, nes nė vienam nepageidautina darbuotis spar- 
čiai, jei kitas darbuojasi iš lėto. Tačiau pastebima, jog abiem la- 

6.1 pav. 


biau pageidautina, kad abu irtų greitai, ir šią mintį galbūt bus įma- 
noma išplėtoti vėliau. Jeigu jie pradeda irkluoti vienas greitai, ki- 
tas — lėtai arba vienas lėtai, kitas — greitai, tąsyk arba spartusis 
nutaria nesivarginti ir gaunamas rezultatas lėtai-lėtai, arba lėta- 
sis susimąsto, kad labiau pasistengęs gaus geriausią rezultatą spar- 
čiai-sparčiai, arba keičia greitį abu ir abu gauna vienodai nepa- 
tenkinamą rezultatą. Kalbant Žaidimų teorijos sąvokomis, yra dvi 
pusiausvyros, kurių viena menkavertiškesnė abiem irkluotojams, 
ir du kiti galimi rezultatai, kai racionalūs pasirinkimai kol kas dar 
neapibrėžti. 

Šis pavyzdys galėtų būti arba „vieno šūvio“ žaidimas, žaidžia- 
mas tik vieną kartą, arba „kartotinio“ žaidimo vienas „ratas“, ku- 
ris žaidžiamas keletą kartų, galimas daiktas, gaunant skirtingus 
rezultatus, nes Žaidėjai reaguoja į ankstesnio rato žaidimą. Taigi 
įsivaizduokime visa tai kaip kartotinį žaidimą, kuriame kiekvie- 
nas irklo mostas yra vienas kėlinys. Tuomet Robinzonas ir Penk- 
tadienis turi bendrą interesą pasiekti susitarimą, kurį sudarius luo- 
tas liautųsi sukęsis ratais. 

Jei kiekvienas žaidėjas indeferentiškai vertintų irklavimą spar- 
čiai-sparčiai ir lėtai-lėtai, jiems būtų nesvarbu, kuris susitarimas 
rastųsi. Taigi žaidimas taptų koordinacijos žaidimu, išsprendžia- 
mu atsiradus „esminiam bruožui“ („salient“). Kadangi nėra prie- 
žasties, dėl kurios turėtų būti nurodomas vienas iš dviejų „esmi- 
nių bruožų“, ir jiedu dar neturi kalbos, kuria galėtų siūlyti susita- 
rimus, lieka iki galo neaišku, kaip esminiai bruožai randasi. Bet 
galbūt Kruzas su Penktadieniu ir toliau irkluoja, kol ima pataikyti 
į ritmą, — vilties, kad taip įvyks, teikia faktas, kad kiekvienas jų 

ieško esminio bruožo, kuris atitiktų bendrus jų interesus. Šiaip ar 
taip, koordinacijos žaidimai racionaliai turi baigtis stabilia pusiau- 
svyros būkle arba, tarkime, konsenso norma, nuo kurios nukrypti 
nė vienas neturi pagrindo. 

Aptariamame pavyzdyje vienokia pusiausvyra abiem žaidėjams 
buvo geresnė negu kitokia, bet jiems reikėjo papildomai stengtis 
greičiau irkluoti. Tarkime, kad dėti papildomų pastangų verta 
abiem, jeigu ir vienas, ir kitas tikisi, kad ir antrasis pasistengs ir 
toliau išlaikys tokį patį tempą. Formaliai tokį požymį turįs Žžaidi- 
mas vadinamas apsidraudimo žaidimu. Žaidėjus vienija abipusis 
interesas laikytis normos, leidžiančios gauti geriausią rezultatą 
abiem, bet tik tol, kol kiekvienas yra apsidraudęs, kad tos normos 
laikysis ir kitas. Nors tai atrodo labai panašu į ankstesniąją kon- 
senso normą, skirtumas aiškėja, kai atsiranda daugiau žaidėjų. 
Pavyzdžiui, — staiga peršokant į tikrą gyvenimą, - gali būti, kad 
visos nacijos vienodai suinteresuotos neturėti biologinio ginklo. 
Bet reikalai gali susiklostyti ir taip, kad apsidraudimas bus nepa- 
tikimas, — arba dėl to, kad kai kurioms nacijoms atrodo naudinga 
suteikti garantijas ir tuo pat metu kaupti šiuos ginklus, arba - sub- 
tiliau - dėl to, kad kai kurios nacijos būgštauja, jog kitomis nega- 
lima pasitikėti. Tuomet apsidraudimo norma bus lengvai pažei- 
džiama, kitaip negu konsenso norma, nuo kurios nė vienas neturi 
jokio pagrindo atsimesti. Taigi apsidraudimo žaidimas patenka 
tarp koordinacijos žaidimo ir kito tipo žaidimo, kuris dar bus pa- 
minėtas. 

Jeigu jau peršokome į tikrą gyvenimą, tai ten ir pasilikime. Pa- 
keiskime Robinzoną ir Penktadienį Jungtinėmis Valstijomis ir 
SSRS, o luotą - branduoliniais ginklais. 6.2 pav. pateikta schema, 
vaizduojanti situaciją, kuri gali iškilti nusiginklavimo derybinin- 
kams. Čia Nusiginkluoti-Nusiginkluoti yra geriau abiem šalims 
negu Ginkluotis-Ginkluotis, todėl galima pamanyti, kad dėl to- 
kios normos šalys ir sutars abipusiškai apsidraudusios. Tačiau bent 
jau tuo atveju, kai žaidimas vienkartinis, teorija sako - ne. Jungti- 
nės Valstijos, būdamos racionalus veikėjas, samprotauja: „Jei SSRS 
ginkluosis, tai JAV verčiau irgi ginkluotis (c>d); jei SSRS nusi- 
ginkluos, JAV vis tiek verčiau ginkluotis (a>b); taigi JAV verčiau 

ginkluosis, kad ir ką darytų SSRS“. Samprotaudama analogiškai, 
SSRS taip pat nusprendžia ginkluotis, kad ir ką darytų JAV. Todėl 
rezultatas yra trečias pagal gerumą abiem, nors abiem būtų buvu- 
si geresnė norma Nusiginkluoti-Nusiginkluoti. 

Šis žaidimas, dėl kurio vyraujančios logikos gaunamas abiem 
pusėms menkavertiškesnis rezultatas, yra nepaprastai svarbus Žai- 
dimų teorijai. Jis vadinamas Kalinių dilema - pagal originalią is- 
toriją, iš pradžių naudotą jai iliustruoti!. Pasak šios istorijos, poli- 
cija, suėmusi Petrą ir Joną, gali įrodyti juos abu įvykdžius apiplė- 
šimą ir turi pagrindą įtarti įvydžius žmogžudystę, bet negali to 
įrodyti be kaltinamųjų prisipažinimo. Petras ir Jonas uždaromi į 
atskiras kameras, ir kiekvienam pateikiamas gundantis pasiūly- 
mas. Policija sako Petrui, kad už apiplėšimą jis bus tikrai nuteis- 
tas dvejiems metams. Bet jeigu jis prisipažins nužudęs, o Jonas — 
ne, tuomet nebus kaltinamas nei apiplėšimu, nei nužudymu, o 
Jonas bus nuteistas kalėti iki gyvos galvos už žmogžudystę. Tačiau 
jeigu jie abu prisipažins, abiem bus pareikštas kaltinimas žmog- 
žudyste, bet kadangi jie prisipažindami padės tardymui, bausmė 
bus sušvelninta iki dešimties metų. Jonui pateikiamas analogiš- 
kas pasiūlymas. Ką kiekvienas jų, racionaliai elgdamasis, darys? 
Dominuojanti logika tokia, kaip ką tik nurodyta. Petras svarsto: 
„Jeigu Jonas prisipažins, verčiau ir man prisipažinti; jeigu Jonas 
neprisipažins, man vis tiek verčiau prisipažinti; taigi verčiau aš 
prisipažinsiu, kad ir ką darytų Jonas“. Jonas samprotauja pana- 


! Šią istoriją R. Luce ir H. Raiffa (Games and Decisions, New York: Wiley, 1957, 


p. 94) priskiria A.W. Tuckeriui. 

šiai. Abu prisipažįsta. Kiekvienas gauna po dešimt metų, nors abu 
galėjo išsisukti ir gauti po dvejus. 

Kaip ir ginklavimosi ribojimo pavyzdyje, atrodytų, jog tokios 
logikos suklaidinti veikėjai galėtų išsigelbėti sudarydami sutartį. 
Jei policija leistų Petrui ir Jonui minutėlę persitarti žodeliu, jiedu 
galėtų susitarti neprisipažinti. Tačiau kiekvienas, sugrįžęs į savo 
kamerą ir likęs vienas, svarsto, ar laikytis susitarimo. Petras sam- 
protauja: „Jeigu Jonas laikysis, man verčiau sulaužyti; jeigu Jonas 
jį sulaužytų, man irgi verčiau sulaužyti. Verčiau aš jį sulaužysiu, 
nesvarbu, ką darys Jonas“. Jonas samprotauja panašiai, ir jų susi- 
tarimas žlunga, net jeigu tada abiem tenka blogesnė dalia. Lygiai 
taip pat, vykstant neverifikuojamai procedūrai, primenančiai grį- 
žimą į atskiras kameras, ginklavimosi apribojimo susitarimą su- 
žlugdo vyraujanti logika, kuri ir padarė jį reikalingą. Jeigu 6.2 pav. 
vietoj „Ginkluotis“ ir „Nusiginkluoti“ įrašytume „Sulaužyti“ ir 
„Laikytis“, žaidimas liktų nepakitęs. 

Kaip rimtai turėtume manyti, jog būtent toks yra žmonių rei- 
kalų vaizdas? Klausimas labai opus, ir po minutės tai parodysime. 
Bet iš pradžių dar truputį patyrinėkime žaidimo logiką. Dviejų 
asmenų vienkartinė Kalinių dilema yra tikslus ir ribinis atve- 
jis, kuriam gyvenime sunku rasti visiškai adekvačių pavyzdžių. 
Ne taip jau akivaizdu, kad jį tiksliai iliustruoja ginkluotės riboji- 
mo pavyzdys, nors ir esama daug panašumo. 

Ar nusiginklavimas - dviejų asmenų žaidimas kad ir bipoliari- 
niame pasaulyje? JAV ir Sovietų Sąjunga nėra vienintelės valsty- 
bės, kurių interesai ir tikėtinas elgesys statomi ant kortos; dviša- 
lės derybos retai kada esti tiesiog dvišalės. Tad, regis, reikalinga 
sudėtingesnė struktūra. Geriausias atsakymas, mūsų nuomone, 
būtų pripažinti per didelio supaprastinimo riziką, bet nurodyti, 
kaip dviejų asmenų žaidimai gali būti išplečiami į 2 asmenų žai- 
dimus dažnai laimint galios. Pavyzdžiui, Kalinių dilema, išplėsta 
keliems žaidėjams, gerai atskleidžia „simulianto“ (,free-rider“) 
problemą. Jei dalyvauja tik du žaidėjai, bet kuri norma, atsiradusi 
siekiant užkirsti kelią vienam kuriam atsimesti, iš karto žlunga 
vos tik kuris nors atsimeta. Kai dalyvauja daugiau žaidėjų, norma 
dar tveria vieną kitą atsimetimą. Taigi kiekvienas žaidėjas gali rim- 

tai svarstyti apie malonumą gardžiuotis dyka duona, kol kiti ir 
toliau darbuojasi bendram labui, iš kurio „simuliantas“ nemoka- 
mai minta. Šią mintį labai aiškiai pailiustruoja banginių medžiok- 
lė: smulkiam banginių medžiotojui gali kilti pagunda sulaužyti ben- 
drą konvenciją, ribojančią pagaunamų banginių skaičių, nes vis 
tiek gali kliautis konvenciją užtikrinsiant, jog ir toliau liks ką me- 
džioti. Tuo pat metu kiekvienas šio n žaidėjų žaidimo dalyvis gali 
samprotauti taip: „Man apsimoka pagauti daugiau banginių, jei- 
gu kiti elgsis nuosaikiai; man taip pat apsimoka pagauti daugiau, 
jei ir kiti nesilaiko saiko; taigi man apsimoka sulaužyti konvenci- 
ją, nesvarbu, ką darytų kiti“. Ir vėl racionalūs pasirinkimai, susu- 
muoti krūvon, palieka kiekvieną su prastesniu rezultatu. 

tikrųjų esti „vieno šūvio“? Šiųmetinės nusiginklavimo derybos pri- 
klauso prie virtinės kitų, ankstesnių derybų, kiekvienas jų dalyvis 
žino, kas įvyko praeitą kartą, ir numato, kas įvyks kitą kartą. Su- 
peržaidime (tokiu terminu Žaidimų teorija įvardija žaidimų seri- 
ją) Žaidėjai gali veikti kitaip, negu veiktų „vieno šūvio“ žaidime. 
Jei apie šiandieninius „simuliantus“ būtų sprendžiama rytdienos 
žaidime, galbūt jie šiandien ir nutartų atsisakyti dykos duonos. Ši 
mintis įtikimai atremia Kalinių dilemos vyraujančią logiką. Bet ją 
dera traktuoti atsargiai dėl dviejų priežasčių — vienos konkretes- 
nės, kitos bendresnės. 

linių dilemos serijoje iš tikrųjų yra vienkartinis. Jau daugiau nebebus 
progos įsitikinti, kad nebendradarbiauti buvo nenaudinga. Tad pas- 
kutiniajame žaidime veikia dominuojanti logika. Visi žaidėjai, bū- 
dami racionalūs veikėjai, suvokia tai per priešpaskutinį žaidimą, 
kuris dėl tos priežasties taip pat virsta vienkartiniu, nes galutiniame 
nebebus veiksminga jokia bausmė. Bet tai ir priešpriešpaskutinį Žai- 
dimą daro iš tikrųjų vienkartinį, ir taip toliau. „Superžaidimas“ iš- 
yra į paprastą „vieno šūvio“ žaidimų virtinę, ir grįžta pradinė pro- 
blema. Nors Žaidimų teoriją plėtojantys teoretikai dvejoja, kaip 
suprasti šį paradoksišką rezultatą, jis vis dėlto leidžia atsikvėpti prieš 
imantis ieškoti kito sprendimo. Kita vertus, šis dėsnis gali neveikti, 
jei serija neribotai ilga (turint galvoje, kad ji nėra begalinė, bet 

neturi iš anksto žinomos ribos), taigi yra tikimybė, jog atsimetu- 
sieji neliks nenubausti. Teorijos erdvė klaidi. 

Bendroji priežastis yra ta, jog neaišku, kaip „superžaidimo“ as- 
pektus perkelti į kiekvieną konkretų žaidimą. Turint racionalaus 
veikėjo apibrėžimą ir remiantis prielaida, kad racionalus veikėjas 
siekia maksimalios naudos, galima numanyti, jog tie aspektai vei- 
kia arba naudingumą, arba lūkesčius jį pasiekti. Ir vienu, ir kitu 
atveju tatai, atrodo, keičia laimikius, o todėl - ir kiekvienukart 
žaidžiamą žaidimą. Pavyzdžiui, būsimų represijų baimė gali pa- 
keisti laimikius taip, kaip pavaizduota 6.3 pav.; jei rezultatai a, a 
ir b, b būtų vienodai geri, žaidimas vėl virstų koordinacijos žaidi- 
mu; tai iš tikrųjų yra jau minėtas apsidraudimo žaidimas. 

Alternatyvi lentelė gali būti tokia, kokia parodyta 6.4 pav. Tai 
naujas žaidimas, kuris vadinasi Viščiukas. (Sakoma, jog šeštajame 
dešimtmetyje Teksaso paaugliai pasiskolindavę tėvų automobilius 
ir važiuodavę ilgo kelio viduriu vienas kito link. Kuris pasukdavęs 
į šalį, būdavęs „viščiukas“, o kitas laimėdavęs. Jei pasukdavę abu, 
abiejų laukusi vienoda negarbė. Jei nepasukdavęs nė vienas, abu 
ištikdavusi pražūtis. Vietoj „Pasukti“ įrašykite „Laikytis“, o vietoj 
„Nepasukti“ - „Sulaužyti“.) 

Viščiuko žaidimu galima pavaizduoti ir ginklavimosi varžybas, 
tai būtų pakankamai baisu, jei viena pusė manytų turinti stipres- 
nius nervus. Be to, šis žaidimas yra naujos kategorijos žaidimas 
be numatomų sprendimų, bent jau su iki šiol turimu aparatu. 

Štai jau leidžiamės į Žaidimų teorijos techninius aspektus, ku- 
rie viršija šios knygos galimybes. Idėją, kad strategijos pasirinki- 
mas gali priklausyti nuo racionalaus įsitikinimo apie kito žaidėjo 

JAV a>b>Cc>d 


Sulaužyti 

6.4 pav. 


nervų stiprumą, lydi mintis, jog galbūt verta, kad ir patiriant trum- 
palaikių nuostolių, dėti pastangas tam, kad įgytum bravūrišką re- 
putaciją. Tai perspektyvi, bet itin sudėtinga derybų teorija, pagal 
kurią manevrų sėkmė priklauso nuo naudingai netobulos infor- 
macijos. Ši teorija taip pat išeina už mūsų akiračio. Tad padarysi- 
me tik vieną apibendrinimą ir paliksime skaitytoją gilintis į žaidi- 
mų ir derybų teorijas kitur, pažadėję, kad tas darbas bus vertas 
pastangų, pavyzdžiui, mąstant apie pirmojo ir antrojo smūgio ra- 
ketų sistemų galimybes?. O apibendrinimas būtų toks: „vieno šū- 
vio“ žaidimo įtraukimo į superžaidimą efektas priklauso nuo kon- 
teksto ir nuo konkrečių veikėjų charakterio. Elementarioje ir gry- 
noje Žaidimų teorijoje veikėjai yra tiesiog „racionalūs veikėjai“, 
o kontekstą sudaro paprasčiausiai konkretūs suvaržymai, kurių 
laikantis gali būti apskaičiuojami racionalūs pasirinkimai. Dery- 
bų teorija daro galimą tam tikrą stilizuotą veikėjų tipų įvairovę 
ir tam tikrą jų požiūrio vienas į kitą neaiškumą. Tačiau kad būtų 
įmanomas stilizuotas tikimybių strategijų skaičiavimas, negalima 
smarkiai nukrypti nuo elementariosios ir grynosios abstrakcijos. 
Taigi visuomet išliks atviras esminis šių abstrakcijų relevantišku- 
mo klausimas. 


2 Tarp daugelio knygų apie Žaidimų teoriją labai vertingos yra A. Rapoport, Two- 
Person Game Theory: The Essential Ideas, Ann Arbor: University of Michigan Press, 
1966 ir Luce, Raiffa, Garnes and Decisions. N. Frohlich, J. Oppenheimer, Modern 
Political Economy, Englewood Cliffs, N.J.: Prentice-Hall, 1978, pagrindinės idėjos 
išplečiamos į ekonomikos ir politikos sritis. 

Šis klausimas - ne dėl abstrakcijos apskritai, nes kiekvienam moks- 
lui, kad galėtų ręsti teorijas, būtina abstrahuoti tikrovės pasaulio 
įvairovę. Problemiškiausia, ar tarptautinių reikalų įvairovę įma- 
noma vaizdžiai supaprastinti remiantis idealiu tipu, paimtu iš Žai- 
dimų teorijos. Kad tai įmanoma, geriausiai įrodo anarchiškas tarp- 
tautinės visuomenės pobūdis, ir apie tai jau kalbėta. Žaidimų te- 
orija yra puikus sutartinio mąstymo įrankis, — ji ypač praverčia 
racionaliam individualizmui, įkvėpusiam daugelį visuomenės su- 
tarties atmainų. Jei manoma, jog visuomenę - ar bent įprastinę 
jos praktiką ir institucijas - sukūrė individai, turintys tikslų, kurių 
negalima pasiekti esant „prigimtinio būvio“, tai sutarties idėja iš 
tiesų skamba įtikinamai, o Žaidimų teorija ją tiksliai išreiškia. In- 
dividai bendradarbiauja, kad sukurtų struktūrą, kurioje galėtų su- 
daryti mažesnes sutartis konkretesniems tikslams. Racionalūs vei- 
kėjai sudaro sutartis tik su sąlyga, kad jos yra jiems patogios, ir 
sąveika racionalių veikėjų pasaulyje gali būti analizuojama kaip 
individualių strategijos pasirinkimų rezultatas. 

Sutartinis mąstymas, kaip minėta, remiasi dviem pagrindinė- 
mis visuomenės sutarties teorijomis. Locke'o Antrajame traktate 
apie pilietinę valdžią daroma prielaida, kad jau prigimtinio būvio 
žmonės natūraliai linksta į bendrystę ir kolektyviškumą. Valdžia 
randasi tam, kad galėtume skinti bendro labo vaisius (su sąlyga, 
kad tai gera valdžia). Pasak šios draugingumo versijos, bendradar- 
biavimas nekelia jokių mįslių, apie kurias prasitarėme šio skyriaus 
pradžioje, kai pradėjome nuo koordinacijos žaidimų ir parodėme, 
kaip jie gali vesti į apsidraudimo žaidimus. Nors Locke'as valdžios 
atsiradimą aiškina kaip būtinų garantijų šaltinį, nėra abejonių, kad 
jo prigimtinis būvis tam tikra prasme jau yra tvarkinga visuome- 
nė, kurioje jau vyksta šioks toks bendradarbiavimas. Tad šitokiu 
sutartiniu būdu galima analizuoti tarptautinę visuomenę, nors dar 
neatsirado jokia pasaulinė valdžia. 

Kita vertus, Hobbeso visuomenės sutarties teorija verčia labiau 
pasukti galvą. Kaip jau sakyta ankstesniame skyriuje, joje prigim- 
tinis būvis yra „visų karas prieš visus“, o vienintelė išeitis - abso- 


150 


Žaidimai, kuriuos žaidžia tautos (1) 


liuti valdžia, kuri visus laikytų įbaugintus. Tuomet Kalinių dile- 
ma tampa pagrindiniu žaidimu, nes ji taip vaizdžiai atskleidžia 
procesą, kaip racionalių veikėjų racionalūs pasirinkimai sužlug- 
do jų tikslus. Kalinių dilema būtinai baigsis ašarų pakalne, ne- 
bent kiekvienas susitarimas būtų įtvirtinamas kardu, - juk „san- 
doros be kardo tėra tuščias burnos aušinimas“. Tik sukūrus Le- 
viataną, įmanomi švelnesni žaidimai, kaip antai apsidraudimo 
žaidimas, kurie gali baigtis laimingai. Bendras Hobbeso teorijos 
yra Kalinių dilema, sunku įsivaizduoti, kaip iš jo gali rastis Le- 
viatanas, nes dar nėra kardu ginkluotos valdžios. Tarptautiniams 
santykiams ši teorija taip pat sudaro galvosūkį, nes nesant pa- 
saulinės valdžios visi susitarimai turėtų būti pavojingai netvarūs 
ir pasmerkti simuliantų problemai. Branduolinių ginklų pasau- 
lyje, pasakytų Hobbesas, sandoros, neremiamos jas kontroliuo- 
jančio centrinio autoriteto, yra vien tuščias burnos aušinimas, 
taigi visados visi kariaus prieš visus, ir tas karas mums visiems 
lemia pražūtį. 

Dėl bendrų sutartinio mąstymo privalumų galima ginčytis. Aki- 
vaizdžią abejonę kelia rėmimasis prigimtiniu būviu kaip istoriniu 
būviu, iš kurio racionalios sutarties būdu randasi institucijos ir 
valdžios. Tačiau šiuolaikiniai sutartininkai atsako, jog šią teoriją 
dera traktuoti veikiau ne istoriškai, o kaip analizę. Kaip ir Žaidi- 
mų teorijoje, mums siūlomas visiems laikams tinkantis aiškini- 
mas, kokio elgesio galima tikėtis iš racionalių individų tam tikro- 
mis aplinkybėmis. Jei pageidaujama istorinė gaida, tada žvelkite 
ne atgalios, o į priekį ir klauskite, kas nutiktų, jeigu sugriūtų vals- 
tybinė ar tarptautinė tvarka. Pavojaus moderniojo pasaulio stabi- 
lumui šaltinius atskleidžia Žaidimų teorija, sako sutartininkai. Tatai 
mums atrodo geras atsakymas, jei pripažinsime individualizmu 
grindžiamą aiškinimą apie žmogaus prigimtį ir pasitenkinsime in- 
terpretuodami sąveiką kaip „žaidimą“ ta prasme, kuria jį apibrė- 
žia sutartinio mąstymo šalininkai. Kol kas taip ir darysime paža- 
dėję vėl grįžti prie šios temos 8 ir 9 skyriuose. O tuo tarpu verta 
išsamiau panagrinėti Žaidimų teorijos taikymą Tarptautiniuose 
Santykiuose. 

Kaip leidžia manyti ankstesni pavyzdžiai, Tarptautiniai Santykiai 
vis labiau linksta remtis Viščiuko ir Kalinių dilemos žaidimais. 
Daugelyje vadovėlių gausu pavyzdžių, kaip ginklavimosi varžybas 
galima analizuoti remiantis Kalinių dilema, o Viščiuko žaidimu 
paaiškinti tarptautines krizes. 

Labiausiai tam paskatino Hermanas Kahnas, Thomas Schel- 
lingas ir Anatolis Rapoportas, visi trys rašę šeštojo dešimtmečio 
pabaigoje ir septintojo pradžioje. Šie trys autoriai Žaidimų te- 
oriją pritaikė tarptautiniams santykiams ir įtvirtino naują požiūrį 
į strateginius klausimus. Branduolinėje strategijoje įsivyravo ra- 
cionalaus pasirinkimo modeliai, o įvairios atgrasinimo strategijos 
buvo grindžiamos matematiniais modeliais. Atgrasinimą su Viš- 
čiuko žaidimu ypač susiejo Kahnas pritaikydamas to žaidimo ter- 
minus branduolinei strategijai: atgrasinimas išvien sietas su įsipa- 
reigojimu, komunikacija ir patikimumu. Reikėjo rasti būdą įval- 
dyti žaidimo ratų strategiją. JAV-SSRS santykiai pradėti lyginti 
su keliais Viščiuko Žaidimo ratais, o branduolinėmis pajėgomis 
manipuliuojama atsižvelgiant į kitos pusės veiksmus. 

Ir pati esminė branduolinės strategijos sąvoka - atgrasinimas — 
išreiškė pagrindinę Žaidimų teorijos idėją, nes rezultatą siejo su 
abiejų pusių elgesiu. Branduolinės strategijos kūrėjams rūpėjo taip 
paveikti kitą pusę, kad ji veiktų tam tikru būdu. Kahno nuomone, 
signalizuoti įsipareigojimą reiškė valdyti krizės eskalavimo pro- 
cesą, 0 geriausias būdas suvokti krizes - tai įsivaizduoti eskalaci- 
jos kopėčias*. Vadovai, pasak jo, žaidžia Viščiuką stovėdami ant 


3 Žr. H. Kahn, On the Thermonuclear War, Princeton, N.J.: Princeton University 
Press, 1960, Thinking about the Unthinkable, New York: Horizon Press, 1962 ir On 
Escalation, New York: Praeger, 1965; T. Schelling, The Strategy of Conflict, Camb- 
ridge, Mass: Harvard University Press, 1960 ir Arms and Influence, New Haven: 
Yale University Press, 1966; A. Rapoport, Fights, Games, and Debates, Ann Arbor: 
University of Michigan Press, 1960, ir Strategy of Conscience, New York: Harper 
and Row, 1964. 

* Žr. Kahn, Thinking About the Unthinkable, 6 skyrių; On Escalation, 2 skyrių. 

eskalacijos kopėčių, ir kiekvienas žino, kad kiti vadovai mąsto taip 
pat. Krizių prigimtį galima geriausiai suprasti vaizduojantis, kaip 
kiekviena pusė mėgina manipuliuoti eskalacijos kopėčiomis ar do- 
minuoti jose. Kahno kopėčios turėjo keturiasdešimt keturis sker- 
sinius, apimančius menamą krizę, įprastinį karą, vietinį branduo- 
linį karą, karą prieš strategines pajėgas, karą prieš miestus ir ga- 
liausiai „spazminį“ karą?. Pagrindinė šio proceso įvaldymo sąvoka 
buvo „eskalacijos dominavimas“, kuria Kahnas išreiškė gebėjimą 
valdyti krizę bet kurioje kopėčių pakopoje. Kaip eskalacijos do- 
minavo pavyzdys būdavo minimas atvejis, kai dominuojanti pusė 
tam tikroje pakopoje turi pakankamą jėgos persvarą, dėl kurios 
nuo bet kokių karinių veiksmų aukštesnėse kopėčių pakopose ji 
nukentėtų mažiausiai. Kahno darbai turėjo didžiulę įtaką JAV gy- 
nybos sluoksniuose. Iš tikrųjų daugelį jo mokslinių darbų finan- 
suodavo Pentagonas. Bet jis išprovokavo ir įnirtingą puolimą prieš 
Žaidimų teorijos taikymą, o ryškiausias šio puolimo pozicijas iš- 
dėstė Philipas Greenas ir Anatolis Rapoportas“. 

Šį puolimą aptarsime, kai prieisime Žaidimų teorijos taikymo 
Tarptautiniuose Santykiuose kritiką; pagrindinė jo mintis buvo ta, 
jog moksliniai Žaidimų teorijos metodai (veikią išvien su moksli- 
niais metodais, tokiais kaip Sistemų teorija) strategijai priskiria klai- 
dingą autoritetą. Dar daugiau, šie metodai esą taikomi iš esmės 
ignoruojant moralinių sprendimų reikšmę politikai. Politikos pro- 
blemų esą negalima tvarkingai suskirstyti į analitines ir moralines. 
Kadangi Žaidimų teorija susijusi tik su analitiniu matmeniu, tai 
esąs klaidingas ir neišsamus valstybės strategijos aiškinimas! 

Rapoportas jau 1960 metais įsitvirtino šioje srityje knyga Fights, 
Games, and Debates („Kovos, žaidimai ir debatai“), kurioje atvi- 
rai taikė Žaidimų teoriją tarptautiniams santykiamsš. „Kovas“ jis 
iliustravo matematinius modelius taikydamas ginklavimosi varžy- 


? Kahn, On Escalation, p. 39. 

6 Žr. P Green, Deadly Logic, Columbus, OH: Ohio State University Press, 1966; 
Rapoport, Strategy of Conscience. 

' Žr. Green, Deadly Logic, p. 259-260. 

5 Žr. Rapoport, Fights, Games, and Debates. 

boms, „žaidimus“ suprato Žaidimų teorijos prasme, o „debatus“ 
tyrinėjo pasitelkęs darbus apie įvaizdžių pobūdį ir įsitikinimų 
sistemas. Tais pačiais 1960 metais Thomas Schellingas išleido 

savo įtakingąjį veikalą The Strategy of Conflict („Konflikto strate- 
gija“)?. Šiame esė rinkinyje, remdamasis Žaidimų teorija, jis ren- 
tė tarptautinio konflikto aiškinimą. Jis aprėpė daug platesnę pro- 
blematiką negu Hermanas Kahnas, šių esė dėmesio centre yra 
nebylios komunikacijos atsiradimas. Schellingo nuomone, formali 
Žaidimų teorija negali numatyti padarinių, apimančių tai, ką jis 
įvardija centrinių taškų ar iškilių situacijų išsikristalizavimu per 
tylų tarpusavio supratimą, 0 ne iš įvairių Žaidimų taisyklių. Auto- 
rius vardija pavyzdžius iš eksperimentinių žaidimų ir į Tarptauti- 
nius Santykius įveda nebylios komunikacijos idėją. Didelėje pla- 
čiai pripažintos knygos dalyje Schellingas nagrinėja, kaip numa- 
tyti įvykius ir manipuliuoti jais krizės metu, kad būtų pasiektas 
nebylus sutarimas ir bendradarbiavimas. Tai darydamas, jis palei- 
džia į apyvartą pluoštą teiginių, tapusių svarbiausiais analizuojant 
tarptautinius santykius, pavyzdžiui, tokius kaip „laviravimas ties 
katastrofos riba“ (brinkmanship), „grasinimas šį tą paliekant atsi- 
tiktinimui“ ir „abipusė netikėto puolimo baimė“. Žaidimų teorija 
šioje knygoje išplečiama nuo pasirinkimų aiškinimo taisyklėmis 
iki platesnio svarstymo, kokiu būdu bendradarbiavimas ir sutari- 
mas gali būti pasiektas atsirobojant nuo formalaus žaidimo, taigi 
smarkiai išplečiamas jos akiratis. 

Ne taip seniai susidomėjimas Žaidimų teorija vėl atgijo savo 
darbus paskelbus Robertui Axelrodui ir Stevenui Bramsui. Kny- 
goje The Evolution of Cooperation („Bendradarbiavimo evoliu- 
cija“) Axelrodas Kalinių dilemos pagrindu plėtoja teoriją, kaip 
savanaudžiai individai gali išmokti bendradarbiauti!“. Daugelį 
empirinių pavyzdžių jis pateikia iš tarptautinių, ypač iš JAV- 
SSRS, santykių. Knyga pradedama klausimu, kaip egoistų pa- 
saulyje be jokios centrinės valdžios gali užsimegzti bendradar- 
biavimas. Autorius čia pat pateikia Hobbeso atsakymą. Be val- 


* Shelling, The Strategy of Conflict. 
"9 R. Axelrod, The Evolution of Cooperation, New York: Basic Books, 1984. 

džios prigimtinio būvio gyvenimas būtų „vienišas, skurdus, bjau- 
rus, gyvuliškas ir trumpas“. 

Žaidimų teoretikas Axelrodas pakvietė dalyvauti kompiuterių 
turnyre, kurio metu vyko superžaidimas, sudarytas iš kelių žaidi- 
mo ratų. Kiekvienas dalyvis buvo paprašytas parašyti strategiją, 
kaip tą žaidimą Žaisti keletą kartų prieš tą patį žaidėją. Laimėjo 
Anatolio Rapoporto strategija „Tit-for-Tat“ („Smūgis už smūgį“ ). 
Šios strategijos esmė - siūlymas bendradarbiauti pirmajame eta- 
pe, o tada daryti lygiai tą patį, ką prieš tai darė kitas žaidėjas. 
Axelrodas mėgino paaiškinti, kodėl laimėjo ši bendradarbiavimo 
strategija ir ką tai reiškė platesniu mastu - kaip bendradarbiavi- 
mas gali užsimegzti be centrinės valdžios. Stebina šio aiškinimo 
rezultatas — požiūris, jog teisinga buvo Hobbeso pirminė įžvalga. 
Pasak Axelrodo, bendradarbiavimas gali prasidėti, „jeigu indivi- 
dai turi pakankamai didelę tikimybę susitikti dar kartą, taigi yra 
investavę kapitalo į būsimą tarpusavio sąveiką“"!. Autorius duo- 
da pavyzdį, kaip per Pirmąjį pasaulinį karą apkasų mūšiuose išsi- 
rutuliojo sistema „lik gyvas pats ir leisk kitam gyventi“. Nors ir 
gaudavo įsakymus šaudyti į priešą, priešakinėse linijose kareiviai 
vengdavo tai daryti, jei ir anapus fronto esantys kareiviai lygiai 
taip pat susilaikydavo. Tatai buvo įmanoma, nes ilgą laiką dažnai 
susitikdavo tie patys daliniai. Kalbant Axelrodo terminais, jie bu- 
vo investavę į būsimas tarpusavio sąveikas. Atkreipkite dėmesį, 
jog šis bendradarbiavimas radosi nepalankiomis aplinkybėmis ir 
jam nesutrukdė itin ribotos komunikacijos galimybės. O centri- 
nės valdžios šiam bendradarbiavimui paskatinti tikrai nebuvo!*. 

Likusioje knygos dalyje Axelrodas išsamiai apžvelgia tokiam 
bendradarbiavimui reikalingas sąlygas. Turi būti užtikrinta, kad 
individai bus investavę savo dalį į būsimas tarpusavio sąveikas, ir 
autorius tai sieja su didžiųjų valstybių santykiais. Pademonstra- 
vęs, kaip bendradarbiavimas gali rastis kaip geriausia strategija 
net Kalinių dilemos žaidime, Axelrodas viliasi įrodyti, jog drau- 


" Ibid., p. 20. 
"" Istorija smulkiai papasakota T. Ashworth, Trench Warfare, 1914-1918: The Live 
and Let Live System, New York: Holmes and Meier, 1980. 

gystė ir pasitikėjimas nėra būtina sąlyga dviem supervalstybėms 
bendradarbiauti. Netrukus ši knyga tapo daugelio JAV akademi- 
nės bendruomenės mokslinių darbų dėmesio centru, o 1985 me- 
tais žurnalas World Politics išspausdino simpoziumo C00peration 
under Anarchy („Bendradarbiavimas anarchijos sąlygomis“) me- 
džiagą (apžvalginį straipsnį parašė Axelrodas drauge su Robertu 
Keohane'u)S. Žurnalo World Politics leidinio ir Axelrodo kny- 
gos dėka Žaidimų teorija šiuo metu yra tapusi pagrindiniu įran- 
kiu plėtoti teorijas apie valstybių elgesį tarptautinėje sistemoje. 
Kadangi dabar visuotinai pripažįstama, jog tarptautinių santykių 
teorija turi nagrinėti ne tik karinius, bet ir tarptautinės politinės 
ekonomijos klausimus, Žaidimų teorija už senąjį Realizmo mo- 
delį pranašesnė tuo, kad prireikus ji gali įveikti atitinkamą kon- 
flikto ir bendradarbiavimo mišinį. 

Kitas iškilus nesenį laikų reiškinys — tai Steveno Bramso Su- 
perpower Games („Didžiųjų valstybių žaidimai“ )'*. Bramsas sie- 
kia „parodyti, kaip žaidimų teorija gali padėti paaiškinti įvairių 
[supervalstybių] konflikto aspektų racionalų pagrindą“". Didžio- 
joje knygos dalyje Viščiuko, Kalinių dilemos ir Tiesos žaidimo 
pagrindu aiškinamos trys didžiųjų valstybių santykių sritys: at- 
grasinimas, ginklavimosi varžybos ir verifikavimas. Šie žaidimai, 
kurių baigtis nebūna nulinė (ta prasme, kad jei vienas Žaidėjas 
ką nors laimi, tai kitas tą patį praranda), suteikia tam tikrą erd- 
vę bendradarbiavimui. Todėl pateikdamas juos kaip tikslų su- 
pervalstybių santykių atvaizdą Bramsas gali skelbti nuosaikiai 
optimistišką nuomonę. 

Viščiuko žaidimas neturi stabilios bendradarbiavimo pusiau- 
svyros, nes geriausia strategija prieš „viščiuką“ yra žaisti dėl per- 
galės, o geriausia bendra strategija —- taip nuožmiai svaidytis gra- 
sinimais, kad kitas žaidėjas sužaistų „viščiuką“. Tačiau tas kitas 


3 K. Oye (red.), Cooperation under Anarchy, specialus World Politics numeris, 1985, 
38(1). 

“S. Brams, Superpower Games: Applying Game Theory to Superpower Conflict, New 
Haven: Yale University Press, 1985. 

I Ibid., p. XI. 

racionaliai netikės, kad kas nors galėtų įvykdyti tuos grasinimus, 
t.y. abi puses beatodairiškai pasmerkti susinaikinimui, dėl to į juos 
nekreips dėmesio, ir rezultatas bus abiem pražūtingas. Todėl Bram- 
sas siūlo įvesti tikimybinius grasinimus. Jeigu Kalinių dilema, ku- 
rios vyraujanti logika sako „atsimesk“, taikoma ginklavimosi var- 
žyboms, žaidėjai nesiliaus ginklavęsi, net jei ir žadės priešingai — 
nusiginkluoti. Tad Bramsas svarsto būdus, kaip susilpninti šios de- 
struktyvios logikos dominavimą apsikeičiant žvalgybos duomeni- 
mis ir vykdant bendrą sąlyginio bendradarbiavimo politiką. Jis ta- 
tai supranta kaip Kalinių dilemos taisyklių pakeitimą, - mes tai 
ginčijame, nes pakeitus taisykles vieno tipo žaidimas tampa kito 
tipo žaidimu, kuris jau nėra Kalinių dilema. Panašiai, remda- 
masis Tiesos žaidimu, Bramsas tyrinėja ginkluotės ribojimo su- 
tarčių verifikavimo procedūras. Šis netobulos informacijos tipo 
žaidimas vienai pusei suteikia galimybę meluoti arba sakyti tiesą, 
o kitai - tikėti arba netikėti. Autorius kelia mintį, jog ginkluotės 
ribojimo sutarčių laikymasis galėtų Žymiai pagerėti, jeigu būtų ra- 
finuotesnių akstinų atlyginti už sąžiningą politiką ir ją skatinti. 

Axelrodas ir Bramsas įrodo Žaidimų teorijos relevantiškumą 
tarptautinių santykių studijoms. Kalinių dilemos ir Viščiuko žai- 
dimų struktūra taikliai atspindi dvišales sąveikas nesant centri- 
nės valdžios, ypač jei svarstoma atgrasinimo politika ir ginklavi- 
mosi varžybos. Negana to, Žaidimų teorija įaugo į JAV vyriau- 
sybės mąstyseną gynybos ir užsienio politikos atžvilgiu ir ypač 
paveikė debatus dėl branduolinės strategijos, vykusius šeštaja- 
me ir septintajame dešimtmetyje. Paradoksalu, kad ši akademiš- 
kiausia ir matematiškiausia tarptautinių santykių teorija iš es- 
mės buvo labiau susijusi su valstybiniu mąstymu ir planavimu 
negu bet kuri kita iš „sveikam protui“ artimesnių teorijų ar mo- 
delių. Prisiminkite beprotį branduolinės ginkluotės strategą Dak- 
tarą Streindžlavą (Strangelove) to paties pavadinimo filme (1964 
m.) ir pamąstykite, koks pražūtingas Žaidimų teorijos pavyzdys 
jis būtų. 

Dabar jau visiškai aišku, kad Žaidimų teorija yra galingas, bet 
nevienareikšmis įrankis, dėl kurio naudojimo kyla daugybė klau- 
simų. Čia išvardysime pagrindinius už ir prieš šią teoriją pateikia- 
mus argumentus - tiek kaip priemonę, padėsiančią juos įvertinti, 
tiek kaip būdą sugrįžti prie filosofinės aiškinimo ir supratimo te- 
mos. Perspėdami pabrėžiame, kad kiekvienas šių argumentų ir 
pats buvo ginčijamas, tad nė vienas jų negali turėti lemiamos reikš- 
mės, bet lieka neaišku, ar socialinių mokslų teorijos vertė priklau- 
so nuo to, kaip tiksliai veikėjai supranta savąjį pasaulį. 

Žaidimų teorijos taikymas Tarptautiniams Santykiams turi aš- 
tuonetą pagrindinių privalumų. 

Pirma, dėmesį ji sutelkia į tai, kaip Žmonės elgiasi, o ne į tai, 
kaip jie turėtų elgtis. Tuo ji skiriasi nuo įprastinių teorijų, kurios 
pabrėžia veiksmo etiškumą - arba idealistiniu pažangos siekio po- 
žiūriu, arba žvelgiant iš vidaus stebėtojo perspektyvos, kurioje svar- 
biausiais veikėjų motyvais laikomi moralės aspektai. Žaidimų te- 
orija užima šaltakraujo ir, galima būtų sakyti, realistiško stebėto- 
jo pozicijas. Tai nereiškia, kad studijuojant šį dalyką veikėjų 
moralei nebelieka vietos ir kad politikos neprivalu vertinti pagal 
moralės normas. Tačiau šis požiūris iš tikrųjų perša mintį, kad 
Žaidimų teorija ateina mums į pagalbą, jei mėginame suprasti 
veikėjų elgesį nesukdami galvos dėl jų ideologijos ar draugystės. 

Antra, kadangi Žaidimų teorijoje kalbama apie rezultatus, ky- 
la prieštaringa mintis - kad geriausiais individualiais pasirinki- 
mais gali ir nepavykti pasiekti geriausią rezultatą. 

Trečia, Viščiuko žaidimas ypač tinka analizuoti atgrasinimo po- 
litiką. Šis žaidimas siūlo labai patogų būdą mąstyti apie krizinį 
elgesį (nesvarbu, kokia būtų dalyvių ideologija), ir kadangi jame 
dėmesys kreipiamas į signalus bei grasinimus, priverčiančius kitą 
vairuotoją pasukti iš kelio, šis mąstymo būdas atveria gilių įžvalgų 
apie būdus signalizuoti įsipareigojimą bei išankstinį įsipareigoji- 
mą. Schellingo terminai brinkmanship ir „grasinimas šį tą palie- 
kant atsitiktinumui“, abu paimti iš Žaidimų teorijos, tapo ypač 
populiarūs atgrasinimo ir elgesio krizių metu studijose. 

Ketvirta, Žaidimų teorija daug dėmesio skyrė nebylių derybų 
sąvokai, kuri buvo svarbi analizuojant JAV ir Sovietų Sąjungos 
elgseną ginkluotės ribojimo derybų metu. Devintojo dešimtme- 
čio viduryje JAV gynybos sluoksniuose įvyko stiprus poslinkis į 
ginkluotės ribojimo politiką, paremtą abipusėmis represijomis. Šis 
reiškinys imtas apibūdinti kaip principas „ginkluokis ir leisk kitam 
ginkluotis“, kuriuo buvo siekta nustatyti tam tikrus suvaržymus ne- 
sant formalių susitarimų ar komunikacijos. Maža to, ši nebylių de- 
rybų sąvoka turi ir platesnę reikšmę aiškinant jėgos ir grasinimo ją 
pavartoti vaidmenį. Prisiminkite JAV intervenciją Grenadoje, JAV 
jėgos panaudojimą Golfo sąsiauryje, Gorbačiovo 1988 metų vie- 
našališkus pasiūlymus dėl įprastinės ginkluotės apribojimo arba 
Didžiosios Britanijos karinių pajėgų sumažinimą Gibraltare. Kiek- 
vienąkart siekta įgyvendinti tam tikrus tikslus formaliai nesusi- 
saistant sutartimi su kita puse. Ginkluotės ribojimo srityje neby- 
lios derybos sulaukė dargi didesnio dėmesio: čia Downsas ir Roc- 
ke'as priskiria jam svarių pranašumų prieš tradicines derybų ir 
sutarčių formas!“. 

Penktasis Žaidimų teorijos privalumas yra jos įkvėptas didžiulis 
susidomėjimas bendradarbiavimo evoliucija. Pastaruoju metu tai 
viena vaisingiausių mokslinio darbo sričių, kurioje, be abejo, akty- 
viausiai reiškiasi teoretikai; tuo įsitikiname apžvelgę Axelrodo moks- 
linę veiklą. Intensyviai domimasi superžaidimų strategijomis, siū- 
lančiomis bendradarbiavimą kaip išeitį iš Kalinių dilemos. Kadan- 
gi tarptautiniai santykiai, ko gero, yra grynas bendradarbiavimo 
anarchijos sąlygomis pavyzdys, nenuostabu, kad Žaidimų teorijos 
sklaida šiam dalykui labai aktuali. Galima numanyti, jog ateityje tai 
bus pagrindinė Realizmo teorijos raidos kryptis. 

Šešta, Žaidimų teorija pagrindžia teiginį, jog valstybės mastu 
sprendimų priėmimas vyksta racionaliai. Nors politika ir ne vi- 
sada būna racionali, Žaidimų teorija parodo, kaip žaidimo struk- 
tūros kontekste gali būti suprantamas individo racionalumas ir 
kad visiems geriausi rezultatai nebūtinai pasiekiami kiekvienam 


16 G. Downs, D. Rocke, „Tacit Bargaining and Arms Control“, in: World Politics, 
1987. 39(3), p. 297-325. 

veikiant racionaliai. Negana to, sutelkdama dėmesį į racionalu- 
mą, ši teorija naujai įprasmina valstybių kaip individų traktavi- 
mą, nes kiekviena jų gali būti suvokiama kaip konkretaus žaidi- 
mo žaidėja. 

Septintasis momentas yra tas, kad Žaidimų teorija galima at- 
remti prieštaravimą, jog valstybės - ne vieninteliai vienetai (dar 
yra, pavyzdžiui, daugiavalstybinės kompanijos) ir ne monolitai (nes 
politika — tai rezultatas derybų žaidimų pačioje sprendimus pri- 
imančioje grupėje). Struktūros požiūriu, valstybės yra tarptauti- 
nės struktūros vienetai, ir tik šitaip jas traktuojant galima anali- 
zuoti jų elgesį. Veikiant anarchiškai tarptautinės sistemos struk- 
tūrai, valstybės patenka į tokias situacijas, kurias gali modeliuoti 
Žaidimų teorija. 

Galiausiai pagal bendrą Žaidimų teorijos logiką galima išvesti 
įstabias analogijas. Klasifikuodami valstybių elgseną tam tikro- 
mis aplinkybėmis drauge su kitų tipų veikėjų elgsena panašiomis 
aplinkybėmis, žaidimų teoretikai tarptautinius santykius sieja su 
nepalyginamai platesne socialinio elgesio sritimi. Valstybės krizių 
metu veikia panašiai kaip kompanijos kainų karo metu. Ginklavi- 
mosi varžybos primena aplinkos užterštumo reguliavimą. Pagrin- 
diniai — Viščiuko ir Kalinių dilemos - žaidimai tinka įvairiausiam 
žmogaus elgesiui, ir tokiu mastu, kokiu tarptautinių santykių struk- 
tūra primena šių žaidimų struktūrą, jie padeda mums atpažinti 
socialinio elgesio panašumus. 

Apvainikuodami visą šį privalumų sąrašą, dar atkreipiame dė- 
mesį, kad Žaidimų teorijos reikšmingumą patvirtina jau ir tai, kad 
ji tapo labai madinga. Jei politikos lėmėjai taiko Žaidimų teoriją, 
tai ji mums reikalinga, kad galėtume perprasti, ką jie ketina dary- 
ti! Šios intriguojančios minties nevalia taip paprastai įrašyti į są- 
rašą kaip devintąjį privalumą, ypač jei mus įtikina kai kurių žaidi- 
mų teoretikų pareiškimai, jog Žaidimų teorija leidžianti mums 
nesigilinti į tai, kas vyksta veikėjų galvose, sutelkiant dėmesį į el- 
gesį, siejamą su rezultatu. Pasak kai kurių teoretikų argumentų, 
mums visiškai nereikia rūpintis, ar veikėjai veikia racionaliai, ar 
ne, o tik domėtis, kaip jie reaguoja į žaidimo matricos jiems žada- 
mus laimikius. Bet prie šios minties dar sugrįšime 8 skyriuje. 

Be šių privalumų, Žaidimų teorija kelia ir problemų, kurios su- 
menkina jos reikšmę Tarptautinių Santykių disciplinai. Jas ir vėl 
galime apibūdinti aštuonetu punktų. 

Pirma, racionalios analizės galimybės yra problemiškos, nes ne- 
trūksta tvirtinimų, jog užsienio politikos sprendimai priimami ne- 
racionaliai. Tuo nenorima paprasčiausiai pasakyti, kad sprendi- 
mai dažnai esti trumparegiški ar prastai koordinuoti, bet kad pri- 
emimo procese juos neretai sąlygoja nenumatyti sąveikų tarp 
grupės narių padariniai, o tų sąveikų vyksmas neatitinka Žaidimų 
teorijos. Sprendimus gali lemti grupėje vyraujanti įtampa ar biu- 
rokratinė politika. Individai gali būti ribotos pasaulėžiūros ir ne- 
girdėti juos pasiekiančios informacijos. Žaidimų teoretikų sugal- 
votuose Žaidimuose demonstruojamas racionalumas gali būti per- 
nelyg tolimas tikrovėje vykstantiems procesams, kurių metu 
kristalizuojasi sprendimai svarbiausiais gynybos ar užsienio poli- 
tikos klausimais. Pavyzdžiui, Folklendo konflikte dalyvavo nepa- 
prastai galingos nacionalizmo jėgos, kurios ribojo galimą racio- 
nalią analizę. Pamąstykite apie racionalumą branduolinio karo 
kontekste. Krizių metu vadovai, be abejonės, veiks spaudžiami 
streso bei įtampos, o ne vadovaudamiesi blaivia racionalaus pa- 
skaičiavimo logika. Krizės eigoje gali keistis ir matricos laimikių 
vertė, ypač jei ta krizė susijusi su branduoliniais ginklais. Be to, 
Žaidimų teorija kelia rimtą problemą jau pačiu savo susitelkimu į 
sprendimų priėmimą. Kadangi užsienio politiką iš dalies lemia ir 
jos įgyvendinimo procesai, sprendimų etapo akcentavimas vargu 
ar padės ją gerai paaiškinti. Paaiškinti sprendimą ar pasirinkimą 
— ne tas pat, kas paaiškinti elgesį, ir visai neaišku, kaip remiantis 
Žaidimų teorija būtų galima juos įgyvendinti. Dėl viso šito neby- 
lios derybos tarptautiniuose santykiuose tampa daug miglotesnės 
negu dviejų asmenų žaidimuose. 

Antroji problema susijusi su požiūriu į valstybę kaip į vienetą, 
kaip į Žaidimo žaidėją. Iš tikrųjų tarptautinius reikalus tvarko ne 
„Didžioji Britanija“, o labiau ar menkiau koordinuotos instituci- 
jos ir ministerijos. Ne taip jau retai pasitaiko, kai du vyriausybės 
departamentai veikia visiškai prieštaringai. Panašiai ir biurokra- 
tinė politika leidžia numanyti, jog bet kuriuo metu žaidžiamas 

žaidimas vyksta nebūtinai vien išorėje, nes lemiamą reikšmę gali 
turėti ir vidaus manevrai. Be to, nemaža politinės veiklos dalis apsi- 
riboja retorikos sfera. Kaip Žaidimų teorijos gali susidoroti su to- 
kiais skirtingais elgsenos aspektais, ypač jeigu jie yra nekoordinuo- 
ti, o gal apskritai prieštaringi? Užsienio politiką gali turėti užsienio 
reikalų ministerija; ją gali turėti ir gynybos ministerija, ir prekybos 
ministerija, o politikos lyderių skelbiama ir vykdoma politikos lini- 
ja yra veikiau kaip nauja informacija, bet ne koordinavimas. Todėl 
pati „Didžioji Britanija“ gali apskritai neturėti politikos. 

Trečia, Žaidimų teorija daro prielaidas, kurios netinka tarp- 
tautiniams santykiams. Problemiškiausios yra prielaidos, kad žai- 
dėjai supranta taisykles, gali bendrauti (ar bent jau leisti kitam 
žaidėjui suprasti savo strategijas) ir vienodai vertina laimikius. Ta- 
čiau visiškai aišku, jog skirtingos visuomenės laimikius vertina skir- 
tingai, ir pačios Žaidimo taisyklės neretai skirtingose kultūrose 
suvokiamos nevienodai. Pavyzdžiui, JAV ir Irano santykiams de- 
vintojo dešimtmečio pradžioje buvo būdingi itin skirtingi pasau- 
levaizdžiai, kuriuos labai gerai iliustruoja Irano teiginiai, esą Ame- 
rika galinti sunaikinti Irano naftos gavyklas, nes Iranas, šiaip ar 
taip, norįs apgręžti modernizavimo procesą priešinga linkme. Pa- 
našiai JAV susidūrė su milžiniškais sunkumais, kai bandė kariauti 
Vietnamo karą taip, lyg praktikuotųsi taikyti Žaidimų teoriją. Viet- 
namiečiai nuolat atsisakydavo vertinti laimikius taip, kaip juos ver- 
tino Jungtinės Valstijos. Todėl labai abejotina būtų prielaida, kad 
vyriausybės gali laimikius vertinti pagal intervalinio naudingumo 
mastelį ir neturi nuosekliai suderintų prioritetų. Visa tai kur kas 
labiau komplikuoja Žaidimų teorijos perkėlimą į tarptautinius san- 
tykius, nei gali atrodyti iš pirmo žvilgsnio. 

Ketvirta, - o tai rūšinė Žaidimų teorijos kritika, - šis metodas 
deramai neatsižvelgia į tai, kad individų pasirenkama strategija 
priklausys nuo jų polinkio rizikuoti. Tarptautiniams Santykiams 
tai ypač svarbu, nes jie apima labai skirtingas kultūras ir verty- 
bių sistemas. Pagrindiniai žaidimai yra paremti panašia jų nuo- 
stata rizikos atžvilgiu. Papildykime vaizdą branduoliniais ginklais, 
ir bus aišku, kad padariniai ir strategijos priklausys nuo požiūrio 
į riziką branduoliniame pasaulyje. Ar Viščiuko žaidimas tiktų 

branduoliniais ginklais ginkluoto Gadaffi'o ir JAV krizei? Ar 
„grasinimui, šį tą paliekančiam atsitiktinumui“, reikalingas pa- 
našus abiejų šalių pomėgis rizikuoti? Galima įrodinėti, jog tai, 
ar veikėjas vadovaujasi principu Minimax, ar Maximin (termi- 
nai, reiškiantys strategiją kiek įmonama mažinti maksimalius 
nuostolius ir strategiją kiek įmanoma didinti minimalią naudą), 
priklauso nuo jo nuostatos rizikuoti ar vengti rizikos, 0 ši nuo- 
stata yra kultūrinės kilmės. 

Penkta, neaišku, ar kiekvienas incidentas laikytinas vienu žai- 
dimu, ar pasikartojančiu to paties žaidimo ratu. Ar kiekviena su- 
pervalstybių santykių krizė ar ginkluotės ribojimo susitarimas yra 
atskiras Žaidimas, ar visi jie - to paties žaidimo ratai? Iš dalies tai 
analitiko problema, bet ji aktuali ir patiems žaidėjams. Pavyzdžiui, 
JAV gali traktuoti krizę kaip „vieno šūvio“ reikalą, tuo tarpu SSRS 
laiko ją vienu superžaidimo sekos ratu. Būtinumas į visa tai atsi- 
žvelgti taip komplikuoja analizę, kad kyla grėsmė pačiam meto- 
dui, ypač jei dar pridursime, jog abi šalys gali būti net skirtingos 
nuomonės, ar žaidžiamas, tarkime, Viščiukas, ar sprendžiama Ka- 
linių dilema. 

Šešta, vien tai, kad Žaidimų teorija tapo plačiai pripažinta, da- 
rO ją pavojingu analizės įrankiu pasaulyje, kuriame politikos kū- 
rėjai ir planuotojai mėgina ją taikyti tikrovei, kurią taip pat įprato 
laikyti žaidimu. Apie krizę jie mąstys kaip apie Viščiuką ir mėgins 
kurpti dominavimo strategiją. Efektas didės, ypač jei ir kita šalis 
apie save ima galvoti kaip apie žaidėją. Kaip konstatavo buvęs 
JAV valstybės sekretorius Deanas Ruskas, jei valstybių vadovai 
krizes supranta kaip Viščiuko žaidimą, taikai pasaulyje gresia rim- 
tas pavojus. 

Su tuo susijusi ir septintoji problema, kuri kyla iš jau minėtos 
moralinės kritikos Žaidimų teorijos adresu. Kadangi Žaidimų te- 
orija skelbiasi kreipianti dėmesį tik į tai, kaip žmonės elgiasi, o ne 
į tai, kaip jiems derėtų elgtis, kyla pavojus, kad jos vertybės ir 
prielaidos trukdys atsižvelgti į moralės klausimus. Politiniai spren- 
dimai visada turi moralinį matmenį. Tačiau Žaidimų teorija, ak- 
centuodama racionalų pasirinkimą ir analitinę logiką, ignoruoja 
moralę, o dėmesį sutelkia į technines kvalifikacijas. Skatindama 

tokias koncepcijas kaipbrinkmanship ir eskalacijos dominavimas, 
krizių valdymą ji sieja tik su mokslinių ir techninių žinių praktiniu 
taikymu. Ši teorija verčia manyti, kad mokslas ir logika yra viršes- 
ni už politines perspektyvas, ir didžiulius įgaliojimus suteikia so- 
cialiniams mokslininkams baltais chalatais. Vis dėlto moralės ir 
etikos klausimai sudaro politinių debatų ašį ir politinės linijos kū- 
rimo esmę. Jų negalima išvengti pareiškus, neva suprasti, ką dera 
daryti, - vadinasi, paprasčiausiai teisingai suprasti Viščiuko ar Ka- 
linių dilemos žaidimo laimikių matricą. 

Galiausiai Žaidimų teorija negali būti laikoma mokslo įrankiu, 
nes yra du radikaliai skirtingi būdai suvokti jos vaidmenį. Viena 
vertus, ar tai stebėtojo priemonė numatyti ir paaiškinti tai, kas 
vyksta situacijose su teorijos idealizuota objektyvia struktūra? O 
gal, kita vertus, ši teorija veiksminga situacijai interpretuoti, jeigu 
žaidėjai ir patys naudojasi ja situacijai interpretuoti, 0 jei taip — 
taigi ir rezultatams gauti? Čia ir vėl ryškėja mūsų perskyra tarp 
Aiškinimo ir Supratimo, tarp alternatyvų, veikiančių kaip radika- 
liai skirtingų krypčių trauka. 


IŠVADOS 


Paprastai susumuoti ir pasverti visus pranašumus ir trūkumus ne- 
įmanoma. Be jokios abejonės, Žaidimų teorija kai kuriais atžvil- 
giais veikia itin sėkmingai, būtent — analizuodama atgrasinimo 
politiką, elgesį krizės metu ir ginklavimosi varžybas taip, kaip ne- 
pavyksta jokiam kitam metodui. Kaip antai Kalinių dilemos pa- 
vyzdyje, ji parodo, kodėl kai kurie rezultatai pasitaiko reguliariai, 
nesvarbu, kokie būtų žaidėjų prioritetai ir ketinimai. Ši teorija 
teikia peno apmąstymams kiekvienam žaidėjui ar stebėtojui, ieš- 
kančiam išsigelbėjimo nuo tokių abiem šalims nepalankių rezul- 
tatų. Kita vertus, ji operuoja tokiais drastiškais supaprastinimais 
ir abstrakcijomis, kad tampa pavojingu įrankiu pačių politikos lė- 
mėjų rankose. Veikėjai turi būti tvirtai įsitikinę, jog prieš juos iš- 
kilusi situacija tikrai yra Viščiuko žaidimo situacija, ir tik tada 
gali rinktis racionalų veiksmą Viščiuko žaidime. Jie taip pat pri- 

valo būti tikri, jog implementacijos procese išsikristalizuosiąs pa- 
sirinkimas bus jų žaidimo pasirinkimas, o ne kažkas kita arba tik- 
rovėje, arba kitų žaidėjų akimis. 

Lemtingas nevienareikšmiškumas lieka tas pats, kurį įvardijo- 
me paskutiniuoju punktu trūkumų sąraše. Ar tai teorija apie tai, 
kaip mąsto veikėjai, ar apie tai, kaip juos verčia elgtis jų situacijos 
logika? Jei teisinga pirmoji alternatyva, ar jos relevantiškumas ir 
tikslumas priklauso nuo to, ar patys veikėjai yra žaidimų teoreti- 
kai (arba tokių turi tarp savo patarėjų)? Kad šie klausimai siekia 
giliai, aiškėja vos tik rimčiau susidomime valstybių ir organizacijų 
vidaus sąranga. Tokį tikslą išsikelsime kitame skyriuje, o kai 8 sky- 
riuje vėl grįšime prie minties, jog tarptautiniai reikalai yra žaidi- 
mai, kuriuos žaidžia tautos, pamatysime, kad mums reikalinga nau- 
ja „žaidimo“ sąvoka, kurios nesiūlo Žaidimų teorija. 

Nors aštuonios išvardytos abejonės ir problemos dėl Žaidimų 
teorijos neleidžia daryti galutinių sprendimų, vis dėlto pateisina 
smalsumą pasidomėti, kaipgi valstybė veikia iš vidaus. Tos prieka- 
bės bent jau atitolina bet kokią išvadą, kad tai, ko negeba padary- 
ti „iš viršaus žemyn“ veikianti sistemų teorija, gali užbaigti Žaidi- 
mų teorija pasirinkdama kryptį „iš apačios į viršų“ aklinai užda- 
rais vienetais. Gali pasirodyti, kad nors tiesioginių valstybių elgesio 
priežasčių reikia ieškoti vidaus politikoje, biurokratinių instituci- 
jų manevruose ar atskirų individų veikloje, šie veiksniai irgi turi 
priežastis; o tai mus vėl sugrąžina prie paskutiniųjų dviejų skyrių 
tematikos. Bet taip pat galimas daiktas, kad naujoji tautų žaidžia- 
mų Žaidimų teorija yra reikalinga tokių veikėjų, kurie nebūtų stam- 
besnio masto kalkuliavimo medžiaga, ir skatina ne aiškinti, bet 
suprasti. Kad ir kaip ten būtų, skrynia dabar jau atdara, ir tirian- 
čiam Žvilgsniui aiškiausiai matomi komponentai yra biurokrati- 
nės organizacijos ir kitos valstybės veiklos institucijos. 

Gal paskutiniuose dviejuose skyriuose ir būtų pavykę išspręsti ana- 
lizės lygmens problemą neatidarant „skrynios“, jeigu 5 skyriuje 
būtų nuskynęs laurus nuoseklus sisteminis determinizmas. Bet net 
Waltzas padarė išlygą, jog struktūros tik „diktuoja formą ir kryp- 
tį“, ir paliko šiek tiek vietos sistemos vienetams veikti padarinius. 
Tačiau mes vis tiek būtume išsprendę problemą ir neatverdami 
skrynios, jeigu 6 skyriuje būtų visiškai pasitvirtinusios Žaidimų 
teorijos viltys. Tuomet valstybės būtų tinkami „individai“ anali- 
zei, kurioje veiksmai interpretuojami pagal racionalaus pasirinki- 
mo teoriją, o sąveika - pagal Žaidimų teoriją. Jei ko nors tokia 
analizė nepajėgtų paaiškinti, tatai būtų galima priskirti sistemos 
diktatui, tokiu būdu sudarant patrauklų kompromisą. 

Tačiau tokios išvados mes nepadarėme. 5 skyriuje palikta dau- 
giau vietos sprendimų priėmimo proceso klausimams, negu šešta- 
jame pavyko į juos atsakyti. Žaidimų teorija paremta griežtomis 
prielaidomis apie veikėjų racionalumą, paimtomis iš mikroekono- 
minių individo racionalaus pasirinkimo teorijų. Mes išsiaiškino- 
me bent du elementus, kurių šios prielaidos neapima ir kurie ne- 
gali būti priskiriami tarptautinei sistemai. Vienas jų — tai atskirų 
sprendimus priimančių žmonių psichologija ir jos funkcionavimas 
mažose sprendimus priimančiose grupelėse. Kitas - tai biurokra- 
tinis organizavimas valstybės vidaus proceso, kuriuo politinė lini- 
ja formuojama ir perkeliama į sprendimus bei jų įgyvendinimą. 
Šiame skyriuje tuos elementus ir patyrinėsime. 

Atvožus skrynią, analizės lygmens problema savaime neišsi- 
sprendžia. Iš tikrųjų ji dargi iš naujo iškyla, šįsyk kaip organizaci- 
nės struktūros ir individualaus veiksmo klausimas. Kad jį išryš- 
kintume, akcentuosime „Biurokratinės politikos“ modelį, kuriuo 
bandoma analizuoti sprendimus darant nuorodas į juos priiman- 
čių asmenų biurokratinę padėtį. Tatai sudarys priešpriešą Racio- 

nalaus veikėjo modeliui, su kuriuo jau supažindinta, bet kuris da- 
bar „nuleidžiamas“ į tikra to žodžio prasme individualesnį lygme- 
nį nei ankstesnis individų - valstybių lygmuo. Tačiau Racionalaus 
veikėjo modelio psichologijos plačiau negvildensime, neplėtosi- 
me ir lygiagretaus disputo tarp tų, kurie individo psichologiją ana- 
lizuoja grupės psichologijos požiūriu, ir tų, kurie grupę analizuo- 
ja individo požiūriu. Šis ginčas, be abejo, įdomus socialiniams 
mokslams, bet jis apčiuopiamiau neatsiliepė Tarptautinių Santy- 
kių disciplinai, ir turint omeny šios knygos temą tikslingiau bus 
įsigilinti į Biurokratinės politikos modelį. 

Kaip paaiškės, skirtingos Biurokratinės politikos sampratos at- 
veria skirtingą veiklos sritį psichologijai. Tačiau mūsų tema labiau 
susijusi su Aiškinimu ir Supratimu, o ne tiesiogiai su organizacijų 
psichologija. Mes pradėsime nuo prieštaravimų Žaidimų teorijos 
Racionalaus veikėjo prielaidoms ir siūlomų kitokių būdų valsty- 
bių elgesiui aiškinti, o tada pademonstruosime, kaip tuos priešta- 
ravimus reikėtų perdirbti, jei siekiama suprasti. Gali pasirodyti, 
Jog pagrindinis klausimas yra ar veikėjai - žmonės turi laisvą va- 
lią. Tačiau mintis ne ta. Racionalaus veikėjo modelis nebūtinai 
daro prielaidą, jog renkamasi „laisvai“, o ir Biurokratinės politi- 
kos modelis nebūtinai tatai neigia. Supratimas nebūtinai grindžia- 
mas „valios“ egzistavimo prielaida, o Aiškinimas nebūtinai jai 
prieštarauja. Laisvos valios veikimo sritis nėra nerelevantiška, bet 
ji nedaro tiesioginės įtakos užimant vieną ar kitą poziciją arba 
renkantis konkretų metodą. 

Kalbant paprasčiau, Tarptautinių Santykių raidos ypatumai ne- 
padarė laisvos valios klausimo esminiu. Būtinumas atidaryti skry- 
nią iškilo todėl, kad išlaikyti jos uždaros neįstengia nei nuosek- 
liausiais ir plačiausiai išskleistas sisteminis Realizmo variantas, 
nei toks, kuriame valstybė padaroma vientisu racionaliu veikėju, 
Žaidimų teorijos tikslais priskiriant jai vientisą savanaudišką mo- 
tyvaciją. Todėl tenka nagrinėti būtent sprendimo proceso vidinį 
vyksmą. Istoriškai ši byla prasideda dviem prieštaravimais, kuriuos 
būtų galima priskirti prie psichologinių. Trumpai juos apibūdinsi- 
me, o tada pereisime prie Biurokratinės politikos modelio. 

Pirmąjį prieštaravimą sudarė pabrėžiama mintis, jog būtina iden- 
tiftikuoti sprendimus priimančių asmenų suvokimą ir atkurti jų 
„situacijos apibrėžimą“. Šio požiūrio skelbėjai, ypač Snyderis, Bru- 
ckas ir Sapinas, savo naująją koncepciją paskelbę 1954 metais! jį 
suprato kaip stambaus masto puolimą prieš Realizmą, nes buvo 
kritikuojama idėja, kad valstybės turi interesus ir kad geležinis 
tarptautinių santykių dėsnis sako, jog valstybės veikia taip, kad 
įgytų didžiausią galią. Valstybes Snyderis pakeitė žmonėmis ir ak- 
centavo ne nekintamus didžiausios galios įgijimo dėsnius, o idėją, 
jog svarbu žinoti, kaip sprendimų priėmėjai apibrėžia situaciją. 
Šis leidinys daugiausia ir davė akstiną išsirutulioti disciplinos ša- 
kai, pavadintai „užsienio politikos analize“. 

Vienas iš kritinių teiginių, nuskambėjusių Racionalaus veikėjo 
modelio adresu, ypač svarbus mūsų tikslams. Būtent - kad šis mo- 
delis kliovėsi apgaulinga suvokimo samprata. Snyderis domėjosi mo- 
tyvais, kuriais veikėjai grindžia savo sprendimus ir kuriuos būtų ga- 
lima įvardyti kaip „tam, kad“ motyvus. Kritikai atkirto, esą naudin- 
giau kreipti dėmesį į tokius motyvus, kuriuos pavadintume „dėl to, 
kad“ motyvais. Šis skirtumas iš esmės lemia tai, kaip bus atidaroma 
skrynia. Pirmojo tipo motyvai - tai sąmoningos priežastys, kuriomis 
veikėjai motyvuoja savo pasirinkimus, o antrojo tipo motyvais pa- 
brežiamas veikėjų pasirinkimų sąlygotumas. Kodėl veikėjai regi pa- 
saulį tam tikru būdu? Neužtenka paaiškinti, kad jie tiesiog taip jį 
regi, jeigu esama pakankamo pagrindo manyti, kad jų suvokimo 
būdą sąlygoja socialiniai, kultūriniai, istoriniai ar ekonominiai veiks- 
niai. Ši svarstymų gija ir toliau išlieka diskusijose apie užsienio po- 
litiką lemiančias priežastis. Ji tiesiogiai susijusi su 5 skyriaus disku- 
sija, nes tarptautinės sistemos struktūra galėtų būti viena iš lemia- 
mų priežasčių, sąlygojančių sprendimų priėmėjų suvokimą, kurie 
klausimai yra svarbiausi ir kokie pasirinkimai tinkamiausi. 


'" R.C. Snyder, H.W. Bruck, B. Sapin, Decision-Making as an Approach to the Study 
of International Politics, Princeton: Foreign Policy Analysis Series, Nr. 3, 1954 m. 
birželis. 

Antroji gija ateina iš darbo, nuveikto tarptautinių santykių ir 
psichologijos sankirtoje. Mėginimai psichologiškai paaiškinti 
sprendimų priėmėjų suvokimo būdus per pastaruosius du dešimt- 
mečius tapo viena svarbiausių Tarptautinių Santykių empirinės 
analizės sričių. Egzistuoja du pagrindiniai aspektai. Vienas jų — 
tai aiškinimas, kad sprendimų priėmėjai neteisingai suvokia in- 
formaciją ir daro klaidų ją vertindami“. Kito aspekto ašis - tai 
rūšinė „įsitikinimų sistemos“ sąvoka, t.y. akcentavimas, jog tikro- 
vės suvokimas, vaizdžiai tariant, turi būti perfiltruojamas, kad su- 
paprastinta tikrovė įgytų įveikiamas proporcijas. Kaip veikia fil- 
tras, iš esmės priklauso nuo sprendimų priėmėjų vertybių. Todėl 
skrynioje glūdi ne mikroekonomikos postuluotieji gryni raciona- 
liai pasirenkantys veikėjai. Pasak įsitikinimų sistemų literatūros, 
informaciją, kuri naudojama renkantis, visuomet iš dalies veikia 
individui jau užprogramuoti norai ir poreikiai. Jeigu prioritetai 
veikia informaciją ir jos tvarkymą, mes jau negalime manyti, jog 
veikėjai yra racionalūs maksimizuotojai ar net racionalūs taisyk- 
lių vykdytojai. 

Dėl šių priežasčių nebus lengva aiškinti tarptautinius santy- 
kius nepasitelkiant struktūros sąvokų. Iš pirmo žvilgsnio atrodo, 
kad Waltzui pripažinus vienetų lygmens priežastis esant svar- 
bias mes nuo determinuojančių struktūrų vėl grįžome į jau pa- 
Žįstamą pasirinkimo pasaulį. Tačiau kai iš sistemų lygmens nusi- 
leidžiame į vienetų lygmenį ir atveriame skrynią, vėl iškyla tie 
patys klausimai. Neįsigilinus mūsų veikėjai gali atrodyti racio- 
nalūs žmonės, ir tai, žinoma, atrodo ne taip miglota ir spėlio- 
nem grįsta, kaip sisteminio priežastingumo sąvokos. Vis dėlto 
mūšis, kuris vyksta pirmusyk atidarius skrynią, nėra mūšis tarp 
struktūrų ir pasirinkimų. Prie jo sugrįšime kitame skyriuje, kai 
gilinsimės į lūkesčių ir ketinimų vaidmenį tarptautiniuose san- 


? Literatūra apie įsitikinimų sistemas apibendrinta: S. Smith, „Belief Systems and 
the Study of International Relations“, in: R. Little, S. Smith (sud.), Belief Systems 
and International Relations, Oxford: Blackwell, 1988, p. 11-36. 

* R. Jervis, Perception and Misperception in International Politics, Princeton: Prince- 
ton University Press, 1976. 

tykiuose. Kol kas tik norime pasakyti, kad skrynios atvėrimas ne- 
perkelia mūsų aiškinimų iš priežasčių karalijos į autonomiško pa- 
sirinkimo karaliją. Sistemos nėra visa lemiančios, bet vienetai (net 
ir žmonės) nesirenka vakuume. 


BIUROKRATINĖS POLITIKOS MODELIS 


Vienetai taip pat gali turėti struktūrą, kuri varžo ir sąlygoja. Ji 
taip pat, Waltzo žodžiais tariant, „diktuoja formą ir kryptį“. Iš 
daugelio struktūrų, kurias gali nurodyti politologas, labiausiai dė- 
mesį traukia biurokratinė valstybės struktūra. Sunku atsispirti min- 
čiai, kad nėra tokio dalyko kaip vientisa valstybė, kokią mano esant 
realistai ir kiti sistemų teoretikai. Valstybė veikiau yra rinkinys 
biurokratijų, taip tarpusavyje susijusių, kad valstybės viduje vyks- 
tantis sprendimų priėmimas nėra vieno vieneto veiksmas. 

Šį modelį įtaigiausiai argumentavo Grahamas Allisonas veika- 
le Essence of Decision („Sprendimo esmė“ )*. Įprasčiausias būdas 
aiškinti valstybių užsienio politiką, sako jis, - tai traktuoti spren- 
dimų priėmimo procesą valstybės viduje kaip racionalų, ir šį būdą 
taiko tiek realistai, tiek tyrinėtojai, atmetantys Realizmo aiškini- 
mą. Allisono tezę galima reziumuoti trim pagrindiniais teiginiais: 


1. Profesionalūs užsienio reikalų analitikai (lygiai kaip ir ne- 
specialistai) apie užsienio ir militarinės politikos problemas daž- 
niausiai mąsto neįvardytais koncepciniais modeliais, kurių povei- 
kis jų mąstymo turiniui esti reikšmingas. 

2. Dauguma analitikų nacionalinių vyriausybių elgesį aiškina 
(ir prognozuoja) remdamiesi vienu pagrindiniu koncepciniu mo- 
deliu, kurį čia vadinsime Racionalaus veikėjo, arba „Klasikiniu“ 
modeliu (I modelis). 

3. Aiškinimams ir prognozavimui tobulinti pamatą teikia du 
alternatyvūs koncepciniai modeliai, čia vadinami Organizacinio 


*G. Allison, Essence of Decision: Explaining the Cuban Missile Crisis, Boston: Little, 
Brown, 1971. 

proceso modeliu (II modelis) ir Vyriausybinės (Biurokratinės) po- 
litikos modeliu (III modelis).? 


Allisono argumentacijos esmė ta, kad vyraujantis Racionalaus vei- 
kėjo modelis lemia iškreiptą užsienio politikos vaizdą. Taip atsitin- 
ka ir tada, kai šis modelis taikomas sistemų lygmens vienetams — 
valstybėms ir sprendimų priėmimo procesui valstybės viduje. Pa- 
vyzdžiui, vaizduojamasi, jog valstybes personifikuoja jų vadovai, pri- 
imantys sprendimus tam, kad pasiektų tam tikrus tikslus. Aiškina- 
ma pademonstruojant, jog žinodami vadovų tikslus galime teigti, 
kad atliktas racionalus veiksmas. Racionalaus veikėjo modeliais už- 
sienio politika aiškinama kaip tikslinga ir kuriama aiškius tikslus 
turinčių vadovų ar jų grupių sąmoningais pasirinkimais. 

Šio aiškinimo bėda ta, sako Allisonas, kad valstybė nėra intere- 
sus turintis monolitas. Tai rinkinys organizacijų, kurių kiekvie- 
nai būdingas savitas pasaulėvaizdis. Negana to, sprendimai 
nepriimami vadovaujantis kokia nors nacionalinio intereso idėja, 
bet randasi kaip biurokratijų stumdymosi ir tąsymosi rezultatas. 

Vietoj Racionalaus veikėjo modelio Allisonas siūlo du alterna- 
tyvius modelius. Pirmasis — tai Organizacinio proceso modelis. Ra- 
cionalaus veikėjo požiūriu sprendimai apibūdinami kaip sąmonin- 
gi sprendėjų pasirinkimai, o pagal šį modelį, jie yra produktas di- 
džiulių organizacijų, funkcionuojančių pagal standartinio režimo 
procedūras. Šis modelis ypač padeda suprasti sprendimo įgyvendi- 
nimo procesą, labai dažnai sužlugdantį deklaruotus ketinimus. Be 
to, jis perša mintį, kad pats sprendimų priėmimas yra organizacinis 
procesas; tad, savaime suprantama, tik į pasireiškusį elgesį turi re- 
aguoti kitų valstybių sprendimų priėmėjai, inkriminuodami jam tam 
tikrus ketinimus. Prie šios temos dar grįšime kitame skyriuje. 

Šiame skyriuje daugiau dėmesio skirsime antrajam alternaty- 
viam aiškinimui ir pagrindiniam jo argumentui, jog užsienio poli- 
tika veikiau ne kuriama priimant sprendimus, o yra derybų, vyks- 
tančių tarp atskirų grupių sudėtingoje valstybės sprendimų pri- 
ėmimo mašinoje, rezultatas. Todėl užsienio politika esanti ne tiek 


S Ibid., p. 3-5. 


171 


Vaidmenys ir motyvai 


tos valstybės racionalus pasirinkimas, kiek galutinis derybų pro- 
ceso tarp grupių valstybės viduje produktas (kiekviena tų grupių 
savaip supranta valstybės interesus). Maža to, Allisonas dar teigia 
šiuos skirtingus požiūrius į valstybės intersus esant sąlygotus pa- 
dėties, kurią kalbami individai užima sprendimų priėmimo apa- 
rate. Auksinė taisyklė sako: „poziciją lemia kėdė““. Taigi Biurok- 
ratinės politikos modelis atveria naują sprendimų priėmimo vaiz- 
dą. Be to, jis sugrąžina į sceną struktūrą, nes sprendimų priėmėjų 
pasirinkimus lemia biurokratinės jų pareigos. Jų pozicijai kokiu 
nors politiniu klausimu daug mažiau reikšmės turi jų asmenybės 
ar asmeniniai prioritetai negu užimama padėtis biurokratinėje 
struktūroje. 

Knygoje Essence of Decision („Sprendimo esmė“) Allisonas 
tikrino šių trijų modelių gebėjimą atsakyti į tris pagrindinius Ku- 
bos raketų krizės klausimus. (Kodėl Sovietų Sąjunga dislokavo 
raketas Kuboje? Kodėl Jungtinės Valstijos atsakydamos paskel- 
bė blokadą? Kodėl Sovietų Sąjunga raketas atitraukė?) Nuo to 
laiko jo knyga nemažai kritikuota', ir kritikams gal ir pavyko 
įrodyti, kad Allisonas klaidingai aiškino tą krizę, ir nurodyti 
keletą spragų jo alternatyviuose sprendimų priėmimo modeliuo- 
se, tačiau Biurokratinės politikos modelis tebėra svarbiausia al- 
ternatyva Racionalaus veikėjo sprendimų priėmimo aiškinimui. 
Be to, kadangi šis modelis atkartoja sistemų lygmens konfliktą 
tarp vidinių ir išorinių elgsenos šaltinių, jis verčia mus susimąs- 
tyti, ar skrynios atidarymas iš tikrųjų reiškia priežastinių ir struk- 
tūrinių aiškinimų šalininkų psichologinę nuolaidą tiems, kurie 
teikia pirmenybę aiškinimams, akcentuojantiems pasirinkimą ir 
apskaičiavimą. 


“ Allison, Essence of Decision, p. 176. 

" Kritiką apžvelgia S. Smith, „Allison and the Cuban Missile Crisis: A Review of the 
Bureaucratic Politics Model of Foreign Policy Decision-Making“, in: Millennium, 
1980, 9(1), p. 21—40. 

Norėdami įvertinti Biurokratinės politikos modelio naudingumą, 
pasirinksime naujesnių laikų atvejį, teikiantį erdvės pasireikšti tiek 
Allisono tezei, tiek jo kritikams. 1980 metų balandį Jungtinės Ame- 
rikos Valstijos bandė išvaduoti penkiasdešimt tris amerikiečius, 
laikomus įkaitais Iraneš. Procesas, kuriuo buvo prieita prie šio 
sprendimo, apima tris debatus tarptautinių santykių srityje: pir- 
ma, dėl santykinio vidaus ir išorės priežasčių poveikio užsienio 
politikai; antra, dėl sistemos įtakos savo vienetams pobūdžio ir 
masto; ir trečia, dėl motyvų, kuriais individai grindžia savo politi- 
nius pasirinkimus, svarbos. 

1980 metų balandį JAV vyriausybės priimtas sprendimas pa- 
mėginti išvaduoti įkaitus Irane yra puikus pavyzdys, iliustruojan- 
tis konfliktą tarp Racionalaus veikėjo ir Biurokratinės politikos 
modelių, aiškinančių individų elgesį. Po to, kai 1979 metų lapkritį 
amerikiečiai buvo paimti įkaitais, JAV vyriausybė ėmėsi įvairiau- 
sių priemonių jiems išlaisvinti?. Iš visų jų karinis būdas sprendžian- 
čiojoje grupėje sukėlė daugiausia ginčų, ir tik tada, kai sėkminga 
derybų baigtis atrodė beveik neįmanoma, t.y. 1980 metų kovo pa- 
baigoje - balandžio pradžioje, prezidentas Carteris ėmė krypti 
gelbėjimo misijos link. Jo patarėjų nuomonės dėl karinės jėgos 
priimtinumo iš esmės išsiskyrė: iš vienos pusės keturių asmenų 


* Byla išsamiai išstudijuota keliuose šaltiniuose. Ypač naudingi yra W. Christopher 
(sud.), American Hostages in Iran, New Haven: Yale University Press, 1985, ir R. 
McFadden, J. Treaster, M. Carroll (sud.), No Hiding Place, New York: New York 
Times Books, 1981. Šiame skyriuje remiamasi apžvalga, pateikta S. Smith, „The 
Hostage Rescue Mission“, in: S. Smith, M. Clarke (sud.), Foreign Policy Implemen- 
tation, London: Allen and Unwin, 1985, p. 11-32. 

* Nuo įkaitų pagrobimo momento JAV vyriausybė keletu analogiškų būdų mėgino 
pasiekti, kad įkaitai būtų paleisti. Imtasi daugybės ekonominių priemonių (sankci- 
jų pavidalu), pasitelktos trečios šalies instancijos (pvz., Jungtinių Tautų Generali- 
nis sekretorius), sukurta politinės paramos JAV reikalavimams koalicija (pasiekta, 
kad sąjungininkai darytų Iranui spaudimą), taip pat studijuotos įvairios karinės 
galimybės. Visa tai smulkiai aptariama Christopher, American Hostages in Iran ir 
McFadden et al., No Hiding Place. 

grupė ragino imtis gelbėjimo misijos nuo pat to momento, kai 
įkaitai buvo pagrobti (tai valstybės saugumo patarėjas Zbignie- 
was Brzezinskis, gynybos sekretorius Haroldas Brownas, Jungti- 
nio generalinio štabo pirmininkas Davidas Jonesas ir CŽV virši- 
ninkas Stansfieldas Turneris); kitoje pusėje buvo vienas žmogus 
(valstybės sekretorius Cyrus Vance'as), nuosekliai pasisakydavęs 
prieš jėgos naudojimą. Tarp šių kraštutinių nuomonių dar buvo 
prezidento patarėjų komanda (viceprezidentas Walteris Monda- 
le'as, spaudos sekretorė Jody Powell ir politikos patarėjas Hamil- 
tonas Jordanas), - šiems užvis labiau rūpėjo, kad Carteris būtų 
perrinktas kitai kadencijai. Per tris svarbiausius posėdžius, vyku- 
sius 1980 metų kovo 22, balandžio 11 ir 15 dienomis, planas išva- 
duoti įkaitus buvo iškeltas, svarstomas ir galop priimtas. Planą 
įgyvendinti imtasi balandžio 24 dieną. Operacija žlugo. Gelbėji- 
mo pajėgos taip ir nenusigavo toliau pradinio savo nusileidimo 
taško Irane, nes sugedo trys iš aštuonių sraigtasparnių, turėjusių 
nugabenti pajėgas į Teherano priemiesčius. 

Kaip mėginsime aiškinti sprendimus, priimtus tam tikru deri- 
niu susiklosčius tarptautiniams ir vidaus veiksniams - sąveikau- 
jant skirtingoms biurokratijoms ir individų psichologijoms? Al- 
lisono mokiniai nedelsdami nurodys, esą per visą krizę duodami 
patarimai nuosekliai atitiko biurokratinę patarėjo padėtį. Gel- 
bėjimo misijos įgyvendinimas - akivaizdus Biurokratinės politi- 
kos modelio naudingumo įrodymas. Tačiau tuo pat metu daug 
ką būtų galima pasakyti ir apie pagrindinių veikėjų psichologiją. 
Kiekvienas jų vadovavosi savo suvokimu, motyvais bei įsitikini- 
mais. Tokie vanagai kaip Brzezinskis patarinėjo vanagiškai; ba- 
landėliai —- tokie kaip Cyrus Vance'as — skatino diplomatinius 
žygius. Autobiografijos liudija, kiek reikšmės čia - o ir kitais kar- 
tais tarptautiniuose reikaluose - patys veikėjai skyrė savo spren- 
dimams. Tačiau Racionalaus veikėjo ir Biurokratinės politikos 
modeliai asmenybėms palieka labai maža erdvės. Netrukus pa- 
aiškinsime, kodėl taip yra. Tada išreikšime apgailestavimą, kad 
ir vienas, ir kitas pernelyg paviršutiniškai traktuoja veikėjus. Bet 
tai nereiškia, kad mes ketiname agituoti už nepriklausomą psi- 

chologiją. Moralas bus toks: Racionalaus veikėjo modelis yra 
reikalingas patobulintos veiksmo motyvo sampratos, o Biurok- 
ratinės politikos modeliui reikia tobulesnės vaidmens sąvokos. 
Šitaip juos pataisius, pasirodys, jog veikėjai reiškia daugiau ne- 
gu anksčiau; bet - ne dėl to, kad asmenybė taptų svarbiausiu 
nepriklausomu kintamuoju. 

Ankstesniuose skyriuose pristatytas Racionalaus veikėjo mo- 
delis paremtas instrumentine racionalumo idėja, kai yra duoti pri- 
oritetai (tikslų arba ketinimų), o pasirenkamos tik priemonės. Ne- 
svarbu, iš kur randasi tie prioritetai; netvirtinama, jog tai turi būti 
siekimas naudos, galios, statuso ar kokio nors konkretaus „gė- 
rio“. Modelis nieko nesako apie veikėjų tikslų racionalumą, iš- 
skyrus tai, kad jie turi būti nuoseklūs. Kai šis modelis taikomas 
ekonomikai, žengiamas dar vienas žingsnis ir pareiškiama, kad 
ne firmą sudarantys žmonės, o pačios firmos gali būti sėkmingai 
laikomos individais ir kad jų tikslas yra ne kas kita kaip nauda. 
Tarptautiniuose santykiuose Racionalaus veikėjo modelis yra pa- 
prastesnis nei teorija apie nacionalinių interesų siekiančias vals- 
tybes. Tiksliau, jis yra neišbaigtas, nes Biurokratinės politikos ša- 
lininkai gali įrodyti analizei esant reikalingą už valstybę mažesnį 
vienetą arba kitokį nei nacionalinis interesas motyvuojantį veiks- 
nį. Bet tatai nieko nepasako apie asmenybes, ir galingi apibendri- 
namieji modeliai rizikuoja išsiversti be jų. 

Biurokratijos prie užsienio politikos kūrimo prisideda sistemin- 
gai ir teoriškai viliojančiu mastu. Bent jau dažnai esti įtikima „na- 
cionalinį interesą“ suvokti kaip politiką, apibrėžiamą besivaržan- 
čių biurokratijų kovoje dėl galios ir taip pavadinamą pažymint 
laimėtojos sėkmę. Šios idėjos tiesmukas variantas veikėjus daro 
grynai institucinius. Vyrai ir moterys arenoje pasirodo tik kaip 
biurokratijų, pasiuntusių juos į tą stumdalynę, ruporai ar mario- 
netės. Šios biurokratijos formuoja struktūras, iš kurių padarinių 
susidaro įspūdis, tarsi jos turėtų savą gyvenimą ir galią. Jos paren- 
ka, iškelia ir išugdo tokius žmones, kurie situacijas suvoks ir veiks 
jose atsižvelgdami į savo biurokratinę padėtį. Ši versija - skuba- 
me pridurti - yra griežčiau struktūrinė-funkcionalistinė, negu 

siūlytų Allisonas ir kiti, bet ji tėra ribinis atvejis, kurį galime ly- 
ginti su tokiu pat grynu Racionalaus veikėjo modeliu!". 

Šitaip tiesmukai idealizuoti modeliai skyrium nė vienas neat- 
rodo patrauklus. Viena vertus, Racionalaus veikėjo mėginimas 
ignoruoti biurokratijų indėlį į tautinių valstybių sprendimus at- 
rodo tiesiog neįtikėtinas. Kita vertus, lygiai taip pat aišku ir tai, 
kad biurokratai apgalvotai renkasi priemones savo tikslams siekti, 
taigi tam tikra prasme yra racionalūs veikėjai. Todėl kyla pagun- 
da reikalauti, kad nuolaidą darytų ir viena, ir kita pusė. Dabar 
svarbu tai, kad racionalaus pasirinkimo teoriją taikant užsienio 
politikai tautinė valstybė nebūtinai turi būti pagrindinis viene- 
tas. Nuolaida iš Racionalaus veikėjo pusės reikštų, jog šis mode- 
lis prireikus nesunkiai būtų pareguliuojamas nuo tautinių vals- 
tybių prie individų. Bent jau retsykiais Jimmy's Carteris turi bū- 
ti suprastas kaip Jimmy's Carteris, siekiąs maksimalaus tikėtino 
naudingumo, o ne kaip Jungtinių Valstijų, siekiančių JAV inte- 
resų, įsikūnijimas. Su sąlyga, kad Jimmy's Carteris nėra tarsi pats 
sau įstatymas, 0 nuspėjamas individas, modelis išlaiko raciona- 
laus ir ekonomiško žmogaus šerdį, bet ir įgyja daugiau lankstu- 
mo. Nuolaida, daroma Biurokratinės politikos modelio, reikštų 
sutikimą, kad biurokratai, tarnaudami savo biurokratinėms or- 
ganizacijoms, mąsto patys už save. Padarius šias nuolaidas, abu 
modelius galima dailiai sujungti ir užsienio politiką padaryti eko- 
nomiškai racionalių biurokratų teritorija. Tačiau liktų demarka- 
cijos problema. Žmogaus poziciją lemtų ir kėdė, ir mąstymo bū- 
das, o šio santykio proporcijas dar reikėtų tyrinėti. Bet svarbiau- 


'" Pateikdamas Biurokratinės politikos modelį, Allisonas neaptaria, kaip formuoja- 
si prioritetai (Allison, Essence of Decision, p. 166-168), o tik akcentuoja suvokimų 
ir asmenybės įtakos svarbą, tačiau iš jo modelio veikimo aiškėja, jog prioritetus vis 
dėlto lemia užimama padėtis. Todėl mes iš tikrųjų tiesmukai apibūdinome šio mo- 
delio mechanizmą, bet sykiu atsižvelgėme į tai, kaip Allisonas realiai naudoja šį 
modelį aiškindamas veikėjų pozicijas Kubos raketų krizės metu, nes modelis, nors 
Allisonas ir tvirtina priešingai, iš esmės yra deterministinis, ir biurokratinė padėtis 
jame stelbia kitus prioritetų šaltinius. 

sią teorinį ginčą pavyktų derybomis išspręsti, ir nė vienai šaliai 
nereikėtų įsileisti „asmenybių“.!! 

Filosofiniu požiūriu mes paprieštarautume, kad abu modeliai klai- 
dingai suvokia veiksmo prigimtį. Trumpai drūtai tariant, abu perne- 
lyg mechaniški. Jei grynas biurokratas būtų vien marionetė, o grynas 
homo economicus — vien priontetų rinkinys, sujungtas su kompiute- 
riu, tai būtų nuostabu, jeigu jų mišinys nebūtų iš anksto sunkiau pro- 
gramuojamas negu kiekvienas atskirai. Tačiau tai reikia įrodyti veiks- 
mo filosofiją siejant su vaidmenų teorija, o tatai geriau pavyks, jeigu 
argumentai rasis nagrinėjant pavyzdį. Stabtelėkime pasigilinti į įkai- 
tų krizę ir patikrinti modelių kompromiso galimybes. 

Kaip jau minėta, 1980 metų kovo pabaigoje prezidentas Carte- 
ris ir svarbiausi jo patarėjai nematė didelės perspektyvos išvaduo- 
ti įkaitus derybomis. Argumentų už gelbėjimo misiją kaupėsi, bet 
įvyko esminis skilimas dėl karinės jėgos priimtinumo. Ketvertas 
asmenų agitavo už gelbėjimo misiją iš pat pradžių, o valstybės 
sekretorius Cyrus Vance'as nuolat atkalbinėjo nuo jėgos naudoji- 
mo. Kovo 22-osios posėdyje nutarta, jog žvalgybos skrydis, kurio 
tikslas — patikrinti pirmąjį nusileidimo dykumoje tašką, gali įvyk- 
ti. Sprendimas įgyvendinti gelbėjimo misiją priimtas balandžio 
11-ąją. Vance'o ariergardiniai prieštaravimai balandžio 15-osi0s 
posėdyje atmesti. Dvi pagrindinės frakcijos (ketvertas „vanagų“ ir 
„balandis“) atkakliai laikėsi savo, lemiamas veiksnys buvo paties 
prezidento Carterio ir jo „rėmėjų“ grupės pasikeitusi nuomonė. 
Ši grupė egzistavo prezidentūros dėka ir buvo lojali prezidentui. 
Kadangi netolimoje ateityje laukė prezidento rinkimai, o derybos 
per artimiausius penkis šešis mėnesius vargu ar būtų davusios pa- 
geidaujamų rezultatų, šie žmonės darė tam tikrą spaudimą prezi- 
dentui versdami „ką nors daryti“. Reikėjo imtis veiksmų, kad bū- 
tų galima atremti respublikonų kaltinimus neryžtingumu ir sustab- 
dyti grėsmingą prezidento reitingo visuomenės akyse smukimą. 


" Allisonas iš tikrųjų pasiūlo tokią kombinaciją, išnašoje rašydamas: „Kaip kiekvie- 
nas [biurokratinis] žaidėjas rikiuoja savo interesus... yra subtilus, sudėtingas klausi- 
mas. Tam tikra prasme žaidėjai atrodo perėję I modelio [Racionalaus veikėjo] ana- 
lizę“ (Essence of Decision, p. 171). 

Balandžio pradžioje jau tik vienas Cyrus Vance'as priešinosi vie- 
ningai kitų nuomonei, kad prezidentas Carteris turi mėginti įvyk- 
dyti gelbėjimo misiją. 

Dėmesio verta tai, kad lemtingame balandžio 15-osios posėdyje 
Vance'as nedalyvavo. Balandžio 14-ąją jis išvyko į Floridą „seniai 
reikalingo atokvėpio“. Kadangi jis buvo viešai pareiškęs savo nusi- 
statymą netgi prieš žvalgybos skrydį, dėl kurio buvo nutarta kovo 
22-ąją, kiti dalyviai negalėjo abejoti, kad jis nepritars ir gelbėjimo 
misijai, ir, tiesą sakant, jie buvo juo labai nepatenkinti ir nusivylę. Ir 
tai, kad jam nebuvo pranešta, jog balandžio 11-ąją bus siūloma gel- 
bėjimo misija, verčia manyti, kad jis buvo išstumtas sąmoningai “. 
Posėdyje Vance'ui atstovavo Warrenas Christopheris, kuris, išgir- 
dęs pasiūlymą, griežtai pasisakė prieš. Tuomet prezidentas Carteris 
jį klaidingai informavo, neva Cyrus Vance'as sakęs, jog iškilus ka- 
rinių veiksmų būtinumui jis pritarsiąs gelbėjimo misijai. Chris- 
topheris nebuvo šio siūlymo iš anksto aptaręs su Vance'u (ir klai- 
dingai manė jį tai žinant) ir pajutęs, kad jo nuomonei niekas nepri- 
taria, formaliai jos kaip opoziciškos neįregistravo. Kai grįžęs 
Vance'as iš Christopherio sužinojo, kas įvyko, jis nuėjo pas prezi- 
dentą ir išklojo ilgą prieštaravimų sąrašą. Tuos prieštaravimus jis 
pateikė ir balandžio 15-ąją, kai grupė vėl susirinko į posėdį. Tačiau 
jie buvo sutikti „kurtinančia tyla“. Sprendimas buvo patvirtintas, ir 
balandžio 21-ąją Vance'as pareiškė atsistatydinąs, nors ir suprato, 
kad apie jo atsistatydinimą bus paskelbta tik tada, kai gelbėjimo 
misija jau bus įvykusi - nesvarbu, kokiu rezultatu ji baigtųsi. Apie 
Vance'o atsistatydinimą paskelbta balandžio 28 dieną. 

Iš pirmo žvilgsnio ši kronika rodo Biurokratinės politikos mo- 
delio pranašumą“. Dalyviai rinkosi politinius prioritetus, nuosek- 


'? Dalyviai memuaruose tvirtina, kad Vance'o „atsitiktinai nebuvę“; patsai Van- 
ce'as teigia buvęs paliktas už borto sąmoningai. To meto spaudos pranešimai rodo, 
kad jis iš tikrųjų išstumtas tyčia. Žinant jo plačiai pagarsėjusį priešiškumą gelbėji- 
mo misijai ir kitų sprendimo priėmėjų grupės narių sutarimo mastą, atrodo įtiki- 
miausia, jog posėdis buvo paskirtas žinant, kad tuo metu Vance'as bus išvykęs. 

3 Šis argumentas pateikiamas S. Smith, „Policy Preferences and Bureaucratic Posi- 
tion: The Case of the American Hostage Rescue Mission“, in: International Affairs, 
1985, 61(1), p. 9-25. 

liai atitinkančius jų padėtį. Cyrus Vance'as (ir Warrenas Christop- 
heris) žvelgė iš valstybės departamento pozicijų, plačiau suvokda- 
mi šio žingsnio reikšmę padėčiai Viduriniuose Rytuose, ypač jo pa- 
darinius, susijusius su Sovietų Sąjungos įtaka regione. Svarbu ir tai, 
kad įkaitai buvo valstybės departamento tarnautojai. Atkreipkite 
dėmesį, kad Vance'as ir Christopheris dėl pasiūlymo pasisakė vie- 
nodai, nors ir nebuvo dėl to taręsi, - tai rodo didžiulę Biurokratinės 
politikos įtaką. Su nacionaliniu saugumu susiję asmenys krizę ver- 
tino nacionalinio saugumo požiūriu. „Prezidento rėmėjai“ nervi- 
nosi dėl to, kaip užsitęsusi aklavietė, prezidento pirmajai kadenci- 
jai einant į pabaigą, atsilieps jo šansams vėl būti išrinktam. Lojalu- 
mas užimamai padėčiai toks akivaizdus, kad net galima įtarti, jog 
sukeitus dalyvius vietomis būtų susikeitę ir jų prioritetai. 

Bet vos pamėginę įsivaizduoti Brzezinskį burkuojantį balandžių 
budriai suklūstame. Apskritai prieš keldami mintį apie šį ornito- 
loginį stebuklą, turime aiškiai teoriškai apsibrėžti santykius tarp 
veikėjų užimamos padėties ir jų pasirinkimų. Toliau ir pamėginsi- 
me kaip įmanydami geriau tai paaiškinti įvardiję veiksnius „vaid- 
menimis“ ir „motyvais“. 


PERDIRBAME MODELIUS: VAIDMENYS IR MOTYVAI 


Netgi supaprastinus pasirinkimo galimybes ir nuslopinus dvejo- 
nes, įkaitų krizės metu priimti sprendimai neparemia idėjos, kad 
užimama padėtis diktuoja visus veiksmus. Apibrėžti „vaidmenį“ 
kaip „dinamišką socialinės padėties aspektą“ (taip daryti dažnai 
raginami pradedantys studijuoti sociologiją) - tai tik pradžia. Kaip 
toji dinamika veikia? Mūsų nuomone, esmė yra ta, kad vaidmens 
imperatyvai ir varžo veikėjus, sąveikaujančius su kitais, ir įgalina 
juos. Varžymo elementą suvokti lengviau. Biurokratinės politikos 
modelį įsivaizduokite apimantį: 


1) rinkinį pripažintų postų, kurių kiekvienas turi savo galią; 

2) normatyvinius lūkesčius, sudarančius kiekvieno, užimančio 
tam tikrą postą, vaidmenį; 

3) klusnius veikėjus. 

Klusnius veikėjus varžo su jais siejami normatyviniai lūkesčiai, 
kuriuos įtvirtina sankcijos. „Normatyviniai“ nurodo ne tai, kas nor- 
malu ar įprasta, bet tai, ko reikalaujama, tad vaidmens deramai 
neatlikus laukia kritika, cenzūra ir bausmė. Lūkesčiai iš dalies su- 
siję būtent su tais postais, iš dalies - su kitais veikėjais, užiman- 
čiais kitus postus ir įvairiomis aplinkybėmis tampančiais vaidmens 
partneriais (ar oponentais). Šiuo požiūriu vaidmenys ir įgalina, 
nes postas - reikalavimų šaltinis - yra ir šaltinis galios, leidžian- 
čios tuos reikalavimus įvykdyti. Bet reikalavimai iš esmės skamba 
kaip įsakymai, varžantys veiksmų laisvę. 

Tačiau netrukus ima aiškėti, jog šis aparatas veikėjus veikia ga- 
na ribotai. Joks vaidmuo negali būti taip tiksliai apibrėžtas, kad 
visi sprendimai taptų automatiški. Nėra jokio žinyno - netgi me- 
namo, - kuriame Vance'as galėtų paskaityti straipsnius: „Krizė, 
įkaitų, Irano, atsakas į, prezidento rinkimų metais...“ ir t.t. Yra 
specifinės vaidmens atlikėjo pareigos, nuorodos „daryk taip“ ir 
„negalima anaip“, kurios riboja tai, ką galima mėginti daryti. Bet 
yra ir tam tikra neapibrėžtumo sritis, valdoma vien bendros pa- 
reigos veikti taip, kad vėliau galėtum save pateisinti ir neprarasti 
tiek darbo, tiek patikimo žmogaus reputacijos. Pavyzdžiui, tai, kad 
įkaitai buvo valstybės departamento tarnautojai, ypač didino Van- 
ce'o atsakomybę už jų saugumą, bet neįpareigojo priešintis gel- 
bėjimo operacijai. Jam iš tiesų buvo sunkiau tokiai operacijai pri- 
tarti, tačiau tai neatėmė galimybės argumentuoti, kad drąsus kur- 
sas vis dėlto būsiąs saugesnis arba kad riziką pateisina kiti valstybės 
interesai. Kitaip sakant, „normatyviniai lūkesčiai“ niekada nebu- 
na griežtai apibrėžti ir tampa išbaigti tik siejami su bendro pobu- 
džio reikalavimu stengtis padaryti viską, ką gali, savos biurokrati- 
nės organizacijos labui. 

Vaidmeniui taip pat būdingas nenuoseklumas - bent jau tam 
tikromis aplinkybėmis. Pavyzdžiui, labai galimas daiktas, jog pre- 
zidentas neturėjo nė vienos galimybės veikti taip, kad patenkintų 
visų jam reiškiamas pretenzijas. Labai dažnai pasitaiko situacijų, 
kai laimėti neįmanoma. Subtilesnis nenuoseklumo šaltinis yra tas, 
kad vaidmenys neretai apibrėžiami vidinių biurokratinės organi- 
zacijos manevrų metu ir lieka šių konfliktų pažymėti. Pavyzdžiui, 

valstybės departamentas valstybės sekretoriaus darbą dažnai ver- 
tina prieštaringai, ir tai anaiptol nestebina, turint galvoje, kad ir 
pats valstybės departamentas yra būrys asmenų, vaidinančių skir- 
tingus vaidmenis - kaip, beje, ir kiekviena kita biurokratija. Net 
kai vaidmuo sąlygoja pirmenybės taisykles, jos dažniausiai esti apy- 
tikrės ir palieka veikėjui tam tikrą teisę rinktis vieną iš dviejų ne- 
suderinamų galimybių. 

Negana to, kiekvienas vaidmens atlikėjas turi keletą vaidme- 
nų. Visi dalyvavusieji lemiamuose posėdžiuose buvo įpareigoti įkai- 
tų atžvilgiu. Nors galima būtų teigti, kad ši pareiga įėjo į kiekvie- 
no jų atstovaujamą vaidmenį (ne tik valstybės sekretoriaus, bet ir 
valstybės saugumo patarėjo), tiksliau, kad Brzezinskis dalyvavo 
situacijoje ne tik kaip valstybės saugumo patarėjas. Be to, galbūt 
jis dar buvo ir praktikuojantis tikintysis, ir moraliai neabejingas 
žmogus. Kai kam gal kyla noras tvirtinti, jog moralė nėra vienas iš 
vaidmens lūkesčių, nes tai - asmeniškas reikalas (nors jis irgi gali 
būti sąlygotas, o ne pasirinktas). Bet kol kas atidėdami šiuos ribi- 
nius klausimus turime sutikti, kad konfliktas tarp vaidmenų toks 
pat dažnas kaip ir konfliktas jų viduje. Kai jis įvyksta, veikėjas turi 
nuspręsti, kuris vaidmuo laimės. O šis sprendimas pačia savo pri- 
gimtimi negali būti mechaniškas. 

Taigi net ir instituciškai suprantant „padėties“ ir „vaidmens“ 
turinį, klusnus veikėjas ne visados esti mechaniškas veikėjas. Tai 
dar akivaizdžiau iš kitos standartinės vaidmenų analizės, kai są- 
veikos pasiskolinamos iš teatro. Apie socialinius vaidmenis gali- 
ma mąstyti pagal analogiją su spektaklio herojais, visuomenės gy- 
venimo epizodus suvokiant taip, tarsi jie būtų apytikriai numatyti 
tam tikrai dramatis personae grupei. Šią dramaturginę analogiją 
galima interpretuoti dvejopai - visiškai skirtingai, bet nė vienu 
atveju nepaverčiant veikėjų mechaniškomis figūromis, nes ir vie- 
nas, ir kitas iš šių būdų neišsiverčia be vaidmens distancijos sąvo- 
kos. Pagal paprastesniąją interpretaciją, veikėjai, tarsi pjesės he- 
rojai, tai užsideda kaukes, tai jas nusiima. Pasak šio aiškinimo, 
„valstybės saugumo patarėjas“ yra vaidmuo, kurį Brzezinskis gali 
vaidinti turėdamas asmeniškų tikslų, ir šie tikslai gali būti arba 
nebūti glaudžiai susiję su jo padėties reikalavimais. Tačiau jis pri- 

valo sugebėti pateisinti savo veiksmus nacionalinio saugumo in- 
teresais, nes jo paskirtis - atstovauti valstybės saugumui. Bet tik- 
rieji jo veiksmų motyvai nebūtinai sutampa su jo skelbiamais mo- 
tyvais. Kad ir ko būtų vertas šis teatrinis aiškinimas, veikėjai čia 
anaiptol nėra mechaniški. 

Skubame pridurti, jog šią analogiją nebūtinai reikia interpre- 
tuoti būtent taip. Pagal kitą teatro interpretaciją, aktoriai jau nė- 
ra tarsi pjesės herojai, bet į juos persikūnija. Prisiminkime, pavyz- 
džiui, Johno Gielgudo ar Lawrence'o Olivier sukurtus Karaliaus 
Lyro vaidmenis. Sįsyk vaidmens skirtumus lemia ne skirtingi as- 
meniniai tikslai, o skirtingos pjesės prasmės interpretacijos. Ki- 
taip sakant, vaidmens distancija gali būti suprantama ne kaip žvilgs- 
nis iš už pjesės, bet kaip atsajus vertinimas esant joje. Kaip paaiš- 
kės skyriaus pabaigoje, būtent tik taip mes ir rekomenduojame 
interpretuoti šią analogiją. O kol kas tik tvirtiname, kad pagal 
abu šios analogijos aiškinimus vaidmenų teorijos „klusnumo“ są- 
voka yra pakankamai lanksti ir patvirtina tai, kad vaidmenys ir 
įgalina, ir varžo. Tačiau, savaime suprantama, scenarijus dėl to 
nesikeičia, ta pati ir pjesės pabaiga! Mes nesiimame tiksliai atsa- 
kyti į klausimą, kokiu mastu jie varžo ir kokiu įgalina. 

Mūsų nuomone, vaidmenys įgalina ta prasme, kad priskiria tam 
tikriems Žmonėms tam tikras, ne iki galo apibrėžtas pareigas ir 
suteikia galimybes (dažnai neadekvačias) tas pareigas įvykdyti. Pa- 
gal šį požiūrį, galiausiai nėra jokio pakaitalo paties veikėjo gebė- 
jimui spręsti. Tačiau šie sprendimai neturi būti suvokiami kaip 
atsirandantys iš kokios nors veikėjui būdingos ypatybės, nesusiju- 
sios su vaidmeniu. Kai vėliau veikėjai paprašomi atsiskaityti, svars- 
tomas jų pareigų vykdymas, o ne - ar bent ne visuomet - jų sąži- 
ningumas. Taigi Vance'o pareiga buvo kalbėti valstybės departa- 
mento vardu, o šis buvo ypač susirūpinęs savo tarnautojų saugumu. 
Jis pats sprendė, ką sakyti ir kaip vaidinti savo vaidmenį. Jis buvo 
atsakingas už tai, kaip ėjo pareigas, bet jo posto teikiamos galios, 
matyt, neužteko, kad jo vieno balsas turėtų persvarą, nesvarbu, 
kaip jis ta galia būtų naudojęsis. 

Šis Biurokratinės politikos modelio variantas mums atrodo dau- 
giau žadantis negu tas, kur visa veikėjo veikla (arba didžioji jos 

dalis) siejama su jo padėtimi ir nepastebima, kad užimama padė- 
tis ir įgalina, ir varžo. Toks modelis niekaip nepaaiškina, kodėl 
vienos padėtys turi daugiau galios negu kitos, ir verčia įtarti, kad 
vis dėlto asmenybė gali daugiau lemti ta galia naudodamasi, ypač 
elitinėse sprendimų priėmimo grupėse, negu, regis, tiktų bet ku- 
riam šio modelio variantui. Netrukus imsimės šiuos klausimus gvil- 
denti. Bet iš pradžių perdirbsime Racionalaus veikėjo modelį, kad 
jis nebūtų toks mechaniškas. 

Standartiniai šio modelio variantai, pavyzdžiui, tas, kurį anks- 
čiau pateikėme, regis, atmeta bet kokią išankstinę prielaidą apie 
proto veiklą. Racionalus veikėjas yra tiesiog toks, kuris, veikia- 
mas suvaržymų, siekia maksimaliai padidinti tikėtiną naudingu- 
mą, — šį kriterijų galima lygiai taip pat sėkmingai taikyti ir žmo- 
nėms, ir tokiems vienetams kaip firmos ar tautinės valstybės. Ta- 
čiau čia glūdi tipiška filosofinė prielaida. Tai prielaida, jog veiksmas 
randasi iš įsitikinimo ir troškimo derinio, kai impulsą teikia, arba, 
vaizdžiai tariant, varomoji jėga yra troškimas. Šios prielaidos šal- 
tinis - Davido Hume'o Traktatas apie žmogaus prigimtį (1739), kurį 
jau minėjome kaip didingą mėginimą nusakyti, kaip gali būti pa- 
dėti mokslo apie protą pamatai. Esmingas yra šios prielaidos tei- 
ginys apie „Proto“ santykį su „Aistra“ (arba, kalbant moderniais 
terminais, informacijos ir jos apdorojimo santykį su prioritetais). 
Pasak Hume'o, „Protas vienas pats niekada negali motyvuoti jo- 
kio valios akto“; „Protas tėra ir tegali būti aistrų vergas, jis nieka- 
da negali pretenduoti į jokias kitas pareigas, kaip tik joms tarnau- 
ti“!*, Mokslas apie protą tiria, kaip aistros paverčiamos veiksmais 
ir kaip protą galima priversti geriau joms tarnauti. 

Dabar verta stabtelėti ir atkreipti dėmesį į tai, ką ši prielaida 
paaiškina apie racionalų veiksmą ir ko ji nepaaiškina. Ji leidžia 
daryti išvadą, kad Protas, būdamas tik aistrų vergas, neturi balso 
spręsti apie veikėjo prioritetus, jeigu jie nuoseklūs. Iš čia kyla idė- 
ja, kad motyvacija glūdi tam tikruose prioritetuose, o dėl tikslų 


5 D. Hume, A Treatise of Human Nature [1739], red. L.A. Selby-Bigge, Oxford: 
Oxford University Press, 1978, II knyga, 3 dalis, 3 skirsnis. Išsamų komentarą žr.: 
B. Stroud, Hume, London: Routledge and Kegan Paul. 1977. 

racionalumo negali kilti jokių abejonių. Tačiau ji neleidžia daryti 
išvados, kad racionalus veiksmas visuomet turi būti motyvuoja- 
mas savais interesais, t.y. „savanaudiškas“. Veikėjų motyvai nega- 
li būti vien įsitikinimas (taigi ir grynas įsitikinimas, jog kuris nors 
poelgis moraliai teisingas), bet tarp jų troškimų motyvų gali pasi- 
taikyti ir užuojauta ar meilė kitiems žmonėms. Kitais žodžiais ta- 
riant, jų aistros turi būti jų aistros, bet nebūtinai egoistiškos tikrą- 
ja prasme. Ne apibrėžimo reikalas, bet empirinė problema yra 
klausimas, ar žmonės savanaudžiai tikrąja prasme, taip dažnai sa- 
vaime aiškia laikoma ekonomistų ir kitų, kuriems ekonomistai 
imponuoja. 

Mes nesakome, kad Hume'as teisus. Iškilūs šaltiniai, tarp jų ir 
Thomo Hobbeso Leviatanas, byloja priešingai. Bet mes tikrai no- 
rime pabrėžti, kad Racionalaus veikėjo modelio nederėtų grįsti 
siaura savo intereso idėja aiškiai jos neargumentuojant. Mes taip 
pat netvirtiname, kad Hume'as teisus teigdamas, jog „Protas vie- 
nas pats niekada negali motyvuoti jokio valios akto“. Iš iškilių 
priešingai teigiančių šaltinių paminėtinas Immanuelis Kantas, ku- 
rio pareigos etiką grindžia įrodymas, jog racionalų veikėją gali 
paskatinti veikti vien pripažinimas, kad poelgis bus teisingas. To- 
dėl Racionalaus veikėjo modelio šalininkai neturėtų neargumen- 
tuodami laikyti savaime suprantama net ir to, kad prioritetai bū- 
tinai esti duoti. Bent jau teoriškai šis modelis galėtų numatyti ga- 
limybę racionaliems veikėjams patiems nusistatyti prioritetus. 
Hume'o proto filosofija akivaizdžiai lipa ant kulnų Maxo Webe- 
rio instrumentiškai racionalaus veiksmo idealiam tipui. Bet ji gali 
būti atremiama — arba aistras apribojant siauru egoistišku „savu 
interesu“, arba išplečiant Proto veiklos sritį. 

Taigi standartinį Racionalaus veikėjo modelį, kuris išreiškia per- 
nelyg mechanišką požiūrį į proto veiklą, galima padaryti lankstes- 
nį. Kitaip sakant, Proto nereikia laikyti vien procesoriumi, kuris, 
keičiantis veikėjo situacijai, generuoja jo elgesį taip, kad maksi- 
maliai būtų patenkinami iš anksto apibrėžti prioritetai. Veikėjui 
turi būti suteikta kuo daugiau erdvės pačiam spręsti, taigi padary- 
ti vietos ką tik išdėstytoms idėjoms apie biurokratinius vaidme- 
nis. Bet mes būtinai turime skirti du būdus, kaip galima mėginti 

sujungti šiuos modelius. Vienas būdas - biurokratiniame veikėjo 
poste kuriamus prioritetus įtraukti į informaciją apdorojančio vei- 
kėjo prioritetų sąrašą. Taip aiškinamas veiksmas vis dar tebėra me- 
chaniškas, nes sujungus biurokratinį mechanizmą su kompiuteri- 
niu nebus nieko mažiau mechaniška negu vienas ir kitas skyrium. 
Kitas būdas - pakeisti teorinį vaidmenis atliekančio ir įžvalgiausiai 
veiksmų kryptį pasirenkančio veikėjo pobūdį. Tačiau pernelyg di- 
delis lankstumas kelia grėsmę Hume'o tikslui sukurti mokslą". 


ASMENYBĖ IR GALIA 


Pademonstravome, kaip galima perdirbti abu modelius - Raciona- 
laus veikėjo ir Biurokratinės politikos, - kad jie paaiškintų ir sutei- 
kiamą galią, ir suvaržymus. Kad būtų aiškiau, prie ko tai veda, da- 
bar plačiau panagrinėsime asmenybę ir jos reikšmę naudojantis ga- 
lia. Galėtume tikėtis, kad lankstesniame Racionalaus veikėjo 
modelyje rasis vietos asmenybei. Bet, kaip jau minėta, tai priklauso 
nuo būdo, kuriuo pasiekiamas lankstumas. Jei tai darome vien pra- 
turtindami veikėjo prioritetus, modelis vis tiek veiks išlygindamas 
individualius skirtumus. Jį vis tiek sudarys universalus kompiuteri- 
nis įrenginys, užprogramuotas bet kokiems veikėjų turimiems pri- 
oritetams. Jei prioritetus paprasčiausiai nustato biurokratinės pa- 
dėties reikalavimai, mes nepažengėme nė žingsnio į priekį. 

Tad pamėginkime smarkiai pakeisti racionalaus veikėjo cha- 
rakterį pabrėždami vaidmenų atlikimo neapibrėžtumą ir praplės- 
dami Proto veiklos sritį. Pavyzdžiui, pamąstykime apie „vanagiš- 
kumo“ veiksnį. Biurokratinei politikai būdingas tvirtinimas, jog 
kai kurie postai reikalauja vanagiškų asmenybių, todėl į juos ir 
parenkami atitinkami veikėjai, taigi šių prioritetai gali būti nu- 
spėjami. Mums tai atrodo pernelyg supaprastintas požiūris į pos- 
to „reikalavimus“. Užuot mąstę taip, verčiau laikykime „vanagiš- 
kumą“ ne „medžiaga“, o tam tikros rūšies veikėjo interpretacija, 


Iš Tolesnį šio klausimo nagrinėjimą žr.: M. Hollis, The Cunning of Reason, Camb- 
ridge: Cambridge University Press, 1988, 5 ir 6 skyrius. 

kuria jis grindžia savo sprendimus, priimamus nepakankamai at- 
sižvelgiant į informacijos ir skaičiavimo taisykles. 

Šiuo momentu būtų paranku pasitelkti Racionalaus veikėjo mo- 
delį. Tačiau standartiniu jo variantu vadovautis netikslinga. Nėra 
tokio dalyko kaip „vanagiškas duomenų apdorojimas“, nes skaičia- 
vimo įrenginys universalus. To nepakanka. Juk per lemiamus posė- 
džius aplink prezidento stalą sėdėdavusiai grupei teko milžiniški 
faktų interpretavimo, jų svarbos pasvėrimo uždaviniai, be to, reikė- 
jo įvertinti tikėtinas reakcijas į Jungtinių Valstijų žingsnius. Mūsų 
nuomone, šios problemos klaidingai apibūdinamos kaip būtinumas 
tiksliai paskaičiuoti neapibrėžtomis aplinkybėmis. Grynam skaičia- 
vimui toje situacijoje tebuvo labai maža galimybių, o interpretaci- 
jos, kuriomis jis galėjo būti grįstas, galėjo duoti visiškai kitokį rezul- 
tatą. Kitais žodžiais tariant, pernelyg daug erdvės buvo palikta sa- 
varankiškam vertinimui. Asmenybės tipai esti svarbūs, nes jie daro 
tam tikrą poveikį veikėjo nuomonei, kai jis mėgina nuspręsti, kokia 
veiksmų eiga būtų geriausiai motyvuota. Juos reikėtų nagrinėti bent 
jau tiek pat priskyrus prie „įsitikinimų“, kiek ir prie „troškimų“. 

Tad racionalaus sprendimo idėją reikia atsieti nuo ribinio atve- 
jo - tobulo skaičiavimo turint tobulą informaciją - ir perdirbti į 
motyvuoto įsitikinimo ribinį atvejį. „Vanagai“ ir „balandžiai“ skir- 
tingai motyvuoja ir savo duomenų interpretacijas, ir savo lūkes- 
čius, jog kurie nors veiksmai duos vienokį, o ne kitokį rezultatą. 
Tačiau jau pats motyvų pateikimas yra motyvuoto debatų proceso 
dalis. Perdirbtas Racionalaus veikėjo modelis, galįs ką nors sva- 
raus pasakyti apie šį procesą, būtų labai vertingas įrankis tarptau- 
tiniams santykiams tyrinėti. 

Debatai ir diskusijos turi akivaizdų bruožą - jų metu paveikia- 
mi dalyvių įsitikinimai. Mes nenorime pasakyti, kad dalyvaujan- 
tys asmenys yra racionalūs šventieji, kurie visada pasirenka teisin- 
gesnius argumentus. Pasitaiko, pavyzdžiui, „grupinio mąstymo“ 
daromo spaudimo, kuris gali smarkiai paveikti suvokimą ir verti- 
nimą tokiais būdais, kokių nerastume logikos žinyne!“. Be to, kai 


16 Žr. S. Smith, „Groupthink and the Hostage Rescue Mission“, in: British Journal 
of Political Science, 1985, 15(1), p. 117-123. 

kada debatai esti tik dirbtiniai - ta prasme, kad juose proto kalba 
paprasčiausiai manevruoja asmenys, neketinantys nė per žingsnį 
atsitraukti nuo iš anksto nusistatyto, galbūt biurokratiškai determi- 
nuoto požiūrio. Bet mes, aišku, vaizduojamės, kad žmonės, sėdan- 
tys drauge spręsti užsienio politikos klausimų, tam tikra prasme 
elgiasi neapibrėžtai. Kai veikėjai nėra iš anksto nusistatę, jie ieško 
motyvuotų sprendimų, ir asmenybė teisėtai dalyvauja formuojant 
kolektyvinį sprendimą. Tarptautinių Santykių teorijos kalba saky- 
tume, jog asmenybė yra lemiamas veiksnys, formuojantis atskirų 
sprendimų priėmėjų proto nuostatas ar įsitikinimų sistemas. Įsiti- 
kinimai apie tai, kas turėtų būti, veikia įsitikinimus apie tai, kas yra. 
Tatai ypač teisinga tais atvejais, kai įsitikinimų sistemos esti „užda- 
ros“, t.y. informacija apdorojama tokiu būdu, kad būtų sumažintas 
kognityvus disonansas, o sykiu informacijai neleidžiama pajudinti 
giliai įaugusių įsitikinimų. Tai irgi yra klaidingo suvokimo šaltinis. 

"Tad „asmenybę“ galima įtraukti iš dalies parodant, kaip biurok- 
ratiniai postai esti tinkami tam tikroms asmenybėms, o dar labiau — 
perdirbant abiejų modelių santykį. Mūsų vaidmens atlikėjas nėra 
uždaras procesorius, kuriam medžiagą teikia kuri nors biurokrati- 
ja. Vaidmenys reikalauja savarankiško vertinimo, o tai apima mo- 
tyvuotą įsitikinimą, savarankišką tikslų pasirinkimą ir įžvalgumą. 
Šie elementai netelpa į „informacijos apdorojimo“ sąvoką. Taigi 
siūlome pataisyti Racionalaus veikėjo modelį, kad jis juos sutalpin- 
tų. O tai keičia ir modelių santykį, nes biurokratinis ir kalkuliacinis 
vaidmenų atlikimo aspektai dabar susilieja. Mes netvirtiname, kad 
šitaip visiškai įveikiamas „asmenybės“ kintamasis, nes būtų keista, 
jeigu psichologijai nebeliktų ničnieko reikšmingesnio pasakyti apie 
tarptautinius santykius. Bet mes vis dėlto manome, jog tai jau nėra 
pašalinis veiksnys, darantis paslaptingą įtaką. Šiaip ar taip, dabar 
grįžkime prie keblesnio galios klausimo. 

Pradiniams abiejų modelių variantams būdingas skirtingas po- 
žiūris į galios prigimtį ir veikimą. Kol kas Biurokratinės politikos 
modelis priskiria biurokratinėms struktūroms įvairaus masto 
galią, kuri pasireiškia vienos biurokratijos gebėjimu stelbti kitą. 
Racionalaus veikėjo modelyje iki šiol galia būdingai pasireiškia 
veikėjo paklusimo kaina ar veikiau kainų sistema, kurioje sandė- 

riai sudaromi su didesne ar mažesne nauda vienam ar kitam vei- 
kėjui. Nei vienas, nei kitas modelis, mūsų nuomone, neatsklei- 
džia tikrosios esmės, 0 pamėginus juos sujungti, kyla galvosūkis 
dėl jų santykio. Svarbiausi klausimai - kaip galia funkcionuoja ir 
kokiu mastu sistemoje lokalizuoti jos šaltinius. Pasiaiškinsime juos 
mėgindami atsakyti, kaip vienas veikėjas ar veikėjų grupė gali pri- 
mesti kitam vienokį ar kitokį rezultatą." 

Geriausiai galia pasireiškia ginčijamo sprendimo momentu. 
1980 metų kovo 22 dieną Cyruso Vance'o prieštaravimai planuoja- 
mai žvalgybos misijai buvo nustelbti. Balandžio 11-ąją jo argumen- 
tai prieš gelbėjimo misiją atmesti in absentia. Balandžio 15-ąją jo 
mėginimas asmeniškai išdėstyti juos sutikti „kurtinančia tyla“. Bet 
netgi iš šios paprastos įvykių sekos aiškėja, kad galia neapsiriboja 
atviru konfliktu. Balandžio 11-osios posėdyje niekas atvirai ne- 
balsavo prieš. Vance'as buvo iš anksto nustumtas į šoną, o jo at- 
stovas, nors ir išreiškė valstybės departamento abejones, primyg- 
tinai nepareikalavo balsuoti. Be to, numatytas svarstyti gelbėjimo 
misijos klausimas net nebuvo įtrauktas į pralaiminčiajai šaliai įteik- 
tą darbotvarkę. Laimėtojai savo galia pasinaudojo dar prieš pra- 
sidedant posėdžiui. 

Dėmesys krypsta į ankstesniąją manevravimo pakopą, kai pre- 
zidento rėmėjai apsigalvojo ir panoro gelbėjimo misijos. Šis po- 
slinkis reiškė valstybės departamento pralaimėjimą, nes vanagai 
įgijo daugumą, kuria galėjo kliautis. Tačiau pagrindinė šios per- 
mainos priežastis buvo pasikeitusi viešoji nuomonė, 0 ne gynybos 
atstovų veikla. Kadangi manevravimas ir nušalinimas nekelia jo- 
kių teorinių neaiškumų, prie jų ilgiau ir nesustosime. 


" Su dėkingumu prisipažįstame esą didžiai skolingi Stevenui Lukesui ir jo knygai 
Power: A Radical View, London: Macmillan, 1974, taip pat kitiems jo raštams šia 
tema. Kita pastraipa paremta jo „pirmąja dimensija“, kai galia yra gebėjimas lai- 
mėti atvirą konfliktą. Tolesnėje pastraipoje kalbama apie jo „antrąją dimensiją“, 
kurios esmė - gebėjimas išstumti priešingus požiūrius iš darbotvarkės. Tačiau dėl 
„trečiosios dimensijos“ mūsų nuomonės išsiskiria: Lukesas ją sieja su realiais inte- 
resais, o mes pasitenkiname manipuliavimu priešingais troškimais. (Priešingai nei 
Lukesas, mes manome, kad žmonės gali naudotis galia anaiptol ne tik atsižvelgda- 
mi į savo realius interesus.) 

Keblusis galios aspektas susijęs su prioritetų inžinerija. Pirmasis 
galios išbandymas vyksta per atvirą konkuruojančių prioritetų kon- 
fliktą, antrasis - per uždarą konfliktą dėl išankstinės darbotvarkės, 
t.y. irgi tarp besivaržančių prioritetų, o trečiasis - per konfliktą dėl 
prioritetų formavimo. Veikėjas A turi pastebimai didesnės ir svar- 
bios galios prieš veikėją B, jei susidūręs su B prioritetu x, teikiamu 
prieš y, gali priversti B teikti pirmenybę y, o ne x. Tai, ar B priorite- 
tų pasikeitimas yra A galios rezultatas, priklauso nuo to, kaip tas 
pasikeitimas įvyksta. Pavyzdžiui, politiniai prioritetai reaguoja į nau- 
ją informaciją. Iš esmės tatai įvardytina kaip racionalus apgalvoji- 
mas ir nelaikytina išorine inžinerija; bet kai pokytį lemia tyčinis 
dezinformavimas - tai jau inžinerija. Jei balandžio 11-osios posė- 
džio rezultatas būtų priklausęs nuo vienintelio balso, kurį Carteris 
pašalino klaidingai informuodamas Christopherį, neva Vance'as tuo 
klausimu nusileidęs, tai jau būtų buvęs naudojimasis galia. 

Kai dėmesį sutelkiame į prioritetų formavimąsi, Racionalaus 
veikėjo modelis patenka į nepalankią padėtį. Ankstesnioji jo at- 
maina operuoja instrumentinio racionalumo sąvoka, pagal kurią 
prioritetai esti duoti, o veiksmas randasi kaip racionalaus apgal- 
vojimo rezultatas. Ji nė žodžiu neprasitaria apie prioritetų šaltinį 
ir įkliūva į pinkles vos tik pripažįstama, kad prioritetai sprendimo 
procese gali kisti ar būti sąmoningai keičiami. Biurokratinės poli- 
tikos modelis šiuo požiūriu pranašesnis. Jei biurokratinių vaid- 
menų atlikėjus laikysime savo pareigų tvarkytojais, dirbančiais iš 
esmės leidžiamoje teritorijoje tarp to, ko vaidmuo griežtai reika- 
lauja, ir to, ką jis griežtai draudžia, tai manipuliacinį galios aspek- 
tą suprasti bus lengviau. Tai, kaip veikėjai interpretuoja savo vaid- 
menis, priklauso nuo to, kaip jie supranta situaciją, O jų suprati- 
mui, kaip ir apsisprendimui veikti vienaip ar kitaip, daug įtakos 
turi būtinumas rasti tinkamą pasiteisinimą grįžus į savo biurokra- 
tinę struktūrą. Jei procesas dėl to tampa per daug sąmoningas, 
tuomet reikia pripažinti ir tai, kad prioritetus formuoja biurokra- 
tinis mąstymas, siejamas su konkrečiomis pareigomis. Kadangi 
atskiri biurokratai turi dirbti tam tikroje struktūroje ir bendra- 
darbiauti su kitais, pasaulį jie ima regėti tam tikrais būdais. Šie 
būdai - tai ne tik duomenų interpretavimas, jie apima ir nustaty- 

mą, kurie klausimai svarbiausi. Laikytis būtent tos biurokratijos 
požiūrio ir prioritetų reikia tam, kad pelnytum paaukštinimą. 

Taigi mes viliamės prijaukinti ir „galios“ kintamąjį. Vaidmenų 
atlikimo aiškinime tai ne šiaip dalykas, kurio vienos biurokrati- 
nės organizacijos turi daugiau negu kitos. Tai gebėjimas, nevieno- 
du mastu reikalingas skirtingoms pareigoms, - su sąlyga, kad vei- 
kėjas įgudęs juo naudotis. Sis įgūdis yra vienas iš tų, kurie daly- 
vauja priimant motyvuotą sprendimą, ir - kadangi tai įgūdis - mes 
galime suprasti, kaip galios pasiskirstymas tarp įvairių sugebėji- 
mų žaidėjų žaidimo metu gali keistis. Jei leisime sau paspekuliuo- 
ti, pasiskirstymas žaidimo pradžioje bent jau iš dalies yra rezulta- 
tas, sukauptas iš ankstesnių žaidimų. Kaip ir su „asmenybės“ kin- 
tamuoju, mes nemanome, kad šitaip išnyksta visi klausimai. Galios 
struktūrų idėja, pamojus burtų lazdele, neišgaravo. Veikėjas vis 
dėlto negali iš pamatų pakeisti galios pasiskirstymo tarp biurok- 
ratijų. Tačiau mes linkę manyti, jog mūsų vaidmens sąvoka pade- 
da kiek pasistūmėti galios pokyčių supratimo linkme. 


VAIDMENYS IR ASMENYS 


Kiek ankstėliau pažaidėme idėja, kad Brzezinskis galėtų tapti vals- 
tybės sekretoriumi ir pradėti burkuoti balandžiu. Pavadinome tai 
ornitologijos stebuklu, leisdami suprasti, jog tai neįmanoma. Ta- 
čiau Žmonės, einantys tam tikras pareigas, kartais iš tikrųjų susi- 
keičia vietomis. Pavyzdžiui, ne vienas Didžiosios Britanijos mi- 
nistras būdavo paskiriamas į iždą ir tada imdavo įnirtingai įrodi- 
nėti priešingai, negu būdavo siūlęs vilkėdamas ankstesnįjį 
mundurą. Postų ir juose sėdinčių asmenų santykio klausimas lie- 
ka erzinančiai atviras, kad ir ką būtume pretendavę išspręsti savą- 
ja vaidmens sąvoka'*. 


'* Diskusiją šia tema žr.: G.H. Snyder, P. Diesning, Conflict among Nations, Prince- 
ton University Press, 1977, p. 297-310; A.L. George, Presidential Decision-Making 
in Foreign Policy, Boulder C.O.: Westview, 1980, p. 55-80; ir R. Betts, Soldiers, Sta- 
tesmen and Cold War Crises, Cambridge, MA.: Harvard University Press, 1977, p. 
174—182 ir 209212. 

Grįžkime prie klausimo, kodėl vanagai yra vanagai. Šis klausi- 
mas būtų keblus, jeigu jį būtume uždavę anksčiau, nei abu modeliai 
buvo perdirbti. Kol Racionalaus veikėjo modelyje kalbėta vien apie 
„ekonominius“ skaičiavimus, o Biurokratinės politikos modelyje — 
vien apie postus, likdavo spraga painiuose asmenybės klausimuo- 
se. Jos negalėjai užtaisyti net sudėjęs nepakoreguotus modelius daik- 
tan. Netiesa, kad politika yra biurokratinės padėties diktuojamos 
informacijos, kuri įgauna suvokinių formą, produktas, apdorotas 
lygiai taip, kaip grynoje racionalaus pasirinkimo teorijoje. Netiesa 
ir tai, jog sąmoningais laikomi sprendimai tėra vien biurokratinės 
sistemos ratukų dūzgimas, — sistemos, kurioje visi pareigūnai yra 
perdėm partis pris. Kitais žodžiais tariant, vieno modelio pasiūlyta 
„vaidmens“ sąvoka nedera su kito modelio pasiūlyta „motyvo“ są- 
voka, o sujungti jas galime tik tada, kai abu modeliai yra pertvarky- 
ti. Šio pertvarkymo procese gimsta motyvuoto vaidmenų vaidini- 
mo idėja, paaiškinanti, kodėl vanagai yra vanagai. 

Pagrindinė mintis aiškiausiai gali būti suformuluota kaip vaid- 
mens distancijos sąvokos komentaras. Ši sąvoka paprastai nuro- 
do tokį atsajumą nuo vaidmens, kuris sukelia nusivylimą, susveti- 
mėjimą ar slaptus asmeniškus kėslus. Bet mes turime galvoje ki- 
tokį atsajumą. Mūsų nuomone, užsienio politiką kuria įvairius 
postus užimantys asmenys, kuriems tenka žongliruoti pareigų i1m- 
peratyvais, demonstruoti derybininkų įgūdžius ir būti pasirengu- 
siems vieną momentą paaukoti dėl kito, susiorientuoti vaidmenų 
konflikte ir interpretuoti kintančią situaciją nešališkumo ir įsipa- 
reigojimo mišiniu. Negana to, tikslūs šio proceso ingredientai ir 
jų proporcijos įvairuoja nelygu vaidmuo. Valstybės saugumo pa- 
tarėjo vaidmuo 1980-aisiais bet kurį neatsargiai į šį postą paskirtą 
balandėlį būtų pavertęs visiškai nekompetentingu veikėju. Vana- 
gai lieka vanagais, nes tik vanagai geba išspręsti galvosūkį parei- 
gų, kurioms reikalingas nuoseklus vanagiškumas. 

Sykiu kristalizuojasi ir nauja racionalumo koncepcija, kuri bus 
artimesnė filosofams nei ekonomistams. Mes atmetame „ekono- 
minį“ požiūrį, kuris veiksmo motyvus redukuoja į tiksliai paskai- 
čiuotą tikėtiną priemonių naudingumą siekiant nekvestionuoja- 
mų tikslų. Mūsų veikėjai informaciją interpretuoja, patys kon- 
truoliuoja savo vaidmenų atlikimą, iš naujo vertina savo tikslus. 

Esmę sudaro motyvuotas sprendimas, o ne skaičiavimas kompiu- 
teriu. Skirtumas tas, kad sprendimų priėmimą reikia analizuoti 
ne išskaidant grupes į individus, o individus - į uždarus procesus. 
Užuot tai darius, jį reikia suprasti kaip skirtingų, protaujančių vaid- 
menų atlikėjų tarpusavio sąveiką. Dar daugiau, sprendimai ne- 
priimami akimirksniu, kaip, regis, skatina manyti nuo laiko ne- 
priklausantys mikroekonomikos modeliai. Šiandienos sąveikai pui- 
kiai žinomi vakarykščiai susitarimai. Pareigūnai atsineša su savimi 
galias, suvokimus ir tikslus, kuriuos subrandino ankstesni manev- 
rai. Vakardienos nepažįstantis tyrinėtojas neperpras šiandienos 
sprendimų motyvų, nes jų prioritetai gali būti ankstesnių biurok- 
ratinių disputų rezultatas. Galima būtų pridurti, jog tas pat pasa- 
kytina ir apie pačius vaidmenų atlikėjus". 

Tokia tad pagrindinė mūsų minties kryptis, kurią toliau plėtosi- 
me kitame skyriuje. Vis dėlto neduoda ramybės smalsumas: kokie 
gi tie asmenys, kurie vaidina vaidmenis? Brzezinskis atkakliai lieka 
pats savimi. Regis, būdingus jo bruožus galima atpažinti visuose jo 
manevruose. Tačiau padaryti jį unikaliu, aktyviu individu —o jis, be 
abejo, mėgaujasi toks esąs — vadinasi, sukelti naują grėsmę visam 
reikalui. Jei užsienio politika galop pasirodys esanti unikalių as- 
menų kūrinys, mums nebeliks ničnieko pasakyti apie tikrąjį jos 
veikimą, nors tai turėtų sisteminės aiškinamosios vertės. 

Kad išsaugotume struktūros elementus, pasitelkime naują spren- 
dimo proceso elementą - kalbą. Valandėlei grįžkime prie Raciona- 
laus veikėjo modelio iš pradžių išsakytos minties, esą užsienio poli- 
tika primenanti rinką, kurioje firmos esančios tautinės valstybės, 
siekiančios pelno atitikmens - savo nacionalinių interesų. Šiame 
palyginime yra daug tiesos. Vidinė sprendimo kalba yra nacionali- 
nio intereso kalba. Kovo 22-osios, balandžio 11-osios ir 15-osi0s 
posėdžiai buvo sukviesti nuspręsti, kaip Jungtinės Valstijos turėtų 
reaguoti į įkaitų krizę. Pavyzdžiui, valstybės departamento balsas 
bylojo ne apie tai, kas būtų naudinga valstybės departamentui, bet 
apie tai, kas geriausia Amerikai. Jau iš pat pradžių, pristatydami 
Biurokratinės politikos modelį, mes atkreipėme dėmesį, jog „na- 
cionalinį interesą“ neretai galima laikyti vien pavadinimu, suteikia- 


9 Žr.: L. Freedman., „Logic, Politics and Foreign Policy Processes“, in: Internatio- 
nal Affairs, 1976, 52(3), p. 434—449. 


Vaidmenys ir motyvai 


mu politikai, laiminčiai biurokratinę kovą dėl galios. Tai pernelyg 
atsainus požiūris. Jis leidžia suprasti, kad jei pagrindinis vienetas yra 
biurokratinė organizacija, tai kalbos apie stambesnį darinį - pavyz- 
džiui, naciją - ir lieka tuščios kalbos. Kaip pamatysime, aiškinimas iš 
tikrųjų pasiteisina tik tuo lygmeniu, kuriame vienetai veikia nuošir- 
džiai įsitraukę, o ne tais, kuriais jiems patogu varinėti kalbas. 

Čia esama didžiulio non seguitur. Sprendimų priėmimo kalba 
yra ir manevravimo kalba. Veikėjus ji varžo ir įgalina, nesvarbu, 
kokių jie siekia asmeniškų tikslų“. Kad ir kokiu tikslu vykdytum 
savo politinę liniją, jis sužlugs, jeigu jo nebus galima pateikti kaip 
teisėtos ir įtikimos politikos forume, kuriame priimami sprendi- 
mai. Kad balandiška politika turėtų bent kiek šansų, balandžiui 
vanagų kolonijoje reikia apsikaišyti vanago plunksnomis. Tad tam 
tikra prasme niekada ir nebuvo visiškai klaidinga mąstyti apie mo- 
nolitiškų nacionalinių interesų siekiančias valstybes. Ta pati išva- 
da pasikartoja ir nusileidus vienu lygmeniu žemiau ir pradėjus 
apie veikėjus mąstyti siejant juos su įteisinta jų biurokratijų kal- 
ba. Valstybės departamento pareigūnai „gyvena“ valstybės depar- 
tamente ir tenai kalba kalba, įkūnijančia jo tikslus ir pažiūras, ne- 
svarbu, kokie būtų jų pačių tikslai ir pažiūros. Jie turi ta kalba 
kalbėti —- nesvarbu, nuoširdžiai ar ne. Todėl ši kalba svarbi mūsų 
supratimui, nes ji varžo ir įgalina iki šiol jau žinomais būdais. Bet 
turint galvoje mūsų įžvelgtą vaidmenų vaidinimo plotmę, asmeni- 
niai tikslai vis dėlto kai ką lemia. Galų gale veikėjai turi sugyventi 
su savimi. Reikalingas ne tik pareigūno, bet ir vidinis nuoseklu- 
mas; tad smalsumas ir toliau nerimsta. Tačiau viliamės, jog ak- 
centuodami būtinumą vaidinti vaidmenis apsiribojant vyraujan- 
čios kalbos terminais mes padarysime tą smalsų knietulį paken- 
čiamą, o vaidmenų analizė išliks pakankamai sisteminga. 


*“ Tai nepriekaištingai savo istorinėse ir politologinėse studijose įrodė Ouentinas 
Skinneris. Žr., pvz., jo esė „The Principles and Practice of Opposition: The Case of 
Bolingbroke versus Walpole“ knygoje N. McKendrick (sud.), Historical Perspecti- 
ves, London: Europa, 1974, p. 93—128. Platesnę diskusiją žr. M. Hollis, Models of 
Man, Cambridge: Cambridge University Press, 1977, p. 74 ir toliau, taip pat „Say it 
with Flowers“, in: Proceedings of the Aristotelian Society, papildomas tomas, 1978. 
Žr. taip pat J. Tully (sud.), Meaning and Context: Ouentin Skinner and his Critics, 
Princeton: Princeton University Press, 1988. 

Šį skyrių pradėjome fundamentalia problema, kuri kyla visoms 
užsienio politikos teorijoms, t.y. koks santykis tarp biurokratinės 
struktūros ir atskirų sprendimų priėmėjų suvokimo. O užbaigė- 
me vaidmens sąvoka, darančia galimą dvipusį procesą tarp biu- 
rokratinės struktūros ir veikėjo. Kaip parodė mūsų diskusija dėl 
galios, negalime tiesiog imti ir sujungti standartinių Racionalaus 
veikėjo ir Biurokratinės politikos aiškinimų taip, tarsi homo eco- 
nomicus kažkokiu būdu būtų Aomo sociologicus kompiuteriu, 
nes šių modelių vartojamos galios sąvokos nėra viena kitą papil- 
dančios. Nenorėjome nė sutaikyti jų pagrindiniu kintamuoju lai- 
kydami asmenybę, nes, kaip jau įrodinėjome, nebūtina sutikti, kad 
asmenybės šaltiniai aktoriaus atžvilgiu yra vidiniai. Kita vertus, 
nors Biurokratinės politikos aiškinimas atrodė turįs pranašumą, 
nes kreipia mus į išorinius politinius prioritetų šaltinius (per biu- 
rokratinę struktūrą), šis pranašumas buvo reikalingas pernelyg di- 
delės kainos — veikėjus paversti paprasčiausiomis marionetėmis. 

Todėl mes įsivedėme tobulesnę vaidmens sąvoką. Vaidmeniui rei- 
kalingi savarankiškas vertinimas ir įgūdžiai, bet kartu jis apima ir 
struktūros, kurioje atliekami vaidmenys, idėją. Šis išplėstos indivi- 
do veikimo laisvės derinys su vaidmens valdomais prioriteto ir sa- 
varankiško vertinimo apibrėžimais, mūsų nuomone, skatina kritiš- 
kai peržiūrėti standartinius Racionalaus veikėjo ir Biurokratinės 
politikos modelius. Tokioms Racionalaus veikėjo teorijoms grės- 
mę kelia biurokratinių struktūrų poveikis prioritetų formavimuisi; 
tokios Biurokratinės politikos teorijos iki šiol kliovėsi perdėm me- 
chanišku prioritetų formavimosi aiškinimu, veikėjus paverčiančiu 
marionetėmis. Sprendimą bandyti išvaduoti įkaitus geriau vyksta 
analizuoti su veikėjais, 0 ne su marionetėmis, taip pat pripažinus, 
jog svarbiausia priežastis, lėmusi politinius prioritetus, buvo biu- 
rokratinė padėtis. Mūsiškė vaidmens sąvoka atitinka abu šiuos rei- 
kalavimus. Motyvus ji susieja su struktūra ir padaro galimą šiokį 
tokį lankstumą bei savarankišką vertinimą vaidinant vaidnienį: tai- 
gi mes sugrąžiname į areną individą, bet aiškindami užsienio politi- 
ką neapsiribojame individais kaip analizės vienetais. 

Dabar jau labai aišku, kodėl skrynios atvėrimas neišsprendžia 
analizės lygmens problemos. Priešingai, problema tampa dar pai- 
nesne. Viena vertus, biurokratinius postus galima suvokti kaip sis- 
temą, kurioje vienetai yra racionalūs individai - žmonės. Kita ver- 
tus, biurokratinių vaidmenų atlikėjus galima laikyti vienetais sis- 
temoje - tautinėje valstybėje. Kitaip tariant, problema turi keletą 
sluoksnių, kurių kiekvienam būdinga sistema ir vienetai, o vaid- 
menų atlikėjų identifikavimas yra esminis dalykas. Skaitytojai tu- 
ri apsispręsti patys. Bet gal bus pravartu dar tarti žodį kitą apie 
Aiškinimą ir Supratimą. 

Jei būtume sutikę vaidmenis ir motyvus vaizduoti mechaniš- 
kai, - esą biurokratijos diktuojančios ir nurodančios formą ir kryptį, 
o iš anksto užprogramuoti racionalūs veikėjai automatiškai mak- 
simizuoją kintamųjų vertes, - tuomet nedvejodami būtume galėję 
orientuotis į Aiškinimą. Jei būtume sutarę dėl tokio pavaizdavi- 
mo, pagal kurį kūrybingį individai - unikalūs, o vaidmenys kuria- 
mi juos vaidinant, tuomet, be abejo, raktą būtų nurodęs Suprati- 
mas. Bet iš tikrųjų mes susitarėme dėl lankstumo elementų, bū- 
dingų vaidmenims, ir savarankiško vertinimo, būdingo motyvams, 
taigi palikome erdvės ir Aiškinimui, ir Supratimui. Mokslinė tra- 
dicija turi daryti apibendrinimus, bet gali aprėpti ir lankstumą, 
būtent - subtiliau nusakydama sąlygas, kuriomis ta pati priežastis 
duoda tą patį padarinį. Hermeneutinė tradicija turi kastis iš vi- 
daus, bet sykiu gali laikyti taisykles ir vaidmenis įtakingais deter- 
minuotumo šaltiniais. Nors skyrius į pabaigą suskambo herme- 
neutiškesne tonacija, jame vis dėlto lieka neišspręstas Aiškinimo 
ir Supratimo ginčas. 

Pratęsdami šį ginčą, privalome iškelti opią problemą. Iki šiol 
dėmesį buvome sutelkę į sprendimų priėmimo procesą vienoje 
valstybėje. Bet sprendimų priėmėjai negali racionaliai rinktis ne- 
galvodami apie procesą, vykstantį kitose valstybėse. (Akivaizdus 
Žaidimų teorijos metodo pranašumas yra tas, kad joje kiekvienas 
žaidėjas apmąsto tikėtinas strategijas, kurias rinksis kiti. Jeigu į 
Biurokratinės politikos modelį nebūtų pavykę inkorporuoti šio 
bruožo, modelis būtų pasmerktas.) Problema yra ką kiekviena 
sprendimų priėmimo grupė turi manyti apie kitas grupes. Ar Jung- 

tinių Valstijų politikos lėmėjai turėtų manyti, kad rusai vadovau- 
jasi savo interesais (taigi taikyti kurį nors realistinį ar Raciona- 
laus veikėjo modelio variantą), ar jie turėtų nagrinėti Rusijos biu- 
rokratinės organizacijos schemas (t.y. taikyti Biurokratinės poli- 
tikos modelį?). O gal iš tikrųjų jie turėtų mąstyti apie konkrečias 
asmenybes, - kaip, regis, pastaruoju metu ir daro susirūpinęs vals- 
tybės departamentas susidūręs su „Gorbačiovo faktoriumi“? 

Ši problema būdinga tik socialiniams mokslams. Kiekviena te- 
orija apie tai, kaip turi elgtis veikėjai, privalo atsižvelgti į tai, ko- 
kios teorijos laikosi patys veikėjai, nes tai iš dalies kuria elgesį. Iš 
to galima daryti išvadą, jog racionaliems veikėjams būtina Žinoti, 
kas vyksta galvose tų veikėjų, su kuriais jie turi reikalų. Tai, be 
abejonės, paaiškėjo ankstesniame skyriuje, nes šį teiginį puikiai 
įrodo Žaidimų teorija. Tačiau sutikdami su ja mes vis dėlto nesu- 
tinkame, kad žaidimai, kuriuos žaidžia tautos, atitinka Žaidimų 
teoriją. Žaidėjų motyvai yra priežastys, susijusios su jų vaidmeni- 
mis, - jei tiesa tai, kas kalbėta šiame skyriuje, - todėl jie turėtų 
apie kitus žaidėjus mąstyti kaip apie skatinamus panašių motyvų. 
Tačiau, galimas daiktas, — ir tai įdomu, - kad tarptautinius santy- 
kius iš tikrųjų sudaro žaidimai, kuriuos žaidžia tautos, bent jau 
jeigu esama tokių žaidimų, kurie nežinomi Žaidimų teorijai. Ši 
mintis duoda progą prisiminti filosofines Wittgensteino idėjas, siū- 
lančias naujų būdų sieti vaidmenis ir motyvus. 

Paskutiniame skyriuje įrodinėjome, kad užsienio politikos spren- 
dimų aiškinimui ir supratimui labai svarbi yra vaidmens sąvoka. 
Įsitikinome, jog „skrynios atidarymas“ automatiškai nenukelia mū- 
sų į racionaliai pasirenkančių veikėjų pasaulį, nes valstybės viduje 
kyla tie patys klausimai kaip ir tarptautinėje sistemos, kaip viene- 
to, ginčo plotmėje. Vis dėlto vaidmuo tarptautiniams santykiams 
yra svarbus, nes ir vergiškiausiai atsidavusio biurokratijos varžte- 
lio, ir visiškai nemąstančio jos balso skelbėjo prioritetai ne vie- 
ninteliai sudaro sprendimų „žaliavą“. Pagaliau kad ir koks svar- 
bus būtų žaidžiamas žaidimas viduje, sprendimai kreipiami į kaž- 
ką išoriška valstybės atžvilgiu. Ši išorinė arena ne tik atsiunčia 
dalį medžiagos, bet ir iškelia klastingą klausimą - kaip reikia su- 
prasti kitų tarptautinės sistemos veikėjų suvokimus ir ketinimus. 
Kadangi didžiausią paskatą sprendimams teikia išorinė valstybės 
aplinka, tarptautinių santykių negalima analizuoti vien biurokra- 
tinių ar racionalių sprendimų bei motyvacijų valstybių viduje po- 
žiūriu, mes turime pasvarstyti, kaip kiekviena šalis suvokia antro- 
sios tikslus ir suvokimus. 


„KITŲ SĄMONIŲ“ PROBLEMA 


Tatai sugrąžina prie idėjos, kad sprendimai yra žaidimų, kuriuos 
žaidžia tautos, ėjimai. 6 skyriuje ši idėja tyrinėta pasitelkus Žaidi- 
mų teoriją, bet sustota ties kai kuriais kebliais klausimais dėl šios 
teorijos santykio su realiais sprendimų priėmimo procesais. Sie 
klausimai kelia vis didesnį nerimą - ir tampa dar keblesni —- vos 
tik imama rimtai traktuoti Biurokratinės politikos modelį. Be abe- 
jo, vaidmenų atlikėjai žaidžia „žaidimus“, bet netrukus įsitikinsi- 
me, kad jie tai daro kitokia prasme, nesuderinama su apibrėžta 

Žaidimų teorijos. Tarptautiniai Santykiai pateikia veiksmingą fi- 
losofinės „Kitų sąmonių“ problemos variantą. 

Ši filosofinė problema iškyla dėl to, kad mes esame linkę kiek- 
vieną asmenį laikyti atskiru individu su jo asmeniška „sąmone“, 
aprūpinta įsitikinimais, troškimais, emocijomis ir patirtimi, tie- 
siogiai pažįstamais tik pačiam savininkui. Taigi, regis, kitos sąmo- 
nės pasiekiamos tik išsamprotaujant. Iš dalies išvados daromos iš 
elgesio, pavyzdžiui, kai Džuljeta skaito Romeo jausmus iš jo mei- 
lių žvilgsnių, iš dalies - iš žodžių, kaip tąsyk, kai jis pasako jai, ką 
jaučiąs. Tačiau ir vienu, ir kitu atveju lieka spraga, nes Džuljeta iš 
Romeo išraiškos sprendžia apie jo vidinę būseną. Ir tik pats Ro- 
meo gali žinoti, ar jos padarytos išvados teisingos, nes tik jam 
vienam prieinama tai, į ką jos nurodo. Komentuojant 4 skyriuje 
minėtą Weberio Verstehen sąvoką, „empatija“ tiesiogine šio Žo- 
džio prasme nereiškia, kad vienas asmuo suvokia kito asmens vi- 
daus pasaulį, o „aiškinamasis supratimas“ racionalios rekonstruk- 
cijos būdu tos spragos visiškai neužpildo. 

Šitokio mąstymo bėda ta, kad niekada neįmanoma tų išvadų 
nešališkai patikrinti. Kai automobilis ima bjauriai blerbti ir nepa- 
juda iš vietos, patyręs meistras pagal analogiją su panašiais nuti- 
kimais gali nuspręsti, kas sugedo, ir pasitikrinti savo išvadą iš- 
narstęs variklį. Išnarstę Romeo, jo sąmonės neatversime, ir Džul- 
jeta nėra patyrusi panašių nutikimų, kai užsimezga tiesioginis ryšys 
su kokia nors kita sąmone. Galima būtų manyti, kad ji turi pana- 
šių atvejų, - kai Romeo darė išvadas apie ją ir ji galėjo jas patik- 
rinti, nes pati savo sąmonę pažįsta. Bet jeigu jos paklaustume, iš 
kur ji žino Romeo ar ką nors kitą turint sąmonę, panašią į jos 
pačios, jai tektų atsakyti, jog iš tikrųjų to nežino. Taip mąstant 
remtis belieka vien elgesiu (ir kalba), o tai neužtikrina atskirų 
vidinių patirčių atitikimo, - patirčių, kurių net „empatija“ negali 
tiesiogiai palyginti. Todėl filosofinė Kitų sąmonių problema yra 
klausimas, ar apskritai viena sąmonė gali žinoti, kas vyksta kitoje. 
Atsakymas galėtų būti toks: nors niekas niekada negali žinoti, 
bent jau tikėtina, jog Romeo jaučia meilę, kurią išreiškia. Tačiau 
kai neturima anksčiau pastebėtų pavyzdžių, tikimybėms nėra pa- 
grindo; problema lieka ir toliau. 

"Tatai - tikras galvosūkis, ir prieš gilindamiesi į jį, turime įrodyti, 
kad jis svarbus tarptautiniams santykiams. Ne tokie griežti varian- 
tai neabejotinai svarbūs. Pavyzdžiui, jeigu mėginama apie tautines 
valstybes mąstyti pagal tikslią analogiją su žmonėmis, kyla akivaiz- 
dus klausimas, iš kur Motina Rusija žino Dėdulės Semo" ketini- 
mus. Tačiau kai nacijoms priskiriami ketinimai - tai tik vaizdingas 
pasakymas. Kalbant tiksliau, rusų politikos lėmėjai bando atsakyti į 
klausimą, kokį ketinimą, kurį neklsytant būtų galima priskirti JAV 
politikos lėmėjams, įgyvendina amerikiečių sprendimai. Kiekvie- 
nas sprendimas signalizuoja apie juo siekiamą tikslą ir tikėtinas re- 
akcijas į būsimą atsakymą. Bet tasai signalas gali labai suklaidinti. 
Galimas daiktas, jis bus klaidingai suprastas rusų pusėje. Gal jis 
bus suprastas teisingai, bet sąmoningai klaidinamai paskleistas. Ir 
priešingai, jis gali būti interpretuotas teisingai, bet netiesiogiai, nes 
rusai geriau negu patys amerikiečiai supranta sprendimų priėmėjų 
patiriamą spaudimą. Dar daugiau, elgesys gali ir neatitikti jų priim- 
tų sprendimų. Kaip sakėme 6 skyriuje, sprendimų įgyvendinimo 
procesas gali reikšmingai paveikti valstybės elgseną - ir tokiu mas- 
tu, kad rezultatas gali būti nelabai panašus į sprendimą. Dėl viso 
šito tarptautinius signalus skaityti darosi ypač sudėtinga. 

Šias labai praktiškas galimybes reikia apmąstyti teoriškai. Kai 
pritaikoma elementari Zaidimų teorija, ketinimai nesudaro jokio 
galvosūkio. Žaidėjai siekia maksimaliai padidinti savo tikėtiną lai- 
mikį ir pasirinkti tokią elgesio kryptį, kuri leistų geriausiai įgy- 
vendinti šį tikslą. Stebėtojas sutrinka, jeigu pasirinktas elgesys jam 
atrodo ne pats tinkamiausias sprendimas. Tąsyk reikia aiškintis, 
kokį veiksmą siekiama tuo elgesiu atlikti ir kokie įsitikinimai bei 
skaičiavimai veikėją paskatino manyti, jog tai geriausias būdas pa- 
tenkinti už to veiksmo glūdinčius prioritetus. Ši racionali rekonst- 
rukcija atliekama pasitelkus paprastą instrumentiškai racionalaus 
veiksmo idealų tipą, modifikuotą taip, kad leistų subjektyvius nuo- 
krypius nuo tobulo racionalumo. 

Bet jeigu Žaidimų teorija ir pritaikoma tokiu grynu pavidalu, 
tai tik tada, kai sprendimų priėmėjai esti jos pakerėti! Jeigu spren- 


* Angl. „Uncle Sam“ - United States, t.y. Jungtinės Valstijos. (Vert. pastaba) 

dimų priėmėjų grupė yra visiškai įsitikinusi žaidžianti Viščiuką su 
kita, lygiai taip pat tvirtai įsitikinusia grupe, tai ir stebėtojas gali 
nė kiek neabejoti Žaidimų teorija. Bet šis ypatingas atvejis neiš- 
laiko kritikos susidūręs kad ir su menkiausiu netikrumu dėl jo 
pritaikomumo - arba dėl to, kad neteisingai apibrėžiami laimi- 
kiai ar strategijos, arba dėl to, kad ne visi veikėjai mąsto Žaidimų 
teorijos sąvokomis. Todėl nė kiek nenuostabu, jei šią teoriją tai- 
kiusių autorių, pavyzdžiui, Thomo Schellingo (minėto 6 skyriu- 
je), darbuose randame daugiau niuansų turintį Žaidimų teorijos 
variantą. Būtent - Schellingo idėjos apie nebylią komunikaciją ir 
signalų pasireiškimą nekelia abejonių, kad žaidėjai įsitraukia ne 
tik į kovą, bet lygiai taip pat ir į derybas. Derybos - tai jau manev- 
ravimo sritis, kurioje gali apsimokėti, pavyzdžiui, įgyti stiprių ner- 
vų savininko reputaciją, taigi - siųsti signalus, sąmoningai numa- 
tytus klaidinti. 

Būtent tokia problema ir slypi už branduolinio atgrasinimo poli- 
tikos. Užduotis yra įtikinti priešą, jog užpulti jūs smogsite atgal bran- 
duoliniu ginklu, net jeigu pirma atakuota būtų ir ne branduoliniu 
ginklu arba smūgio būta nelabai stipraus. Bet jeigu jau jums teks 
įgyvendinti savo grasinimą, jūsų bauginamosios priemonės jau bus 
nepasiekusios tikslo. Branduolinio atgrasinimo politikos paradok- 
sas tas, jog nė vienai šaliai nenaudinga situacija, kurioje tektų grasi- 
nimus įgyvendinti: vienai dėl to, kad ją ištiks bausmė, o kitai dėl to, 
kad jos atgrasinimo priemonės jau bus žlugusios. Tai ypač nenau- 
dinga jums, nes grasinimų įgyvendinimas išprovokuos atsakomąjį 
jūsų priešo smūgį. Susimąstykite apie logiką, grindžiančią garan- 
tuotą tarpusavio susinaikinimą (angl. - mutual assured destruction, 
arba MAD)): kiekviena šalis smogs atsakomąjį smūgį, net jeigu pa- 
tirs tik nestiprų bandomąjį užpuoliko smūgį, tačiau nepajėgs apsi- 
ginti nuo tolesnių priešiškos šalies smūgių. 

Koks problemiškas šis fenomenas, geriausiai rodo Jungtinių Vals- 
tijų įsipareigojimas išplėsti savo branduolines garantijas ir savo są- 
jungininkėms. NATO aljansą cementuoja JAV įsipareigojimas pa- 
sinaudoti savo strateginės branduolinės ginkluotės arsenalu ir pulti 
Sovietų Sąjungą, jeigu Varšuvos sutarties šalys užpultų NATO. Ga- 
lų gale turi būti pademonstruoti nepaprasti signalizavimo įgūdžiai, 

nes sunkoka įtikėti tokiomis JAV garantijomis, kai pačios Jungti- 
nes Valstijos, panaudodamos branduolinį ginklą prieš SSRS, pra- 
šosi atsakomojo smūgio. Ar Amerikos vadovybė ryšis patirti šį smūgį, 
nors pagrindinės Jungtinių Valstijų teritorijos dar niekas nepuolė, 
juolab -branduoliniais ginklais? Ar JAV paaukotų Vašingtoną steng- 
damosi išgelbėti Boną? Ši dilema metų metus sudarė NATO krizių 
ašį. Kad išlaikytum rusus atstu, o aljansą - patenkintą, reikalingas 
sudėtingas signalų ir dviprasmybių derinys. Esminė aljansui išky- 
lanti problema - kaip ir viena, ir kita padaryti tuo pačiu metu, nes 
signalai, leidžiantys spręsti apie santykių su Sovietų Sąjunga dėtente, 
vis labiau sudaro įspūdį, jog silpnėja JAV įsipareigojimas NATO ir 
europiečiams. Išplėstinio atgrasinimo politikos atvejais, kai žaidi- 
mas ir vadinasi signalizavimu, iš tikrųjų tampa labai keblu įvertinti 
kitų ketinimus ir suvokimus. 

Taigi egzistuoja praktinė Kitų sąmonių problema, reikalinga 
teorinio lankstumo, bet nesužlugdanti Žaidimų teorijos užmojų. 
"Tačiau neaiškumai siekia ir giliau. Iki šiol, vaizdžiai tariant, kal- 
bame apie paštu vykstantį šachmatų turnyrą tarp klubų, veikian- 
čių skirtingose šalyse, ir kiekvieną ėjimą klubas priima apsvarstęs 
savo narių susirinkime. Kai teleksu pasiųstu ėjimu paspendžiami 
spąstai, visi jam pritarę nariai žino, kokius spąstus paspendė. Klu- 
bo - adresato nariai budriai seka, kad nepakliūtų į pinkles, ir gy- 
vena vildamiesi ne tik jas aptikti, bet kartais dargi įsitikinti jų ne- 
gudrumu - neva įkliūti ir šitaip pergudrauti priešą. Šiame vaizdi- 
nyje netikrumas nėra toks didelis, kad kiltų abejonių, kokių 
ketinimų turi klubai, kaip atskiri klubų nariai susiję su klubo sie- 
suprantamas abiejų šalių. 

Žaidimai, kuriuos žaidžia tautos, gali kelti visas šias abejones. 
Tatai atrodo akivaizdu, bet susidaro įspūdis, jog šios abejonės — 
praktinio pobūdžio ir jas galima nedvejojant atremti teiginiu, kad 
Žaidimų teorija - tai patogi abstrakcija, kurios vertingumas ne- 
priklauso nuo to, ką būtent kas nors galvoja, nes valstybės savo 
elgesiu įrodomai atitinka šios teorijos analizę. Tačiau mes turime 
1r radikalesnių abejonių, sugrąžinančių prie pačios filosofinės pro- 
blemos. 

Kiekvieno klubo žaidėjai yra siaurai, bet visiškai įsitraukę į svars- 
tymą aiškiai apibrėžto klausimo, koks žingsnis klubui būtų geriau- 
sias, O štai užsienio politikos lėmėjai įsitraukę nevisiškai ir keletu 
frontų, kurie ne visi susiję su svarstomu reikalu. Nėra tokio api- 
brėžto žaidimo, kuriame „nacionalinis interesas“ būtų aiški ir vie- 
nijanti sąvoka. Todėl ne tik neegzistuoja joks menamas „Dėdulė 
Semas“, kuriam patogu konspektyviai priskirti vienokius ar kito- 
kius ketinimus, - apskritai nėra tokių individų, kurių intencija su- 
taptų su JAV intencija. Analogija su Džuljeta, mėginančia iš Ro- 
meo išraiškos daryti išvadas apie jo vidinę būseną, sugriūva, nes 
nėra tokios Amerikos vidinės būsenos. Tačiau moralą dera api- 
bendrinti atsargiai. Vis dėlto galioja veiksmo kalba, ir veikėjams 
vis dėlto galima priskirti tikslus bei motyvus, jeigu tik aiškiai su- 
prantame signalų vaidmenį tarptautiniuose santykiuose. Tikrovė- 
je sprendimus priimantys asmenys neturi kito pasirinkimo, kaip 
tik imtis vertinti ketinimus. Tarptautinių santykių literatūroje apstu 
svarstymų, kokių tatai kelia problemų; dvi pagrindinės argumen- 
tacijos kryptys yra Roberto Jerviso darbas apie klaidingo suprati- 
mo atvejus ir Raymondo Garthoffo įžvalgus straipsnis apie klai- 
dingą ketinimų priskyrimą remiantis elgesiu!. Tačiau norėdami 
aiškintis toliau turime žengti du filosofinius žingsnius į šalį. 

Pirmasis Žinsgnis - atsieti ketinimus nuo motyvų. Ketinimą su- 
praskite kaip tai, kas sąmoningai perteikiama veiksmu ar žodžiais. 
"Tuomet ketinimai tampa nelyg ėjimais žaidime, kuriame veiks- 
mas turi sutartinę viešąją reikšmę ir kuriame sakyti, jog veikėjas 
ketino jį atlikti, - vadinasi, tik pasakyti, kad tas veiksmas nebuvo 
atliktas atsitiktinai. Lemia viešoji reikšmė, kurią įtvirtina egzis- 
tuojantys elgesio interpretavimo susitarimai, bendri abiem komu- 
nikacijos šalims. Todėl vis tiek lieka erdvės klaidingai suprastiems 
ketinimams, kai komunikacija sutrinka reikšmės taisyklių konteks- 
te, — taisyklių, paprastai pakankamai aiškių, kad ji vyktų sklan- 
džiai. Kitais žodžiais tariant, ketinimą laikykime išorėn nukreiptu 


' R. Jens, Perception and Misperception in International Politics, Princeton: Prince- 
ton University Press, 1976; R. Garthoff, „On Estimating and Imputing Intentions“, 
in: International Security, 1978, 2(3). p. 22-32. 


202 


Žaidimai, kuriuos žaidžia tautos (2) 


aspektu, apibūdinančiu tai, kas identifikuoja veiksmą elgesyje ir 
pranešimą kalbos ženkle. 

Na, o motyvus supraskite kaip vidines veiksmo paskatas, kurias 
veikėjai gali pasilaikyti sau. Taigi jie skiriasi nuo viešųjų pateisi- 
nančių paskatų, dėl kurių neretai atsiranda pranešimas. Seras Hen- 
ry's Wottonas taiklia dviprasmybe diplomatą apibrėžė kaip „sąži- 
ningą žmogų, išsiųstą į užsienį meluoti savo šalies labui“*. Šiuo 
posakiu tiksliai pagauta idėja. Būnantys užsienyje, t.y. ten gyve- 
nantys, diplomatai kalba už savo šalį ir perteikia savos vyriausy- 
bės teisėtas ir garbingai skambančias priežastis, pastūmėjusias prie 
vieno ar kito veiksmo. Tačiau jie ne visada perteikia ir net nebūti- 
nai esti informuoti apie vidinius aptariamosios valstybės moty- 
vus. Kitaip sakant, viešosios pateisinančios priežastys - kaip ir 
ketinimai - priklauso oficialiajam žaidimui, o motyvui kelia kito- 
kį klausimą: kodėl žaidėjui patogu žaisti šį oficialųjį žaidimą ir 
atlikti jame būtent tokį veiksmą. Šitoks veiksmo vidinių ir išori- 
nių aspektų atskyrimas yra filosofiškai ginčytinas, tačiau kol kas 
jis - pakankamai akivaizdus*. 


WITTGENSTEINAS IR ŽAIDIMAI 


Antrasis žingsnis būtų toliau pamąstyti apie „žaidimo“ idėją. 6 
skyriuje - „Žaidimai, kuriuos žaidžia tautos (1)“ - mes vadovavo- 
mės Žaidimų teorijos samprata. Iš esmės prie žaidimų galima pri- 
skirti bet kurią sąveiką, jeigu jos rezultatas buvo nepriklausomų 
pasirinkimų suma, o pasirinkusiajam tenkantis laimikis priklausė 
nuo rezultato. Tokiu būdu gaunamas griežtai apibrėžtas modelis, 
tikslus ir įdomus savo implikacijomis bei motyvuotas kaip patogi 
ir daug ką nušviečianti žmonių reikalų abstrakcija. Tačiau šis mo- 
delis neišsemia visų prasmių, kuriomis sąveikas galima lyginti su 


* Angl. „to lie“ gali būti suprasta ir kaip „meluoti“, ir kaip „būti“. (Vert. pastaba) 

? Liekame skolingi O. Skinner straipsniui „The Principles and Practice of Opposi- 
tion: The Case of Bolingbroke versus Walpole“, in: N. McKendrick (sud.), Histori- 
cal Perspectives, London: Europa, 1974. 

žaidimais. Wittgensteino padedami, pasiūlysime kitą būdą inter- 
pretuoti šią analogiją. 

Filosofiniuose tyrinėjimuose Wittgensteinas kalbą lygina su žai- 
dimu, o kalbos mokymąsi - su mokymusi žaisti žaidimą?. „Kalba“ 
čia suvokiama plačiai, tad, pavyzdžiui, ir matematika yra kalba. 
Mokytis kalbos - tai mokytis veiklos taisyklių, panašiai kaip skai- 
čiavimo ar matavimo, arba, trumpai tariant, - mokytis, „kaip rasti 
kelią“. Žaidimai gerai iliustruoja šį procesą, ir jų pavyzdys atitin- 
ka Wittgensteino tvirtinimą, kad veikla nėra mėginimas suvokti ir 
apibrėžti kažką, kas egzistuoja nepriklausomai nuo jos. Iš tiesų 
negalima teigti, esą visi žaidimai turi kažką bendra - gal smagu- 
mą? -— o bet kokį pasiūlytą naują žaidimą esą galima vertinti pagal 
tai, kaip jis atlieka savo paskirtį. 


Nesakykite: „Tiuri būti kažkas bendra, kitaip jų nevadintume „žaidimais“, - bet 
įsižiūrėkite ir pamatysite, ar yra kas nors bendra visiems. Nes jeigu įsižiūrėsite, 
nepamatysite kažko, kas bendra visiems, bet pamatysite panašumų, santykių — 
tr dargi ištisą jų virtinę“. 

Yra tik sudėtingas panašumų tinklas, - panašumų, kurie persiklo- 
ja ir kertasi ir kurie geriausiai apibūdinami kaip „rūšiniai panašu- 
mai“. Nagi pabandykite nurodyti ką nors tiksliau iš bendrų bruo- 
žų, siejančių „stalo žaidimus, kortų žaidimus, žaidimus su sviedi- 
niu ir Olimpines žaidynes“. 

Tai padaryti trukdo aplinkybė, kad nėra jokio esminio ypatu- 
mo, kuris būtų bendras visoms sąveikoms, jokio ankstesnio ir as- 
meniškesnio elemento kaip „mintis“ ar „reikšmė“, kurią pertei- 
kia kalba. Kaip iškalbingą pavyzdį supriešinkime Platono požiūrį, 
jog matematika yra proto atradimų kelionė į skaičių karaliją, su 
Wittgensteino samprata, pagal kurią, matematiką kuriame ją stu- 
dijuodami. Tai, ką Platonas supranta kaip tiesos ieškojimą, Wit- 
tgensteinas pateikia kaip matematikos terminų vartojimo evoliu- 
ciją. Kalbant konstruktyviai, kiekvieno „žaidimo“ taisyklės suku- 
ria areną ir įprasmina tai, kas joje sakoma ir daroma. Tačiau tokios 


“L. Wittgenstein, Philosophical Investigations, Oxford: Basil Blackwell, 1953. 
* Ibid., i. 66. 

arenos — ne vaizduotės dariniai. Suvaržymai ir įgalinimas yra tikri 
viešojo gyvenimo bruožai. Tokiu mastu - galima būtų sakyti — vis 
dėlto esama šio to, ką visi tam tikros žaidimų rūšies atstovai turi 
bendra. Kiekvienas, kas mokosi žaisti socialiai sukonstruotą žai- 
dimą, turi atrasti taisykles, net jeigu tos taisyklės ir nėra kažkokia 
nuoroda į nematomą Platono pasaulį. (Bent jau šitaip mes su- 
prantame Wittgensteiną. Jo tekstą sunku tiksliai išaiškinti, jį gali- 
ma interpretuoti įvairiai. Be to, jis nepaprastai sugestyvus, tad ra- 
giname skaitytojus pačius pamėginti jį skaityti. ) 

Dabartiniams tikslams norėtume sutelkti dėmesį į idėją, kad 
žaidimai yra atskiri ir nepriklausomi, 0 juos Žaisti - vadinasi, 
daryti ėjimus, kurių prasmė nustatyta žaidimo taisyklių. Vėl prisi- 
minkite šachmatus. Žaidimą sudaro tikslios taisyklės, apibrėžian- 
čios figūras, jų galias, teisėtus ėjimus ir tai, kas laikoma laimėji- 
mu, lygiosiomis bei pralaimėjimu. Žaidimo veiksmai apibūdina- 
mi nuorodomis į šias pagrindines taisykles (pvz., jie vadinami 
„Trokiruote“, „šachu“, o ne šiaip medžio gabalėlių stumdymu), 
kitaip jie negalėtų vykti. Tai, kas daroma, identifikuojama spe- 
cialiais šachmatų žymėjimais (pvz., „O-O“ žymi rokiruotę). Ta- 
čiau kai paklausiame, kodel tatai daroma, pagrindinės taisyklės 
nepateikia viso atsakymo (išskyrus nebent šachą ir matą, kai įma- 
nomas tiktai vienas teisėtas ėjimas). Čia jau reikia aiškinti, ko- 
dėl žaidėjas pasirinko racionaliai ar manėsi taip darąs. „Kodėl“ 
susijęs su tikėtina nauda (arba išvengsima žala), - šioje padėtyje 
tai visiškai aišku, o kitose, galbūt per daug sudėtingose, tai mo- 
tyvuojama nerašytomis praktinėmis taisyklėmis, kaip antai „ro- 
kiruotę atlik kuo anksčiau, nes šitaip karalių patrauksi iš centro, 
o bokštą įtrauksi į aktyvų žaidimą“. Kitais žodžiais tariant, esa- 
ma ir kitų naudingų taisyklių, kurios reguliuoja žaidimą, nes pa- 
čios savaime yra išmintingos ir galima tikėtis, kad jas supras ir 
antrasis žaidėjas. Šios taisyklės žaidimo neapibrėžia, bet sudaro 
jo vidaus veikimo dalį, ir jų nežinodamas stebėtojas neperpras 
rimtos šachmatų partijos. 

Šachmatų pavyzdys akivaizdžiai rodo, kaip susitarimai gali su- 
kurti žaidimą ir sykiu iškelti klausimų dėl to, kas racionalu, - klau- 
simų, kurie kitaip nekiltų ir į kuriuos atsakyti nelengva. Šachma- 

tai negali būti idealaus tipo pavyzdžiu tarptautiniams santykiams, 
nes šio Žaidimo susitarimai, nustatyti pagrindinių taisyklių, yra 
aiškūs ir išbaigti. Tačiau neskubėkime akcentuoti analogijos ne- 
buvimo, o verčiau pirma atkreipkime dėmesį į vieną rūšinį pana- 
šumą. Šis žaidimas toks sudėtingas, kad davė pagrindą rastis dau- 
geliui gero lošimo teorijų. Pavyzdžiui, XX a. trečiajame dešimt- 
metyje Nimzovitchiaus pasiūlyta „hipermodernioji teorija“ buvo 
paremta idėja, kad gera pradžia yra ne užimti centrą, o daryti flan- 
ginius ėjimus ir delsti, kol kito žaidėjo figūros atsidurs tokioje pa- 
dėtyje, kur jas bus galima pulti. Ši teorija taip niekad ir nebuvo 
galutinai įvertinta, bet ji gana įdomi ir darė įtaką vėlesnei šach- 
matų partijos pradžios strategijai. Iš čia kyla intriguojantis klausi- 
mas — koks teorinių išvedžiojimų apie šachmatus santykis su ta 
teorija susižavėjusių Žaidėjų ėjimais ir motyvais. Kaip jau minėta, 
panašus klausimas kyla ir dėl Žaidimų teorijos įtakos politikos 
lėmėjams, taigi — ir dėl jos, kaip aiškinimo teigiamybių, santykio 
su jos, kaip abstrakčios analizės, privalumais. 

Tačiau analogijos tarp šachmatų ir tarptautinių santykių stoka 
tokia ryški, jog mes turime kelti klausimą, ar tarptautiniai santy- 
kiai apskritai turi kokias nors grindžiančiąsias taisykles. Wittgens- 
teino mokiniai atsakys, kad visokia socialinė veikla būtinai turi 
vienokias ar kitokias grindžiančiąsias taisykles, nes veiksmai turi 
reikšmę, kurios stokoja elgesys. Socialinis veiksmas gali vykti tik 
tada, jeigu laikomasi kokios nors taisyklės, identifikuojančios tai, 
kas vyksta. Taisyklės sudaromos susitarimu ar konvencijomis, net 
jei ir nebyliomis, o kraštutiniu atveju - ir nesąmoningomis. Todėl 
socialinė veikla įmanoma tik tada, kai yra „žaidimo taisyklės“, 
kuriomis galima vadovautis. Dar daugiau, nors kai kurios kon- 
vencijos esti reguliuojančios, visuomet privalo būti ir kokios nors 
grindžiančiosios konvencijos, nes reguliuoti galima tik iš anksto 
egzistuojančią veiklą. Nacijos negalėtų net mėginti reguliuoti sa- 
vo reikalų (nebent fizine jėga) neturėdamos bent rudimentinio 
rinkinio konvencijų, grindžiančių „ėjimus“, kuriuos jos galėtų da- 
ryti siųsdamos vienos kitoms signalus. 

Peterio Wincho drąsiai išplėtotas šios mąstymo linijos varian- 
tas, su kuriuo susipažinome 4 skyriuje, skatina manyti, jog kiek- 

vienas Žaidimas priklauso atskirai ir nepriklausomai „gyvenimo 
formai“, o visi motyvai yra perskaitomi teisingai vykstančio žaidi- 
mo kontekste. Pavyzdžiui, vienuolynas yra institucija, priklausan- 
ti religinei gyvenimo formai, ir remdamiesi to ordino regula mes 
galime suprasti ne tik ką vienuoliai daro, bet ir kodėl jie tai daro. 
Tačiau tarptautiniai santykiai mums neatrodo tokie atskiri ir ne- 
priklausomi. Tankų bei raketų galia nėra vidinis abatui būdingas 
autoritetas; perkelti kitur branduolinį povandeninį laivą - visai 
kas kita, nei šachmatuose perkelti bokštą. Pernelyg akivaizdu, jog 
tarptautinio žaidimo išeities taškas tebėra tarptautinė anarchija, 
kad galėtume įtikėti analogija su visiškai pagrįstais taisyklėmis at- 
skirais žaidimais. Vis dėlto įdomių panašumų esama. Branduoli- 
niai povandeniniai laivai funkcionuoja kaip grasinimai ir derybų 
koziriai, o abato autoritetas gali bent kiek remtis grasinimais pra- 
garo ugnimi. Jei nebūtų suręsta vienokia ar kitokia tarptautinė 
visuomenė, nebūtų ir Jungtinių Tautų su savo Asamblėja bei tra- 
piomis, bet dažnai veiksmingomis institucijomis. Juo daugiau tarp- 
tautinės diplomatijos sukurtoji arena turi įtakos tam, ką nacijos 
gali ir ką yra suvaržytos daryti, tuo labiau verta tą areną suvokti 
kaip vietą, kurioje vyksta Wittgensteino žaidimai. 

Net jeigu tarptautinėje arenoje karaliauja anarchija, t.y. valsty- 
bės siekia savų nacionalinių interesų ir laužo trapias tarptautines 
taisykles, kai joms tai patogu ir ne per daug brangiai kainuoja, vis 
dėlto egzistuoja suvaržymai ir įgalinimas. Izoliacija yra ydinga pa- 
dėtis. Neutraliųjų šalių nuomonė neretai esti tokia pat svarbi kaip 
ir sąjungininkių. Kad ir kokiais stipriais motyvais būtų grindžia- 
ma politika, jos sėkmę iš dalies lemia tai, kaip ji bus vertinama 
užsieny, - tai daro galimus vienus politinius pasirinkimus ir riboja 
kitus. Tai tarptautinio lygmens analogija su tuo, ką sakėme anks- 
čiau, — jog svarbi yra biurokratijų reikmė namie savo manevrus 
pateisinti kaip žygius siekiant nacionalinio intereso. 

Pirmuoju savo žingsniu į šalį atskyrėme ketinimus nuo motyvų, 
o antruoju - įvedėme Wittgensteino žaidimų sampratą. Abu šie 
žingsniai kartu nurodo būdą, kaip įveikti Kitų sąmonių problemą. 
Tarptautinė arena netvari, bet pakankamai ištobulinta, kad turė- 
tų kalbą, kuria nacijos galėtų siųsti viena kitai signalus. Norėdami 


207 


Žaidimai, kuriuos žaidžia tautos (2) 


užčiuopti motyvus, slypinčius už to, kas sakoma ir daroma, mes 
gręžiamės į vidaus žaidimą, o jame - į žaidimus, kuriuos žaidžia 
valstybių vidaus institucijos. Taigi užsienio politikos motyvai yra 
stipriausiųjų biurokratijų ketinimai; tyrimas baigiasi biurokrati- 
nės galios pasiskirstymo analize. Iš tikrųjų tai yra problemos, kaip 
interpretuotinas valstybių elgesys, sprendimas remiantis Biurok- 
ratinės politikos modeliu. Jei žvelgiame į patį tarptautinį žaidi- 
mą, motyvų nematyti, bet juos galima aptikti grindžiančiosiose ir 
reguliuojančiose taisyklėse, valdančiose sprendimų priėmimo pro- 
cesą valstybių viduje. Žinoma, svarbiausias galios pasiskirstymo 
valstybėje šaltinis gali būti ir tarptautinės sistemos struktūra, nes 
kai kurios biurokratijos turės daugiau galios užsienio ir gynybos 
reikaluose negu kitos. Ji taip pat nustatys didesniąją dalį darbot- 
varkės ir diktuos svarstytinas problemas. Šių suvaržymų ribose bus 


- V 3 


JAV ANTSKRYDIS PRIEŠ LIBIJĄ 

Visi „už“ ir „prieš“ pasiūlytąją idėją geriau atsiskleidžia pastudi- 
javus konkretų atvejį. 1986 metų balandžio 15-ąją Jungtinės Ame- 
rikos Valstijos surengė bombardavimo reidą prieš Libiją, nukreiptą 
į penkis karinius taikinius Tripolyje ir Bengazyje. Šis sąmoningas 
galingos valstybės jėgos panaudojimas prieš mažą valstybėlę, su 
kuria ji nekariavo, kelia problemų keliais analizės lygmenimis. 

Pradėkime nuo oficialios JAV versijos apie savo ketinimus. Pre- 
zidentas Reaganas nedelsdamas paaiškino, esą reidas buvęs atly- 
gis už, jo žodžiais tariant, Libijos „valstybinį terorizmą“. Nepaisy- 
damas kelių JAV perspėjimų, Libijos prezidentas pulkininkas 
Gadaffis organizavo teroro kampaniją prieš amerikiečius užsieny- 
je, prieš Jungtinių Valstijų interesus ir prieš laisvąjį pasaulį apskri- 
tai. Tiriant keletą incidentų, įrodyta Libiją įsivėlus, būtent - prisi- 
dėjus prie kiek anksčiau organizuoto bombos susprogdinimo vie- 
name Berlyno naktiniame klube, kuriame žuvo amerikiečių 
kareivių. Terorizmas esąs nepakenčiamas visais pavidalais, o ypač 
netoleruotinas „valstybinis terorizmas“. Reidas buvęs teisėtas at- 

sakomasis smūgis ir davęs gerą pamoką tam „pasiutusiam šuniui“ 
Gadaffiui. Reikią pripažinti, jog apie septyniasdešimt žuvusių ci- 
vilių gyventojų, tarp kurių - jauniausias Gadaffio sūnus, esąs ap- 
maudus faktas. Tačiau reidas turėjęs vykti naktį, kai visiškas tiks- 
lumas neįmanomas, o kai kurie kariniai jo taikiniai buvę taikių 
gyventojų gyvenamose teritorijose ar greta jų. Kadangi pats ant- 
skrydis esąs pateisinamas, dėl visų apgailėtinų padarinių kaltinti- 
na Libija, o ne Jungtinės Valstijos. 

Oficialioji versija iš dalies atsako, kas buvo padaryta ir kodėl. 
Ketinta ne tik sunaikinti dalį Libijos karinės technikos, bet ir sim- 
boliškai perspėti kalbant tokia kalba, kurią suprastų „pasiutęs šuo“. 
Tai būta teisėto veiksmo, kuriam pagrindą davę nuolatiniai pado- 
raus tarptautinio elgesio kodekso pažeidinėjimai iš Libijos pusės. 
Ar oficialioji versija atsako, kokie buvo kiti motyvai, iš esmės le- 
mia tai, ar pakankamomis laikysime oficialiai įvardytas priežastis. 
Tad jei orientuosimės į tuometinę amerikiečių visuomenės nuo- 
monę - jokių galvosūkių nėra. Ji visuotinai pripažino: Jungtinės 
Valstijos, atstovaujamos savo prezidento, pasielgė ir teisingai, ir 
racionaliai. Tuomet racionalios motyvų rekonstrukcijos tikslais ga- 
lima sutikti su oficialiąja reido priežasčių versija. Libijos išsišoki- 
mų Jungtinėms Valstijoms iškeltai aiškiai apibrėžtai problemai bu- 
vo surastas veiksmingas ir teisėtas sprendimas, ir nekyla jokio rei- 
kalo ieškoti spragos tarp oficialių priežasčių ir tikrųjų motyvų. 

Tačiau žvelgiant iš Europos varpinės, anos oficialiosios prie- 
žastys pagrindžia anaiptol ne viską. Ne taip jau ir aišku, ar tas 
reidas buvo teisėtas atlygis. Įrodymus, kad ankstesni incidentai — 
Libijos darbas, galima buvo ginčyti, o prie Berlyno bombos, atro- 
dė, nagus prikišusi ne Libija, o veikiau Sirija (vėliau ši versija ir 
patvirtinta). Net ir pripažinus Libijai kaltę dėl šios provokacijos, 
galima buvo įrodinėti, kad reidu ne tik pažeista tarptautinė teisė, 
bet ir įvykdytas „valstybinio terorizmo“ aktas. Kad ir į kokias tei- 
sines subtilybes leistumės (ar netgi mėgintume aiškintis, ar reikš- 
minga ir pagrįsta „valstybinio terorizmo“ sąvoka), vis dėlto gali- 
ma suabejoti galingos nacijos, įvykdžiusios atvirą agresiją, mora- 
lumu ir išmintingumu. Nors galima sutikti, jog etiniai principai 
čia neaiškūs, bet jeigu jau paminėjome išmintį, kyla abejonių dėl 
14 -1058 

antskrydžio veiksmingumo. Kad ir kokia būtų Libijos moralė, ji yra 
maža arabų ir Trečiojo pasaulio valstybė. Gadaffio veikla nebūtinai 
įtikdavo visoms arabiškų ir Trečiojo pasaulio valstybių vyriausybėms, 
tačiau kai prireikia viešai stoti kieno nors pusėn, visuomenės nuo- 
monė esti lojali. Tatai reiškia, jog buvo galima tikėtis tolesnių pada- 
rinių tiek JAV santykiams su Sirija bei Libanu, - santykiams, ku- 
riuos Jungtinės Valstijos norėjo pagerinti, - tiek JAV piliečių sau- 
gumui, O juk keturi jų nužudyti Artimuosiuose Rytuose praėjus vos 
keletui dienų po antskrydžio. Trumpai tariant, teiginys, jog reido 
būta ir teisėto, ir racionalaus, yra - ir buvo - labai abejotinas. 

Dar daugiau abejonių randasi turint galvoje Didžiąją Britaniją, 
kurios ministrė pirmininkė ponia Thatcher sutiko, kad kai kurie 
bombonešiai F-111 pasinaudotų Didžiosios Britanijos bazėmis. 
Kodėl reidui buvo reikalingi būtent bombonešiai iš tokių tolimų 
bazių, juolab kad Prancūzija ir Ispanija neleido skristi per jų teri- 
toriją, tad susidarė milžiniškas lankstas? Oficialiai Jungtinės Vals- 
tijos aiškino, neva Viduržemio jūroje nebuvę pakankamai laivais 
gabenamų bombonešių, kurie reikiamu tikslumu ir naktį būtų ga- 
lėję smogti vienu metu į penketą taikinių. Tačiau toks aiškinimas 
kelia daugiau klausimų nei duoda atsakymų. Bombonešiai Didžio- 
sios Britanijos bazėse neturėjo naktiniam antpuoliui reikiamo tiks- 
lumo įrangos, kuri būtų padėjusi išvengti civilių gyventojų Žūčių. 
Šiaip ar taip, jeigu siekta pamokyti „pasiutusį šunį“, tai nebūtinai 
reikėjo atakuoti net penkis taikinius ar rinktis tokius, kurie buvo 
arti taikių gyventojų teritorijų. Tuo pat metu galima spėlioti, ko- 
kiais motyvais vadovavosi ponia Thatcher, be jos garsiai reikšto 
įsitikinimo, kad amerikiečiai akivaizdžiai esą teisūs, tad šalis są- 
jungininkė negalinti atsisakyti jiems padėti. Jei sversime naciona- 
linius interesus, tai, be abejo, buvo galima numatyti tuos skau- 
džius ekonominius nuostolius, kuriuos šalis patirs amerikiečių tu- 
ristams atsisakius vykti atostogų į tokią Didžiąją Britaniją, kuri 
vos ne prašyte prašosi libiečių atsakomųjų smūgių. Taigi šiuo po- 
žiūriu, regis, būta ir kitokių motyvų. 

Šitokių klausimų randasi dėl oficialiosios versijos iracionalu- 
mo. Oficialiu požiūriu, tėra viena veiksmo arena, o JAV vardu jų 
vadovas toje arenoje pasielgė protingai ir teisingai, neperžengda- 

mas leidžiamų ribų. Bet kritikai, radę pagrindo abejoti, ieško bū- 
dų atkurti racionalumą kreipdami tiriantį žvilgsnį anapus šios are- 
nos. Jie ieško tokių atsakymų, kurių įrodymai iškilo aikštėn jau 
po antskrydžio, nors mes ir negalime garantuoti jų teisingumo. 
Pavyzdžiui, esama šiokių tokių įrodymų, jog CŽV planuota bom- 
bardavimo metu užgriebti ir patį Gadaffį ir šitaip nusikratyti ne- 
patogaus ramybės drumstėjo. Jei iš tikrųjų taip ir buvo, nesunku 
įžvelgti paaiškinimą, kodėl vienas taikinys pasirinktas pačiame Tri- 
polyje. Galėjo atrodyti, jog dėl tokio tikslo gal ir verta paaukoti 
keleto civilių gyvybes. Ne tokia kontroversiška yra versija, kad Vi- 
duržemio jūroje dislokuoti lėktuvnešiai su visais bombonešiais bu- 
vo pavaldūs vien Jungtinių Valstijų laivynui, o iš Didžiosios Brita- 
nijos skridę lėktuvai priklausė JAV oro pajėgoms. Dalyvavimas 
veiksmuose galėjo būti atlygis JAV oro pajėgoms už bendradar- 
biavimą kuriant planus ir priimant sprendimus. Tuo tarpu valsty- 
bės departamentas tikrai turėjo primygtinai reikalauti tiesiogiai 
įtraukti į incidentą bent vieną Europos sąjungininką, t.y. Didžiąją 
Britaniją. Be to, nedera pamiršti, jog kiekvienam JAV preziden- 
tui reikia užsitikrinti liaudies paramą namie. Antskrydis vyko 2 
valandą ryto Libijos laiku, t.y. 7 valandą vakaro rytinėje JAV pa- 
krantėje, arba žiūrimiausiu televizijos laiku, ir elektoratas galėjo 
puikiai, nelyginant iš tribūnos, stebėti reginį. Tai buvo aktyvi už- 
sienio politika, kuri praverčia prezidentui ir jo partiečiams, kai 
pašlyja reikalai valstybės vidaus gyvenime. 

Kaip jau minėjome, visa tai vardijame vien kaip galimybes. Ta- 
čiau - teisingos ar ne - jos pamokomai iliustruoja mūsų temą, nes 
galimus motyvus lokalizuoja už oficialiosios arenos. Kaip tyčia, 
visos jos atitinka Biurokratinės politikos modelį. Bet vos tik dė- 
mesys spėja nukrypti į valstybės vidaus padėtį, racionaliose re- 
konstrukcijose netrukus ima rastis individualesnių elementų. Pa- 
vyzdžiui, ponia Thatcher savo kaip ministrės pirmininkės vaid- 
menį supranta labai asmeniškai. Jei paklausime, kodėl ji sutiko 
leisti pasinaudoti Didžiosios Britanijos bazėmis, nors daugelis pa- 
tarėjų manė, jog tai neatitinka šalies interesų, tai įtikimas atsaky- 
mas būtų toks: ji mokėjo skolą Jungtinėms Valstijoms už didžiulę 
šių paramą Folklendų karo metu, o šį įsipareigojimą laikė asme- 

niniu garbės reikalu. Tokius elementus knieti pakomentuoti ir Biu- 
rokratinės politikos, ir Racionalaus veikėjo modelių požiūriu, nors 
nei vieno, nei kito jie tiksliai neatitinka. Šią pat minutę vienaip ar 
kitaip išspręsti šio disputo mes nesiimame. 

Dabar nagrinėjame ketinimų supratimą iš vidaus. 4 skyriuje ap- 
tarėme įtampą tarp „individualizmo“, kuris institucijų veiksmus 
vaizduoja kaip individualių pasirinkimų sumą, ir „holizmo“, kuris 
pasirinkimus aiškina vadovavimusi institucijų taisyklėmis. Tai bu- 
vo įtampa hermeneutinės stovyklos viduje, perskyros tarp Aiški- 
nimo ir Supratimo Verstehen pusėje. Dvi aptartosios žaidimo sam- 
pratos leidžia dar labiau išplėtoti mūsų disputą. Žaidimų teorijos 
samprata, akcentuojanti savų interesų siekiančius racionalius vei- 
kėjus, kurie apskaičiuoja būsimą laimikį, t.y. padarinius, - tai aki- 
vaizdi individualizmo išraiška. Wittgensteino samprata, pabrėžian- 
ti ankstesnes, įvykius įprasminančias grindžiančiąsias taisykles, ne- 
abejotinai įkūnija holistinį požiūrį. Libijos pavyzdys rodo, jog ir 
viena, ir kita turi savų teigiamybių, tačiau sykiu skatina manyti, 
kad jas ne taip paprasta suderinti. 

Kiekvienu analizės lygmeniu veikia tam tikri taisyklių rėmai, 
leidžiantys daryti viena ir varžantys kita, taigi leidžiantys tirian- 
čiam Žžvilgsniui atpažinti veiksmą surandant elgesyje ketinimą ir 
nustatant jį pateisinančias paskatas. Šitaip pertvarkomi ėjimai ir 
jų paviršinė logika Wittgensteino žaidime. Tačiau tarptautinio žai- 
dimo taisyklės tarptautinėje plotmėje pernelyg miglotos, kad sėk- 
mingai mus kur nors nuvestų. Įgalinimas ir suvaržymai - tikri, bet 
jie palieka galybę laisvos erdvės, kurioje nacijos, kaip individua- 
lūs vienetai, savanaudiškai apskaičiuoja laimikius jau anapus ofi- 
cialiojo žaidimo ribų. Įsidėmėti Jungtinių Valstijų teiginį, neva 
anskrydis buvęs teisingas ir racionalus atsakas į grėsmę pasaulio 
taikai, — tai dar ne suprasti, kodėl jis įvyko. Tačiau kai nusileidžia- 
me vienu lygmeniu žemiau, situacija kartojasi. Ir vėl matome tai- 
syklių rėmus, kurių viduje priimami užsienio politikos sprendi- 
mai. Ir vėl tos taisyklės leidžia viena ir varžo kita iš to, ką galėtų 
daryti dalyvaujančios institucijos. Ir vėl lieka laisvos erdvės, tad 
identifikuoti daromus ėjimus drauge su jų logika dar nereiškia 
gerai suprasti veiksmą. Taigi tie patys argumentai verčia ieškoti 

motyvų „nebe šachmatų lentoje“, o neregimoje tokių vienetų kaip 
biurokratijos veikloje. Tačiau ir čia rekonstruodami aptinkame 
dar vieną taisyklių rinkinį, kurio rėmuose biurokratai turi daryti 
savo ėjimus ar vaidinti savo vaidmenis. 

Ši trumpa apžvalga perša mintį, jog žemiausias lygmuo yra kaž- 
kurios formos Realpolitik, o tikriausiai savanaudžių individų - žmo- 
nių Realpolitik. Tačiau tokiai minčiai dera atsispirti. Jei teoriškai ši 
mintis ir būtų teisinga, skverbiantis į griežčiau organizuotą valsty- 
bių vidaus politikos pasaulį, taisyklių struktūra tampa vis stipresnė. 
Nors žaidimą žaidžiantys biurokratai ir vaidina savo vaidmenis, pa- 
kankamai pamatuotas yra ir principas, jog „poziciją lemia kėdė“. 
Dar svarbiau - Realpolitik apimamas savas interesas nėra neutrali, 
visuotinė valiuta, bet priklauso nuo reikšmės ir vertės, kurią viene- 
tai priskiria rezultatams. Tatai mus sugrąžina prie Wittgensteino 
žaidimų. Niekas mūsų diskusijoje nekelia būtinos sąlygos, jog pasi- 
traukdami atokiau nuo taisyklių rėmų, kad geriau suprastume, kas 
juose vyksta, mes būtinai turime kažkuriuo momentu išeiti iš visų 
struktūrų į vienos tiktai Žaidimų teorijos pasaulį. 


DAR KARTĄ - KITOS SĄMONĖS 


Dabar galime sugrįžti prie tradiciškai formuluojamos Kitų sąmo- 
nių problemos. Džuljeta suvokia Romeo ketinimus, nes tam jai te- 
reikia žinoti merginimosi taisykles ir suprasti jo žodžius. Tačiau ši- 
taip vienaprasmiškai sutapatinti ketinimus su viešąja žodžių ir veiks- 
mų reikšme - tai dar ne atsakyti į visus Džuljetą jaudinančius 
klausimus. Ar jo ketinimai garbingi? Į klausimą tik iš dalies atsako- 
me teigdami, esą jis žino, kaip išreiškiamas garbingas ketinimas. 
Esminis klausimas susijęs su motyvais, kurių jis galėjo ir neišreikšti, 
O jei suprasime juos kaip asmeniškus, tai galbūt ir negalėjo jų iš- 
reikšti. Bent jau šia tradicine forma Kitų sąmonių problema iškyla 
padarius prielaidą, jog atskiri žmonės negali būti vienas kitam visiš- 
kai perregimi, nes kiekvienas jų turi atskirą vidinę būtį. Todėl ra- 
cionalus motyvo nustatymas žodžių ir veiksmų pagrindu pagrįstas 
netvirta analogija tarp Džuljetos, pažįstamos sau pačiai, ir kitų as- 
menų, kuriuos ji gali pažinti tik kokiais nors kitais būdais. 

Iš esmės yra trys būdai šią analogiją sutvirtinti. Paprasčiausias 
(bent iš pažiūros) - tai biheviorizmas, kuris atmeta Žmonių atski- 
rumo prielaidą, nes neigia vidinės būties būtinumą. Visa, kas Ži- 
notina apie žmones, rodo jų elgesys. Gal Džuljeta ir turi daugiau 
Žinių apie save nei apie Romeo, bet tai nėra kitokios rūšies žinios. 
Ši mąstymo kryptis dažnai patraukdavo mokslininkus, nes leidžia 
gamtamokslinius metodus taikyti socialiniam pasauliui. Žmonių 
elgesys galbūt ir esąs sudėtingas, bet jis ne mažiau užfiksuojamas 
stebėjimu negu kas nors kita. Vis dėlto pastaruoju metu bihevio- 
rizmas užleidžia pozicijas - bent jau kaip teoriniu požiūriu pa- 
prastas tvirtinimas, jog žmogaus elgesys yra nuspėjamas remian- 
tis mūsų fizinėmis savybėmis ir išankstiniu sąlygotumu. Galbūt 
taip yra dėl to, kad neišplėtota bihevioristinė kalbos analizė, o tai 
gali būti tik laikina kliūtis. Tačiau jokia bihevioristinė tarptauti- 
nių santykių teorija kol kas nėra pakankamai pagrįsta, kad nu- 
kreiptų mus į filosofinį šio metodo tyrinėjimą. 

Taigi lieka kiti du būdai patvirtinti mūsų skyriaus temai tinkan- 
čią analogiją. Antrasis būdas - žmogaus prigimčiai priskirti vi- 
suotinį motyvų ir interesų rinkinį, - o kaip tik taip ir daro vienas 
ar kitas Racionalaus veikėjo modelio variantas. Spalvingą pavyz- 
dį teikia Davidas Hume'as, XVIII a. viduryje mėginęs padėti pa- 
grindus mokslui apie žmogaus protą: 


Visuotinai pripažįstama, kad visų tautų ir visų epochų žmonių poelgiai yra 
labai vienodi ir kad žmogaus prigimties principai ir veiksmai visada yra tie 
patys. Tie patys motyvai visada sukelia tuos pačius poelgius, tie patys reiški- 
niai atsiranda dėl tų pačių priežasčių. Garbės troškimas, šykštumas, savimei- 
lė, tuštybė, draugystė, kilnumas, patriotizmo dvasia - visi šie jausmai, įvairiai 
sumišę ir paplitę visuomenėje, nuo pat pasaulio pradžios buvo ir iki šiol tebė- 
ra visų veiksmų ir iniciatyvų, kada nors regėtų žmonijos istorijoje, šaltinis. 
Norite pažinti graikų ir romėnų jausmus, polinkius ir gyvenimo būdą? Gerai 
išstudijuokite prancūzų ir anglų charakterį ir poelgius: jūs labai neapsiriksi- 
te, jeigu daug ką iš to, ką pastebėsite esant būdinga pastariesiems, priskirsite 
pirmiesiems. Žmonės visais laikais ir visur tokie vienodi, kad istorija nepasa- 
ko mums nieko nauja ar neįprasta šiuo klausimu.* 


* Vertė Kęstutis Rastenis: David Hume, Žmogaus proto tyrinėjimas, Vilnius: Pradai, 
1995, p. 123-124. 

Hume'as siekė redukuoti žmonių veiksmus į „paprasčiausias ne- 
gausiausias jų priežastis“ (taip jis aiškino Traktato apie žmogaus pri- 
gynt įvade) ir identifikavęs visados veikiančias aistras paaiškinti 
veiksmų įvairovę nuorodomis į situacijų įvairovę. „Visų veiksmų ir 
iniciatyvų, kada nors regėtų žmonijos istorijoje, šaltinis“ esąs 
pastovus. Galbūt mūsų laikams šis pavyzdys ir per daug spalvin- 
gas, tačiau prielaida apie savą interesą kaip visuotinį motyvą, grin- 
džiantį instrumentaliai racionalų veiksmą, yra tiesiogiai perimta iš 
Hume'o. Tuo tarpu nemaža pasako šio filosofo nurodytas šaltinio 
sudedamųjų dalių sąrašas. Kodėl gi jo intelektualiniai palikuonys 
laikosi įsikibę „savimeilės“, o garbėtrošką, godulį, tuštybę, drau- 
gystę, kilnumą ir patriotizmo dvasią, kaip galima numanyti, palieka 
socializacijos veikimui? Jei šis sąrašas patikimas, tai, kuo jis ilges- 
nis, tuo lengviau įveikiama tampa Kitų sąmonių problema! 

Įžvalgiausias atsakymas būtų toks: racionali rekonstrukcija, grin- 
džiama visuotiniais motyvais, yra reikalinga vieningos valiutos, ku- 
ria racionalūs veikėjai galėtų vertinti laimikius. Todėl atrodo pa- 
ranku siūlyti vieną matą - „naudingumą“, kuris atitinka bendrą vi- 
siems veikėjams motyvą ir leidžia tvarkingai suklasifikuoti visus 
tikėtinus rezultatus. Tada naudingumo šaltinių skiltį galima užpil- 
dyti sistemingai —- pavyzdžiui, įrašyti į ją „pelną“ kalbant apie fir- 
mas rinkoje, arba „galią“ — kalbant apie politinius vienetus. Tačiau, 
kaip įsitikinome, kiekvienas skilties užpildymas iškelia klausimų. 
Ar tiesa, kad visos firmos siekia pelno? Ar įmanoma sukonkretinti 
„galią“ netyrinėjant jos siekiančių ideologijų? Apskritai, visas šis 
mėginimas svyruoja tarp tokio visuotinio motyvo, kad jam kyla grės- 
mė tapti bereikšmiu, ir tokių socialiai specifinių atvejų, kad viską 
gali lemti socialinis kontekstas. Jei šis kaltinimas pasitvirtintų, - o 
tai, aišku, neigia racionalaus pasirinkimo ir Žaidimų teorijų šali- 
ninkai, - Kitų sąmonių problema lieka neišspręsta. 

Trečiasis būdas - leisti socialiniam kontekstui įtvirtinti šią ana- 
logiją tarp jame pasireiškiančių veikėjų. Lygiai kaip visiems šach- 
matininkams kaip šachmatininkams būdingi tie patys motyvai, taip 
ir Romeo su Džuljeta yra žaidėjai žaidime, kuris, suteikdamas jų 
veiksmams vieną prasmę, leidžia daryti ir išvadas apie motyvus. 
Šia kryptimi plėtojome mintį aptardami Wittgensteino žaidimų 

idėją, kuri, kaip sakėme, pernelyg ginčytina. Bet ji bent jau pasuf- 
leruoja kitą būdą mąstyti apie „racionaliojoje rekonstrukcijoje“ 
veikiantį racionalumą. Jeigu narystė kokioje nors socialinėje gru- 
pėje yra veiksmo paskatų šaltinis, o veikėjai socialiniuose įvykiuose 
dalyvauja tik kaip grupių nariai, tada Kitos sąmonės prieinamos 
aiškinantis tas grupes grindžiančias taisykles. Taigi būti raciona- 
liam — vadinasi, veikti iš paskatų, pasisemtų iš bendro fondo ir 
taikomų naujoms situacijoms, kuriose veikėjai atsiduria atlikda- 
mi tam tikrus socialinius vaidmenis. Kad nustatytume, kur link 
žmonės eina, reikia Žinoti, iš kur jie pareina. 

Šis metodas ypač reikšmingas antropologijoje, nes leidžia paša- 
liečiui suvokti kitos kultūros racionalumą nesilaikant įsikibus sąly- 
gos, kad jos nariai būtinai turi siekti kuo didesnio laimikio. Ši nuo- 
stata suponuoja didžiulę įvairovę socialinių ir intelektualinių kon- 
tekstų, kurie leidžia nariams prasmingai suvokti savo pasaulį ir jame 
susigaudyti. Semdamiesi taisyklių bei paskatų iš savo kultūros fon- 
do, jie sužino, „kaip rasti kelią“. Identifikuodamas šį fondą, antro- 
pologas įgyja „aiškinamąjį supratimą“ (prisimename Weberio ter- 
miną iš 4 skyriaus). Antropologo „Kitų kultūrų“ problema skiriasi 
nuo filosofo „Kitų sąmonių“ problemos, nes ji iškyla grupių, o ne 
individų atžvilgiu. Individai čia figūruoja veikiau kaip tam tikrą „pa- 
dėtį“ užimantys asmenys, ir supratimas čia vyksta atskleidžiant, ko- 
kias paskatas elgtis vienaip ar kitaip turės tą pačią padėtį užimsian- 
tis asmuo. Tatai iš esmės yra Biurokratinės politikos modelis, taiko- 
mas hermeneutine dvasia. Racionalus vaidmens atlikėjas veikia 
stumiamas paskatų, kurias sufleruoja vaidmuo. 

Vertėtų aiškiai apsispręsti, priimti ar atmesti implikuojamą re- 
liatyvizmą. Siūloma mintis yra tokia: racionalumas - tai ne uni- 
versalus sugebėjimas paskaičiuoti tam tikrą rezultatą priartinan- 
čių veiksmų sąnaudas ir pelną, bet lokalios taisyklės, skatinančios 
veikti, taikymas. Taigi esama daugelio religijų, kurios kiekviena 
turi tam tikrą kultūrinę aplinką ir yra formuojama savų įsitikini- 
mų apie neregimą pasaulį. Kiekviena religija - tai taisyklių, vaid- 
menų ir tikėjimo bei veiksmo paskatų šaltinis. Norėdami suvokti 
religinį elgesį, turime atsekti vietos taisykles, vaidmenis ir santy- 
kius. Bet ar šis atsekimas apibūdintinas kaip „racionali rekonst- 

rukcija“, t.y. ar esama tiek pat „racionalumų“, kiek ir organizuo- 
tų gyvenimo formų, ar tai dar tolesnio klausimo kėlimas: kurios 
religijos yra racionalios, jei iš viso tokių yra? 

Tai labai plati ir klaidi tema, ir ją paminėjome tik norėdami 
parodyti, kaip galima jos išvengti. Viena vertus, kyla pagunda sa- 
kyti, jog nėra jokių išankstinių ribų idėjoms ir praktikoms įpras- 
minti žvelgiant į jas iš vidaus. Kita vertus, galima įrodinėti, kad 
yra tik viena prasmė - organizuoto idėjų, patirties ir veiksmo nuo- 
seklumo prasmė ir kad supratimas įmanomas tik tada, kai pavyksta 
pritaikyti visuotinį nuoseklumo testą. Šiaip ar taip, tuomet reikia 
veikimu socialinės sąrangos, kuriai to pasaulio gyventojai priklau- 
so. Skaitytojams, kurie norėtų labiau pasigilinti į šias temas, būtų 
pravartu pradėti nuo esė rinkinio Rationality and Relativism („Ra- 
cionalumas ir reliatyvizmas“ ), sudaryto Holliso ir Lukeso“. 

Tarptautinių santykių teorijos gali išvengti per didelio gilini- 
mosi į reliatyvizmo klausimus apsibrėždamos ribotą organizacijų 
ir ideologijų ratą, į kurį reikia atsižvelgti. Jei pagrindiniai veikėjai 
turi tikslus ir interesus, kuriuos geba vienas kitam perteikti, ir sa- 
vo vidaus reikalus organizuoja tokia tvarka, kurią galėtų suprasti 
pašalietis, bus pakankamai medžiagos darbui. Tačiau tai tik apy- 
tikris „gatavas receptas“, kaip išvengti tikro galvosūkio, ir jį pasi- 
renkantys privalo gerai suvokti riziką peržengti teisėtumą. Pavyz- 
džiui, visiškai neaišku, ar iškilus tokioms fundamentalistinėms res- 
publikoms kaip Iranas, nacijų žaidimas lieka nepakitęs. Atsiradę 
pakankamai pastovūs lūkesčiai, abipusiai naudingi tokioms ideo- 
logiškai skirtingoms valstybėms kaip JAV ir SSRS, gali nebegalio- 
ti kurios nors iš jų santykiams su kai kuriomis Viduriniųjų Rytų 
šalimis. Panašiai tvirtinama, jog amerikiečių politika Azijoje, ypač 
Vietname, ilgai kentėjo nuo vakarietiškų interpretacijų, primeta- 
mų kultūros formoms, turėjusioms savas taisykles, vaidmenis ir 
paskatas. Tokiu mastu, kokiu šie teiginiai pagrįsti, jie byloja ra- 
cionalių rekonstrukcijų, paremtų visuotiniu naudos siekimo mo- 
tyvu, nenaudai. 


* M. Hollis, S. Lukes (sud.), Rationality and Relativism, Oxford: Blackwell, 1982. 

Vienas būdas formuluoti Kitų sąmonių problemą tarptautinių san- 
tykių tikslams yra klausti, kas duoda pagrindą vienai valstybei ti- 
kėtis kokių nors veiksmų iš kitos valstybės. Šis klausimas padeda 
išplėtoti ginčą, kilusį dėl „racionalumo“ prasmės racionaliojoje 
rekonstrukcijoje. Grynosios ekonomikos teorijos postuluojama- 
me visiškai racionalių veikėjų pasaulyje kiekvienas veikėjas racio- 
naliai kažko tikisi iš to, ką kiti darys susiklosčius įvairioms aplin- 
kybėms. Tie lūkesčiai priklauso nuo žinojimo, kaip kiti vertina 
įmanomus rezultatus ir ar laiko juos tikėtinais. Tačiau šiame kon- 
tekste tikimybės turi vieną ypatybę, nebūdingą tikimybėms, ku- 
riomis operuojama numatant gamtos reiškinius, pavyzdžiui, ura- 
ganus. Racionalūs lūkesčiai neretai esti susipynę. Tai, kaip racio- 
nalu būtų elgtis 4, dažnai priklauso nuo to, ką A tikisi darysiant 
B, o tai savo ruožtu priklauso nuo to, kokių veiksmų B tikisi iš A. 
Toks tikimybių susipynimas sudaro grėsmę, jog lūkesčiai taps ne- 
apibrėžti ir nebus perspektyvos racionaliai veikti. 

Šią problemą gerai išryškina Žaidimų teorija, ji - ypač kietas 
riešutėlis racionalių derybų teorijoms. Standartiškai ji įveikiama 
apibrėžiant pusiausvyrą kaip rezultatą, kai kitiems veikėjams pa- 
darius tam tikrus strateginius pasirinkimus nė vienas veikėjas ne- 
gali racionaliau pasirinkti savo strategijos. Tuomet daroma prie- 
laida, kad kiekvienas veikėjas ieško pusiausvyros strategijos ir to- 
dėl yra prognozuojamas kitų racionalių veikėjų, ieškančių panašios 
pusiausvyros. Esant reikalui, strategijos gali būti tikimybinės (kaip 
antai kai A renkasi išx ir y, vaizdžiai tariant, mesdamas pasunkin- 
tą kauliuką), ir jas galima atitinkamai apskaičiuoti. Šitaip grąži- 
namas apibrėžtumas. 

Tačiau būtina atsižvelgti į dvi komplikacijas. Vieną sudaro tai, 
kad ničniekas negarantuoja, jog kuri nors ką tik apibrėžta pusiau- 
svyra bus vienintelė. Iš tikrųjų dažnai ji esti akivaizdžiai ne vienin- 
telė. Pavyzdžiui, koordinacijos žaidime paprastai būna keli galimi 
rezultatai, kurių kiekvienas pasiektas bus stabilus, nes niekas ne- 
turi jokių priežasčių nuo jo nukrypti. Tokiu atveju joks veikėjas, 
abstrakčiai svarstant, negali racionaliai tikėtis, kad būtent tokios, 

o ne kitokios pusiausvyros sieks kiti. Sudėtingesniuose žaidimuo- 
se, kuriuose daugiau žaidėjų, nors visiems žaidėjams labiau pa- 
geidautini pastovūs, 0 mažiau — nepastovūs rezultatai, ir pasto- 
viuosius rezultatus jie gali vertinti skirtingai, t.y. hierarchiškai. Pa- 
vyzdžiui, galbūt visoms šalims, dalyvaujančioms pramoniniame 
dispute, būtų naudingiau pasiekti vienokį ar kitokį susitarimą, bet 
jos pirmenybę teikia tokiems susitarimams, kurie geriau atitinka 
konkrečius jų susitarimus. Dėl to kyla grėsmė vėl atsirasti neapi- 
brėžtumui, ir ši problema yra neišsenkantis nesibaigiančių eko- 
nomikos teoretikų ginčų šaltinis. 

Kita komplikacija randasi dėl to, kad veikėjams būtina priskirti 
tam tikrą ekonomikos ir jos veikimo modelį. Ko A gali tikėtis da- 
rysiant B, priklauso nuo ekonomikos teorijos, kurios laikosi A, ir 
nuo ekonomikos teorijos, kurios laikosi B. Nėra akivaizdu, kad A 
ir B būtinai turi laikytis tos pačios ekonomikos teorijos, net jei 
remsimės prielaida, kad abu jie yra racionalūs veikėjai. Pavyzdžiui, 
klausimu dėl tikėtinų pinigų padidėjimo padarinių A gali vado- 
vautis monetarizmo teorija, o B - keinsizmo teorija. Abi šios te- 
orijos gali pasiteisinti ta prasme, jog pasaulyje, kuriame visi vei- 
kėjai pripažįsta monetarizmo teoriją, jų lūkesčiai dėl to, kas įvyks, 
pasitvirtins; lygiai tas pat nutiks kitokiame pasaulyje, kuriame visi 
veikėjai laikosi keinsizmo teorijų. Jei tokia situacija iš tikrųjų įma- 
noma, - O tai kitas nepabaigiamų ginčų objektas, - neapibrėžtu- 
mų netrukus ima daugėti. 

Nors ir nesileisdami giliau į ekonomiką, galime pasakyti, jog 
bent jau tol, kol nė viena ekonomikos teorija nėra visuotinai pri- 
pažįstama, Kitų sąmonių problema iškyla net ir idealaus tipo pa- 
saulyje, kuriame visi veikėjai - perdėm racionalūs. Tada nesunku 
suvokti, kodėl visa tai svarbu racionaliajai rekonstrukcijai, pasi- 
telkiančiai modelius Tarptautinių Santykių pasaulyje. Kalbant te- 
oriškai, nacijos nebūtų racionaliai prognozuojamos net ir darant 
prielaidą, jog visi taiko Žaidimų teoriją, o dar menkiau — įsivaiz- 
davus, jog Žaidimų teorija - ne vienintelė, kuria gali vadovautis 
idealiai racionalūs veikėjai. Bet vos tik mes pereiname nuo idea- 
laus tipo pasaulio prie realaus, kuriame svarbu, kokias teorijas iš 
tikrųjų turi minty sprendimų priėmėjai, iškyla dar daugiau pro- 

blemų. Baltiesiems rūmams reikia žinoti, kaip Kremlius įsivaiz- 
duoja, kaip jį suvokia Baltieji rūmai. 

Šiais apmąstymais kėsinamės nebesuvaldomai išplėsti galimy- 
bių spektrą. Kad jį apribotume, įsivaizduokime normatyvinius lū- 
kesčius kaip filtrą, atskiriantį ir tai, ką sprendimų priėmėjai gali 
laikyti verta mėginti, ir tai, ką, jų manymu, galėtų svarstyti daryti 
kiti. Tai, jog motyvus įgalina ir varžo padėties reikalavimai, daro 
įtaką sprendimų priėmėjų mąstymui apie kitus sprendimų priėmė- 
jus. Taigi ir pats žaidimo suvokimo būdas yra žaidimo dalis, - ne 
tik jį reguliuojančių, bet ir jį grindžiančių taisyklių dalis. Pavyz- 
džiui, tai žaidimas, kuriame normatyviai tikimasi, kad Jungtinių 
Valstijų prezidentas atsižvelgs į amerikiečių nuomonę, 0 tai savo 
ruožtu veikia Kremliaus sprendimus. 

Normatyviniai lūkesčiai veikia kaip tikras filtras, nes Žaidėjai 
juos ignoruoja tik rizikuodami savo interesais. Bet šie lūkesčiai 
nesuderinami su ekonomikos teorijos „racionaliais lūkesčiais“. „Ti- 
kėtis“ gali reikšti „numatyti“, kaip tikimės, jog, rytoj lis, ir būtent 
šitaip šis terminas vartojamas pozityviajame moksle. Tačiau nor- 
matyviniai lūkesčiai formuluojami moralės sąvokomis, įvardijan- 
čiomis tai, ko tikimasi iš žmonių, kokias prielaidas turi teisę dary- 
ti kiti ir kokiai kritikai duoda pagrindą nesugebėjimas atlikti už- 
duoties. Tam tikrus postus užimantys asmenys nebūtinai atlieka 
viską, ko iš jų normatyviai tikimasi ir nebūtinai apsiriboja vien 
šiomis užduotimis. Tatai nereiškia, jog normatyviniai lūkesčiai — 
tuščias daiktas. Kad numatytumei, ką darys Kremlius, reikia Ži- 
noti sprendimų priėmėjų normatyvinę situaciją, nes ji daro įtaką 
sprendimams net ir nebūdama vienintelis juos lemiantis veiksnys. 
Su normatyviniais lūkesčiais yra susiję žaidėjų interesai, atlieka- 
mos užduoties suvokimas bei galia įgyvendinti savo tikslus, 0 visa 
tai lygiai taip pat įgalina, kaip ir varžo. Taikant ir „normatyvinius“, 
ir „pozityviuosius“ filtrus galimybėms, kurių kitaip būtų nebesu- 
valdomai daug, žaidimai, kuriuos žaidžia tautos, vis dėlto gali bū- 
ti aprėpiami ir teoriškai, ir praktiškai. 

Vos tik pripažįstama, jog svarbu tai, kas vyksta sprendimų pri- 
emėjų galvose, Kitų sąmonių problema tampa rimtu galvosūkiu 
Tarptautiniams Santykiams. Iš pirmo žvilgsnio sklandų šios pro- 
blemos sprendimą siūlo Žaidimų teorija, papildyta racionalių de- 
rybų teorija. Tačiau mes jau radome keturias bendro pobūdžio 
priežastis laikyti šį sprendimą nepakankamu ir rinktis tinkames- 
nę Žaidimų, kuriuos žaidžia tautos, sampratą. 

Pirma, netgi idealaus tipo atveju, kai visi veikėjai gali vadovau- 
tis prielaida, jog visi kiti yra idealiai racionalūs, žaidimai, kuriuos 
žaidžia tautos, pernelyg įvairūs Žaidimų teorijai. Pavyzdžiui, Ka- 
linių dilemoje ir Viščiuko žaidime prioritetai ir laimikiai yra vi- 
siems žinomi, motyvai - perregimi, o strategijas, jeigu jos miglo- 
tos, galima atskleisti žaidžiant virtinę žaidimų. Tarptautiniai Žai- 
dimai, priešingai, ragina skirti ketinimus ir motyvus. Ketinimai 
drauge su jų viešosiomis pateisinančiomis priežastimis būdingi for- 
malesniam ar ne tokiam formaliam žaidimui, kuriame siunčiami 
signalai įprasminami susitarimais. Bet motyvų reikia ieškoti, vaiZ- 
džiai tariant, „užkulisiuose“. Taigi apie amerikiečių intencijas bom- 
barduoti strateginius Libijos objektus buvo griežtai signalizuota, 
jos viešai pagrįstos, tačiau motyvų klausimai nukreipė mūsų žvilgs- 
nį į kitus žaidimus, žaidžiamus anapus tarptautinės arenos. Tarp- 
tautinėje plotmėje Jungtinės Valstijos lošė prieš Libiją, o pasaulio 
viešoji nuomonė vaidino žiūrovo vaidmenį; valstybės vidaus mas- 
tu oro pajėgos lošė prieš laivyną dėl vaidmens būsimojoje akcijo- 
je. Apie kiekvieną žaidimą atskirai Žaidimų teorija turi ką pasa- 
kyti, tačiau ne apie jų santykį, turint galvoje tai, kad nė vienas šių 
žaidimų nėra uždaras ir nepriklausomas. Todėl mes pasitelkėme 
Wittgensteino socialinio gyvenimo „žaidimų“ sampratą ir persi- 
klojančių bei susikertančių jų „rūšinių panašumų“ idėją. 

Tai mus paskatino - antra - kvestionuoti Žaidimų teorijos prie- 
laidą, jog laimikiai yra objektyvus matas, leidžiantis pasverti, ar 
toks visuotinis žmogiškas motyvas kaip maksimalios naudos sie- 
kimas yra patenkinamas. Tai, ką Žmonės vertina, lemia požiūris, 
kuriuo jie suvokia save ir savo pasaulį. Todėl motyvus būtina su- 

prasti remiantis tuo, kas sudaro skirtingų Žmonių savigarbą ir sa- 
vos vertės supratimą, kaip daro antropologai tyrinėdami kitas kul- 
tūras. Tai prieštaringa perspektyva, ir į ją mes nenorime per daug 
gilintis. Pasukę šiuo keliu, turėtume daryti išvadą, kad nėra jokių 
individų, o tik „gyvenimo formos“, apimančios moralę ir savos 
vertės sampratą apibrėžiančius žaidimus. Šią idėją patrauklią da- 
ro „gyvenimo formų“ gausybė, kurią, regis, atranda antropologai. 
Tačiau mes buvome budrūs, kad neįveltume į Tarptautinius San- 
tykius jokio nuoseklaus reliatyvizmo. Tai, kad nacijos su skirtin- 
gomis ideologijomis vis dėlto geba bendrauti ir derėtis, liudija, 
jog vietos taisyklės nėra tokios jau lokalios. Mes įrodinėjome tik 
tai, kad racionali rekonstrukcija privalo atrasti tiek aiškiai išreikš- 
tą, tiek instrumentinį racionalumą. 

Trečia, skirtumą tarp Žaidimų teorijos ir Wittgensteino žaidi- 
mų mes pateikėme kaip skirtumą tarp dviejų rūšių filtrų galimiems 
veiksmams filtruoti. Žaidimų teorija kalba apie pusiausvyros būk- 
les, kurias ji identifikuoja remdamasi prielaida, esą racionalūs žai- 
dėjai puoselėją racionalius lūkesčius vienas kito atžvilgiu. Įrodi- 
nėjome, jog žaidimuose, kuriuos žaidžia tautos, pernelyg dažnai 
nebūna jokios pusiausvyros arba jų būna keletas, todėl strategijos 
tampa neapibrėžtos. Tačiau normatyviniai lūkesčiai, įgalinantys ir 
varžantys atlikti vaidmenis, sudaro dar vieną, papildomą filtrą. 
Norėdami suprasti Kitas sąmones socialinėje sąveikoje, turime 
žinoti, ko reikalauja ir ką draudžia jų vaidmenys. Netgi kai veikė- 
jai vengia daryti tai, ko iš jų normatyviai tikimasi, juos vis tiek 
varžo būtinumas pateisinti tai, ką daro. Racionalioji rekonstruk- 
cija turi naudotis abiem šiais filtrais, o Žaidimų teorija siūlo dau- 
gių daugiausia vieną. 

Ketvirta, lieka praktinis klausimas, kaip susieti idealaus tipo 
veiksmo modelius su realiu elgesiu. Palyginimas su judėjimu be 
trinties negelbsti, nes trinties koeficientas teikia aiškų ir objekty- 
vų nuokrypio nuo modelio matą. Panašaus „iracionalumo koefi- 
ciento“ nėra. Žaidimų teorija abstrahuojasi nuo to, kas vyksta 
sprendimų priėmėjų sąmonėje. Tačiau trumpai drūtai pasakyti, 
kad jie mąsto tokiomis sąvokomis, galima tik ypatingu atveju, kai 
jie esti paveikti Žaidimų teorijos. Bet net ir tada, atsimenant tai, 

kas buvo ką tik pasakyta apie normatyvinius lūkesčius, jų sąmonė 
nėra persiėmusi vien Žaidimų teorija, o ir reikalų jie turi ir su 
tokiais sprendimų priėmėjais, kurie nestudijuoja Žaidimų teori- 
jos. Pavyzdžiui, kaip JAV valstybės departamentas turi suprasti 
islamo fundamentalizmą santykiuose su Iranu? Jis gali mėginti 
remtis prielaida, jog ajatolos slapta ar nesąmoningai vadovaujasi 
Žaidimų teorija. Bet mums atrodo labiau įtikima pagal Wittgens- 
teiną traktuoti juos kaip žaidėjus tarptautiniame Žaidime, kurį jie 
atkakliai siekia formuoti bežaisdami. Tuomet Žaidimų teorija nė- 
ra tinkamas modelis pasaulio daliai, kuri funkcionuoja net apy- 
tikriai nepanašiai į Žaidimų teorijos idealizuotą būdą. 

Visi šie keturi momentai skatina mus įvertinti analizės lygmens 
problemą. 7 skyriuje „atvožėme skrynią“, kad Žaidimų teorijos 
siūlomam sprendimus priimančios valstybės - Racionalaus veikė- 
jo modeliui būtų galima priešpriešinti Biurokratinės politikos ana- 
lizę, skaidančią valstybę į biurokratines struktūras. Tačiau tąsyk 
pasijutome beatidarą ir dar vieną skrynią, kad ir Biurokratinės 
politikos modeliui būtų galima mesti iššūkį iš apačios - iškeliant 
idėją, kad vaidmenys yra tai, kaip juos supranta jų atlikėjai. Štai 
čia, regis, sakėme, pagaliau radome problemos pagrindą, kur ga- 
lima galutinė analizė. Tačiau šis skyrius, nors ir patvirtindamas, 
jog pasiekėme gilesnį lygmenį, byloja ir tai, kad medžioklė dar 
nebaigta. Diskusija vėl suaktyvino ankstesniuosius ginčus, kuriuos, 
pasirodo, buvome tik nustūmę į ateitį. 

Dabar iškyla problema, kaip sustabdyti žaidimų, kuriuos Žai- 
džia tautos, skaidymąsi į vietinių veiksmų, atliekamų iš neapibrėžtų 
paskatų, rinkinius. Iš pradžių atsakomybė tenka tiems, kurie pro- 
paguoja Supratimą pagal Wittgensteiną, kuris, be to, skiria tai- 
syklių valdomus viešuosius ketinimus nuo asmeninių motyvų. Jiems 
reikia parodyti, kaip Tarptautiniai Santykiai gali išvengti subyrėji- 
mo į fragmentišką diplomatijos istoriją, neturinčią nei ryšio, nei 
prasmės. Todėl jie turės atkakliai tvirtinti, esą asmeniniai motyvai 
turį pakankamą struktūrą, kad normatyviniai filtrai funkcionuotų 
reikiamu būdu. Pagalvokime, pavyzdžiui, apie teisėjų vaidmenį 
teisės evoliucijoje. Precedentu grįstas įstatymas neretai papildo- 
mas - ar net, galima sakyti, yra kuriamas - jį taikant, kai teisėjai 

savo išmanymu gvildena galiojančius statutus ir priima nutartį dėl 
to, kokias išvadas šie leidžia daryti. Apeliacinių teismų sistema 
atsijoja idiosinkraziškus nuosprendžius, bet priima naujoves, ten- 
kinančias įstatymo kūrėjų intencijos (neretai spėjamos) testą. Įsta- 
tymų leidėjai šį procesą kontroliuoja žaisdami politinį žaidimą, 
kuriam būdinga panaši „minkšta“ struktūra. Įsižiūrėję nesklandų 
tarptautinės visuomenės radimąsi galime suvokti kaip besisklei- 
džiančią sąveiką, kurios rezultatas esti nauji žaidimai, pakeičian- 
tys senus. 

Kita vertus, mokslinio metodo šalininkai gali atkirsti, jog frag- 
mentaciją galima sustabdyti tik vėl pripažinus determinuojančios 
struktūros įtaką. Jeigu Žaidimų teorijos Racionalaus veikėjo mo- 
delis negali atremti keturių šiame skyriuje pateiktų prieštaravi- 
mų, tai struktūrų vis dėlto reikėtų ieškoti už žaidimų, kuriuos žai- 
džia tautos arba individai, kad tokiu būdu turėtume pakankamai 
išorinio formų bei krypčių diktato, kuriuo galėtume paaiškinti žai- 
dimų baigtį. Tuomet pasirodys, jog giliausioje analizės lygmens 
problemos plotmėje glūdi trūkstamas argumentas, kuris būtų ga- 
lėjęs jau anksčiau išspręsti ginčą Aiškinimo naudai. 

Taigi šis skyrius siūlo tik ribotą išvadą, jog Žaidimų teorija yra 
nepakankama. Ją reikia papildyti arba normatyviniais filtrais, su- 
ponuojančiais kitokias žaidimo ir racionalumo sampratas, arba 
naujomis struktūrinėmis determinantėmis. Kuriuo keliu pasuksi- 
me? Atsakymas nuspręs ir tai, kuri plotmė analizės lygmens pro- 
blemoje yra lemiama, ir tai, ar Tarptautiniams Santykiams tinka- 
mą metodą teikia Aiškinimas, ar Supratimas. Bet kadangi knygos 
autorių nuomonės šiuo klausimu skiriasi, atomazgą paliekame bai- 
giamajam skyriui. 

Šios knygos pradžioje sakėme, kad Tarptautiniai Santykiai pavel- 
di dvi tradicijas - mokslinę ir hermeneutinę. Tačiau disciplina ne- 
buvo vienodai dėkinga abiem. Idealizmo epochai pasibaigus, joje 
daugiausia vyravo Realizmas, - ypač jei priskirsime prie jo Bihe- 
viorizmą ir Neorealizmą, - o Realizmas visada prisiekęs laikėsi 
moksliškumo. Bet mes taip pat apsvarstėme ir prieštaravimus Re- 
alizmui, - prieštaravimus, kuriais, be kita ko, pagrįsti hermeneu- 
tikos teiginiai ir siūloma mintis, jog tarptautinis pasaulis turi pras- 
mę tik suprantamas iš vidaus. Be abejonės, skaitytojas tikisi, kad 
mes turėsime savo nuomonę apie kiekvienos šių dviejų tradicijų 
privalumus ieškant rakto į neišspręstas dalyko problemas. Iš tik- 
rųjų mes turime savo nuomonę - todėl ir ėmėmės rašyti knygą. 
Tačiau mudviejų nuomonės nesutampa, ir baigdami pamėginsi- 
me įvardyti jų skirtumus. 

Vis dėlto prieš leisdamiesi į dialogą nuodugniau apžvelgsime 
iki šiol iškilusias problemas ir metodus, pagrįstai taikytinus joms 
zvildenti. Ir vėl pasitelksime du matmenis. Vieną jų apibūdina 
jau žinoma „analizės lygmens“ problema, kitą - mūsų pasirinktoji 
„aiškinimo ir supratimo“ tema. Pirmoji susumuoja kai kuriuos 
neužbaigtus disciplinos debatus, antroji - kviečia į nebaigtą mūsų 
pačių diskusiją. 

5 skyriuje „analizės lygmens“ problemą pavaizdavome remda- 
miesi Davido Singerio analogija tarp teorinių lygmenų ir žemėla- 
pio projekcijų. Lygmenys apėmė sistemą ir vienetą, o problema iš 
dalies buvo artima užduočiai, kaip susieti dvi skirtingas dvimates 
trimačio objekto projekcijas. Tąsyk mes sutikome su šia analogi- 
ja, bet ji yra labai ginčytina ir netrukus taps atspirties tašku mūsų 
diskusijai dėl supratimo ir aiškinimo. Tačiau iš pradžių turėtume 
darsyk pabrėžti, jog pačią problemą sudaro ne tik klausimas, ar 
analizė turi orientuotis į tarptautinę sistemą, ar į jos vienetus (tau- 

tines valstybes). 1 skyriuje pabrėžėme, jog tai trijų lygmenų pro- 
blema, turinti keturis galimus kandidatus (tą mums primena 9.1 
pav., atkartojantis 1.2 pav.). Kiekvienu lygmeniu vyksta ginčas, ar 
analizė turi judėti „iš viršaus žemyn“, ar „iš apačios į viršų“, ir ne 
toks akivaizdus, nors ne mažiau reikšmingas, - ar siekiama aiš- 
kinti, ar padėti suprasti. 

Paties Singerio problemos formuluotėje „sistema“ reiškia visą 
tarptautinę sistemą, 0 „vienetas“ - tautinę valstybę. Taigi čia leis- 
tis „iš viršaus žemyn“ — vadinasi, mėginti parodyti valstybes el- 
giantis perdėm pagal sistemos reikalavimus ir visiškai ne pagal jų 
individualius ypatumus. Kilti „iš apačios į viršų“ — tai atremti šį 
teiginį tvirtinant, esą „sistema“ turinti prasmę tik kalbant apie 
santykius ir sąveikas tarp vienetų, o kitais atžvilgiais esanti fikcija. 
Čia, kaip ir kitais lygmenimis, susiduriame su konkrečiu atveju 
bendro holistų ir individualistų disputo, ištisai perskverbiančio so- 
cialinius mokslus ir linkstančio baigtis lygiosiomis. Norėtume pa- 
reikšti vieną bendro pobūdžio ir dvi specifines pastabas. 

Apskritai išmintinga bus aiškiai apsibrėžti, ar disputas kryps į 
sistemų „tikrovę“, ar į būtinumą pavaizduoti jas aiškinimais. On- 
tologinis teiginys, kad jos yra „tikros“ (nuo senovės graikų kalbos 
žodžio, reiškiančio „būtį“), kelia klausimų dėl visumos santykio 
su dalimis ir skatina kelti kitą —- epistemologinį - klausimą, kaip 
galima visumą pažinti remiantis vien atskirybių (ar vienetų) paži- 
nimu, nes joks kitoks, regis, neįmanomas. Mes apdairiai stengė- 
mės nepasisakyti nė vienu iš šių dviejų klausimų ir norime tik at- 

kreipti dėmesį, jog socialiniuose moksluose pastaruoju metu įsi- 
vyravus bendrai empirinei nuotaikai holistams tenka pareiga įti- 
kinti skeptikus ir kad visuma yra šis tas daugiau nei jos dalys, ir 
kad mokslas geba nustatyti tokio teiginio teisingumą. Kita vertus, 
į empirizmą mažiau linkusiems socialinių teorijų specialistams, 
be abejo, patrauklesni yra sisteminiai aiškinimai, tad nemažai dė- 
mesio skyrėme juos propaguojančiai Waltzo teorijai. Be to, kaip 
įsitikinome, tradicinis empirizmas turi teorinių keblumų, kylan- 
čių tiek dėl Ouine'o sukritikuotos idėjos apie teoriškai neutralius 
stebėjimo faktus, tiek dėl Kuhno argumentuoto teiginio, esą moks- 
linį mąstymą visuomet valdančios paradigmos. Tatai reiškia, kad 
„metodologinis individualizmas“ anaiptol nėra akivaizdžiai tei- 
singa aiškinamoji strategija. Knygoje apdairiai neduota galutinio 
pagrindo užbraukti aiškinimus, apimančius sistemų ypatybes ir 
vienetų elgseną vaizduojančius kaip funkcišką raišką bipoliarinė- 
je (ar multipoliarinėje) sistemoje!. 

"Tačiau Tarptautiniuose Santykiuose, mūsų nuomone, kryptis „iš 
viršaus žemyn“ negali visko paaiškinti. Kadangi Waltzas nusilei- 
džia, esą struktūros tik „diktuoja kryptis ir formas“, o jų įtakai 
galima pasipriešinti, mes taip pat turime kreipti žvilgsnį ir į viene- 
tus. Anarchiškas tarptautinės sistemos pobūdis, ryškiai atskirian- 
tis tarptautinę politiką nuo vidaus politikos, įtaigiai perša mintį, 
kad vienetai turi įtakos santykiams, kad ir koks stiprus būtų dikta- 
tas. Tai labai svarbu kiekvienam aiškinimui, kaip kinta sistemos 
struktūra. Net jei sistemos, bipoliarinės ar multipoliarinės, polia- 
riškumas kai ką ir paaiškina apie jos normalų funkcionavimą, mūsų 
nuomone, neįmanoma paaiškinti vieno tipo sistemos peraugimo į 
kito tipo sistemą vien sisteminiu lygmeniu. Perdėm funkciniai aiš- 
kinimai būtinai bus įtartini, nebent apimtų priežastinį vienetų in- 
dėlį. Taigi ne tik bet koks pokytis, bet ir normalus funkcionavimas 
iš dalies yra lemiamas vienetų pobūdžio. 

Kita vertus, partikuliarioji pastaba susijusi su aptariamuoju „in- 


"Kad ir sudėtingą, bet aiškų ir naudingą šios problemos aptarimą, atskiriantį onto- 
loginius klausimus nuo metodologinių, žr. D.H. Ruben, The Metaphysics of the So- 
cial World, London: Routledge and Kegan Paul, 1986. 

dividu“, kai analizės lygmens problema formuluojama šitokiu aukš- 
tu lygmeniu. Vienetas yra tautinė valstybė, o ne institucijos, juo- 
lab ne valstybėje sprendimus priimantys atskiri žmonės. Čia esa- 
ma paralelės su tomis ekonomikos teorijomis, kurios firmas trak- 
tuoja kaip vienetus ir visiškai nesidomi jų vidaus organizacija. 
Tatai nekvaila - su sąlyga, jog „rinkos jėgos“ pasirūpina, kad 
išgyventų tik pelno siekiančios firmos, nes tuomet visokios sėk- 
mingai veikiančios vidaus organizacijos yra funkciškai ekvivalen- 
čios. Tačiau netrūksta ir skeptiškai nusiteikusių ekonomistų, ku- 
rie netiki nei analogija tarp rinkos jėgų ir, tarkime, žemės traukos 
dėsnių, nei pelno siekimo dominavimu. Anot jų, vidaus organiza- 
cijų ir tikslų įvairovė vis dėlto nėra bereikšmė. Panašiai ir mes 
radome keletą priežasčių suabejoti, ar „nacionalinis interesas“ yra 
pakankamai aiškiai apibrėžtas dydis, kad galėtų būti įtikimas ir 
būtinas tikslas tarptautinių santykių vienetams. Mažų mažiausiai 
šis klausimas yra diskutuotinas. 

Tam mums reikia panagrinėti valstybę ne kaip aukščiausio lyg- 
mens disputo „vienetą“, o kaip gretimo lygmens „visumą“, arba 
„sistemą“. O tai reiškia atidaryti skrynią. Čia kyla klausimas: kiek 
reikšmės turi valstybės organizacija analizuojant jos elgseną. Jo 
privalumas tas, kad tuomet lengviau svarstyti, ar valstybė iš tiesų 
yra vienetas ir ar ji yra vienintelis vienetas, turintis reikšmės. Tarp 
konkuruojančių kandidatų - transnacionalinės korporacijos ir re- 
voliucinės grupės; jos, regis, tampa vis svarbesnės, bet vietos joms 
išgrynintame dispute tarp sistemos ir valstybių nebelieka. Tačiau 
mes ir toliau vengsime šios temos remdamiesi tuo, kad vienokia 
ar kitokia analizės lygmens problema vis tiek iškyla, nesvarbu, ko- 
kius vienetus laikysime reikšmingais. Korporacijos ir grupės taip 
pat turi organizaciją. Tad nuosekliai laikykimės klausimo, sufor- 
muluoto valstybės ir jos institucijų atžvilgiu. Ar tos institucijos 
tiesiog paklūsta funkciniams valstybės interesų reikalavimams? O 
gal valstybės elgesys - tai rezultatas, radęsis kaip institucijų santy- 
kių ir sąveikų padarinys? Analizė „iš viršaus žemyn“ vyksta viena 
kryptimi, „iš apačios į viršų“ — kita. Geriausia „iš viršaus Žemyn“ 
strategija, kurią mums pavyko nustatyti, — tai taikyti racionalaus 
pasirinkimo teoriją ir Žaidimų teoriją valstybei kaip atskiram vie- 

netui remiantis „Racionalaus veikėjo“ modeliu. Geriausia prie- 
šinga strategija - pasitelkus „Biurokratinės politikos“ modelį, pa- 
demonstruoti, kaip sąveikų biurokratijų viduje ir tarp jų visuma 
lemia valstybės elgesį. 

"Tačiau šiuo problemos lygmeniu tolesni debatai darosi neįma- 
nomi neatsižvelgus į atskirus vyrus ir moteris, dalyvaujančius spren- 
dimo procese. Abi pusės privalo rasti būdą padaryti juos nesvar- 
bius. Biurokratinės politikos modelis juos užgniaužia tvirtinimu, 
Jog „poziciją lemia kėdė“. Taip pat linkstama pridurti, esą indivi- 
dualybę visiškai su žeme sulyginančios biurokratinio mokslo pro- 
cedūros - atrankos, rengimo, paaukštinimo, o sprendimo momen- 
tais — „grupinio mąstymo“. Racionalaus veikėjo modelis indivi- 
dus nušalina pasitelkdamas situacinį determinizmą, panašiai kaip 
ekonomistai užtikrina, kad individualūs ekonominiai veikėjai el- 
giasi pagal savo firmų pageidavimą. Veikėjai - Žmonės paverčia- 
mi maksimalios naudos siekimo mašinomis, savo pasirinkimus 
apskaičiuojančiomis visiškai prognozuojamai, jei tik žinoma jų pa- 
dėtis. Jeigu jie vienu ar kitu būdu negali būti nušalinami, reikia 
atidaryti dar vieną skrynią. 

Tai daryti verčia griežtas mūsų pasisakymas prieš abu būdus 
nušalinti sprendimų priėmėjus, taip pat atmetimas akivaizdaus 
kompromisinio būdo, kuriuo priimamas Racionalaus veikėjo me- 
chanizmas, o kartu ir aiškinimas, kad situacijas lemia biurokrati- 
ne padėtis. Pagrindinis mūsų prieštaravimas buvo tas, kad vaid- 
menų atlikimas nėra nei grynas apskaičiavimas vaidmens nustaty- 
tų parametrų ribose, nei automatiškas paklusimas apibrėžtoms 
taisyklėms, nei vieno ir kito mišinys. Šis prieštaravimas mus atve- 
dė iki pat žemiausio lygmens, kuriame vienetai yra žmonės, o kar- 
tu prie minties, Aiškinimui (bent jau mechaniškam) priešprieši- 
nusios Supratimą, būtent - kad veikėjai gali kurti situacijas ir re- 
zultatus pagal tai, kaip jie juos suvokia. Tai mus paskatino vėl 
sugrįžti prie „žaidimų, kuriuos žaidžia tautos“, tik šįsyk apmąstyti 
juos pasitelkus Wittgensteino idėjas apie socialinio gyvenimo „žai- 
dimus“ nauja prasme. Šios rūšies „žaidimo“ pagrindinė sąvoka 
yra grindžiančiosios taisyklės, t.y. tokios taisyklės, kurios žaidimo 
ėjimams suteikia prasmę ir motyvaciją, būdingas tam žaidimui. 

Negana to, šios taisyklės nėra iš anksto nustatytos visoms iškil- 
siančioms situacijoms. Taigi ar mes mąstytume apie grindžiančią- 
sias taisykles, kurios apibrėžia žaidimą, ar apie reguliuojančias 
taisykles, kurios jį palengvina, žaidėjai tam tikru mastu kuria tai- 
sykles žaisdami. Čia su Aiškinimu ima varžytis Supratimas. 

Griežtų išvadų mes nepadarėme, nes kaip tik šioje vietoje pra- 
dedame nesutarti. Tačiau prieš imdamiesi šios užduoties norėtume 
apibendrinti „analizės lygmens“ problemą. Pirmiesiems dviem „ra- 
tams“ ji pakankamai gerai apibrėžta. Pirmajame valstybė laikoma 
vienetu, antrajame - sistema. Abu vyksta neperžengdami moksli- 
nio aiškinimo normų ir pagrindinį dėmesį skiria klausimui, ar prie- 
žastiniai aiškinimai turi vykti „iš apačios Žemyn“, ar „iš apačios į 
viršų“. Sakant „priežastiniai“, turima galvoje gamtos mokslų rėmi- 
masis bendraisiais gamtos dėsniais ir galbūt nurodoma į produkty- 
viuosius mechanizmus, apie kurių buvimą daroma išvada yra ge- 
riausias pasireiškiančių dėsningumų paaiškinimas. Tačiau šis pa- 
grindinis klausimas sudėtingėja, jeigu individualistų pusė ima tvirtinti 
natūralius socialinio pasaulio „individus“ esant žmones. 

Vieną komplikaciją sudaro senoji laisvos valios problema, nes 
bet kokiam domėjimuisi tarptautiniais santykiais, regis, turi įta- 
kos veikėjams būdinga moralinė atsakomybė už pasirinkimus, ku- 
rie galėjo būti ir kitokie. Tačiau šią problemą galime aplenkti nu- 
rodę, jog esama filosofinio mąstymo krypties, sutaikančios laisvę 
ir determinizmą. Ši „sutaikomumo teorija“ laisvą veiksmą api- 
brėžia kaip veiksmą, atliekamą dėl to, kad veikėjas pageidauja 
tikėtinų jo padarinių. Kadangi racionaliam veikėjui reikalingas 
prognozuojamas pasaulis, kad galėtų numatyti tikėtinas pasek- 
mes, laisvė suponuoja determinizmą. Jei tatai nuosekliai argumen- 
tuojama, problema pašalinama. Tačiau tai nurodydami mes ne- 
norime pareikšti, jog ši kryptis yra nuosekli. Iš tikrųjų vienas iš 
mudviejų mano, kad ji nenuosekli. Norime tiktai atidėti į šalį tra- 
dicinę laisvos valios problemą. 

Mūsų aptariamą komplikaciją sudaro tai, kad Žmonės savo pa- 
saulį regi kaip dalyviai - iš vidaus. Tai iškelia klausimą mokslinio 
aiškinimo kanonui, pritaikytam nagrinėti molekules, moliuskus ir 
peles. Tasai klausimas gal ir ne itin keblus, jei sutiksime, kad pelės 

yra sudėtingesni gyvūnai ir tam tikra prasme regi pasaulį iš vi- 
daus, o biologija dėl to nesiliauja būti mokslu. Tačiau bihevioriz- 
mo (ar Biheviorizmo) naudai dažnai pateikiamas vienas argumen- 
tas — esą jis pašalinąs bet kokį keblumą, o kadangi mes griežtai 
atsisakėme pritarti biheviorizmo idėjoms, turime šį tą pasakyti ir 
apie priežastinį aiškinimą stebėtojų iš vidaus, dalyvių pasaulyje. 
Morgenthau savo Realizmą nedvejodamas grindžia prielaidomis 
apie žmonių motyvaciją, o vėlesnieji realistai, ypač taikantys už- 
sienio politikai Žaidimų teoriją, operuoja racionalaus pasirinki- 
mo sąvoka. Analizuojant sprendimų priėmimą mažose grupelė- 
se, niekada neišsiverčiama be suvokimo ir ketinimų, kalbos ir ide- 
ologijos bei kitų dalykų, išeinančių toli už biologijos akiračio. 

Mūsų nuomone, kebliausias galvosūkis - veikėjų sukeičiamu- 
mas. Jeigu jų suvokimą, žinant mažų grupelių psichologiją, gali- 
ma numatyti, jeigu galima prognozuoti jų ketinimus turint Žaidi- 
mų teoriją ir Žinant jų prioritetus ir jeigu galima nuspėti bet kokį 
suvokimo ir prioritetų ideologinį atspalvį remiantis atrankos pro- 
cedūromis, kuriomis jie įgijo savo padėtį, tada komplikacijos ir 
tera tik komplikacijos. Nors gal sprendimų priėmėjai ir nevisiškai 
vienas kitu pakeičiami, asmenybės ir kiti pokyčiai, susiję su vieno 
veikėjo pakeitimu kitu, iš principo darys numatomą įtaką. Jei taip, 
tai trečiasis analizės lygmens problemos „ratas“ gali vykti kaip ir 
anksčiau sistemą pakeitus grupe, o vienetus - jos nariais. Kryptis 
„Iš viršaus žemyn“ vėl varžysis su kryptimi „iš apačios į viršų“, ir 
atsivers tipiška kompromiso ar lygiųjų perspektyva. 

Taigi visiškai neaišku, kuris lygmuo šiam ginčui yra tinkamiau- 
sias. Atvožę vieną skrynią, viduje randame kitą ir t.t. Teorijos, tei- 
kiančios pirmenybę krypčiai „iš viršaus žemyn“, stengiasi atidary- 
ti jų kuo mažiau; tos, kurios renkasi kryptį „Iš apačios į viršų“, 
noriai domisi ir pačiu mažiausiu statybiniu bloku. Šios knygos tiks- 
lams vaisingiausias ginčas turbūt yra tarp Racionalaus veikėjo ir 
Biurokratinės politikos modelių, tuo tarpu atskiri sprendimų pri- 
ėmėjai - žmonės antrajame lygmenyje nesmagiai stumdomi tarp 
jų, o trečiajame - pridaro bėdos ir vienam, ir kitam modeliui. Štai 
čia reikšmingas tampa antrasis matmuo ir prasideda rimti mud- 
viejų nesutarimai. Taigi savo disputą dabar nukreipsime į suprati- 

mo galimybių erdvę tarptautiniuose santykiuose. Sekant tolesnį 
dialogą, pravartu atsiminti, kad Martinas Hollisas - tai filosofas, 
manantis, jog socialiniai mokslai labai skiriasi nuo gamtos moks- 
lų, 17 nepretenduojantis būti Tarptautinių Santykių Žinovu, o Ste- 
ve'as Smithas yra tarptautininkas, linkęs į analizės lygmens kom- 
promisus, šiokią tokią pirmenybę teikiančius struktūroms, ir ne- 
pretenduojantis būti filosofijos žinovu. Todėl mudviejų intelektu- 
aliniai interesai turi daug ką bendra, bet nesutampa“. 


M.H. Ar negalėtume pradėti nuo mūsų pastabos, kad Davido 
Singerio analogija tarp „analizės lygmens“ problemos ir skirtingų 
žemėlapio projekcijų yra įdomiai kvestionuotina? Aš ją kvestio- 
nuoju, nes man atrodo, kad ji vengia svarbiausio klausimo. Ši ana- 


2 Knygoje M. Hollis, Models of Man, Cambridge: Cambdridge University Press, 
1977, apskritai argumentuojamas teiginys, jog socialiniai mokslai turi kreipti dė- 
mesį ne į „plastikinį žmogų“, o į „autonomišką Žmogų“, ir įrodinėjama, kad „veiks- 
mas“ yra sąvoka, visiškai svetima gamtos mokslams. Knygoje The Cunning of Rea- 
son, Cambridge: Cambridge University Pres, 1988, ta pati mąstymo kryptis plėtoja- 
ma tyrinėjant racionalaus pasirinkimo ir Žaidimų teorijos taikymo socialinės veik- 
los analizei galimybes ir trūkumus. Abi knygos remia teiginį, kad instrumentinis 
racionalumas yra ne vienintelė ir netgi ne pagrindinė racionalumo samprata, galin- 
ti pasitarnauti socialiniams mokslams. Taip pat aktuali yra M. Holliso esė „The 
Social Destruction of Reality“, publikuota knygoje M. Hollis, S. Lukes (sud.), Ra- 
tionality and Relativism, Oxford: Blackwell, 1982. Steve'ui Smithui daugiausia rū- 
pėjo gilintis į tai, kaip užsienio politiką sąlygoja struktūrinės jėgos. Dažniausiai tai 
apima domėjimąsi, kokį spaudimą patiria atskiri sprendimų priėmėjai ir kokį po- 
veikį sprendimų įgyvendinimo procesai daro užsienio politikai. Pirmuoju klausimu 
žr. jo straipsnius „„Groupthink and the Hostage Rescue Mission“, in: British Journal 
of Political Science, 1985, 15(1), p. 117-123, „Policy Preferences and Bureaucratic 
Position: The Case of the American Hostage Rescue Mission“, in: International 
Affairs, 1985, 61(1), p. 9-25, ir „Allison and the Cuban Missile Crisis“, in: Millen- 
nium, 1981, 9(1), p. 21-40. Žr. taip pat jo esė „Belief Systems in the Study of Inter- 
national Relations“ knygoje R. Little, S. Smith (sud.), Belief Systems and Internatio- 
nal Relations, Oxford: Blackwell, 1988 p. 11-36. Antrasis klausimas aptartas S. Smith, 
M. Clarke „Įvade“ bei „Išvadose“ jų parengtame tome Foreign Policy Implementa- 
tion, London: Allen and Unwin, 1985, p. 1-10 ir 166180. Žr. taip pat Steve Smith, 
„The Hostage Rescue Mission“, ibid., p. 11-32. 

logija išreiškia pozityvistinę prezumpciją, kad pasaulis tiesiog ply- 
ti ir laukia žemėlapių braižytojo. Šis pasaulis yra toks, koks yra, ir 
kliautį sudaro neva tik tai, kad žemėlapis tėra dvimatis. Vis dėlto 
nors projekcijos ir iškraipo vaizdą, jos tai daro perprantamais bū- 
dais ir, kad ir ką sakytų Singeris, jas sujungti yra juokų darbas. Net 
jeigu ir neleidžiama naudotis trečiu matmeniu, vienos projekcijos 
teikiama informacija nesunkiai išverčiama į kitos projekcijos infor- 
maciją. Aš tvirtai atmetu šią pozityvistinę prezumpciją socialinio 
pasaulio atžvilgiu. Tarptautiniai santykiai yra tai, ką sukuria taisyk- 
lės (tokios, kokios yra) ir užsienio politikos lėmėjų (bei kitų) spren- 
dimai. „Analizės lygmens“ problema vis tiek iškyla, bet šiuokart 
kaip klausimas, ar ėjimai žaidimuose, kuriuos Žaidžia tautos, o pa- 
galiau ir patys žaidėjai, yra priklausomi nuo taisyklių ir vaidmenų, 
ar supratimas turėtų vykti priešinga kryptimi. Tačiau tai supratimo 
metodo klausimas, ir dalyvio, „stebėtojo iš vidaus“, požiūrį aš lai- 
kau fundamentaliu. Įdomu, ar jūsų abejonės dėl Singerio analogi- 
jos yra tokios pat didelės kaip ir manosios ir ar „supratimą“ ta pras- 
me, kuria jis labai skiriasi nuo „aiškinimo“, jūs vaizduojatės veikiau 
kaip išankstinę ir euristinę priemonę. 

S.S. Čia esama dviejų klausimų. Pirmasis - tai analizės lygmens 
problema. Aš taip pat atmetu pozityvistinę sampratą, jog pasaulis 
laukia kartografo. Žmonių reikaluose gali būti dėsningumų, bet 
aš nesutinku su idėja, neva mes galime sukurti neutralią teoriją, 
teisingą nepriklausomai nuo laiko ir erdvės, leidžiančią progno- 
zuoti lygiai taip pat, kaip tai vyksta gamtos moksluose. Mano su- 
pratimu, tai ne sudėtingumo klausimas, o esminis socialinių mokslų 
bruožas. Mūsų teorijos visada esti skirtos kokiam nors tikslui ir 
negali būti pateikiamos kaip kažkokios neutralios ir tiesmukai de- 
terminuotos „faktų“. Disputas dėl analizės lygmens yra metodo- 
loginis, o ne ontologinis: jame kalbama apie tai, kaip geriausiai 
paaiškinti pasaulį, o ne apie tai, koks jis iš tikrųjų yra. Teisybė, 
formuluodamas analizės lygmens problemą, Singeris iš tikrųjų ma- 
nė, kad abu šie lygmenys nesuderinami. Tai lėmė aplinkybė, kad 
aptariamiems lygmenims buvo būdingi vienas kitą išskiriantys iš- 
ankstiniai nusiteikimai. Žemėlapio analogija jis siekė parodyti 
esant lygiai taip pat neįmanoma sujungti tais dviem lygmenimis 

„sukonstruotą teoriją“, kaip ir tiksliai pavaizduoti trimatį objektą 
dvimačiame žemėlapyje. Bet tai leidžia manyti abu lygmenis šį 
bei tą sakant apie elgesį. Todėl aš pripažįstu galimybę analizuoti 
veikėjo pažiūras; tad pereidamas prie jūsų antrojo klausimo esu 
pasirengęs traktuoti Supratimą kaip būdą analizuoti žmogaus veik- 
lą. Tačiau priešingai negu jūs, „stebėtojo iš vidaus“ požiūrio ne- 
laikau esminiu. Manau, kad žvelgiant iš vidaus veikėjai atrodo 
turį daugiau manevravimo laisvės, negu jie iš tikrųjų turi, ir nepa- 
stebima, kad ir pats jų suvokimas ir supratimas gali būti sąlygoti 
išorinių veiksnių. Taigi Supratimu, o ne Aiškinimu grįstą vaizdą 
aš regiu kaip konkuruojantį variantą, bet nemanau jį galint tiek 
daug nuveikti, kaip manote jūs. 


M.H. Prieš ginčydamiesi dėl galimo „Supratimo“ indėlio, ver- 
čiau pamėginkime apčiuopti, ką jis apima. Per visą knygą, užuot 
grūmęsi su keliomis reikšmės sampratomis, galinčiomis padėti nu- 
statyti, ką veikėjams „reiškia“ situacijos ir veiksmai, įvardijome jį 
„racionalios rekonstrukcijos“ terminu. Siūlau ir toliau apie Su- 
pratimą kalbėti kaip apie rekonstrukciją, grįstą veikėjų raciona- 
lumo prielaida, taigi taikant idealaus tipo matą ir nuokrypius nuo 
jo laikant iracionaliais (bet ne neracionaliais, nes jie išeina už ra- 
cionalaus vertinimo galimybių). Kitais žodžiais tariant, metodo 
esmė būtų užsienio politikos sprendimus laikyti veikėjų surastais 
problemų sprendimais. Šiais sprendimais situacijoms - tokioms, 
kaip jas supranta patys veikėjai, - taikomos politikos linijos, kurių 
pasirinkimo paskatomis mes taip pat galime domėtis. Ypač svar- 
bus pačių veikėjų supratimas, kas vyksta kitų veikėjų galvose. Ide- 
alaus tipo atveju visos problemos išsprendžiamos kuo raciona- 
liau. Iš tikrųjų neracionalūs sprendimai atsiranda dėl veikėjų ne- 
supratimo. 

Šis trumpai apžvelgtas metodas neįpareigoja dėl „racionalu- 
mo“ prasmės. 6 skyriuje šis terminas reiškė instrumentinį raciona- 
lumą (Zweckrationalitūt), kuriam pirmenybę teikia ekonomistai ir 
Žaidimų teoretikai. „Žaidimai, kuriuos žaidžia tautos“ iš pradžių 
buvo žaidžiami dėl laimikių. Tačiau 7 skyriuje ištyrinėję Biurokrati- 
nės politikos modelį mes nusprendėme, kad veiksmus skatinančios 
priežastys esti ne vien šios instrumentinės rūšies. 8 skyriuje įvesti 

Wittgensteino žaidimai, ir pasirodė, kad juos ir grindžia, ir regu- 
liuoja taisyklės, kuriančios bent dalį veiksmo priežasčių, vidinių 
paties žaidimo atžvilgiu, o ne išorinių, nes padedančių siekti iš- 
orinių tikslų. Supratimui čia reikia, viena vertus, rekonstruoti tai- 
sykles ir, kita vertus, ieškoti veikėjų ketinimų, pateisinančių prie- 
žasčių ir pamatinių motyvų. 

Ar pavyko tinkamai apibendrinti mūsų Supratimo idėją? 


S.S. Taip, nors svarbu pažymėti, kad aiškinimo šalis taip pat 
pretenduoja į gebėjimą paaiškinti Supratimą. Bet jūsų apmestas 
Supratimas sutampa su manuoju įsivaizdavimu. Mudu sutariame 
del to, kas jis yra, bet nesutinkame dėl jo svarbos. 


M.H. Tuomet ar galiu priimti jūsų pareikštą įsitikinimą, jog „ir 
pats veikėjų suvokimas bei supratimas esti sąlygoti išorinių veiks- 
nių“? Aš, Žinoma, sutinku, kad racionalūs veikėjai orientuojasi 
pagal reikalų padėtį, o kai situacija esti miglota, pagal tai, kaip jie 
ją racionaliai išsiaiškina. Tačiau jūs, regis, vaizduojatės jų protus 
mechaniškai ir taip, kad, su jumis sutikus, veikėjai virstų vien duo- 
menų apdorojimo įrenginiu tarp to, kas sąlygoja jų „suvokimą bei 
supratimą“, ir jų sukuriamo rezultato. Šitoks vaizdas, mano su- 
pratimu, turi prasmę tik su sąlyga, kad, nesvarbu, ką jūs sakote 
apie Singerio žemėlapio projekcijas, darote prielaidą apie neut- 
ralų, išorinį ir priežastinį faktų rinkinį. Ir priešingai, priežastis, 
dėl kurios ši analogija netinka, mano požiūriu, yra ta, kad sociali- 
nio pasaulio aplinkybės ir įvykiai identifikuojami tik darant nuo- 
rodą į socialinį pasaulį grindžiančias ir reguliuojančias taisykles. 
Todėl veikėjų supratimas - tai ne grandis priežastingumo grandi- 
nėje, bet turinys pasaulio, kurį jiems taip pat atskleidžia jų suvo- 
kimas. Štai kodėl vidinis požiūris yra fundamentalus. 


S.S. Pirmiausia aš manau, kad jūsų pastaba apie „reikalų padė- 
tį“ kelia jums šiokių tokių keblumų. Tai yra nesutinku, kad argu- 
mentas dėl gyvenimo formų leidžia jums pabėgti nuo problemos, 
kad dar kažkas vyksta be pačių veikėjų minčių. Pačias gyvenimo 
formas atskleidžia modelis ir, suprantama, tokia svarbi jūsų su- 
pratimo koncepcijai Wittgensteino žaidimo idėja vis dėlto apima 
taisykles. Taigi jūsų kaltinimas dėl egzistuojančio kažko, kas sąly- 

goja suvokimą, tinka ir supratimo šaliai. Iš tikrųjų šios taisyklės, 
grindžiančios ir reguliuojančios socialinį pasaulį, gali būti tokios 
galingos, kad pašalins veikėją vos tik jums spėjus jį arba ją įvesti, 
taigi taps tam tikru mastu funkciškos. Bet juk jūsų veikėjai gimsta 
pasaulyje, kuriame jau egzistuoja taisyklės, ir nors, galimas daik- 
tas, jie sugebės jas paveikti, kritine prasme jos lieka išorinės jų 
atžvilgiu. Tačiau pagrindinė jūsų mintis yra apie priežastinę gran- 
dinę, kurioje Supratimas tėra tik viena grandis. Aš Supratimą trak- 
tuoju kitaip, nes pripažįstu paties veikėjo supratimą esant nepa- 
kankamo determinuotumo sritį. Veikėjai interpretuoja, filtruoja 
ir vertina; jie suvokia ir suvokdami klysta. Jų suvokimas nesti vi- 
siškai determinuotas, bet tatai nereiškia, kad jis nesti sąlygotas. 
Man pagrindinis dalykas yra tai, jog suvokimą geriausia suprasti 
kaip nemenku mastu sąlygotą. Ir vėl tai metodologinis, ne onto- 
loginis teiginys. Veikėjus vaizduojuosi gyvenančius pasaulyje, ku- 
riame jų interpretacijos, filtrai ir vertinimai didele dalimi yra so- 
cialiniai dariniai. Sutelkiant dėmesį į žvilgsnį iš vidaus, pernelyg 
sureikšminama pasirinkimo erdvė ir nepakankamai akcentuoja- 
ma suvaržymų sritis. Net ir tąsyk, kai, regis, pasirinkimas yra, ne- 
pamirškite, jog ir pati kalba bei sąvokos, kurias vartoja veikėjas, 
yra socialiniai dariniai. Tad iš esmės, mano nuomone, tikrovė - 
socialinis darinys; kaip tik šia prasme manau, kad suvokimas ir 
supratimas nemažu mastu esti sąlygoti, ir būtent todėl Supratimą 
laikau antriniu, 0 ne esminiu. 


M.H. Mes abu sutinkame, kad žaidimai jų vidinių taisyklių ir 
ėjimų požiūriu yra socialinis darinys, bet dėl to ne mažiau realūs. 
Mano galva, tai tolygu teiginiui, kad jie yra išoriniai kiekvieno 
žaidėjo atžvilgiu, bet vidiniai visų žaidėjų (taip pat ir laiko) atžvil- 
giu. Kiekvienas paveldi tam tikrą žaidimų atsargą, kuri įgalina ir 
varžo ir labai retai kada tegali būti pakeista vieno individo. Tačiau 
žaidimai gali kisti iš dalies dėl to, kad jų taisyklės gali susikirsti ir 
būti modifikuotos, ypač - nenumatytomis aplinkybėmis, iš dalies 
dėl to, kad žaidėjų grupės gali susiburti ir jas pataisyti. Kalba yra 
vienas iš tokių Žaidimų, daugumai žaidėjų gilesnis ir išoriškesnis, 
bet vis tiek kintamas, ypač ta prasme, kuria Otto Neurathas yra 
pasakęs apie mokslą, jog tai valties perdirbinėjimas išplaukus į 

atvirą jūrą. Tai dalinis atsakymas į jūsų pastabą, esą „reikalų pa- 
dėtis“ man kelianti problemų. Sutinku, atsakymas neišsamus, ne- 
bent pasirinktume tokią griežtą idealizmo formą, pagal kurią so- 
cialiai nevyktų ničnieko, išskyrus pačių veikėjų mintis. Galbūt prie 
to dar reikėtų sugrįžti. 

Tuo tarpu jeigu Žaidimai yra šitokia prasme socialiniai dariniai, 
tai gamtos pasaulis jau tikrai toks nėra. Jūs esate įsitikinęs, kad 
gamtos ir socialinis pasauliai yra iš vieno molio drėbti, tad galų 
gale reikalingi to paties mokslinio metodo. Taigi jūs nuosekliai 
teigiate, kad „tikrovė yra socialinis darinys“, manyčiau, turėdami 
galvoje ir gamtos, ir socialinį pasaulį. Iš tikrųjų? Ar negalėtume 
išlikti audroje sausutėliai susitarę pataisyti savo teorijas apie tai, 
kas tikra? Skėčių pramonės laimė, regis, jūs anaiptol neketinate 
net ir užsiminti apie tai. Tad kam gi socialines struktūras versti 
supanašėti su gamtos struktūromis, užuot ėjus priešinga krypti- 
mi? Galbūt kebliausias klausimas yra kas konstruoja socialinių 
veiksmų rėmus. Jeigu veikėjai, tuomet nedelsdamas raginsiu da- 
ryti ir kitų nuolaidų. Bet galbūt jūs turite omeny, kad ir struktū- 
ras, ir veiksmus sukuria struktūros. Šiaip ar taip, kokią struktūros 
sampratą pageidaujate priešpriešinti mano požiūriui, kad sociali- 
nės struktūros - tai taisyklių ir praktikų (ir dažnai latentinių jų 
implikacijų) rinkiniai? 

S.S. Manoji struktūros koncepcija yra ta, kuria pagrįsta realis- 
tinė (mokslo filosofijos, o ne Tarptautinių Santykių prasme) moks- 
lo samprata. Pastaroji apima teiginį, jog mokslui rūpi paaiškinti 
priežastinius mechanizmus, tarp kurių gali atsidurti ir stebėjimu 
nefiksuojamos struktūros. Pozityvistai ginčija mokslo sampratą, 
apimančią stebėjimu nefiksuojamas struktūras, o jūs savo kritiška 
pastaba apie struktūrų prigimtį neigiate jas egzistuojant sociali- 
niame pasaulyje taip, kaip gamtos pasaulyje. Tačiau pačioje mokslo 
filosofijoje seniai vyksta disputas šiuo klausimu, ir viena disku- 
tuojanti šalis tvirtina struktūras egzistuojant, sąlygojant elgesį ir 
esant stebėjimu nefiksuojamas. Todėl nemanyčiau, kad kokių nors 
ypatingų keblumų man kelia vien tai, jog įžvelgiu socialinio pa- 
saulio struktūras, bet negaliu pozityvistine prasme įrodyti jų eg- 
zistavimo. Mano nuomonė apie struktūras veikiau yra tokia, kad 

teigdami jas egzistuojant įgyjame geriausią socialinės veiklos pa- 
aiškinimą. Pavartojant mokslo filosofijoje gerai žinomą frazę, mes 
darome „išvadas geriausiam paaiškinimui“. Taigi sudėsime visus 
taškus ant „i“: aš manau, kad socialinė veikla geriausiai paaiški- 
nama kaip struktūrų sąlygojamas elgesys. Šių struktūrų egzistavi- 
mo aš negaliu įrodyti, bet manau, kad darydami išvadas apie jų 
buvimą gauname geriausius paaiškinimus. Šios struktūros gali būti 
tokios specifiškos kaip biurokratinė valstybės struktūra arba to- 
kios bendros kaip rasizmo, patriarchato ar klasių struktūros. Tai, 
jog negaliu, paėmęs už rankos, nuvesti jūsų ir parodyti, pavyz- 
džiui, apčiuopiamos, tvirtos patriarchato struktūros, dar nereiš- 
kia, kad išvados apie tokios struktūros buvimą nėra geriausias bū- 
das paaiškinti lyčių nelygybės ir dominavimo modelių. Dar dau- 
giau, esu tikras, kad daugelį mažumų ar priespaudą kenčiančių 
grupių (kaip antai moterų, gėjų, juodaodžių ir vargšų) veikia dar 
ir labai realios struktūros, tarp jų ir tokia, kuri lemia jų savivoką. 

Bet norėčiau atsigręžti į jūsiškę socialinės veiklos sampratą. Ma- 
ne jaudina du su ja susiję dalykai. Pirmas - tai, kaip jūs išvengiate 
pavojaus matyti visuomenę vien kaip sumą procesų, vykstančių 
individų galvose? Ar iš tikrųjų norite užimti šitokią idealistinę (ir 
vėl filosofine, o ne Tarptautinių Santykių prasme) poziciją? Ret- 
sykiais man ima atrodyti, kad jūs neturite jokių priemonių paaiš- 
kinti materialųjį pasaulį. Antroji jūsų problema yra ta, kad jūs 
nieko man nepasakėte apie savąją veikėjo sampratą. Jūs virtuo- 
ziškai demonstruojate svarbų skirtumą tarp kiekvieno veikėjo at- 
skirai ir visų veikėjų kartu, bet vis dėlto kartkartėmis imu įtarti 
jūsų individualius veikėjus esant vien tuščius indus. Trumpai ta- 
riant, numanau, kad jūsų požiūris į aktyvų veikėją pritaikomas tik 
tam tikro tipo asmenims, palyginti laisviems nuo suvaržymų ir už- 
imantiems aukštą ir įtakingą padėtį visuomenėje. Ar jūsiškis vei- 
kėjo įsivaizdavimas leidžia mums paaiškinti visų Žmonių gyveni- 
mą, ar tik tų, kurie sudaro visuomenės viršūnę? 

M.H. Aš sutinku, jog realistai (filosofai) gamtos mokslų filoso- 
fijoje gali teigti, jog struktūros ir mechanizmai yra geriausias mū- 
sų stebimų reiškinių paaiškinimas, taigi ir daryti išvadą apie jų 
egzistavimą, nors patys tie mechanizmai ir struktūros nėra stebi- 

mi. Nenoriu pasakyti, kad realistai laimi, — o tik tai, kad jie turi 
svarių argumentų ir jiems nereikia bijoti pozityvistų ir pragmati- 
kų grūmojimo. Tačiau patvirtindamas tai, kas pasakyta, aš taip 
pat galiu užimti realistinę poziciją gamtos ir materialiųjų procesų 
atžvilgiu ir taip paaiškinti gamtos pasaulį. 

Vis dėlto lieka neaišku, kur yra ribos tarp gamtos ir socialinio 
pasaulio bei tarp idealybės ir materialybės. Pavyzdžiui, ŽIV pliti- 
mas yra natūralus ir materialus faktas, jei galvosime apie žmo- 
gaus fiziologiją, 1r socialinis bei idealus faktas, jeigu susimąstysi- 
me apie jo sukeltus apokaliptinius vaizdinius. Bet šios dvi ribos 
ne visada gražiai sutampa. Vienos grupės valdžia kitai yra sociali- 
nis faktas ir priklauso nuo to, kas vyksta žmonių galvose. Bet jis 
priklauso ir nuo materialiai įgyvendinti įmanomų grasinimų bei 
skiepijamų baimių, - o šis aspektas yra ir „socialinis“, ir „materia- 
lus“. Man šis klausimas kelia keblumų, bet, manyčiau, jis keblus ir 
jums. Dominavimas ne visada pasireiškia fizine jėga. Patriarchai 
turi autoritetą, - suprantama, veikiau įteisintą negu teisėtą, - be 
kurio jie negalėtų funkcionuoti kaip patriarchai. 

Taigi mums abiem reikia itin aiškiai apibrėžti „struktūrą“. Vi- 
liuosi, kad jūs nemąstote pažodiškai, tarytum institucinė struktū- 
ra būtų visiškai tokia kaip nematoma pastato konstrukcija. Insti- 
tucinė struktūra - tai metafora, kurią reikia iškeisti į grynus pini- 
gus. Esu patenkintas galėdamas iškeisti ją (iš dalies) į „galios“ 
sąvoką, apibrėžiamą gebėjimu įgyvendinti pageidaujamą rezulta- 
tą ir kildinamą iš tų įgalinimų ir suvaržymų, kuriuos sukuria insti- 
tucijos taisyklės. Šia prasme struktūra atitinka Supratimo metodą 
1r iš tikrųjų netgi jo reikalauja. 

Tai gebėjimas, kurį turi atitinkamą padėtį užimantys veikėjai, 
bet tik tokiu mastu, kokiu jie turi įgūdžių juo naudotis. Čia, regis, 
mudu ir pradedame rimtai nesutarti. Mano požiūriu, visus veikė- 
jus įgalina ir varžo institucijos taisyklės. Nors jie gali būti nevie- 
nodai apdovanoti talentais, visi gali išmokti, išsiugdyti tuos įgū- 
džius, kurie dažnai leidžia jiems sušvelninti suvaržymus. Tai ben- 
dras teiginys apie žmones kaip socialines būtybes. Tačiau, savaime 
suprantama, galia kinta nelygu kontekstas, ir ne visi užima vieno- 
dą padėtį. Žmonės, turį šiokios tokios galios savo šeimos gyveni- 

me, gali būti vien menki vykdytojai viešajame gyvenime ir darbe. 
Biurokratijos kontekste, pavyzdžiui, užsienio reikalų ministerijos 
darbuotojų galia svyruoja priklausomai nuo to, kas vyksta valsty- 
įsitikinime, kad apskritai taisyklės visada įgalina ir varžo, o kal- 
bant konkrečiai apie tarptautinius santykius, dauguma sprendi- 
mų priklauso nuo saujelės veikėjų - elitinių grupių narių - oficia- 
lios padėties. 

Svarbiausia, mano veikėjai nėra vienas kitu pakeičiami. Įgali- 
nimas ir suvaržymai iš pradžių yra nelyginant padalyta kortų sau- 
ja. Bet socialiniame gyvenime ne visi įgalinimo ir suvaržymų as- 
pektai esti iš anksto, dar prieš pradedant lošti, įvardyti. Lošimo 
baigtį lemia tavo gebėjimas sužaisti būtent tokia korta. Tatai — 
viena iš priežasčių, dėl kurios Tarptautiniai Santykiai negali išsi- 
žadėti istorijos nuo laiko nepriklausomo mokslo vardan ir dėl ku- 
rios Supratimas nėra Aiškinimo rūšis. 

Išvertus į mano kalbą, jūs, regis, manote, jog situacijų, kadangi 
jos turi struktūras, baigtis visuomet yra iš anksto nulemta, tary- 
tum veikėjai deklamuotų eilutes, išmoktas iš iš anksto parašytos 
dramos. Nejaugi jūs iš tikrųjų taip manote? Man tatai skamba 
visai kaip nuo grandinės nutrūkusi metafora. 


S.S. Nei tikiu, kad veikėjai deklamuoja pagal scenarijų, nei ma- 
nau rezultatą esant visiškai determinuotą. Tačiau man maga pa- 
komentuoti jūsų paties mąstymo prielaidas. Pirma, dėl jūsų socia- 
linio gyvenimo idėjos - kortų saujos, kuri padalijama kiekvienam. 
Ta analogija gali būti dvejopai perskaitoma. Jūs interpretuojate 
ją taip: rezultatą iš dalies lemia tai, kaip su ta korta sulošiate. Man 
rūpi kita šios analogijos interpretacija, ko gera, kur kas relevan- 
tiškesnė socialiniam gyvenimui. Būtent: daugybei Žmonių tiesiog 
padalijamos itin prastos kortos - tokie jų deriniai, kad nesvarbu, 
kokių tie Žmonės turėtų įgūdžių, jie ne kažin kaip tegali pagerinti 
savo dalią. Vos žvilgtelėję į savo kortas, jie praranda drąsą, ypač 
jeigu gyvena visuomenėje, garbinančioje geras kortas, o prastas 
traktuojančioje taip, tarsi jų turėtojas pats būtų dėl jų kaltas. Ma- 
no požiūriu į visuomenę - tiek vidaus, tiek tarptautinę, — savo 

dalią veikėjai menkai tegali pakeisti. Jei kalbama apie įgūdžius, 
tai, man atrodo, individams užkrauname atsakomybę už jų dalios 
pakeitimą, nors iš tikrųjų to jie padaryti negali. Kokia prasmė sa- 
kyti, neva pažemintieji ir prispaustieji turi kažkokį gebėjimą įgu- 
dusiai sulošti savo kortų sauja? Užguitai, ekonomiškai priklauso- 
mai moteriai, nekvalifikuotam juodaodžiui Harlemo bedarbiui ar 
ekonomiškai skurdžiausioms tautinėms valstybėms jūsiškė socia- 
linio gyvenimo analizė tikrai atrodys neesminga. Jūs rizikuojate 
visuomenę pavaizduoti kaip individų veiklos sumą ir priešinatės 
struktūroms todėl, kad suprantate jas vien kaip visiškai determi- 
nuojančias. O dar svarbiau tai, kad jūsų požiūris į veikėjus toks 
individualistiškas, jog turiu priminti daugelio kriticizmo atstovų 
pastabas, esą pažinimas atspindi socialinį ir politinį kontekstą. 

Taigi nemanau, kad aš, kadangi tikiu struktūrų, geriausiai pa- 
aiškinančių socialinį gyvenimą, egzistavimu, būtinai privalau jas 
suprasti kaip „visiškai determinuojančias“ ar „nepriklausančias 
nuo laiko“. Aišku, viliojantis kompromisas būtų abiem sutikti, jog 
individai turi šiek tiek erdvės manevruoti, bet sykiu yra varžomi, 
o mudviejų nuomonės skiriasi „tiktai“ dėl individų turimos lais- 
vės masto. Kitaip sakant, pripažinti, jog individus veikia išorės 
įtakos, bet jie vis dėlto gali, pasitelkdami savo įgūdžius ir protą, 
realiai rinktis. Toks kompromisas viliojantis, bet aš nemanau, kad 
kuris nors iš mūsų galėtų su juo sutikti; ir, man rodos, reikėtų 
paaiškinti skaitytojui, kodėl negalime to padaryti. Nuėję visą šį 
kelią, regis, mes turime du labai skirtingus požiūrius į socialinę 
veiklą: manasis bendrais bruožais sutampa su „Aiškinimo“ po- 
žiūriu, jūsiškis - su „Supratimo““. Šie skirtingi požiūriai suponuo- 
ja iš pagrindų skirtingas (ir viena kitą panaikinančias) individo ir 
socialinio pasaulio sampratas. Šių sampratų negalima tiesiog imti 
ir sujungti, nes vienos jų autorius laiko Supratimą analizės raktu 
ir diskutuoja dėl to, ar ši analizė turėtų vykti „iš viršaus žemyn“, 
ar „iš apačios į viršų“, o kitos autorius nemato jokio reikalo prasi- 
dėti su Supratimu kaip su būtina analizės dalimi ir vietoj to be- 
meilija analizuoti Aiškindamas ir tuo pat metu svarstydamas, ar 
leistis „iš viršaus žemyn“, ar kilti „iš apačios į viršų“. 

Visa tai leidžia daryti išvadą, jog visose diskusijose apie sociali- 

nį gyvenimą visada neišvengiamai esti dvi istorijos, viena jų pasa- 
kojama stengiantis Suprasti, kita —- Aiškinti. Mano požiūris atitin- 
ka „Aiškinimo“ šalį: pagal jį, struktūros veikdamos sąlygoja pla- 
čias socialinės veiklos sritis. Į atmintį užklysta citata iš Louiso Alt- 
husserio knygos, kur išreiškiamos dar deterministiškesnės pozici- 
jos nei maniškės: 

Nuo gamybos santykių struktūros priklauso vieta, kurią užima, ir funkcijos, 
kurias atlieka gamybos veikėjai; šie visada esti ne daugiau kaip užimantieji tas 
vietas, nes yra tų funkcijų vykdytojai (Trūger). Todėl tikrieji „subjektai“ (t.y. šį 
procesą įteisinantys subjektai) yra ne šie užimantieji vietas ar funkcionieriai, 
ne „konkretūs individai“, „tikri žmonės“, nepaisant visos regimybės, visų nai- 
viosios antropologijos „akivaizdumų“ ir „duotybių“, - tikrieji subjektai yra šių 
vietų ir funkcijų apibrėžimas ir paskirstymas. 


Tad kad ir kokia „savaime suprantama“ ir „akivaizdi“ būtų mūsų 
būtis, intencionalusis subjektas (kurio troškimai, įsitikinimai ir pri- 
gimtis laikomi socialinių įvykių paaiškinimu) nėra išeities taškas 
analizei. 

Grįžtant prie tarptautinių santykių, manau, abu sutinkame, jog 
kiekviena iš trijų anksčiau aptartų analizės lygmens disputo plot- 
mių visuomet galima papasakoti dvi istorijas. Pakartokime: bū- 
dingos diskusijos yra (a) tarptautinė sistema versus jos vienetai 
(valstybės); (b) monolitiška valstybė versus ją sudarančios biurok- 
ratijos; (c) biurokratija versus atskiri jos nariai. Kiekviena šių dis- 
kusijų vyksta abiem analizės metodais, taigi kiekvienu lygmeniu 
galima tiek „Aiškinti“, tiek „Suprasti“. Iš tikrųjų mes nesutaria- 
me netgi priėję individo lygmenį, ir, žinoma, priežastis, dėl kurios 
vis dėlto negalime išvengti savo nuomonių skirtumų, yra ta, kad 
mes matome skirtingą individą. Mano individai yra biurokratijos 
nariai, valdomi savo vaidmenų ir teturį labai maža laisvės manev- 
ruoti. Tai mane, be abejo, verčia užimti „Aiškinimo“ pozicijas vi- 
sais trimis analizės lygmens disputo lygiais. O tarptautinius santy- 
kius aš pirmiausia aiškinu pagal sistemos ir biurokratijų daromą 
poveikį valstybei, - t.y. valstybių užsienio politika, mano požiūriu, 


* L. Althusser, F. Baliber, Reading Capital, London: New Left Books, 1970, p. 180. 

randasi kaip dviejų rūšių struktūrinių priežasčių — sistemos ir biu- 
rokratijų - rezultatas. Pirmuoju lygmeniu sistemos spaudimą ma- 
nau reikšmingai veikiant užsienio politikos kūrimo procesą; ant- 
ruoju politiką įsivaizduoju kaip biurokratinių organizacijų dery- 
bų rezultatą; o trečiuoju biurokratijas manau nemažu mastu 
lemiant individų - vaidmenų atlikėjų veiksmus ir įsitikinimus. Ben- 
dresne prasme tokie struktūriniai aiškinimai socialinio gyvenimo 
analizei, mano nuomone, yra produktyviausi. Jūs kaip geriausiam 
būdui analizuoti socialinį gyvenimą pirmenybę teikiate Suprati- 
mui. Kaip būtent jūs taikote tokį metodą analizuoti tarptautiniams 
santykiams? 


M.H. Visiškai sutinku, kad milijonams žmonių išdalijamos la- 
bai prastos kortos. Tai ypač akivaizdu ten, kur gyvenime vyrauja 
sunkus monotoniškas darbas arba badas. Gana dažnai tai būdin- 
ga ir vidaus gyvenimui, kuriame romantikams patinka vaizduotis, 
neva vargšai ir bedaliai gali gyventi bent jau taip pat laimingai 
kaip ir turčiai. Tačiau kita monetos pusė yra ta, jog kitiems žmo- 
nėms kliūva geros kortos. Regis, jūs sakote, neva prasta korta, 
iškritusi kur nors, duoda pagrindą struktūriniam aiškinimui visur. 
Mano galva, tai akivaizdus non seguitur, juolab neįtikima tarptau- 
tinių santykių atžvilgiu. 

Bet tai padeda išryškinti šioje knygoje vartotą „Supratimo“ sam- 
pratą. Tai buvo kukli sprendimų priėmimo proceso ir jo konteks- 
to, o ne neregimos istorijos dinamikos samprata. Išaugo ji iš We- 
berio, o ne iš hermeneutikos, vertintos XIX a. absoliučiojo idea- 
lizmo ir kriticizmo šalininkų mūsų laikais. Norint rimtai pamėginti 
suprasti galios pasiskirstymą ir priespaudos išlikimą ir tuo supra- 
timu vadovautis ieškant emancipacijos galimybių, reikia turėti dau- 
giau ambicijų. Nesu tikras, kad tokie mėginimai nežlugtų pasikly- 
dę savo pačių paskleistose miglose; tačiau apie tai - kitąkart. Šios 
knygos tikslams pasirinkome kuklią, bet aiškią racionalios veiklos 
idėją ir plėtojome mintį, jog tarptautinius santykius galima su- 
prasti kaip veiksmų institucijų kontekste ir jų neretai nenumatytų 
padarinių sumą. Palyginti Žaidimų teorijos žaidimus su Wittgens- 
teino žaidimais tėra kuklus užmojis, nors, mano manymu, jis 
naudingas mąstant apie Tarptautinių Santykių metodą. 

Kad ir kaip būtų, aš aiškiai Žinau, ką noriu pasakyti apie Supra- 
timą ir analizės lygmens problemą. Aukščiausiu lygmeniu Supra- 
timas gali vykti „iš viršaus žemyn“ tik su sąlyga, kad sistemą api- 
brėšime ambicingais „tarptautinių interesų“, o ne kuklesniais 
„tarptautinės visuomenės“ terminais. Pastarasis nurodo reiškinį, 
pernelyg trapų ir pernelyg akivaizdžiai dar tik tebesiformuojantį, 
kad kryptis „iš viršaus žemyn“ turėtų kokių nors šansų. Prisipažįs- 
tu, taip suprantu reikalą aš pats, todėl pirmojoje diskusijoje lai- 
kausi krypties „iš apačios į viršų“ ir skatinu tarptautinius santy- 
kius suprasti per vienetų veiksmų prizmę. 

Antrojoje diskusijoje (tautinės valstybės versus biurokratijos) 
taip pat laikau svarbia valstybę. Taip gali būti dėl to, kad man 
didesnį įspūdį negu jums daro teisinis įgalinimas ir suvaržymai, 
kurie randasi dėl to, kad valstybė turi aukščiausią prievartinę val- 
džią savojoje vidaus sferoje. Biurokratijas matau kaip žaidėjas vals- 
tybės žaidime (o ne atvirkščiai), veikiau kaip mažesnius licenci- 
juotus autoritetus, o ne kaip kunigaikštysčių konfederaciją. Todėl 
valstybė negali laimėti antrojoje diskusijoje ir pasiūlyti mums aiš- 
kaus problemos sprendimo. 

"Trečioji diskusija, kurią įvardijome kaip biurokratiją versus in- 
dividą, yra subtilesnė. Esmę sudaro tai, kaip reikia suprasti vaid- 
menų atlikėjus. Nemėginsiu kartoti visko, kas ankstesniuose sky- 
kalba. Mikroekonomikos „individai“ man atrodo klaidinanti abst- 
rakcija, pakeičianti vyrus ir moteris - socialines būtybes, galinčias 
formuoti savo pačių tapatybę santykiuose su kitais. Kaip valsty- 
bės nustatytų įgalinimo ir suvaržymų ribose veikia biurokratijos, 
priklauso nuo to, kaip vaidmenų atlikėjai susijungia ir sutaria veikti 
tuo pat metu sąveikaudami su panašiai valdomų kitų biurokratijų 
(17 kitų organizacijų) nariais. Vaidmenų atlikėjai — instituciniai 
„aš“ — turi rankose visus kozirius. 

Taigi aš teikiu pirmenybę tokiam Supratimui, kuris didumą biu- 
rokratinio žaidimo atiduoda jo žaidėjams, o jūs vertinate Aiškini- 
mą, didele dalimi subordinuojantį žaidėjus biurokratinės struktū- 
ros reikalavimams. Apibendrinant, teorinį svorį, kurį jūs priski- 
riate tarptautinei sistemai ir biurokratijai, aš skiriu tautinei vals- 

tybe! ir savo vaidmenis vaidinantiems biurokratams. 

"Tad mes gerokai nesutariame dėl analizės lygmens problemos. 
Bet tai — ne paprasta kolizija, nes jūs galutinai tikite Aiškinimu, o 
aš - Supratimu. Kaip jūs teisingai sakote, visuomet galima papasa- 
koti dvi istorijas, bet jų neįmanoma tiesiog sudurti daiktan. Patvir- 
tinant tai, kas pasakyta, net ginčo arbitras neturi patogios stebėji- 
mo aikštelės, iš kurios lengvai nustatytų santykinius kiekvienos ša- 
lies pranašumus. Negalime tikėtis čia pat išspręsti savo nesutarimo, 
ir nemanyčiau, kad apskritai turėtume mėginti tai daryti. Mums 
abiem priimtiniau palikti skaitytojams apsispręsti patiems. 


IŠVADOS (ABIEJŲ AUTORIŲ) 


Nebaigtas mūsų disputas gresia išsišakoti į tas sritis, kuriose anks- 
čiau kalbėjome vienu balsu. Vis dėlto abi versijos ne visada kerta- 
si - kitaip kaipgi būtume galėję parašyti ankstesnius skyrius, — ir 
baigdami nužymėsime šiokią tokią bendrą teritoriją. Ją lengviau 
rasti, jeigu pripažįstama, jog ginčas vyko ne tarp viena kitai toli- 
mų disciplinų, tarptautinių santykių ir filosofijos, bet tarp skirtin- 
gų kiekvienos disciplinos požiūrių. Kam nors, kas linksta į Struk- 
tūralizmą Tarptautiniuose Santykiuose, labiausiai įtiks kokios nors 
rūšies realizmas bendroje mokslo filosofijoje, taigi jam priimti- 
nesnė bus pagrindinė užduotis aiškinti tarptautinius santykius. 
Kas nors, kam prie širdies hermeneutinis filosofijos požiūris, no- 
riai rinksis Tarptautinių Santykių teoriją, gvildenančią dalyką iš 
vidaus ir mėginančią suprasti tarptautinius santykius remiantis tai- 
syklėmis, veiksmais ir (neretai nenumatytais) jų rezultatais. Nors 
nė vienas neperšame kitam neva tinkamiausio recepto, kiekvie- 
nas įžvelgiame galimą sprendimo eigą. 

Kad nubrėžtume tą bendrą teritoriją, mes turime atsiriboti nuo 
trijų analizės lygmens problemos plotmių. Vietoj trijų lygmenų, 
apimančių atitinkamai tarptautinį, valstybinį biurokratinį ir žmo- 
giškąjį elementus, mes pasitenkinsime dviem poliais - holizmo ir 
individualizmo. Susikirsdami su „Aiškinimu“ ir „Supratimu“, jie 
sudaro 9.2 pav. ir 2x2 lentelę (kaip ir 1.1 pav.). Remdamiesi tarpi- 

9.2 pav. 


niais skyriais, dabar galime apibūdinti pagrindinę kiekvieno iš ke- 
turių langelių idėją. Apskritimą viduryje, reprezentuojantį mūsų 
disputo ašį, reikia suprasti ne kaip keturių šalių kompromisą, o 
kaip judamą prekystalį, nustumiamą į bet kurią schemos vietą, 
kuri skaitytojui atrodo tinkamiausia. 

"Taigi reziumuojant, Singerio analizės lygmens problema yra kla- 
sikinis klausimas, ar aiškinti „iš viršaus žemyn“, ar „iš apačios į 
viršų“, kad ir kas tam tikslui identifikuojama kaip „sistema“ ir 
kaip „vienetas“. Nekompromisiškai atsakyti į šį klausimą - vadi- 
nasi, teigti arba neigti išvadų apie išorinius socialinius veiksnius 
arba jėgas pagrįstumą. Holistas jį teigia, kaip teigė ir Waltzas, kol 
emė daryti nuolaidų. Individualistas jį neigia ir, manome, teisin- 
giausiai elgiasi remdamas racionalaus pasirinkimo teorijos ir Žai- 
dimų teorijos pretenzijas paaiškinti tiek socialines institucijas, tiek 
jų sąveikas. Tačiau analizės lygmens problema egzistuoja ir „Su- 
pratimo“ skiltyje. Čia nekompromisiškas atsakymas teigia arba 
neigia, kad suprasti veiksmą valdančias taisykles - tolygu suprasti 
veiksmą. Šitaip teigti — vadinasi, laikytis nuomonės, kad taisyklės 
(arba institucijos) sukuria veikėjus, o neigti - tai manyti, jog vei- 
kėjai kuria taisykles. Abiejose skiltyse esama svarstytinų kom- 

promisų, kurių rezultatas būtų „Individų kaip vaidmenų atlikėjų“ 
prekystalio nustūmimas netoli skiriamosios linijos ar visai greta 
jos vienoje ar kitoje pusėje. Mūsų dialoge Hollisas mėgino nu- 
stumti jį vos žemiau linijos „Supratimo“ skiltyje, o Smithas - vos 
žemiau linijos „Aiškinimo“ skiltyje. 

Kuri skiltis daugiau žadanti? Šį klausimą nelengva net ir reziu- 
muoti, nes mes, nors galbūt padėtis palei vertikaliąją ašį yra laips- 
nio klausimas, aiškiai pabrėžiame, jog horizontalusis matmuo ap- 
ima dvi nesutaikomas versijas. Ir vis dėlto įmanoma šiokia tokia 
holistų diskusija apie tai, ar, pavyzdžiui, ekonominiams gamybos 
santykiams daugiau įtakos daro gamybos jėgos, ar teisiniai, politi- 
niai ar etiniai santykiai. Tarp individualistų galimas tam tikras dis- 
putas dėl santykinės instrumentinio ir aiškiai išreikšto racionalu- 
mo reikšmės analizuojant veiksmą, sąveiką ir institucijas. Iš tikrų- 
jų ir mūsų dialoge ryškėja keletas kompromisų, kaip antai kai 
Hollisas pripažino socialinius faktus ne visus esant idealius ar ne- 
sant visiškai idealius arba kai Smithas nusileido, esą nėra nereikš- 
minga, ką biurokratai mano apie tai, ką galvoja kiti biurokratai. 
Tačiau paprasta 2x2 lentele daugmaž teisingai reziumuoti sociali- 
nio gyvenimo ir jo analizės mįsles tegalima tik iki tam tikros ri- 
bos. Pasakysime tik tiek, kad, mūsų nuomone, prekystalio padėtis 
pačiame centre yra neįmanoma, ir leisime skaitytojui nuspręsti, 
aI jį galima palikti kur kitur ties skiriamosiomis linijomis ir kaip 
arti paties centro. 

Viliamės, kad pavyko parodyti, jog abi tradicijos, mokslinė ir 
hermeneutinė, duoda nemaža dirvos apmąstymams. Idealizmas 
Tarptautiniuose Santykiuose iki šiol buvo nepakankamai vertina- 
mas, nes traktuotas kaip svajotojiškas ir miglotas moralinis opti- 
mizmas. Jo implikacijos veiksmui suprasti tebėra neišsemtos ir su- 
daro pamokomą priešpriešą Realizmo pretenzijoms aiškinti elge- 
sį. Galimas daiktas, galop pasirodys, kad realistų argumentai 
svaresni, kita vertus, gali paaiškėti ir priešingai. Paskutinio žodžio 
mes netarsime. Tačiau manome, kad įelektrinančias Tarptautinių 
Santykių klausimų trajektorijas verta pasekti per visus socialinius 
mokslus ir kad vykstant nūdienos intelektualinėms pervartoms, 
juolab pervartoms Rytų Europoje, filosofija ir talkina šiai užduo- 
čiai, ir yra sudedamoji jos dalis. 

TARPTAUTINIAI SANTYKIAI 


Daugelis iškiliausių veikalų iš Tarptautinių Santykių jau buvo paminėti 
dalyko apžvalgoje, kurią pateikėme 2 skyriuje. Tačiau jei kas norėtų 
susidaryti bendrą teorinę šio dalyko panoramą, ją galėtų rasti knygoje 
J. Dougherty, R. Pfaltzgraff, Contending Theories of International Rela- 
tions, 2leid., New York: Harper and Row, 1980. Alternatyvų šio dalyko 
teorinį įvadą žr.: P. Viotti, M. Kauppi, International Relations Theory, 
New York: Macmillan, 1987. Bendrųjų dalyko įvadų - tiek empirinių, 
tiek teorinių - yra gausybė, bet populiariausi yra: Jungtinėse Valstijo- 
se - K. Holsti, International Politics: A Framework for Analysis, 5 leid., 
Englewood Cliffs, NJ: Prentice-Hall, 1988, Didžiojoje Britanijoje — 
P. Reynolds, An Introduction to International Relations, 2 leid., London: 
Longman, 1980. 

Dalyko raidą mes apibūdinome trimis pagrindiniais tarpsniais: Ide- 
alizmo, Realizmo (ir Neorealizmo) ir Biheviorizmo. Labai glaustai ap- 
tartą disciplinos istoriją žr.: H. Bull, „The Theory of International Poli- 
tics 1919-1996“ ir W. Olson, „The Growth of a Discipline“ knygoje 
B. Porter (sud.), The Aberystwyth Papers: International Politics 19]19- 
1969, London: Oxford University Press, 1972, p. 30-35 ir 3—-29. Papil- 
dytą W. Olsono straipsnį ir išspausdintą dviejų autorių vardu žr.: 
W. Olson, N. Onuf, „The Growth of a Discipline: Reviewed“ knygoje 
S. Smith (sud.), International Relations: British and American Perspecti- 
ves, Oxford: Blackwell, 1985, p. 1—-28. Be to, apibendrintą dalyko teori- 
jos raidą žr.: S. Smith, „The Development of International Relations as 
a Social Science“ leidinyje Millennium, 1987, 16(2), p. 189—206 ir 
M. Banks, „The Evolution of International Relations Theory“ knygoje 
M. Banks (sud.), Conflict in World Society, Brighton: Wheatsheaf, 1984, 
p. 3-21. 

Geriausias Idealizmo pavyzdys - A. Zimmern, The League of Nations 
and the Rule of Law, London: Macmillan, 1939. Pagrindinis puolimas 
prieš Idealizmą — E. H. Carr, The Twenty Years' Crisis 1919-1939, Lon- 

don: Macmillan, 1939. Klasikinis Realizmo tekstas tebėra H. Morgent- 
hau, Politics among Nations: The Struggle for Power and Peace, 1 leid., 
New York: Knopf, 1948 bei penki vėlesni šios knygos leidimai. Tačiau 
Idealizmo ir Realizmo yra įvairių atmainų, todėl konkrečių nuorodų į 
kitus autorius skaitytojui siūlome ieškoti anksčiau minėtose bendrose ap- 
žvalgose. Ginčą tarp tradicionalistų ir bihevioristų žr.: K. Knorr, J. Rose- 
nau (sud.), Contending Approaches to International Politics, Princeton: 
Princeton University Press, 1969. Ypač verti dėmesio: Bullo (p. 20-38), 
Kaplano (p. 39-61), Singerio (p. 62-86) ir Levy'o (p. 87-109) straipsniai. 

Šiuo metu disciplinai, kaip sakėme, būdingi trys pagrindiniai metodai: 
Realizmas, Pliuralizmas ir Struktūralizmas. Apie juos žr.: M. Smith, 
R. Little, M. Shackleton (sud.), Perspectives on World Politics, London: 
Croom Helm, 1981. Taip dabartinę disciplinos padėtį apibūdina ir Mi- 
chael Banks, „The Inter-Paradigm Debate“ knygoje M. Light, J. Groom 
(sud.), International Relations: A Handbook of Current Theory, London: 
Pinter, 1985, p. 7—26. Tai nepaprastai vertinga knygelė, nes joje aprėpia- 
ma visų disciplinos potemių dabartinė padėtis ir pateikiama jų bibliogra- 
fijos. Iš tikrųjų labai sunku įvardyti po vieną iš pastaruoju metu discipli- 
noje vyraujančių metodų atstovą, nes jie yra visiškai nepanašūs. 

Literatūroje apie Neorealizmą dėmesys krypsta į tą pačią knygą, kurią 
išsamiai aptarėme 5 skyriuje, t.y.: Kenneth Waltz, Theory of International 
Politics, Reading, MA: Addison-Wesley, 1979. Šia tema taip pat žr.: 
R. Gilpin, Warand Change in World Politics, Cambridge: Cambridge Uni- 
versity Press, 1981, S. Krasner, Defending the National Interest: Raw Ma- 
terials Investments and US Foreign Policy, Princeton: Princeton University 
Press, 1978 ir R. Keohane, After Hegemony: Cooperation and Discord in 
the World Political Economy, Princeton: Princeton University Press, 1984. 

Pliuralizmą geriausiai reprezentuoja Robert Keohane, Joseph Nye, 
Transnational Relations and World Politics, Cambridge, MA: Harvard 
University Press, 1972, tų pačių autorių Power and Interdependence: 
World Politics in Transition, Boston: Little, Brown, 1977, taip pat 
S. Brown, New Forces in World Politics, Washington, DC: Brookings 
Institution, 1974 ir E. Morse, Modemnization and the Transformation of 
International Relations, New York: Free Press, 1976. Apie pagrindinius 
Pliuralizmo teiginius žr. straipsnių rinkinį: R. Maghroori, B. Ramberg 
(sud.), Globalism versus Realism: International Relations' Third Debate, 
Boulder, CO: Westview, 1982. 

Iš šių trijų metodų sunkiausia aprėpti Struktūralizmą. Šaknimis jis 
siekia marksizmą, yra kelios šio metodo atmainos. Šia tema siūlytume 
paskaityti: J. Galtung, „A Structural Theory of Imperialism“, Joumal 
of Peace Research, 1971, 8 (1), p. 81-117; T. Skocpol, States and Social 
Revolutions, Cambridge: Cambridge University Press, 1979; I. Wallers- 
tein, The Capitalist World Economy, Cambridge: Cambridge University 
Press, 1979; S. Brucan, The Dialectics of World Politics, New York: Free 
Press, 1978. 

Pastaraisiais metais atsirado keletas šioms trims mokykloms alter- 
natyvių metodų. Skaitytojui vertėtų atkreipti dėmesį į tris iš jų — sovie- 
ortodoksijai, kurioje, beje, vis dar vyrauja Realizmas ir Neorealizmas. 
Sovietinę teoriją gerai perteikia dvi knygos: A. Lynch, The Soviet Study 
of International Relations, Cambridge: Cambridge University Press, 1987 
ir M. Light, The Soviet Theory of International Relations, Brighton: Whe- 
atsheaf, 1988. Apie kriticizmą žr.: Mark Hoffman „Critical Theory and 
the Inter-Paradigm Debate“, Millennium, 1987, 16(2), p. 231-250, taip 
pat A. Linklater, „Realism, Marxism and Critical International Theo- 
ry“, Review of International Studies, 1986, 12(4), p. 301-312. Feministi- 
nės pažiūros į Tarptautinių Santykių teoriją aptartos specialiame žur- 
nalo Millennium numeryje Women and International Relations, 1988, 
17(3); ypač žr.: Halliday, Browno ir Ticknerio straipsnius (p. 419-428, 
461—476 ir 429—440). Taip pat žr: J. B. Elshtain, Women and War, 
New York: Basic Books, 1987. 

Apie Tarptautinių Santykių studijų ir istorijos tyrinėjimų ryšius Žr.: 
Criss Hill, „History and International Relations“ knygoje S. Smith (sud.), 
International Relations: British and American Perspectives, Oxford: Blac- 
kwell, 1985, p. 126-145. Tarptautinių Santykių metodologijai skirti ir 
straipsniai knygoje P. Lauren (sud.), Diplomacy: New Approaches in His- 
tory, Thoery, and Policy, New York: Free Press, 1979. Kritiškas požiūris 
į mokslines Tarptautinių Santykių pretenzijas pirmenybę teikiant isto- 
riniam metodui išdėstytas: C. Reynolds, Theory and Explanation in In- 
ternational Politics, Oxford: Martin Robertson, 1973. 

Iš literatūros, skirtos klausimui, kuris sudaro šios knygos objektą, 
t.y. Tarptautinių Santykių ir socialinių mokslų filosofijos ryšiui, siūlo- 
me paskaityti Michael Nicholson, „Methodology“ knygoje M. Light, 


250 


Gairės tolesniam skaitymui 


J. Groom (sud.), International Relations: A Handbook of Current Theo- 
ry, London: Pinter, 1985, p. 90-99 ir to paties autoriaus knygą The Scien- 
tific Analysis of Social Behaviour: A Defence of Empincism in Social Scien- 
ce, London: Pinter, 1983. Pačioje Tarptautinių Santykių disciplinoje vy- 
ko daug ginčų dėl jos metodologijos, kaip ir galima tikėtis iš dalyko, 
kuriame vyrauja daugybė metodų, tačiau labai mažai kas mėgino gvil- 
denti discipliną grindžiančius socialinių mokslų filosofijos klausimus. 
Įdomiausia diskusija dėl kiekybinės analizės vertingumo vyko tarp Youn- 
go ir Russetto; žr. O. Young, „Profesor Russett: Industrious Tailor to a 
Naked Emperor“, World Politics, 1969, 21(3), p. 586-611, ir B. Russett, 
„The Young Science of International Politics“, World Politics, 1969, 
22(1), p. 87-94. Du įdomius straipsnius apie socialinių mokslų filosofi- 
ją žr.: R. Spegele, „Deconstructing Methodological Falsification in In- 
ternational Relations“, American Political Science Review, 1980, 74(1), 
p. 104—122 ir R. Gorman, „On the Inadeguacies of a Non-Philosophi- 
cal Political Science: A Critical Analysis of Decision-Making Theory“ 
International Studies Ouarterly, 1970,14(4), p. 395—411. Socialinių mokslų 
filosofijos klausimais taip pat žr. straipsnius knygos J. Rosenau (sud.), 
In Search of Global Patterns, New York: Free Press, 1976 antroje dalyje. 


FILOSOFIJA 


Su filosofija nesusipažinusiems skaitytojams turbūt geriausia bus pradėti 
nuo gamtos mokslų filosofijos. Nepriekaištingas vadovas šioje srityje yra 
A. F Chalmers, What is this Thing called Science?, 2leid., Milton Keynes: 
Open University Press, 1982. Nors daugiausia dėmesio šioje knygoje ski- 
riama klausimams, suaktualintiems Popperio, Kuhno ir Lakatoso, bet 
gana plačiai nagrinėjamos ir realizmo, instrumentalizmo ir kitos proble- 
mos. Įdomi ir lengvai skaitoma knyga: R. Harre, The Philosophies of Scien- 
ce, Oxford: Oxford University Press, 1972. Norėdami išgirsti istoriją IŠ 
pirmų lūpų, pradėkite nuo Loginio Pozityvizmo, apžvelgto R. B. Brait- 
hwaite, Scientific Explanation, Cambridge: Cambridge University Press, 
1953, ojei užteks drąsos, plačiau apie jį žr. nuorodas į Carnapą, Nagelį ir 
Hempelį, kurias pateikėme 3 skyriaus išnašose. Išsamiai ir be didelių pa- 
stangų anglų skaitytojus su Loginiu Pozityvizmu supažindina A. J. Ayer, 

Language, Truth and Logic, Harmondsworth: Penguin, 1971 (yra keli 
vėlesni leidimai). Pirmąkart ši knyga pasirodė 1936 metais. 

Įtaigiausia Karlo Popperio esė yra „Conjectures and Refutations“, 
išleista to paties pavadinimo rinkinyje (London: Routledge and Kegan 
Paul, 1969). Taip pat žr. klasikinę jo knygą The Logic of Scientific Disco- 
very, London: Hutchinson, 1958. Kitokios jo pažiūros atsiskleidžia kny- 
goje Objective Knowledge, Oxford: Oxford University Press, 1972. Verta 
perskaityti Ouine'o „Iwo Dogmas of Empiricism“ knygoje W. v. O. Oui- 
ne, From a Logical Point of View, New York: Harper and Row, 1961, 
taip pat didelio pripažinimo sulaukusią knygą: T. Kuhn, The Structure 
Of Scientific Revolutions, 2 leid., Chicago: University of Chicago Press, 
1970. Daug diskusijų sukėlė Imrė Lakatoso tyrimo programų idėja jo 
knygoje Collected Papers, t. 1, Cambridge: Cambridge University Press, 
1980, taip pat P. K. Feyeraben, Against Method, London: New Left 
Books, 1975 ir R. Bhaskar, A Realist Theory of Science, Brighton: Har- 
vester, 1978. Pravartu būtų paskaityti ir Ian Hacking (sud.), Scientific 
Revolutions, Oxford: Oxford University Press, 1981. 

Gaires šioms temoms nurodo ir kartu tiltą į socialinių mokslų filosofi- 
ją nutiesia R. Keat, J. Urry, Social Theory as Science, London: Routledge 
and Kegan Paul, 1975. Paprastesnis ir gal labiau poztyvistinis įvadas yra 
A. Ryan, The Philosophy of the Social Sciences, London: Macmillan, 1970. 
Be abejo, verta perskaityti abu nemarius mėginimus pritaikyti mokslą 
socialiniam gyvenimui. Tai T. Hobbes, Leviathan, 1 leid. 1651, ir D. Hu- 
me, A Treatise of Human Nature, 1 leid. 1739. (Abiejų šių knygų yra dau- 
gybė leidimų.). J. S. Mill, A System of Logic, VI knyga, red. A. J. Ayer, 
London: Duckworth, 1988 (pirmąkart išleista 1843 m.) tebėra aiškus ir 
tvirtas mokslinio metodo apibendrinimas. Kita vertus, galbūt socialiniai 
mokslai yra ypatingos prigimties, todėl reikalingi veikiau Supratimo nei 
Mokslinio aiškinimo. Šios krypties įvadas yra L. Doyal, R. Harris, Empi- 
ncism, Explanation and Rationality, London: Routledge and Kegan Paul, 
1986. Šis požiūris (ar veikiau Wittgensteino versija) argumentuotai gina- 
mas ankstesniuose skyriuose jau minėtoje knygoje Peter Winch, The Idea 
of a Social Science, London: Routledge and Kegan Paul, 1958. Maxo 
Weberio ambivalentiškas pažiūras į reikšmę ir racionalumą žr. veikalo 
Economy and Society, New York: Bedminster Press, 1968; 1 leid. 1922, 
pradžią. Jo pirmieji puslapiai dažnai perspausdinami. Vertingas šaltinis 

yra: G. Runciman (sud.), Weber: Selections in Translation, Cambridge: 
Cambridge University Press, 1978, taip pat: E. Dallmayr, T. McCarthy 
(sud.), Understanding and Social Enguiry, Notre Dame: University of Not- 
re Dame Press, 1977, kuriame yra ir Charleso Tayloro straipsnis „Inter- 
pretation and the Sciences of Man“, pirmąkart publikuotas The Review 
of Metaphysics, 1971 ir perspausdintas jo Collected Papers, Cambridge: 
Cambridge University Press, 1985. Kas domisi kriticizmu, galima pradėti 
nuo R. Geuss, The Idea of a Critical Theory: Haberrmnas and the Frankfurt 
School, Cambridge: Cambridge University Press, 1981. Pozityvistinės ir 
vokiečių hermeneutinės tradicijų konfrontaciją atskleidžia paties Haber- 
maso į anglų kalbą išversta knyga Knowledge and Human Interests, Bos- 
ton: Beacon Press, 1971 ir Legitirmation Crisis, Boston: Beacon Press, 1975, 
T. Adorno et al., The Positivist Dispute in German Sociology, New York: 
Harper, 1976. Socialinio realizmo (viena jo filosofinių prasmių) klausi- 
mais skaitytojai gali pamėginti paskaityti R. Bhaskar, The Possibility of 
Naturalism, Brighton: Harvester, 1979. 

Aiškesnis vaizdas bus perėjus prie racionalaus pasirinkimo ir Žaidimų 
teorijos temų. Jono Elsterio nuopelnas - aiškios ir originalios filosofinės 
diskusijos knygose Logic and Society, New York: Wiley, 1976, Explaining 
Technical Change (1983), Sour Grapes (1981), Ulysses and the Sirens (1983) 
ir The Cement of Society (1989), kurios visos išleistos Cambridge Univer- 
sity Press. Explaining Technical Change prasideda nuo vertingos trijų pa- 
grindinių socialinės analizės metodų apžvalgos. Gilesnius šios srities ap- 
mąstymus žr.: S. Hargreaves-Heap, M. Hollis, B. Lyons, R. Sugden ir 
A. Weale, Choice: A Critical Guide, Oxford, Blackwell. 

Turbūt verta rekomenduoti ir keletą bendro pobūdžio veikalų. Ne- 
susipažinusiems su filosofija drįstume pasiūlyti Martin Hollis, /nvita- 
tion to Philosophy, Oxford, Blackwell, 1985 - jau vien tam, kad paaiškė- 
tų šios knygos ištakos. Šios knygos filosofinės minties pagrindai plačiau 
atsiskleidžia to paties autoriaus knygoje The Cunning of Reason, Camb- 
ridge: Cambridge University Press, 1988. Pažinimo teorijai gera pradžia 
būtų B. Aune, Rationalism, Empiricism and Pragmatism, New York: Ran- 
dom House, 1970. Su proto ir veiksmo filosofija neblogai supažindina 
L. H. Davies, Theory of Action, Englewood Cliffs, NJ: Prentice-Hall, 1979. 
Taigi dabar jau atsiveria visas filosofinis akiratis ir mums čia nebeverta 
schematiškai braižyti jos panoramos. 

